
Partea | 
SĂ DEVII FRUMOASĂ 


Oare nu e bine să transformi societatea 
într-una plină de oameni frumoşi? 
— Yang Yuan, citat în The New York Times 


ORAȘUL NOILOR FRUMUSEȚI 


Cerul începutului de vară avea culoarea vomei de pisică. 

Desigur, se gândi Tally, pentru o vreme ar trebui să-ţi hră- 
neşti pisica doar cu mâncare din carne de somon, ca să obţii 
nuanțele potrivite de roz. Norii care alunecau lin pe cer adu- 
ceau cu nişte peşti, cu solzi unduitori creaţi de curenţii de 
mare altitudine. Pe măsură ce lumina scădea, noaptea îşi făcea 
loc prin nişte spărturi de un albastru-închis, ca un ocean in- 
versat, rece şi fără fund. 

În orice altă vară, un asemenea apus de soare ar fi fost fru- 
mos. Dar nimic n-a mai fost frumos de când Peris a început 
să arate bine. E aiurea să-ţi pierzi cel mai bun prieten, fie şi 
numai pentru trei luni şi două zile. 


Tally Youngblood aştepta întunericul. 

Prin fereastra deschisă, putea vedea Oraşul Noilor Fru- 
museţi. Turnurile unde se țineau petreceri erau deja lumi- 
nate, iar torţe aprinse, ca nişte şerpi, marcau drumurile 
sclipitoare prin grădinile plăcerii. Câteva baloane cu aer cald 

se ridicau până la plafonul-limită pe cerul roz, care prinsese să 
se întunece. Pasagerii acestora trăgeau cu artificii înspre ce- 
lelalte baloane şi înspre paraşutiştii care făceau parasailing. 
Râsetele şi muzica săreau pe suprafaţa apei ca nişte pietre 
aruncate cu efect, marginile tăioase ţintind chiar nervii lui 
Tally. 

În jurul suburbiilor, despărțite de oraş de elipsa întune- 
cată a râului, totul era cuprins de întuneric. Toţi cei urâţi dor- 
meau acum. 

Tally îşi scoase inelul-interfață şi spuse: 

— Noapte bună! 

— Vise frumoase, Tally, îi răspunse camera. 

Fata mestecă o gumă pentru curăţarea dinţilor, îşi lovi per- 
nele şi vâri sub cuverturi un radiator vechi, portabil, care pro- 
ducea tot atât de multă căldură cât ar fi produs un om 
adormit, de mărimea lui Tally. 

Apoi, se strecură pe fereastră. 

Afară, înconjurată de noaptea care devenise, în cele din 
urmă, neagră precum cărbunele, Tally se simţi dintr-odată 
mai bine. Poate că părea un plan stupid, dar orice era mai bine 
decât încă o etapă nocturnă în care să stea trează în pat şi să-şi 
plângă de milă. Pe drumul cunoscut, acoperit cu frunze, care 
ducea până la malul apei, era uşor să şi-l imagineze pe Peris 
strecurându-se tăcut prin spatele ei, înăbuşindu-şi râsul, pre- 
gătit pentru o noapte în care să spioneze noile frumuseți. Îm- 
preună. Ea şi Peris găsiseră modalitatea să o păcălească pe 
supraveghetoarea casei încă de când aveau doisprezece ani, şi 
diferenţa de trei luni dintre ei nu părea să conteze. 

— Cei mai buni prieteni pe viaţă, murmură Tally, atin- 
gând cu degetul cicatricea micuță din palma dreaptă. 

Apa sclipea printre copaci, şi putea auzi vălurelele stârnite 
de un barcaz lovindu-se de mal. Se lăsă pe vine, ascun- 
zându-se printre trestii. Vara era întotdeauna cel mai bun 
anotimp pentru expedițiile de spionaj. Iarba era înaltă, nu era 
niciodată frig şi nu trebuia să stai trează la şcoală, a doua zi. 

Desigur, Peris putea dormi cât dorea de mult acum. Era 
unul dintre avantajele pe care i le oferea frumuseţea. 

Vechiul pod se întindea masiv peste apă, iar cadrul uriaş 
de fier era negru precum cerul. Fusese construit cu foarte 
mult timp în urmă, şi îşi susţinea propria greutate fără să fie 
nevoie de pripoane. Probabil că şi peste un milion de ani, 
când restul oraşului se va fi surpat, podul va fi tot în picioare, 
asemenea unui os fosilizat. 

Spre deosebire de alte poduri din Oraşul Noilor Frumu- 
seţi, bătrânul pod nu putea vorbi şi, mai important decât atât, 
nici nu putea reclama delincvenţii. Dar chiar şi aşa, tăcut, 
podul i s-a părut întotdeauna foarte înţelept lui Tally, ştiutor 
şi liniştit asemenea unui copac secular. 

Deja ochii i se adaptaseră la întuneric şi îi trebuiră doar 
câteva secunde ca să dibuie coarda legată de piatra obişnuită. 
Trase de ea şi auzi plescăitul pe care îl făcu funia, ieşind din 
ascunzătoarea dintre suporţii podului. Continuă să tragă până 
când coarda invizibilă se transformă într-o strună udă, plină 
de noduri. Celălalt capăt era încă prins în structura de fier a 
podului. Tally întinse coarda şi o legă de copacul de care o 
fixa de obicei. 


10 Scott Westerfeld 


Când un alt barcaz îşi făcu apariţia, trebui să se lase din 
nou jos, în iarbă. Oamenii care dansau pe punte nu zăriră 
coarda întinsă între pod şi mal. Niciodată n-o observau. Noile 
frumuseți se distrau întotdeauna prea bine ca să remarce mi- 
cile amănunte nelalocul lor. 

Când luminile ambarcaţiunii se îndepărtară, Tally con- 
trolă coarda lăsându-se cu toată greutatea. Odată, se des- 
prinsese de copac, iar ea şi Peris se balansaseră deasupra 
râului, înainte să cadă în apa rece. Zâmbi la această amintire, 
dându-și seama c-ar fi preferat să fie în acea expediţie — cu 
hainele ude, în frig, împreună cu Peris —, decât cu hainele 
uscate, la căldură, dar singură. 

Atârnând cu capul în jos, prinzându-se cu mâinile şi ge- 
nunchii de nodurile de pe frânghie, Tally se trase în sus, pe 
structura întunecată a podului, apoi se strecură prin scheletul 
de fier şi porni spre Oraşul Noilor Frumuseţi. 


Ştia unde locuia Peris dintr-un mesaj pe care el se obosise să 
i-l trimită de când devenise frumos. Peris nu îi dăduse o 
adresă, dar Tally ştia să decodifice numerele aparent întâm- 
plătoare de la sfârşitul unui mesaj. Indicau un loc numit Vila 
Garbo, aflat în zona de deal a oraşului. 

Era dificil să ajungă acolo. În expedițiile lor, Tally şi Peris 
rămâneau întotdeauna la mal, unde vegetaţia şi silueta întu- 
necată a Oraşului Urâţilor îi ajutau să se ascundă. Dar acum, 
Tally se îndrepta spre centrul insulei, unde carele alegorice 
şi petrecăreţii populau străzile luminate întreaga noapte. Fru- 
museţile nou-nouţe precum Peris îşi petreceau întotdeauna 
timpul acolo unde distracţia era în toi. 

Tally memorase harta, dar, dacă făcea o singură mişcare 
greşită, era terminată. Fără inelul-interfață, era invizibilă pen- 
tru vehicule. Aveau să treacă peste ea, de parcă n-ar fi repre- 
zentat nimic. 

Desigur, Tally chiar nu reprezenta nimic acolo. 

Mai rău, era urâtă. Dar spera că Peris nu va vedea lucrurile 
astfel. Nu o va vedea în acest fel. 

Tally nu avea habar ce se putea întâmpla dacă era prinsă. 
Nu exista o pedeapsă doar pentru că îşi „uita” inelul, chiulea 
de la ore sau păcălea sistemul computerizat al casei, dând mu- 
zica mai tare decât avea voie. Toată lumea făcea astfel de lu- 
cruri şi toată lumea era pedepsită pentru ele. Dar ea şi Peris 
fuseseră întotdeauna atenţi să nu fie prinşi în aceste expedi- 
ţii. Traversarea râului era o chestiune foarte serioasă. 

Însă acum era prea târziu ca să se mai frământe. Oricum, 
ce îi puteau face? Peste trei luni, urma să fie ea însăşi o fru- 
museţe. 

Tally se strecură de-a lungul râului până când ajunse la o 
grădină a plăcerilor şi se furişă în întunericul unui şir de săl- 
cii plângătoare. La adăpostul lor, îşi croi drum pe poteca lu- 
minată de mici flăcări pâlpâitoare. 

Un cuplu arătos se plimba pe potecă. Tally îngheţă, dar ei 
nu o observară. Erau prea ocupați să se privească în ochi, ca 
să o zărească ghemuită în întuneric. Privindu-i trecând, Tally 
simţea căldura care o invada întotdeauna atunci când privea 
un chip frumos. Chiar şi atunci când ea şi Peris îi spionau din 
umbră pe frumoşi, chicotind la toate prostioarele pe care aceş- 
tia le spuneau sau le făceau, nu puteau să nu se holbeze la ei. 
Era ceva magic în ochii lor mari, perfecţi, ceva care te făcea 

să-ţi doreşti să fii atent la orice spuneau, să-i protejezi de orice 
pericol, să-i faci fericiţi. Erau atât de... frumoşi! 

Cei doi dispărură dincolo de prima cotitură, iar Tally scu- 
tură din cap ca să-şi alunge gândurile sentimentale. Nu se 
găsea aici ca să se prostească. Se infiltrase, se strecurase aici şi 
era urâtă. Şi avea o misiune. 

Grădina se întindea până în oraş, unduindu-se ca un râu 
negru printre turnurile şi casele strălucitoare. După alte câ- 
teva minute, zări un cuplu ascuns printre copaci (la urma ur- 
melor, era o grădină a plăcerilor), dar în întuneric ei nu îi 
puteau zări fața, şi doar o tachinară atunci când murmură o 
scuză şi se strecură mai departe. Nici ea nu îi văzuse bine, ză- 
rise doar o încrengătură de picioare şi braţe perfecte. 

În cele din urmă, ajunse la capătul grădinii, la doar câteva 
străzi de locul unde locuia Peris. 

Tally privi printr-o cortină de viță-de-vie. Ajunsese mai 
departe decât fuseseră ea şi Peris vreodată şi decât îşi plă- - 
nuise. Nu avea cum să se ascundă pe străzile aglomerate şi 
bine luminate. Îşi atinse faţa cu mâinile, simţindu-şi nasul lat 
şi buzele subțiri, fruntea prea înaltă şi claia de păr încurcat. 
Dacă făcea un singur pas afară din tufiş, era zărită. Faţa păru 
să-i ardă când lumina căzu asupra ei. Ce căuta ea aici? Ar fi 
trebuit să fie în întunericul din Oraşul Urâţilor, aşteptându-şi 
rândul. 

Dar trebuia să-l vadă pe Peris, să-i vorbească. Nu ştia sigur 
de ce, doar că se săturase să-şi imagineze o mie de conversa- 
ţii cu el în fiecare noapte, înainte să adoarmă. Îşi petrecuseră 
tot timpul împreună, încă de când erau prunci, iar acum... 
nimic. Poate că, dacă reuşeau să discute câteva minute, 

creierul ei se va opri din taifasul lui cu Peris cel imaginar. Trei 
minute îi puteau fi suficiente ca să reziste trei luni. 

Tally privi de-a lungul străzii, căutând curți laterale în care 
să se strecoare, intrânduri întunecate în care să se ascundă. 
Se simţea ca un alpinist înfruntând o stâncă ce se clătina, cău- 
tând să se apuce de ceva. 

Traficul începu să se mai diminueze, iar ea aşteptă fre- 
cându-şi cicatricea din palma dreaptă. În cele din urmă, Tally 
oftă şi şopti: 

— Cei mai buni prieteni pentru totdeauna! 

Apoi făcu un pas spre lumină. 

O explozie de sunete veni din dreapta ei, şi fata se ascunse 
- în beznă, împiedicându-se de viţă şi căzând în genunchi pe 
pământul moale, convinsă pentru câteva secunde că fusese 
prinsă. 

Dar hărmălaia se transformă într-o pulsaţie ritmică. Era 
un sintetizator hurducându-se pe stradă. Era lat cât o casă, iar 
mişcarea zecilor de braţe mecanice, care ţâşneau în toate di- 
recţiile, îl făceau să strălucească. În spatele lui venea un număr 
tot mai mare de petrecăreţi, care dansau în ritmul acestui bu- 
buit, bând şi spărgând sticlele goale de maşinăria uriaşă, im- 
perturbabilă. 

Tally zâmbi. Petrecăreţii purtau măşti. 

Maşinăria arunca măşti prin spate, încercând să atragă tot 
mai mulți discipoli la această paradă improvizată: feţe de dia- 
voli, clovni oribili, monştri verzi şi extratereştri cenuşii, cu. 
ochi mari, ovali, pisici, câini şi vaci, chipuri cu zâmbete 
strâmbe sau nasuri uriaşe. 

Procesiunea se scurgea încet, iar Tally se retrase la loc în 
tufişuri. Câţiva dintre cheflii trecură suficient de aproape cât 
ea să simtă în nări dulceaţa greţoasă a sticlelor lor. Un minut 
mai târziu, când maşinăria parcursese jumătate din stradă, 
Tally sări afară şi apucă o mască aruncată pe şosea. Plasticul 
era moale în mâinile ei, cald încă, pentru că tocmai ce fusese 
turnat în matrice, în interiorul maşinăriei. 

Înainte să-şi pună masca pe faţă, Tally îşi dădu seama că 
avea aceeaşi culoare a vomei de pisică precum apusul de 
soare, un rât lung şi două urechiuşe roz. Adezivul i se lipi de 
piele, iar masca îi acoperi faţa. 

Tally îşi croi drum printre dansatorii beţi, spre celălalt 
capăt al procesiunii, şi alergă pe stradă către Vila Garbo, pur- 
tând chipul unui porc. 


CEI MAI BUNI PRIETENI 
PENTRU TOTDEAUNA 


Vila Garbo era mare, luminoasă şi zgomotoasă. 

Umplea spaţiul dintre două turnuri de petrecere, ca un 
ibric chircit între două pahare zvelte de şampanie. Fiecare 
dintre turnuri se odihnea pe câte o singură coloană, nu mai 
lată decât un lift. Deasupra se aflau cinci etaje cu balcoane 
circulare, încărcate cu noi frumuseți. Tally urcă dealul spre 
trioul de clădiri, încercând să vadă prin găurile măştii. 

Cineva sări sau a fost aruncat dintr-un turn, țipând şi dând din 
braţe. Tally înghiţi în sec, forțându-se să privească în jos, la băr- 
batul a cărui coardă elastică îl opri la doar câteva zeci de centi- 
metri de sol. Se legănă de câteva ori râzând, înainte de a fi lăsat 
uşor la pământ, destul de aproape de Tally încât aceasta să-i audă 
sughiţul nervos printre chicoteli. Fusese la fel de speriat ca şi Tally. 

Se cutremură, cu toate că acea săritură nu era cu nimic mai 
periculoasă decât prezenţa ei aici, între cele două turnuri. 
Jacheta pentru sărituri folosea acelaşi sistem de levitaţie magne- 
tică precum structura care susținea construcția alungită. Dacă 

toate aceste jucării drăgălaşe şi-ar fi oprit funcţionarea, aproape 
tot ce se afla în Oraşul Noilor Frumuseţi s-ar fi prăbuşit. 


Vila era plină de frumuseți nou-nouţe — cele mai rele, obiş- 
nuia să spună Peris. Trăiau precum urâţii, aproximativ o sută 
într-un internat uriaş. Dar acest internat nu avea nicio regulă. 
Decât dacă regulile erau Să Te Porţi Prosteşte, Să Te Distrezi 
şi Să Faci Hărmălaie. 

Un grup de fete în rochii de seară se aflau pe acoperiş, ți- 
pând cât le ţineau plămânii, balansându-se pe margine şi 
aruncând artificii spre oamenii de la sol. O minge de foc por- 
tocalie trecu pe lângă Tally, rece ca un vânt tomnatic, alun- 
gând întunericul din jurul ei. 

— Hei, aici, jos, e un porc! strigă cineva de sus. 

Râseră cu toţii, iar Tally îşi grăbi pasul spre uşa deschisă 
larg. Dădu buzna înăuntru, ignorând privirile surprinse ale 
unor frumuseți care tocmai ieşeau. ui 

Era o petrecere uriaşă, aşa cum li se promisese întot- 
deauna că va fi. Oamenii erau îmbrăcaţi la patru ace în seara 
asta, în rochii lungi şi costume negre, cu coadă. Tuturor li se 
părea foarte amuzantă masca aceea care înfățişa un porc. Ară- 
tau cu degetul şi râdeau, iar Tally continua să înainteze, ne- 
lăsându-le timp pentru nimic altceva. Desigur, aici lumea râde 
tot timpul. Spre deosebire de petrecerile urâţilor, aici nu au 
avut niciodată loc bătăi sau măcar certuri. 

Trecu în grabă dintr-o cameră în alta, încercând să dis- 
tingă chipurile, fără să lase ca acei ochi frumoşi să-i distragă 
atenţia ori să o copleşească de sentimentul că locul ei nu era 
acolo. Cu fiecare secundă, Tally se simţea din ce în ce mai 
urâtă. Faptul că toată lumea pe care o întâlnea râdea de ea nu 

îi era de prea mare ajutor. Dar era mai bine decât ce s-ar fi în- 
tâmplat dacă i-ar fi văzut faţa adevărată. 

Tally se întrebă dacă avea să-l recunoască pe Peris. Îl vă- 
zuse doar o singură dată după operaţie, atunci când ieşise din 
spital, înainte ca umiflăturile să se retragă. Dar îi cunoştea chi- 
pul atât de bine! În ciuda a ceea ce spunea Peris întotdeauna, 
frumuseţile nu arătau toate exact la fel. În expedițiile lor, ea şi 
Peris zăriseră frumoşi care le păreau familiari, care semănau 
cu urâţi pe care îi cunoscuseră. Asemenea unui frate sau unei 
surori — un frate sau o soră mai în vârstă, de mai mare încre- 
dere şi mai mare frumuseţe. O persoană pe care ai fi invidiat-o 
întreaga viață, dacă te-ai fi născut în urmă cu o sută de ani. 

Nu se putea ca Peris să se fi schimbat atât de mult. 


— Ai văzut porcuşorul? 

— Ce să văd? 

— Un porc în libertate! 

Vocile care chicoteau răzbăteau de la etajul de dedesubt. 
Tally se opri şi ascultă. Era singură aici, pe scări. Din câte se 
pare, frumuseţile preferau lifturile. l 

— Cum a îndrăznit să vină la petrecerea noastră deghi- 
zată în porc? Asta e o petrecere selectă! 

— A greşit petrecerea. 

— O totală lipsă de maniere! 

Tally înghiți în sec. Masca nu era cu mult mai bună decât 
propriul chip. Situația asta începea să o enerveze. 

Urcă scările, lăsând vocile în urma ei. Poate că aveau să 
uite de ea, dacă îşi vedea de drum. Mai avea de parcurs doar 

două dintre etajele Vilei Garbo, apoi ajungea pe acoperiş. 
Peris trebuia să fie pe acolo. 

Doar dacă nu era pe pajiştea din spate sau într-un balon 
ori într-un turn de petrecere. Ori în vreo grădină a plăcerilor, 
cu cineva. Tally alungă din minte această imagine şi alergă pe 
hol, ignorând aceleaşi glume pe seama măştii ei, riscând să fie 
remarcată în fiecare încăpere. 

Nimic altceva decât feţe surprinse şi degete arătând spre 
ea. Şi feţe frumoase. Dar niciuna nu îi era cunoscută. Peris nu 
era nicăieri. 

— Hei, porcuşorule! Hei, uitaţi-o, aici e! 

Tally o luă la goană spre ultimul etaj, urcând scările două 
câte două. Respirația fierbinte încălzise masca, fruntea îi 
transpirase, iar adezivul se prelingea, în încercarea de a men- 
ţine masca lipită. Acum, un grup o urmărea. Râdeau şi se îm- 
piedicau unii de alţii pe scări. 

Nu avea timp să verifice acest etaj. Tally privi de-a lungul 
holului. Nuera nimeni aici. Toate uşile erau închise. Câteva 
frumuseți, pesemne, îşi făceau somnul de... frumuseţe. 

Dacă mergea pe acoperiş ca să-l caute pe Peris, era prinsă 
în capcână. 

— Aici, porcuşorule! 

Era timpul să fugă. Tally se grăbi spre lift, lăsându-se să 
alunece şi oprindu-se înăuntru. 

— Parter! ordonă ea. 

Aşteptă, privind agitată de-a lungul holului, gâfâind în in- 
teriorul fierbinte al măștii de plastic. 

— Parter! repetă ea. Închide uşa! 

Nimic nu se întâmplă. 

Oftă, închizându-şi ochii. Fără inelul-interfaţă nu era ni- 
meni. Liftul nu voia să o asculte. 

Tally ştia cum să păcălească un lift, dar avea nevoie de 
timp şi de un briceag. Nu avea nici una, nici alta. Primul din- 
tre urmăritori îşi făcu apariţia pe scări, impleticindu-se pe hol. 

Tally se dădu în spate, lipindu-se de peretele lateral al lif- 
tului. Se ridică pe vârfuri încercând să devină cât mai plată, 
astfel încât ei să n-o zărească. Alții îşi făcură apariţia, ame- 
nințând şi pufăind, ceva tipic pentru frumoşii care nu mai 
erau în formă. Tally îi vedea în oglinda din spatele liftului. 

Ceea ce însemna că şi ei o puteau vedea, dacă se gândeau 
să privească în direcția aceea. 

— Unde a plecat porcuşorul? 

— Hei, vino aici, purceluş! 

— O fi pe acoperiş? 

Cineva păşi încet în lift, privind năucit înapoi, spre petre- 
căreţi. Când o văzu, respectivul sări cât colo. 

— Dumnezeule, m-ai speriat! 

Tânărul clipi din genele lungi, privindu-i masca. Apoi se 
uită la propriul frac. 

— Măi, să fie! Nu trebuia să ne îmbrăcăm la patru ace 
pentru petrecerea asta? 

Lui Tally i se tăie respiraţia. Îşi simți gura uscată. 

— Peris? şopti ea. 

. Elo privi îndeaproape. 

— Tecun...? 

Ea dădu să întindă mâna, dar îşi aminti că trebuia să se li- 
pească de perete. Muşchii o dureau îngrozitor de cât stătuse 
pe vârfuri. 

— Eu sunt, Peris. 

— Hei, purceluş! 

E] se întoarse spre vocea din hol, îşi ridică sprâncenele şi 
îşi aţinti din nou privirea asupra ei. 

— Închide uşa! Rămâi pe loc! spuse el repede. 

Uşa liftului se închise, iar Tally se aruncă înainte. Îşi scoase 
masca pentru a-l vedea mai bine. Era Peris: vocea lui, ochii lui că- 
prui, felul în care i se încreţea fruntea atunci când era confuz. 

Dar era atât de frumos acum! 

La şcoală, le explicaseră felul în care urma să îi afecteze. Nu 
conta dacă ştiai ceva despre evoluţie, funcţiona oricum. La toți. 

Exista un tip de frumuseţe, de drăgălăşenie pe care toată 
lumea o putea vedea. Ochi mari şi buze pline ca ale copiilor; 
piele netedă, luminoasă, trăsături simetrice. Şi o mie de alte in- 
dicii. Undeva, în profunzimea minţii lor, oamenii căutau întot- 
deauna aceste elemente. Nimeni nu îi ajuta să le vadă, indiferent 
cum erau aduse la suprafaţă. Un milion de ani de evoluţie făcu- 
seră ca asta să devină parte integrantă a creierului uman. 

Ochii mari şi buzele pline spuneau: sunt tânăr şi vulnera- 
bil, nu îţi pot face rău, iar tu vrei să mă protejezi. Iar restul 
spunea: sunt sănătos, n-am să te îmbolnăvesc. Şi, indiferent 
ce simţeai faţă de o frumuseţe, exista o parte din tine care gân- 
dea: Dacă am avea copii, aceştia ar fi la fel de sănătoşi. O vreau 
pe această persoană frumoasă... 

Era vorba despre biologie, li se spunea la şcoală. Asemenea 
bătăilor inimii, nu puteai să nu crezi toate aceste lucruri, nu 
când vedeai un chip ca acesta. Un chip frumos. 

“Un chip ca al lui Peris. 

— Eu sunt, spuse Tally. 

Peris făcu un pas înapoi, ridicând din sprâncene. Îi studie . 
hainele. | 

Tally îşi dădu seama că purta costumul negru şi larg pen- 
tru expediţii, care se murdărise atunci când se cățărase pe 
frânghie şi căzuse prin tufişuri. Costumul lui Peris era din ca- 
tifea neagră, iar cămaşa, vesta şi cravata străluceau de albeaţă. 

Fata se dădu înapoi. 

— O, îmi pare rău! N-o să te murdăresc. 

— Ce faci aici, Tally? ` 

— Voiam doar..., murmură ea. 

Acum, că se afla față în față cu el, nu ştia ce să-i spună. 
Toate conversațiile pe care şi le imaginase se topiseră în ochii 
lui mari şi frumoşi. 

— Trebuia să ştiu dacă încă mai ești... 

Tally îşi ridică mâna dreaptă, cu cicatricea din palmă în 
sus, transpiraţia murdară scurgându-se printre linii. 

Peris oftă. Nu se uita la mâna ei şi nici la ochii ei. Nu se uita 
la ochii ei apropiați, saşii, de un căprui oarecare. Ochii nimănui. 

— Da, spuse el. Dar, vreau să spun... Nu puteai să aştepţi, 
Zbanghio? 

Porecla aceasta urâtă suna straniu pe buzele unei frumuseți. 
Desigur, ar fi fost încă şi mai ciudat ca ea să-l strige Năsosul, aşa 
cum obişnuia să facă de sute de ori pe zi. Tally înghiţi în sec. 

— De ce nu mi-ai scris? l 

— Am încercat. Dar suna fals. Sunt atât de diferit acum! 

— Dar eram... 

Fata arătă înspre cicatrice. 

— Priveşte, Tally! 

Băiatul îşi ridică mâna. Pielea din palmă era netedă şi fără 
niciun semn. Era o mână care spunea: Nu e nevoie să muncesc 
din greu şi sunt prea deştept ca să sufăr accidente. 

Cicatricea pe care o făcuseră împreună dispăruse. 

— 'Ţi-au îndepărtat-o. 

— Sigur că mi-au îndepărtat-o, Zbanghio. Toată A psi 
mea e nouă. 

Tally clipi repede. Nu se gândise la asta. El scutură din cap. 

— Eşti încă un copil. 

— Aţi solicitat liftul. Sus sau jos? grăi o voce. 

Tally tresări auzind vocea maşinăriei. 

— Pe loc, te rog, spuse Peris calm. 

Tally înghiţi din nou în sec şi îşi strânse pumnul. 

— Dar nu i-au schimbat sângele. Împărțim asta, orice s-ar 
întâmpla. 

În cele din urmă, Peris o privi direct în față, fără să se în- 
fioare, aşa cum se temuse ea. Tânărul zâmbi minunat. 

— Nu, nu mi l-au schimbat. Şi, peste trei luni, vom putea 
râde din pricina asta. Numai să nu... 

— Să nu ce? întrebă ea îngrijorată, privindu-i ochii mari, 
căprui. | 

— Doar promite-mi că nu vei mai face nimic prostesc, 
spuse Peris. Cum ar fi să vii aici. Nimic din ce ți-ar putea crea 
probleme. Vreau să te văd frumoasă. 

— Desigur. 

— Aşa că promite-mi. 

Peris era cu doar trei luni mai mare decât Tally, dar, lă- 
sându-şi ochii în podea, se simţi din nou mică. 

— Bine, promit. Nimic prostesc. Şi nu mă vor prinde nici 
în seara asta. 

— În regulă. Pune-ţi masca şi... 

Vocea i se stinse. Tally se întoarse să vadă unde căzuse 
aceasta. Aruncată, masca de plastic se reciclase, transfor- 
mându-se într-un praf roz, pe care carpeta din lift începuse 
deja să-l filtreze. 

Cei doi se priviră în tăcere. 

— Aţi solicitat liftul, insistă maşinăria. Sus sau jos? 

— Peris, promit că nu mă vor prinde. Niciun frumos nu 
poate alerga la fel de repede ca mine. Doar du-mă până jos la... 

Peris scutură din cap. 

— Sus, te rog. Pe acoperiş. 

Liftul porni. 

— Sus? Peris, cum voi...? 

— Cum ieşi pe uşă, într-un rastel... găseşti jachete pentru 
sărituri. Sunt o mulţime, în caz de incendiu. 

_— Vrei să sar? întrebă Tally, cu un nod în gât. 

Când liftul se opri, simţi un gol în stomac. 

Peris ridică din umeri. 

— Eu procedez aşa tot timpul, Zbanghio. 

Îi făcu apoi cu ochiul: ` 

— O să-ţi placă. 

Expresia de pe chipul lui îi dădea o strălucire şi mai mare, 
iar Tally se aruncă spre el şi-l cuprinse cu braţele. Era la fel ca 
înainte. Poate doar puţin mai înalt şi mai slab. Dar era cald şi 
solid. Şi încă Peris. 

— Tally! 

Fata se dădu înapoi când uşile se deschiseră. Îi murdărise 
vesta albă. 

— Vai, nu! Îmi pare... 

— Fugi! 

Tristeţea lui o făcu să-şi dorească să-l cuprindă iar. Voia 
să rămână şi să-i curețe hainele, să se asigure că arăta perfect 
pentru petrecere. Întinse o mână... 

— Eu... 

— Pleacă! 

— Dar suntem cei mai buni prieteni, da? 

El oftă, ştergându-şi o pată maronie. 

— Sigur, pentru totdeauna. Ne vedem peste trei luni. 

Ea se întoarse şi fugi, uşile închizându-se în urma ei. 


La început, nimeni nu o zări pe acoperiş. Cu toţii priveau în 
jos. Era beznă, cu excepţia artificiilor ocazionale. 

Tally găsi rastelul cu jachete pentru bungee şi scoase una. 
Era prinsă de rastel. Mâinile ei începură să caute clapeta. Şi-ar 
fi dorit să aibă la ea inelul-interfață, care să îi dea instrucţiunile. 

Atunci văzu butonul: APĂSAȚI ÎN CAZ DE INCENDIU. 

— O, la naiba! spuse. 

Umbra ei sări agitată. Două frumuseți se îndreptau spre 
ea, cu artificii în mâini. 

— Cine e aia? Cu ce e îmbrăcată? 

— Hei, tu de colo! Asta e o petrecere selectă! 

. — Uită-te la faţa ei... 
— O, la naiba! repetă Tally. 
Şi apăsă butonul. 

Sunetul asurzitor al unei sirene spintecă aerul, iar jacheta 
păru să sară din rastel în mâna ei. Îşi puse hamurile, întor- 
cându-se cu faţa spre cele două frumuseți. Acestea săriră îna- 
poi de parcă ar fi văzut-o transformându-se în vârcolac. Una 
scăpă artificiile, care se stinseră instantaneu. 

— Exerciţii în caz de incendiu, spuse Tally şi alergă spre 
marginea acoperişului. 

După ce îşi puse jacheta pe umeri, cureaua şi fermoarele 
părură să se strângă în jurul ei ca nişte şerpi, până când plas- 
ticul îi cuprinse talia şi coapsele. O lumină verde licărea pe 
guler şi nu avea cum să nu o vadă. 

— Bună jachetă, spuse ea. 

Se pare că jacheta nu era atât de inteligentă încât să răspundă. 

Frumuseţile care se jucau pe acoperiş se strânseseră şi ră- 
maseră tăcute, întrebându-se dacă exista într-adevăr un in- 
cendiu. O arătau cu degetul, iar Tally reuşi să audă cuvântul 
urâtă”, 

Se întrebă ce era mai rău în Oraşul Noilor Frumuseţi. Să-ţi 

ia foc vila sau să-ţi strice o urâtă petrecerea? 
-Tally ajunse la capătul acoperişului, sări pe marginea lui şi 
se legănă pentru o secundă. Dedesubt, frumuseţile începuseră 
să iasă din Vila Garbo, pe pajişte şi pe deal. Cu toţii priveau 
în sus, căutând fum sau flăcări. Nu o vedeau decât pe ea. 

Era mult până jos, iar stomacul lui Tally părea să fi pornit 
deja în cădere liberă. Dar era şi încântată. Sirena asurzitoare, 
mulțimea care o privea, luminile Oraşului Noilor Frumuseţi 
întinzându-se în faţa ochilor ei, precum un milion de lumânări. 

Tally inspiră adânc şi îşi îndoi genunchii, pregătindu-se să 
sară. 

Pentru o fracțiune de secundă, se întrebă dacă jacheta o să 
funcţioneze, de vreme ce nu avea la ea inelul-interfaţă. Oare 
o va ajuta să plutească deşi era o nimeni? Sau o va lăsa să se 
zdrobească de caldarâm? 

Dar îi promisese lui Peris că nu va fi prinsă. lar jacheta era 
pentru urgenţe şi exista o lumină verde... 

— Capul sus! strigă Tally. 

Şi sări. 


SHAY 


Sunetul sirenei se pierdu în urma ei. 1 se păru că durează o 
veşnicie să coboare — sau doar câteva secunde —, chipurile 
de dedesubt devenind tot mai mari. | 

Pământul se azvârli înspre ea, un spaţiu deschizându-se în 
mulțimea panicată de care avea să se izbească. Pentru câteva | 
secunde, totul păru un vis zburător, tăcut şi minunat. 

Apoi realitatea o smuci de umeri şi de coapse, chingile ja- 
chetei străpungând-o. Ştia că era mai înaltă decât standardul 
de frumuseţe. Probabil că jacheta nu se aştepta la o aseme- 
nea greutate. 

Tally se rostogoli în aer, întorcându-se cu capul în jos pen- 
tru câteva secunde terifiante. Faţa îi trecu destul de aproape 
de sol, cât să zărească un capac de sticlă în iarbă. Apoi se trezi 
că ţâşneşte din nou în sus, completând cercul. Cerul se roti 
deasupra ei, apoi Tally o luă din nou în jos şi mulţimea eli- 
beră din nou un culoar. 

Perfect. Îşi luase destul avânt cât să aterizeze pe dealul de 
dincolo de Vila Garbo. Jacheta o purtă spre întunericul şi si- 
guranţa grădinilor. 

Tally mai făcu două tumbe prin aer, după care jacheta o 
cobori în iarbă. Trase de chingi la nimereală până când cos- 
tumul scoase un fâsâit şi căzu la pământ. 

Avu nevoie de câteva clipe ca să-şi revină din ameţeală şi 
să-şi dea seama ce era sus şi ce era jos. | 

— Nu-i aşa că e... urâtă? întrebă cineva din marginea 
mulțimii. 

Formele întunecate a două magnetoglisoare de luptă îi 
trecură pe deasupra capului. Luminile roşii luminau ca nişte 
fulgere, iar sirenele îi străpungeau timpanele. 

— Minunată idee, Peris, murmură ea. O alarmă falsă. 

- Dacă ar fi fost prinsă acum, chiar ar fi dat de bucluc. Nu 
mai auzise de nimeni care să facă ceva atât de rău. 

Tally alergă spre grădină. 


Întunericul din spatele sălciilor era liniştitor. 

Aici, la jumătatea drumului spre râu, Tally de abia îşi mai 
putea da seama dacă în mijlocul oraşului mai era alertă de in- 
cendiu. Dar putea observa că se organizase un grup care s-o 
caute. Pe cer pluteau mai multe magnetoglisoare decât de 
obicei, iar râul părea să fie foarte luminat. Probabil că era doar 
o coincidenţă. 

Sau poate că nu. 

Tally îşi croi drum cu grijă printre copaci. Niciodată ea şi 
Peris nu zăboviseră atâta în Oraşul Noilor Frumuseţi. Grădinile 
plăcerilor erau mai aglomerate, în special zonele întunecate. Şi, 
acum, că exaltarea evadării prinsese să se estompeze, Tally în- 
cepea să-şi dea seama cât de stupidă fusese întreaga idee. 

Bineînţeles că Peris nu mai avea cicatricea. Folosiseră doar 
un briceag atunci când se tăiaseră şi îşi uniseră mâinile. 
Doctorii utilizaseră bisturie mult mai ascuţite şi mai mari pen- 
tru operaţie. Te jupuiau de viu şi îţi creştea piele nouă, per- 
fectă şi întinsă. Vechile cicatrice rămase în urma accidentelor, 
semnele hrănirii proaste şi ale bolilor copilăriei dispăreau cu 
totul. Un nou început. 

Dar Tally distrusese acest început al lui Peris, făcându-şi 
prezenţa ca un copilaş băgăcios, care nu este dorit, şi lăsându-l 
cu gustul urâţeniei în gură, ca să nu mai vorbim de hainele 
acoperite de mizerie. Spera că avea o altă vestă albă cu care 
s-o schimbe pe cea murdară. 

Cel puţin, Peris nu păruse foarte furios. Spusese că vor fi 
din nou cei mai buni prieteni atunci când va fi şi ea frumoasă. 
Dar felul în care îi privise faţa... Poate că din pricina aceasta 
îi separau pe urâţi de frumoşi. Trebuie să fie îngrozitor să vezi 
un chip urât atunci când eşti înconjurat tot timpul de oameni 
frumoşi. Dacă distrusese totul în noaptea asta, iar Peris o va 
vedea întotdeauna aşa — cu strabism şi păr vâlvoi —, chiar şi 
după ce ea se va opera? 

Un magnetoglisor trecu pe deasupra, iar Tally se lăsă în 
jos. Probabil că avea să fie prinsă în noaptea asta, pierzându-și 
pentru totdeauna şansele de a deveni frumoasă. 

Merita să păţească asta, doar se purtase atât de prosteşte. 

Tally îşi reaminti de promisiunea făcută lui Peris. Nu avea 
să fie prinsă. Trebuia să devină frumoasă pentru el. 

O lumină apăru din lateral. Tally se lăsă pe vine şi privi 
printre frunzele de salcie care atârnau în faţa ei. 

În parc se afla un gardian. Era o femeie, o frumuseţe de vâr- 
stă mijlocie, nu una nouă. La lumină, trăsăturile frumoase ale 
celei de-a doua operaţii erau evidente: umeri largi, maxilare 
puternice, nas ascuţit şi pomeţi ridicaţi. Femeia emana 
aceeaşi autoritate de netăgăduit ca şi profesorii lui Tally din 
Oraşul Urâţilor. 

Tally înghiţi în sec. Noile frumuseți aveau propriii paznici. 
Exista un singur motiv pentru care o frumuseţe de vârstă mij- 
locie să se afle aici, în Oraşul Noilor Frumuseţi. Paznicii cău- 
tau pe cineva şi o făceau temeinic. 

Femeia îşi îndreptă lanterna spre un cuplu aflat pe o 
bancă, luminându-i pentru o fracțiune de secundă, ca să-şi 
confirme că erau frumoşi. Cei doi săriră cât colo, dar femeia 
„chicoti şi îşi ceru scuze. Tally îi auzea vocea joasă, sigură, şi 
văzu cuplul de frumoşi relaxându-se. Totul trebuie să fi fost în 
regulă, dacă aşa a spus ea. 

Tally simți că vrea să renunţe, să se lase la mila şi înţelep- 
ciunea femeii-paznic. Dacă i-ar fi explicat, aceasta ar fi înţe- 
les-o şi ar fi reparat totul. Frumuseţile de vârstă mijlocie ştiu 
întotdeauna ce să facă. 

Dar îi promisese lui Peris. 

Tally se retrase în întuneric, încercând să ignore senzația 
oribilă că era o spioană, o infractoare, pentru că nu se preda 
autorităţilor. Străbătu cât putu de repede tufişurile. 


Aproape de râu, Tally auzi un zgomot care venea din faţa 
ei. În luminile reflectate de râu se vedea o formă întunecată. 
Nu un cuplu, ci o siluetă singuratică în întuneric. 

Cu siguranţă era un paznic, ce o aştepta în desişuri. 

Tally de abia dacă mai îndrăznea să respire. Îngheţase pe 
loc, cu toată greutatea pe un genunchi şi o mână înfundată-n 
noroi. Paznicul nu o văzuse încă. Dacă Tally aştepta suficient, 
poate că acesta avea să plece. 

Zăbovi minute în şir, fără să facă vreo mişcare. Silueta stă- 
tea pe loc. Pesemne ştiau că grădinile erau singura zonă în- 
tunecată prin care puteai să intri şi să ieşi din Oraşul Noilor 
Frumuseţi. 

Braţul lui Tally începu să tremure. Muşchii nu mai rezis- 
tau. Dar nu îndrăznea să-şi lase greutatea pe celălalt braţ. Su- 
netul unei singure crengi rupte ar fi dat-o de gol. 

Tally se forţă să rămână împietrită, până ce toți muşchii 
prinseră să ţipe. Poate că paznicul era doar o fantasmă creată 
de lumină. Poate că nu exista decât în mintea ei. 

Tally clipi, încercând să facă silueta să dispară. 

Dar era încă acolo, clar pusă în evidenţă de luminile un- 
duitoare ale râului. 

O nuia pocni sub genunchiul ei — muşchii dureroşi ai lui 
Tally o trădau, în cele din urmă. Dar silueta tot nu se mişca. 
El sau ea trebuie să fi auzit... 

Paznicul era generos, o aştepta să se predea. O lăsa să ce- 
deze. Profesorii procedau aşa uneori, la şcoală. Te făceau să 
îţi dai seama că nu puteai scăpa până nu mărturiseai totul. 

Tally îşi drese glasul. Un sunet firav, demn de milă. 

— Îmi pare rău, spuse ea. 

Dinspre siluetă se auzi un oftat. 

— Pfui, e în regulă. Trebuie să te fi speriat şi eu. 

Fata se lăsă în faţă, strâmbându-se de parcă ar fi durut-o şi 
pe ea muşchii din pricină că stătuse atâta timp nemişcată. Lu- 
mina căzu pe chipul ei. 

Şi ea era urâtă. 


O chema Shay. Avea părul lung, brunet, prins în cozi împle- 
tite, iar ochii ei erau prea îndepărtați. Buzele erau suficient 
de pline, dar era mai slăbănoagă decât o frumuseţe nouă. Ve- 
nise de una singură, în expediţie în Oraşul Noilor Frumuseţi, 
şi stătea ascunsă aici, lângă râu, de o oră. 

— N-am mai văzut niciodată aşa ceva, şopti ea. Sunt paz- 
nici şi magnetoglisoare peste tot! 

— Cred că este vina mea, spuse Tally, după ce îşi drese 
glasul. 

Shay păru neîncrezătoare. 

— Cum ai reuşit să faci asta? 

— Ei bine, am fost la o petrecere în centrul oraşului. 

— Ai distrus o petrecere? Asta e o nebunie! spuse Shay, 
apoi cobori tonul vocii până când ajunse să şoptească din 
nou. E o nebunie, dar este extraordinar. Cum ai intrat? 

— Purtam o mască. | 

— Uau! O mască frumoasă? 

— Mai degrabă o faţă de porc. E o poveste lungă. 

Shay clipi des. 

— O față de porc. Bun. Lasă-mă să ghicesc. Cineva a su- 
flat tare şi ţi-a spulberat casa? 

— Poftim? Nu. Era cât pe-aci să fiu prinsă, aşa că am por- 
nit o alarmă de incendiu. 

— Frumoasă mişcare! 

Tally zâmbi. Povestea chiar devenise frumoasă, acum, că 
avea cui să o spună. 

— Şi am fost prinsă în capcană pe acoperiş, aşa că am apu- 
cat o jachetă de bungee şi am sărit. Am plutit jumătate din 
drumul până aici. 

— Nu mai spune! 

— Mă rog, o parte din drum, în orice caz. 

— Uluitor de-a binelea. 

Shay zâmbi, apoi redeveni serioasă. Îşi roase o unghie. Era 
unul dintre obiceiurile proaste pe care operaţia le eradica. 

— Aşadar, Tally, ai fost la această petrecere... ca să vezi 
pe cineva? ; 

Era rândul lui Tally să fie impresionată. 

— Cum ţi-ai dat seama? 

Shay oftă, privindu-şi unghiile roase. 

— Şi eu am prieteni acolo. Adică eram prieteni. Uneori, îi 


spionez. 
Ridică privirea. 
— Am fost întotdeauna cea mai mică, ştii? Iar acum... 
— Eşti singură. 
Shay încuviință. 


— Se pare că ai făcut mai mult decât să spionezi. 

— Da. Am salutat pe cineva. 

— Ce nebunie! Iubitul tău sau aşa ceva? 

Tally scutură din cap. Peris ieşise cu alte fete, iar Tally se 
împăcase cu ideea şi încercase să facă la fel, dar prietenia care 
îi lega fusese întotdeauna lucrul cel mai important din viaţa 
lor. Doar până în acel moment, se pare. 

— Dacă ar fi fost iubitul meu, nu cred că aş fi făcut-o, ştii? 
Nu aş fi vrut ca el să-mi vadă faţa. Dar pentru că suntem prie- 
teni, m-am gândit că poate... 

— Da. Şi cum a mers? 

Tally se gândi câteva secunde, privind apa unduitoare. 
Peris era atât de frumos, de maturizat şi spusese că vor fi din 
nou prieteni. De îndată ce Tally avea să fie şi ea frumoasă... 

— Aiurea, spuse ea. 

— Mă gândeam eu. 

— Exceptând evadarea. Partea asta a fost cool de-a binelea. 

— Aşa s-ar părea. 

Tally simţi zâmbetul din vocea lui Shay. 

— Eşti foarte abilă. 

Urmară câteva clipe de tăcere, cât timp un magnetoglisor 
trecu pe deasupra. 

— Dar, ştii, nu am scăpat încă, spuse Shay. Data viitoare 
când mai dai alarma, anunţă-mă înainte. 

— Îmi pare rău că eşti prinsă aici din cauza mea. 

Shay o privi şi se încruntă. 

— Nu pentru asta. Spuneam doar că, dacă tot trebuie să 
fug şi să mă ascund, măcar să mă aleg şi cu ceva distracţie. 

Tally râse încetişor. 

— Bine. Data viitoare, te anunţ. 

— Te rog! 

Shay privi râul cu atenţie. 

— Pare mai liber. Unde ţi-e placa? 

— Ce anume? | 

Shay scoase o placă magnetoglisoare de sub un tufiş. 

— Ai o placă, nu? Altfel ce faci, înoţi? 

— Nu. Eu... Stai puţin! Cum faci să traversezi râul cu o 
placă magnetoglisoare? 

Orice dispozitiv zburător atrăgea paznicii ca un magnet. 

Shay râse. 

— E cel mai vechi truc. Credeam că ştii deja. 

Tally ridică din umeri. 

— Eu nu prea folosesc placa. 

— Ei bine, asta o să ne ducă pe amândouă. 

— Stai! Ssst... 

Un alt magnetoglisor îşi făcuse apariţia, plutind pe deasu- 
pra podurilor de pe râu. 

După ce trecu, Tally aşteptă vreo zece secunde, apoi vorbi: 

— Nu cred că este o idee bună să zburăm înapoi. 

— Atunci cum ai reuşit să treci râul? 

— Urmează-mă! 

Tally se sprijini în mâini şi genunchi, înaintând un pic: 
Apoi privi în urma ei. 

— Poți să cari chestia aia? 

— Sigur. Nu cântăreşte mult. 

Shay pocni din degete, iar placa se mișcă înainte. 

— De fapt, nu cântăreşte nimic, decât dacă îi ordon eu. 

— Foarte comod. 

Începură să se târască, placa legănându-se în spatele lor 
asemenea balonului unui ţânc. Totuşi, Tally nu vedea nicio 
funie. 

— Unde mergem? întrebă Shay. 

— Ştiu un pod. 

— Dar o să trăncănească. 

— Nu şi ăsta. E un prieten vechi. 


TOTUL S-A ȘTERS 


Tally căzu. Din nou. 

De data asta, căderea nu mai duru la fel de mult. În mo- 
mentul în care picioarele îi alunecară de pe placă, se relaxă, 
aşa cum îi spusese Shay să facă. Să te răsuceşti nu era cu mult 
mai rău decât să fii ţinută de braţe şi învârtită prin aer de tatăl 
tău, în copilărie. Dacă tatăl tău se întâmpla să fie un om cu 
puteri supraomeneşti, simţeai că îţi smulge braţele cu totul. 

Dar inerția trebuia să se ducă undeva, îi explicase Shay. Şi 
să te învârteşti era mai bine decât să te izbeşti de un copac. 
Aici, în Parcul Cleopatra, erau mulți copaci. 

După câteva rotații, Tally se trezi cuprinsă de încheieturile 
mâinilor şi coborâtă în iarbă, ameţită dar teafără. 

Shay zbură în sus, oprindu-şi placa elegant, ca şi cum s-ar 
fi născut pe aşa ceva. 

— A părut ceva mai bine. 

— Nu am simțit că e mai bine. - 

Tally scoase o brățară de protecţie şi îşi frecă încheietura 
mâinii, care se înroşise. Îşi simțea degetele slăbite. 

Brăţara era grea şi solidă. Brăţările de protecție aveau 
metal înăuntru, pentru că funcționau cu magneţi, la fel ca şi 
plăcile. Ori de câte ori picioarele lui Tally alunecau, brățările 
preluau toate mişcările şi o împiedicau să se prăbuşească, ase- 
menea unui gigant prietenos care o apără de pericol şi o 
opreşte din cădere. 

De încheieturi. Din nou. 

Tally îşi scoase şi cealaltă brățară şi îşi frecă pielea. 

— Nu renunţa! Aproape că ai reuşit. 

Placa lui Tally porni de una singură, împingându-se în 
gleznele ei precum un câine care îşi cere iertare. Îşi încrucişă 
braţele şi îşi frecă umerii. 

— Aproape am reuşit să mă frâng în două, vrei să spui. 

— Aşa ceva nu se întâmplă. Eu am căzut de mai multe ori 
decât un pahar cu lapte în montagnes russes. 

— În ce? 

— Nu contează. Hai, încă o încercare. 

Tally oftă. Nu o supărau doar încheieturile mâinilor. Ge- 
nunchii o dureau pentru că se ghemuia, răsucindu-se atât de 
repede, încât i se părea că trupul ei cântăreşte o tonă. Shay 
numea asta „gravitație înaltă”, care avea loc ori de câte ori un 
obiect aflat în mare viteză îşi schimba direcția. 

— Să zbori cu placa pare foarte distractiv, ca şi cum ai fi o 
pasăre. Dar, de fapt, e foarte mult de muncă. 

Shay ridică din umeri. 

— Probabil că şi pentru pasăre e foarte mult de muncă. 
Să dai tot timpul din aripi? 

— Poate. Se schimbă în bine? 

— Pentru păsări? Nu ştiu. Pe placă? Absolut! 

— Aşa sper. 

Tally îşi puse brăţările şi păşi pe placă. Aceasta se clătină 
un pic, ca să se adapteze la greutatea ei, asemenea unei tram- 
buline. 

— Verifică-ţi senzorul de la buric. 

Tally atinse inelul din buric, de care Shay prinsese micul 
senzor. T'ransmitea plăcii unde se afla centrul de greutate al lui 
Tally, precum şi schimbarea poziţiei acestuia. Senzorul per- 
cepea până şi muşchii stomacului, pe care — s-a dovedit — 
cei care zboară cu placa îi încordează în anticiparea răsuciri- 
lor. Placa era suficient de inteligentă să înveţe gradual felul în 
care se mişca trupul ei. Cu cât Tally exersa mai abitir, cu atât 
placa rămânea mai mult sub picioarele ei. 

Desigur, şi Tally trebuia să înveţe. Shay tot spunea că, dacă 
picioarele nu sunt la locul potrivit, atunci nici cea mai deş- 
teaptă placă din lume nu te poate susține. Suprafaţa avea no- 
duri pentru tracţiune, dar este uluitor cât de uşor se putea 
aluneca de pe ea. 

Placa avea forma ovală, era lungă cât jumătate din înălţi- 
mea lui Tally şi era neagră cu pete argintii, ca un ghepard — 
singurul animal din lume care putea să alerge mai rapid decât 
zbura placa. Era prima placă a lui Shay şi nu o reciclase ni- 
ciodată. Până astăzi, atârnase pe perete deasupra patului ei. 

Tally pocni din degete, îşi îndoi genunchii când se ridică 
în aer şi se aplecă în față, ca să prindă viteză. 

Shay venea după ea, rămânând un pic în urmă. 

Copacii începură să treacă în viteză pe lângă Tally, bi- 
ciuindu-i braţele cu acele ascuţite, perene. Placa nu o lăsa să 
se izbească de nimic solid, însă nu se sinchisea de ramuri. 

— Desfă-ţi braţele! Şi ţine picioarele depărtate! strigă 
Shay pentru a mia oară. 

Agitată, Tally îşi împinse în faţă piciorul stâng. 

În capătul parcului, Tally se sprijini pe piciorul drept, iar 
placa făcu o cotitură lungă şi abruptă. Îşi îndoi genunchii, spo- 
rind greutatea pe măsură ce revenea în locul de unde plecaseră. 

Acum Tally se grăbea spre steagurile de slalom, aple- 
cându-se când acestea se apropiau. Simţea cum vântul îi usca 
buzele, ridicându-i părul prins în coadă. 

— Vai de mine, şopti ea. 

Placa trecu în goană pe lângă primul steag, iar Tally se 
aplecă înspre dreapta cu putere, ţinându-şi braţele desfăcute, 
ca să-şi menţină echilibrul. 

— Schimbă! strigă Shay. 

Tally îşi răsuci corpul, ca să aducă placa sub ea şi înainte, 
ocolind steagul următor. După ce trecu de acesta, se răsuci 
din nou. 

Dar picioarele erau prea apropiate. Nu din nou! Pantofii 
îi alunecară pe suprafaţa plăcii. 

— Nu! strigă ea, strângând din degetele picioarelor şi cu- 
prinzând aerul cu palmele, gata de orice ca să se menţină pe placă. 

Pantoful drept alunecă pe marginea plăcii până când văzu 
sub degete imaginea copacilor. 

Copacii! Era aplecată aproape de tot, trupul paralel cu solul. 

Steagul trecu pe lângă ea şi, deodată, totul se termină. 
Placa trecu sub Tally, iar ea reveni la poziţia corectă. 

Reuşise să ia curba! 

Tally se răsuci ca să o privească pe Shay. 

— Am reuşit! strigă ea. 

Şi căzu. 

Ameţită de răsucire, placa încercase să execute o curbă şi 
o lăsase să cadă. Tally se relaxă, cu braţele drepte şi lumea în- 
vârtindu-se în jurul ei. Când cobori în iarbă râdea, legă- 
nându-şi brăţările. 

Şi Shay râdea. 

— Aproape că ai reuşit. 

— Nu! Am ocolit steagurile. Ai văzut. 

— Bine, bine. Ai reuşit. Shay râse, coborând în iarbă. Dar 
nu mai dansa aşa pentru asta. Nu este cool, Zbanghio! 

Tally scoase limba. În ultima săptămână, Tally învățase că 
Shay folosea această poreclă urâtă doar ca să o dezumfle. Shay 
insistase să-şi spună una alteia pe numele real în majoritatea 
timpului, iar Tally se obişnuise repede cu asta. De fapt, îi plă- 
cea. Nimeni în afară de Sol şi Ellie — părinţii ei — şi câţiva 
profesori de modă veche nu-i mai spusese „Tally”. 

— Cum vrei tu, Slăbănoago! A fost grozav. 

Tally se lăsă să cadă în iarbă. O durea tot corpul şi fiecare 
muşchi era epuizat. 

— Îți mulţumesc pentru lecţie. Nu e nimic mai grozav ca 
zborul. 

Shay se aşeză în apropiere. 

— Nu te plictiseşti niciodată pe o placă... 

— Nu m-am mai simţit atât de bine de când cu... 

Tally nu îi spuse numele. Se uită spre cer, care avea o 
nuanță minunată de albastru. Un cer perfect. Începuseră de 
abia după-amiaza târziu. Deasupra, câţiva nori aflaţi la înaltă 
altitudine prindeau nuanţe roz, chiar dacă mai erau ore bune 
până la apus. 

— Aşa e, căzu de acord Shay. Nici eu. Mă săturasem să-mi 
petrec timpul singură. 

— Tu cât mai ai? 

Shay răspunse instantaneu: 

— Două luni şi douăzeci şi şase de zile. 

Tally rămase ca trăsnită. 

— Eşti sigură? 

— Bineînţeles că sunt sigură. 

Tally simţi cum un zâmbet larg îi luminează fața şi se ros- 
togoli pe iarbă, râzând. 

— Asta e o glumă foarte bună. Suntem născute în aceeaşi 
zi! 

— Nu se poate! 

— Ba da, se poate. E perfect. O să devenim frumoase îm- 
preună. 

Shay păstră tăcerea preț de câteva clipe. 

— Da, aşa cred. 

— Nouă septembrie, corect? 

" Shay încuviinţă. 

— E atât de cool! Nu cred că aş putea să mai pierd o prie- 
tenă. Ştii? Acum nu trebuie să ne mai temem că una o aban- 
donează pe cealaltă. Nici măcar o singură zi. 

Shay se ridică în picioare. Zâmbetul îi dispăruse de pe chip. 

— Oricum, n-aş face asta. 

Tally clipi. 

— N-am spus că ai face-o, dar... 

— Dar ce? 

— Dar când te schimbi, mergi în Oraşul Noilor Frumuseți. 

— Şi? Frumuseţilor li se permite să se întoarcă aici, ştii 
bine. Sau să scrie. 

Tally pufni. 

— Doar că n-o fac. 

— Eu aş face-o. 

Shay privi dincolo de râu, către vârfurile ditciiliai de pe- 
trecere, şi începu să-şi roadă o unghie. 

— La fel şi eu, Shay. Aş veni să te văd. 

— Eşti sigură? 

— Da. Fireşte. 

„ Shay ridică din umeri şi se lăsă pe spate ca să privească 
norii. l 

— Bine. Dar nu eşti prima persoană care face promisiu- 
nea asta, să știi. 

— Da, ştiu. 

Păstrară tăcerea preț de câteva clipe. Norii se rostogoleau 
încet spre soare, iar aerul devenea tot mai rece. Tally se gândi 
la Peris şi încercă să-şi amintească felul în care se uita în urma 
lui, pe când era Năsosul. Cumva, nu-şi mai amintea faţa lui 
urâtă. Ca şi cum acele câteva minute în care îl văzuse frumos 
şterseseră o viaţă întreagă de amintiri. Tot ce putea să vadă 
acum erau Peris cel frumos, ochii aceia şi zâmbetul. 

— Mă întreb de ce nu s-au întors niciodată, spuse Shay. 
Măcar în vizită. 

Tally înghiţi în sec. 

— Pentru că noi suntem urâte, Slăbănoago! De-asta! 


ÎNFRUNTAREA VIITORULUI 


— lată cea de-a doua opţiune. 

Tally îşi atinse inelul-interfață, iar imaginea de pe perete se 
schimbă. 

Această Tally avea faţa netedă, pomeți foarte ridicaţi, ochi 
verzi, profunzi, de pisică, şi o gură mare, care se unduia într-un 
zâmbet atotştiutor. 

— Este cu totul altceva. 

— Da. Am îndoieli că este legal. 

Tally umblă la parametrii formei ochilor, sii arcada 
sprâncenelor în jos, până aproape de normal. Unele oraşe per- 
miteau operaţiile exotice — doar pentru noile frumuseți —, 
dar era de notorietate faptul că autorităţile de aici erau con- 
servatoare. Se îndoia că un doctor s-ar mai fi uitat şi o a doua 
oară la această transformare, dar era distractiv să împingi 
softurile până la limită. 

— Ți se pare că arăt prea înspăimântător? 

— Nu. Arăţi ca o adevărată pisicuţă. 

Shay chicoti. 

— Din nefericire, nu la modul figurat. Chiar arăţi ca o pi- 
sică ce mănâncă şoareci. 

— Bine, trecem mai departe. 

Următoarea Tally era un model morfologic mai aproape 
de standarde. Avea ochii căprui, migdalaţi, părul lung, negru, 
cu breton bogat, iar buzele întunecate erau setate să fie cât 
mai pline. 

— Destul de banal, Tally. 

— Ei, haide! Am lucrat la modelul ăsta multă vreme. Cred 
că aş arăta grozav aşa. Are ceva din Cleopatra. 

— Ştii, spuse Shay, am citit că adevărata Cleopatra nu era 
chiar aşa de frumoasă. Seducea pe toată lumea prin inteli- 
genţă. 

— Da, sigur. Ai văzut vreo imagine cu ea? 

— N-aveau camere de luat vederi pe vremea aia, Zban- 
ghio. 

— Exact. Atunci de unde ştii că era urâtă? 

— Pentru că aşa au scris istoricii vremii. 

Tally ridică din umeri. 

— Probabil că era o frumuseţe clasică, iar ei habar 
n-aveau. Pe atunci, aveau idei ciudate despre frumuseţe. Nu 
ştiau nimic despre biologie. 

— Norocul lor. 

Shay privea pe fereastră. 

— Aşadar, dacă eşti de părere că toate feţele mele sunt 
atât de aiurea, de ce nu îmi arăţi câteva de-ale tale? 

Tally goli ecranul şi se aşeză din nou în pat. 

— Nu pot. 

— Ştii să critici dar nu suporţi critica, nu-i aşa? 

— Nu, chiar nu pot. Nu am creat nicio faţă. 

Tally rămase cu gura căscată. Toată lumea îşi crea chipuri, 
chiar şi ţâncii, pentru care era prea devreme, căci structura 
osoasă mai avea până să se definitiveze. Era o mare pierdere 
de vreme să cercetezi modurile diferite în care poți să arăţi 
atunci când devii, în sfârşit, o frumuseţe. 

— Nici măcar una? 

— Poate, când eram mică. Dar prietenii mei şi cu mine 
ne-am oprit din jocul ăsta acum multă vreme. 

— Ei bine, ar trebui să rezolvăm treaba asta chiar acum, 
spuse Tally ridicându-se. 

— Aş prefera să zbor cu placa. 

Cămaşa lui Shay se smucea. Tally îşi imagina că Shay dor- 
mise cu senzorul prins de buric, dându-se cu placa în vis. 

— Mai târziu, Shay. Nu pot să cred că nu ai nici măcar o 
singură imagine cu tine transformată. Te rog! 

— E o prostie. Oricum, doctorii fac în mare ce vor ei, in- 
diferent ce le spui. 

— Ştiu, dar e distractiv. 

Shay îşi dădu ochii peste cap ostentativ, dar în cele din 
urmă încuviinţă. Se ridică din pat şi se lăsă pe podea, în fața 
ecranului, dându-și părul la o parte. 

Tally pufni. i 

— Aşadar, ai mai făcut asta! 

— Când eram mică, i-am spus. 

— Sigur. : 

Tally porni inelul-interfață pentru a aduce un meniu pe 
ecran şi activă mausul clipind de mai multe ori. Camera ecra- 
nului emise un laser, iar un grilaj verde apăru pe chipul lui 

Shay, un câmp de pătrăţele care reproduceau forma pomeţi- 
lor, nasului, buzelor şi frunții. 

Câteva secunde mai târziu, două feţe apărură pe ecran. 
Amândouă erau Shay, dar existau diferenţe vizibile: una părea 
sălbatică, uşor supărată; cealaltă avea o expresie uşor distantă, 
ca şi cum ar fi visat cu ochii deschişi. | 

— E ciudat cum funcţionează, nu-i așa? întrebă Tally. 
Parcă ar fi două persoane diferite. 

Shay încuviinţă. 

— Înfiorător. 

Chipurile urâte erau întotdeauna asimetrice, jumătăţile 
nefiind niciodată identice. Aşadar, primul lucru pe care îl 
făcea un program de transformare era să ia fiecare jumătate a 
chipului şi să o dubleze, ca şi cum ar fi ţinut o oglindă chiar în 
mijloc, pentru a crea două exemple de simetrie perfectă. Deja, 
ambele chipuri simetrice ale lui Shay arătau mai bine decât 
originalul. 

— Aşadar, Shay, care crezi că este jumătatea bună? 

— De ce trebuie să fiu simetrică? Prefer să am un chip cu 
două jumătăţi diferite. 

Tally oftă. 

— Ăsta e un semn de stres din copilărie. Nimeni nu vrea 
să arate aşa. 

— Hei, n-aş vrea să apar stresată, pufni Shay şi indică chi- 
pul mai sălbatic. În fine. Partea dreaptă e mai bună, nu crezi? 

— Eu îmi urăsc partea dreaptă. Întotdeauna încep cu 
stânga. | 

— Da, mă rog, mie mi se întâmplă să-mi placă jumătatea 
dreaptă. Pare mai dură. 

— Bine. Tu eşti şefa. 

Tally clipi, iar jumătatea dreaptă umplu ecranul. 

— Mai întâi, elementele de bază. 

Softul preluă comenzile. Ochii începură să crească, redu- 
când dimensiunea nasului. Pomeţii lui Shay se ridicară, iar bu- 
zele deveniră un pic mai pline (oricum, erau deja aproape de 
dimensiunile standard ale frumuseţilor). Orice roşeaţă dispăru, 
iar pielea îi deveni netedă, fără cusur. Craniul se mişcă uşor sub 
trăsături, unghiul frunții înclinându-se în spate. Bărbia deveni 
mai bine definită, iar maxilarele — mai puternice. 

Când termină, Tally fluieră. 

— Uau, deja arată foarte bine. 

— Grozav, oftă Shay. Arăt ca orice altă frumuseţe din lume. 

— Sigur, de-abia am început. Ce-ai zice să-ţi adăugăm 
nişte păr? 

Tally clipi căutând prin meniuri şi alegând un stil la în- 
tâmplare. | 

Când imaginea de pe ecran se schimbă, Shay se lăsă pe 
podea, hohotind. Coafura înaltă se ridica deasupra feţei în- 
guste, făcând-o să arate ca o nătângă. Părul blond platinat nu 
se potrivea câtuşi de puţin cu pielea ei măslinie. 

Tally de-abia reuşi să vorbească, pentru că şi ea chicotea. 

— Bine, poate nu chiar așa. 

Mai căută printre stiluri, oprindu-se asupra unei fizuri cla- 
sice. Păr brunet, tuns scurt. 

— Să terminăm de aranjat faţa întâi. 

Mişcă sprâncenele, arcuindu-le mai dramatic, şi adăugă 
rotunjime obrajilor. Shay era încă prea slabă, chiar şi după ce 
softul de transformare o adusese aproape de standard. 

— Poate ceva mai luminoasă? 

Tally schimbă nuanţa pielii, apropiind-o de cea de bază. 

— Hei, Zbangbhio, spuse Shay, până la urmă, a cui e faţa 
asta? 

— Mă joc doar, răspunse Tally. Vrei să încerci? 

— Nu. Vreau să zbor cu placa. 

— Sigur, grozav. Dar mai întâi să rezolvăm asta. 

— Cum adică să rezolvăm asta, Tally? Poate mie mi se 
pare că fața mea este în regulă deja! 

— Da, este grozavă, răspunse Tally, dându-şi ochii peste 
cap. Pentru o urâtă. 

= Shayo mustră: 

— Adică nu mă suporţi? Ai nevoie de o poză în minte ca 
să ţi-o poți imagina în locul feței mele? 

— Shay! Haide, ne distrăm doar. 

— Nu e nimic distractiv în a ne face să ne simțim urâte. 

— Dar suntem urâte! 

— Tot jocul ăsta e proiectat ca să ne facă să ne urâm pe 
noi însene. 

Tally gemu şi se aşeză din nou pe pat, privind tavanul. 
Shay era atât de ciudată uneori! Întotdeauna avea ceva îm- 
potriva operaţiei, ca şi cum cineva o obliga să împlinească şai- 
sprezece ani. 

— Da, iar lucrurile mergeau atât de bine pe vremea când 
toată lumea era urâtă... Sau ai pierdut lecţia asta la şcoală? 

— Da, da, ştiu, declamă Shay. Toată lumea îi judeca pe 
ceilalți pe baza înfățișării. Oamenii care erau mai înalţi obți- 
neau slujbe mai bune şi erau votaţi politicieni, doar pentru că 
nu erau atât de urâţi ca restul lumii. Bla, bla, bla! 

— Da, şi oamenii se omorau între ei pentru chestii pre- 
cum culoarea diferită a pielii. | 

Tally clătină din cap. Indiferent de câte ori repeta asta la 
şcoală, tot nu-i venea să creadă. 

— Şi ce dacă oamenii seamănă acum? Este singurul mod 
de a-i face egali. 

— Ce-ar fi să-i facă mai deştepţi? 

Tally râse. 

— Slabe şanse! Oricum, era doar ca să vedem cum vom 
arăta tu şi cu mine peste doar... două luni şi cincisprezece 
zile. | 

— Nu putem aştepta până atunci? 

Tally închise ochii şi oftă. 

— Câteodată am impresia că nu pot. 

— Nasol. 

Simțţi greutatea lui Shay pe pat şi o uşoară lovitură în braţ. 

— Hei, măcar să trăim la maximum. Acum putem să zbu- 
răm cu placa? Te rog? 

Tally deschise ochii şi văzu că prietena ei zâmbea. 

— Bine, zburăm cu placa. 

Se ridică şi privi ecranul. Chiar şi fără foarte mare efort, 
faţa lui Shay era deja îmbietoare, vulnerabilă, sănătoasă... 
frumoasă. 

— Nu crezi că eşti frumoasă? 

Fără să privească, Shay ridică din umeri. 

— Aceea nu sunt eu. Este ideea unui comitet despre mine. 

Tally zâmbi şi o îmbrăţişă. 

— Totuşi, o să fii tu. Cu adevărat tu. În curând. 


FRUMOASE ȘI PLICTISITE 


— Cred că eşti gata. 

Tally se opri — piciorul drept jos, piciorul stâng sus, ge- 
nunchii îndoiţi. 

— Gata pentru ce? 

Shay se lăsă dusă de curent. Erau cât de sus şi de departe 
le puteau duce plăcile, chiar deasupra vârfului copacilor, la 
marginea oraşului. Era uluitor cât de repede se obişnuise 
Tally să fie la așa înălțime, fără nicio susținere în afară de placă 
şi brățări. 

De sus, priveliștea era fantastică. În spatele lor, vârfurile 
clădirilor se ridicau în centrul Oraşului Noilor Frumuseţi, iar 
în jurul lor se afla centura verde, o pădure care separa fru- 
museţile de vârstă mijlocie şi pe cele de vârsta a treia de cele 
tinere. Generaţiile vârstnice locuiau în suburbii, ascunse de 
dealuri, în şiruri de case mari, separate de fâşii de grădină în 
care să se joace copiii. 

Shay zâmbi. 

— Gata pentru o călătorie de noapte. 

— O, ştii, nu cred că vreau să traversez râul din nou, spuse 
Tally amintindu-şi promisiunea făcută lui Peris. 

Ea şi Shay îşi împărtăşiseră o mulţime de trucuri în de- 
cursul celor trei săptămâni, dar nu se mai întorseseră în Ora- 
şul Noilor Frumuseţi din noaptea în care se întâlniseră. 

— Până când vom fi întoarse din drum, desigur. După ce 
am făcut ultima oară, probabil că paznicii sunt peste... 

— Nu vorbeam despre Oraşul Noilor Frumuseţi, o între- 
rupse Shay. Oricum, locul ăla e plictisitor. Ar trebui să hoi- 
nărim întreaga noapte. 

— În regulă. Vrei doar să zburăm în jurul Oraşului Urâţi- 
lor. 

Shay scutură din cap, încă lăsându-se purtată de briză. 
Tally îşi schimbă centrul de greutate pe placă. 

— Ce altceva mai e de văzut? 

Shay işi vâri mâinile în buzunare şi îşi desfăcu braţele, 
transformându-şi geaca într-o velă. Vântul o îndepărtă şi mai 
mult de Tally. Din reflex, Tally îşi împinse vârfurile picioare- 
lor în faţă, astfel încât placa ei să păstreze ritmul. 

— Mai e mult de văzut. 

Shay arătă spre întinderea din faţa lor. 

— Suburbiile? Acela este oraşul plicticoşilor. 

— Nu suburbiile. Dincolo de ele. 

Shay îşi lăsă picioarele să alunece în direcţii diferite, până 
la marginile plăcii. Vântul rece al serii îi flutură fusta şi o purtă 
pe Shay tot mai repede. Se îndrepta spre marginea centurii 
verzi. Depăşea limitele impuse. 

Tally îşi fixă picioarele în placă şi se apropie de prietena ei. 

— Ce vrei să spui? Să ieşim cu totul din oraş? 

— Da. 

— E o nebunie. Nu e nimic acolo. 

— Sunt o mulţime de lucruri. Copaci adevăraţi, bătrâni 
de sute de ani. Munţi. Şi ruine. Ai fost vreodată acolo? 

Tally clipi des. 

— Desigur. 

— Nu mă refer la o excursie cu şcoala. Ai fost vreodată 
acolo noaptea? 

Tally îşi opri placa pe neaşteptate. Ruinele Ruginite erau 
rămăşiţele unui vechi oraş, amintirea masivă a unor vremuri 
când erau prea mulți oameni, toți incredibil de proşti. Şi de 
urâţi. 

— Nici vorbă. Nu-mi spune că tu ai fost!? 

Shay încuviință, iar Tally rămase cu gura căscată. 

— E imposibil. 

— Crezi că eşti singura care cunoaşte trucuri interesante? 

— Ei bine, poate că te cred, spuse Tally. 

Shay avea privirea aceea de care Tally învățase să se fe- 
rească. 

— Dar dacă suntem prinse? 

Shay râse. 

— Tally, nu e nimic de văzut acolo, exact cum ai spus şi tu. 
Nu e nimic şi nu e nimeni care să ne prindă. 

— Plăcile funcţionează acolo? Funcţionează ceva acolo? 

— Cele speciale, da, dacă ştii să le păcăleşti şi pe unde să 
mergi. Şi e uşor să treci de suburbii. Ții râul tot timpul. În aval 
e o apă învolburată, albă, prea tumultuoasă pentru barcazuri. 

Tally rămase iar cu gura căscată. 

— Tu chiar ai mai făcut asta înainte. 

O pală de vânt umflă jacheta lui Shay care se îndepărtă, 
încă zâmbind. Tally trebui să-şi încline placa şi astfel să se 
mişte din nou şi să rămână destul de aproape cât să o audă pe 
Shay. Vârful unui copac îi atinse gleznele, iar pământul de sub 
acesta începu să se ridice. 

— O să fie foarte amuzant! strigă Shay. 

— Pare prea riscant. 

— Haide! Vreau să-ţi arăt asta de când ne-am întâlnit. De 
când mi-ai spus că ai distrus petrecerea frumoşilor ... şi ai tras 
alarma pentru incendiu! 

Tally înghiţi în sec, dorindu-și să fi spus întregul adevăr 
despre noaptea aceea — anume că se întâmplase ca lucrurile 
să fie aşa. Acum Shay părea să creadă că ea este cea mai cute- 
zătoare fată din lume. 

— De fapt, chestia cu alarma a fost un accident, în parte. 
Să spunem. 

— Da, sigur. 

— Vreau să spun că poate ar fi bine să aşteptăm. Mai sunt 
doar două luni. 

— O, aşa e, spuse Shay. Doar două luni şi vom fi captive 
dincoace de râu. Frumoase şi plictisite. 

Tally pufni. 

— Mie nu mi se pare plicticos, Shay. 

— Să faci ceea ce trebuie să faci este întotdeauna plicticos. 
Nu-mi pot imagina ceva mai îngrozitor decât să mi se ceară să 
mă distrez. 

— Eu pot, spuse Tally încet. Să nu te distrezi niciodată. 

— Ascultă, Tally, aceste două luni sunt singura noastră 
şansă de a mai face ceva cu adevărat cool. De a fi noi însene. 
După asta, o să fim frumuseți noi, frumuseți de vârstă mijlo- 
cie, frumuseți în vârstă. 

Shay îşi lăsă braţele în jos, iar placa se opri din mişcare. 

— Apoi, frumuseți moarte. 

— Mai bine decât urâte moarte, spuse Tally. 

Shay ridică din umeri şi îşi deschise jacheta, transfor- 
mând-o din nou în velă. Nu erau departe de marginea centu- 
rii verzi. Curând, Shay avea să primească un avertisment. 
Apoi, placa ei va începe să vorbească. . 

— În plus, argumentă Tally, doar pentru că ne operăm nu 
înseamnă că nu putem să facem chestii dintr-astea. 

— Dar frumuseţile nu fac niciodată aşa ceva, Tally. Ni- 
ciodată. 

Tally oftă, ridicându-se din nou pe vârfuri, ca să o urmeze. 

— Poate pentru că au lucruri mai bune de făcut decât tru- 
curi pentru copii. Probabil că petrecerile din oraş sunt mai 
distractive decât să te plimbi printre ruine. 

Ochii lui Shay aruncară scântei. 

— Sau poate că, după ce fac operaţia — în care îţi macină 
şi îţi întind oasele ca să ajungă la dimensiunea corectă, îţi ju- 
poaie faţa şi tot corpul, îţi bagă plastic în pomeţi ca să arăţi la 
fel ca toată lumea —, după ce treci prin toate astea, nu te mai 
interesează foarte multe. 

Tally se înfioră. Nimeni nu îi mai descrisese operaţia în 
felul acesta. Nici măcar la cursul de biologie, unde intraseră 
în detalii, nu sunase atât de îngrozitor. 

— Ei, hai, nici măcar n-o să ştim că se întâmplă. O să 
visăm frumos tot timpul. 

— Da, sigur. 

O voce începu să se audă în capul lui Tally: Avertisment, 
zonă restricționată. 

Soarele apusese şi vântul devenise rece. 

— Shay, hai să ne întoarcem. Se apropie vremea cinei. 

Shay zâmbi şi scutură din cap. Îşi scoase inelul-interfață. 
Acum nu mai putea să audă avertismentele. 

— Să mergem în seara asta. Poţi să zbori aproape la fel de 
bine ca mine acum. 

— Shay... 

— Fă asta împreună cu mine. Am să-ţi arăt ceva, se nu- 
meşte montagnes russes. 

— Ce înseamnă... 

— Al doilea avertisment. Zonă restricţionată. 

Tally îşi opri placa. 

— Shay, dacă mergi mai departe, o să fii prinsă şi nu o să 
mai facem nimic în seara asta. 

Shay ridică din umeri, în timp ce vântul o purta tot mai 
departe. 

— Vreau doar să-ţi arăt care este ideea mea de distracţie, 
Tally. Înainte să fim frumoase şi să ni se îngăduie doar ideea 
altora de distracţie. 

Tally scutură din cap, dorindu-şi să spună că Shay o învă- 
țase deja să zboare cu placa, cea mai cool chestie pe care o 
ştia. În mai puţin de o lună, ajunsese să simtă că erau cele mai 
bune prietene. Aproape ca atunci când îl cunoscuse pe Peris, 

în copilărie, şi ştiuseră imediat că vor fi împreună pentru tot- 
deauna. 

— Shay... 

— Te rog! 

Tally înghiți în sec. 

— Bine. 

Shay lăsă brațele în jos şi îşi afundă vârfurile degetelor în 
placă, pentru a o opri. 

— Serios? În seara asta? | 

— Sigur. Mergem la Ruinele Ruginite. 

Tally îşi spuse că trebuie să se relaxeze. Nu era ceva chiar 
atât de groaznic, la urma urmelor. Încălca regulile tot timpul 
şi oricum toată lumea mergea la ruine o dată pe an în excur- 
siile şcolare. Nu putea fi periculos. l 

Shay se întoarse de la marginea centurii, năpustindu-se 
asupra lui Tally şi punându-și brațul în jurul ei. 

— Aşteaptă până vezi râul. 

— Ai zis că are apa albă? 

— Da. 

— Cum adică? 

Shay zâmbi. 

— E apă. Dar mult mai frumoasă. 


VÂLTORI 


— Noapte bună. 

— Somn uşor, răspunse camera. ` 

Tally îşi puse o jachetă, apăsă pe senzorul prins de inelul 
de la buric şi deschise fereastra. Nu era pic de vânt, iar râul 
era nemișcat, astfel încât fata putea zări fiecare detaliu al ora- 
şului oglindindu-se în el. Se părea că frumoşii aveau parte de 
un fel de eveniment. Zumzetul unei mulţimi uriaşe traversa 
râul, ajungând până la ea, mii de urale ridicându-se şi stin- 
gându-se. Turnurile de petrecere erau întunecate sub luna 
aproape plină, iar artificiile sclipeau în nuanţe de albastru, atât 
de sus încât explodau fără să facă zgomot. 

Oraşul nu păruse niciodată atât de îndepărtat. 

— Pe curând, Peris, spuse ea încet. 

Țigla de pe acoperiş era udă de la ploaia din seara aceea. 
Tally se urcă cu grijă în colțul internatului, unde se aflau cren- 
gile unui vechi smochin. Crengile erau solide şi le ştia bine, 
prin urmare, cobori rapid prin întuneric, în spatele unui tom- 
beron. 

După ce părăsi zona internatului, Tally privi înapoi. Ca- 
drul format de umbrele care porneau dinspre internat părea 
atât de convenabil, aproape intenţionat! Ca și cum ar fi fost 
normal ca urâţii să se strecoare afară din când în când. 

Tally scutură din cap. Începea să gândească precum Shay. 


Se întâlniră la stăvilar, acolo unde râul se bifurca pentru a în- 
cercui Oraşul Noilor Frumuseți. În noaptea asta, nu erau vås- 
laşi care să tulbure întunericul, iar Shay îşi exersa mişcările pe 
placă atunci când Tally se apropie de ea. 

— Trebuie să faci asta aici, în oraş? strigă Tally ca să aco- 
pere mugetul apei care gonea prin porţile stăvilarului. | 

Shay dansa pe placă, mutându-şi centrul de greutate, evi- 
tând obiecte imaginare. 

— Doar mă asiguram că funcţionează. În caz că îţi făceai 
griji. 

Tally îşi privi placa. Shay păcălise supraveghetorul elec- 
tronic, astfel încât acesta să nu trăncănească atunci când vor 
zbura noaptea sau vor depăşi granițele oraşului. Tally nu îşi 
făcea griji pentru țipetele supraveghetorului, ci mai degrabă 
se întreba dacă placa va zbura. Sau o va conduce drept într-un 
copac. Dar placa lui Shay părea să planeze foarte bine. 

— Am venit cu placa până aici şi nimeni nu a apărut să mă 
ducă înapoi, spuse Shay. 

Tally îşi lăsă placa pe pământ. 

— Mulţumesc pentru că te-ai asigurat. N-am vrut să mă 
port atât de prosteşte. 

— Nu te-ai purtat prosteşte. 

— Ba da. Trebuie să-ţi spun ceva. În noaptea în care m-ai 
întâlnit, i-am promis prietenului meu, Peris, că nu-mi voi 
asuma riscuri mari. Ştii, dacă dau de bucluc, ei se supără foarte 
tare. 

` — Cui îi pasă dacă se supără? Ai aproape şaisprezece ani. 

— Dar dacă se supără suficient de tare încât să nu mă mai 
facă frumoasă? 

Shay se opri din legănat. 

— N-am auzit să se întâmple aşa ceva vreodată. 

— Nici eu. Dar poate că nu ni se spun lucrurile astea. Ori- 
cum, Peris m-a pus să promit că nu mă expun. 

— Tally, nu crezi că a spus asta doar ca să nu mai treci pe 
acolo? 

— Cum? 

— Poate că te-a pus să promiţi că o iei mai uşor ca să nu-l 
mai deranjezi. Să te facă să te temi să mergi iar în Oraşul Noi- 
lor Frumuseţi. 

Tally încercă să răspundă, însă avea gâtul uscat. 

— Ascultă, dacă nu vrei să vii, e în regulă, spuse Shay. Vor-- 
besc serios, Zbanghio. Dar nu vom fi prinse. Şi, dacă vom fi, 
o să-mi asum vina. O să le spun că te-am răpit, adăugă Shay 
râzând. 

Tally se urcă pe placă şi pocni din degete. Când întâlni pri- 
virea lui Shay, spuse: 

— Vin cu tine. Am spus că vin. 

Shay zâmbi şi luă mâna lui Tally pentru o secundă, strân- 
gând-o. 

— Grozav. O să fie distractiy,, Nu distracţia frumoşilor .... 


Am Aa an 
Ceva real! Pune-ţi astea. 

— Ce sunt astea? Pentru vedere nocturnă? 
— Nu. Ochelari pentru scufundări. O să-ţi placă apa albă. 


Ajunseră la vâltori zece minute mai târziu. 

Tally trăise întreaga viaţă în apropierea râului. Lent şi im- 
punător, definea oraşul, demarcând limitele dintre lumi. Dar 
nu îşi dăduse niciodată seama că, la doar câţiva kilometri în 
aval faţă de stăvilar, măreața bandă de argint se transforma 
într-un monstru înfiorător. 

Apa agitată era într-adevăr albă. Se izbea de pietre şi tre- 
cea prin canalele înguste, catapultată în stropi luminaţi de 
lună, se despărţea, se reunea şi curgea în cazane ce fierbeau la 
picioarele cascadei abrupte. 

Shay plutea chiar deasupra torentului, atât de jos încât 
stârnea apa ori de câte ori se apropia. Tally o urmă la ceea ce 
considera ea că ar fi o distanţă sigură, sperând ca placa ei pă- 
călită să ezite să se izbească de pietrele învăluite în întuneric 
şi de crengile copacilor. Pădurea de ambele părţi era un spa- 
tiu negru, plin de copaci bătrâni şi sălbatici, care nu semănau 
câtuşi de puţin cu aspiratoarele de dioxid de carbon care de- 
corau oraşul. Norii luminaţi de lună străluceau printre iu 
ca un tavan perlat. 

De fiecare dată când Shay ţipa, Tally ştia că e pe cale să-şi 
urmeze prietena printr-un perete de stropi care săreau din 
volbură. Unii străluceau ca nişte perdele de mătase albă, lu- 
minaţi de lună, dar alţii se iveau pe neaşteptate din beznă. În 
plus, Tally se trezi că se izbeşte de arcurile de apă rece care se 
ridicau dinspre placa lui Shay, atunci când aceasta se afunda 
ori ieşea, dar măcar ştia când venea o cotitură. 

Primele câteva minute au fost groaznice. Dinţii îi clănţă- 
neau atât de tare, încât o dureau fălcile. Degetele de la pi- 
cioare se strângeau în noii pantofi speciali, iar braţele şi chiar 
degetele mâinilor se desfăceau pentru a menţine echilibrul. 
Dar, treptat, Tally se obişnui cu întunericul, cu urletul râului 
de dedesubt, cu apa rece care îi stropea fața pe neaşteptate. 
Era mai sălbatică şi mai rapidă ca oricând. Şi niciodată nu 
ajunsese atât de departe. Râul se unduia înspre pădurea în- 
tunecată, în necunoscut. 

În cele din urmă, Shay dădu din mâini şi se opri, fundul 
plăcii cufundându-se în apă. Tally se ridică pentru a evita valul 
şi îşi roti placa oprindu-se uşor. 

— Am ajuns? 

— Încă nu. Dar priveşte! 

Shay arăta în direcția de unde veniseră. 

Tally scoase o exclamaţie de uimire când văzu priveliştea. 
Oraşul îndepărtat era o monedă strălucitoare cuibărită în în- 
tuneric, artificiile Oraşului Noilor Frumuseţi luminând al- 
bastru şi rece. Trebuie să fi ajuns foarte sus. Tally vedea cum 
lumina lunii se rostogolea încet, ici şi colo, pe deasupra dea- 
lurilor joase care înconjurau orașul, împinsă de un vânt uşor 
care de-abia atingea norii. 

Nu trecuse niciodată noaptea dincolo de graniţele ora- 
şului şi nici nu-l văzuse vreodată luminat astfel, de atât de 
departe. 

Tally îşi scoase ochelarii uzi şi inspiră adânc. Aerul era plin 
de mirosuri pregnante, răşina plantelor perene, flori sălba- 
tice, mirosul electric al apei învolburate. 

— Frumos, nu? 

— Da, răspunse Tally gâfâind. Este mai bine decât să te 
strecori prin Oraşul Noilor Frumuseți. 

Shay zâmbi fericită. 

— Tare mă bucur că eşti de părerea asta. Mi-am dorit atât 
de mult să vin aici! Dar nu singură, ştii? 

Tally privi pădurea din jur, încercând să pătrundă spaţiile 
negre dintre copaci. Aceasta chiar era sălbăticia, unde orice se 
putea ascunde, nu un loc pentru oameni. Se cutremură la gân- 
dul că ar putea să se afle acolo de una singură. 

— Acum încotro? 

— Acum mergem. 

— Mergem? 

Shay îşi duse placa până la mal şi se dădu jos. 

— Da, e un filon de fier la aproximativ o jumătate de ki- 
lometru în direcţia aia. Dar nu e nimic de aici până acolo. 

— Despre ce vorbeşti? 

— Tally, plăcile funcţionează pe bază de levitaţie magne- 
tică, nu? Trebuie să existe o sursă de metal în jur, altfel nu 
plutesc. 

— Presupun că nu. Dar în oraş... 

— În oraş este un grilaj de oțel ingropat în pământ, peste 
tot pe unde mergi. Aici trebuie să ai grijă. 

— Ce se întâmplă dacă placa ta nu mai poate plana? 

— Cade. Şi nici brăţările nu mai funcţionează. 

— 0! 

Tally se dădu jos de pe placă şi o puse sub braț. O dureau 
toți muşchii din pricina călătoriei zbuciumate. Era plăcut să 
simtă din nou pământul sub picioare. Pietrele ti dădeau un 

sentiment de siguranţă, exact opusul plăcii sub picioarele-i 
tremurânde. 

Totuşi, după câteva minute de mers, placa începu să de- 
vină tot mai grea. Când zgomotul râului se estompă, rămâ- 
nând în urmă, placa devenise o scândură de stejar sub braţul 
ei. 

— Nu ştiam că chestiile astea cântăresc atât de mult. 

— Da, atâta cântăreşte o placă atunci când nu planează. 
Aici afli că oraşul te minte cu privire la felul în care funcţio- 
nează lucrurile cu adevărat. 

Cerul se acoperise de nori şi, în întuneric, frigul părea şi 
mai intens. Tally ridică placa pentru a o cuprinde mai bine, în- 
trebându-se dacă o să plouă. Îi ajunsese atâta apă. 

— Cred că îmi place să fiu mințită în anumite privinţe. 


După ce urcară stâncile, Shay rupse tăcerea: 

— E pe aici. E un filon natural de fier sub pământ. ÎI poţi 
simţi în brățări. 

Tally întinse o mână şi se încruntă, câtuşi de puţin con- 
vinsă. Dar, după un minut, simţi că brățara o trage înainte, ca 
o fantomă. Placa începu să devină mai uşoară şi, curând, ea şi 
Shay plutiră din nou, trecând peste o culme şi coborând în 
valea întunecată. 

Pe placă, Tally îşi regăsi glasul pentru a pune o întrebare 
care O sâcâia: 

— Aşadar, dacă plăcile au nevoie de metal, cum funcţio- 
nează la râu? 

— Se iau după aur. 

— Poftim? 

© — Râurile provin din izvoare, care ţâşnesc din interiorul 
munților. Aşa că sunt întotdeauna metale pe fundul râurilor. 
- — Corect. Ca atunci când oamenii căutau aur? 

— Da, exact. Dar plăcile preferă fierul. Nu tot ce strălu- 
ceşte e bun să te facă să zbori. 

Tally se încruntă. Câteodată, Shay avea un fel misterios 
de a vorbi, ca şi cum ar fi citat versurile unei formaţii pe care 
nimeni altcineva n-o asculta, | 

Era gata să întrebe, când Shay se opri fără veste şi arătă în 
faţă. 

Norii se risipeau, iar lumina lunii răzbătea printre aceştia, 
împrăştiindu-se peste vale. Se zăreau nişte turnuri masive, 
care aruncau umbre ascuţite, cu evidente forme umane, ce se 
profilau pe câmpie în timp ce vârfurile copacilor se unduiau 
în vânt. 

Erau Ruinele Ruginite! 


RUINELE RUGINITE 


Câteva ferestre goale le priveau în tăcere din scheletele clă- 
dirilor gigantice. Geamurile se spărseseră demult, lemnul 
putrezise şi nu mai rămăsese nimic în afara ramelor de metal, 
a mortarului şi a pietrelor care se sfărâmau sub presiunea 
vegetației care le invada. Privind în jos spre cadrele întunecate 
ale uşilor, lui Tally i se făcu pielea ca de găină la gândul să co- 
boare ca să se uite prin ele. 

Cele două prietene se strecurară printre clădirile în ruină, 
călătorind sus şi încet, ca şi cum n-ar fi dorit să tulbure fan- 
tomele oraşului mort. Sub ele, străzile era pline de maşini 
arse, strânse unele în altele între ziduri. Indiferent ce distru- 
sese acest oraş, oamenii încercaseră să scape. Tally îşi aminti 
din ultima excursie şcolară pe care o făcuse la ruine că maşi- 
nile lor nu puteau plana. Doar alunecau pe roți de cauciuc. 
Locuitorii fuseseră prinşi pe aceste străzi precum niște hoarde 
de şobolani într-un labirint în flăcări. | 

— Of, Shay, eşti sigură că plăcile noastre nu se vor defecta? 
întrebă ea încet. 

— Stai liniştită. Celor care au construit acest oraş, oricine 
ar fi fost ei, le plăcea să irosească metalul. Nu degeaba i se 
spune Ruinele Ruginite. 

Tally n-avea cum să nege. Din pereţii fiecărei clădiri ţâş- 
neau sulițe de metal, asemenea oaselor proeminente ale unui 
animal mort de multă vreme. Îşi aminti că locuitorii Ruinelor 
nu foloseau proptele suspendate. Toate clădirile erau joase, 
brute şi masive. Aveau nevoie de un schelet de oţel care să le 
împiedice să se prăbuşească. 

Iar unele dintre ele erau atât de mari! Locuitorii Ruinelor 
nu aveau fabricile în subteran şi munceau cu toții precum al- 
binele într-un stup, în loc să lucreze acasă. Cea mai mică ruină 
de aici era mai mare decât cel mai mare internat din Oraşul 
Urâţilor, mai mare chiar şi decât Vila Garbo. 

Văzându-le acum, noaptea, ruinele i se păreau încă şi mai 
reale lui Tally. În excursiile şcolare, profesorii le spuneau în- 
totdeauna că locuitorii Ruinelor erau nişte idioţi. Mai că nu-ţi 
venea să crezi că oamenii puteau locui în felul ăsta, dând foc 
pădurilor pentru a defrişa terenul, arzând petrol ca să obţină 
căldură şi energie, încingând atmosfera cu armele lor. Dar în 
lumina lunii, îşi putea imagina oamenii cățărându-se pe maşi- 
nile în flăcări, încercând să scape din oraşul prăbuşit, intrând 
în panică în efortul lor de a părăsi mormanul instabil de metal 
şi piatră. 

Vocea lui Shay o smulse pe Tally din reverie. 

— Haide, vreau să-ţi arăt ceva. 

Shay zbură până la marginea clădirilor, apoi pe deasupra 
copacilor. 

— Eşti sigură că putem... ? 

— Priveşte în jos! 

Dedesubt, Tally văzu metalul sclipind printre copaci. 

— Ruinele sunt mult mai mari decât lasă ei să se vadă, 
spuse Shay. Țin doar partea aceea a oraşului în picioare pen- 
tru excursiile şcolare, drept muzeu. Dar se întinde aşa la nes- 
fârşit, 

— Cu mult metal? 

— Da. Tone. Stai liniştită, am zburat peste tot. 

Tally înghiţi în sec, atentă la semnele ruinelor de dede- 
subt, bucuroasă că Shay menținea un ritm încet şi plăcut. 


Din pădure ieşea o formă, aidoma unei coloane vertebrale, 
care se ridica şi cobora, precum un val îngheţat. Ducea de- 
parte, în întuneric. 

— lată! 

— Bine, dar ce e asta? 

— Se numeşte montagnes russes. Îţi aduci aminte? Ți-am 
spus că o să-ţi arăt unul. 

— E drăguţ. Dar la ce foloseşte? 

— La distracţie. 

— Nu mai spune! 

— Ba spun. Din câte se pare, locuitorii Ruinelor se dis- 
trau. E ca o pistă. Prindeau de metalul ăsta nişte maşinuțe 
care mergeau cât puteau de repede. În sus, în jos şi în cercuri. 
Seamănă cu zburatul cu placa, numai că nu zbori. Şi era făcut 
dintr-un oţel care nu ruginea — pentru siguranță, presupun. 

Tally se încruntă. Şi-i imaginase pe aceşti locuitori doar 
muncind în stupi uriași de piatră şi luptându-se să scape în 
acea ultimă, groaznică zi. Nu şi-i imaginase distrându-se. 

— Să facem asta, spuse Shay. Să ne distrăm la montagnes 
russes. 

— Cum? 

— Cu placa. l 

Shay se întoarse spre Tally şi spuse pe un ton serios: 

— Dar trebuie să mergi foarte repede. E periculos dacă 
nu te mişti în viteză. 

— De ce? 

— O să vezi. 

Shay se întoarse şi porni în goană spre montagnes russes, 
zburând chiar pe deasupra şinelor. Tally oftă şi se aplecă mult, 
luând-o după ea. Măcar chestia aia era de metal. 

S-a dovedit a fi o călătorie grozavă. Era ca o cursă pentru 
placă, solidă, rambleiată la curbe, cu pante abrupte care urcau 
şi coborau, ba chiar şi cu bucle care o făceau pe Tally să 
zboare cu capul în jos, brăţările activându-se atunci ca să o 
menţină pe placă. Era uluitor în ce stare bună se afla. Locui- 
torii Ruinelor trebuie să fi realizat construcţia din ceva spe- 
cial, exact așa cum spusese Shay. 

Şina mergea mult mai sus decât putea să ajungă o placă 
de una singură. În montagnes russes, chiar ți se părea că eşti 
o pasăre atunci când pluteai. 

Se răsucea într-un arc larg, încet, întorcându-se de unde 
pornise. Ultimul traseu începea cu un urcuş imens. 

— Partea asta trebuie parcursă repede! strigă Shay peste 
umăr, pornind înainte. 

Tally o urmă în viteză, pornind ca o rachetă pe şină. Putea ve- 
dea ruinele în depărtare: vârfuri frânte, întunecate, profilându-se 

deasupra copacilor. Şi, în spatele lor, o întindere luminată de 
lună, care putea fi marea. Chiar erau foarte sus! 

Auzi un strigăt de plăcere când ajunse în vârf. Shay dispă- 
ruse. Tally se înclină înainte ca să mărească viteza. 

Deodată, placa dispăru de sub ea. Pur şi simplu, îi căzu de 
sub picioare, lăsând-o să zboare prin aer. Pista de sub ea pie- 
rise. l 

Tally îşi strânse pumnii, aşteptând ca brățările să se acti- 
veze şi să o ridice de brațe. Dar deveniseră la fel de inutile ca 
şi placa, doar nişte benzi inutile de metal, care o trăgeau în 
jos, spre sol. 

— Shay! ţipă ea căzând în beznă. 

Apoi Tally văzu cadrul de metal în faţa ei. Doar un mic 
fragment lipsea. 

Deodată, brățările o traseră în sus şi simți suprafaţa plăcii 
sub tălpi. Inerţia o purtase de cealaltă parte a spaţiului gol! 
Placa trebuie să fi zburat odată cu ea, chiar sub picioarele ei, 
în acele secunde îngrozitoare de cădere liberă. 

Se trezi zburând în jos pe şine, la capătul cărora o aştepta 
Shay. 

— Eşti nebună! strigă ea. 

— E super, nu? 

— Nu! ţipă Tally. De ce nu mi-ai spus că şinele sunt 
rupte? 

Shay ridică din umeri. 

— E mai distractiv aşa. 

— Mai distractiv?! 

Inima îi bătea cu putere şi vedea ciudat de clar. Era cople- 
şită de furie şi uşurare şi... bucurie. 

— Mă rog, e un fel de a spune. Dar tu eşti jalnică! 

Tally cobori de pe placă şi porni prin iarbă, cu picioarele 
tremurându-i. Găsi o piatră suficient de mare şi se aşeză pe ea. 

Shay sări de pe placă. 

— Hei, îmi pare rău. 

— A fost îngrozitor, Shay. Cădeam. 

— Nu pentru multă vreme. Doar pentru câteva secunde. 
Parcă mi-ai spus că ai făcut bungee jumping de pe o clădire. 

Tally o privi cu severitate. 

— Da, am făcut, dar ştiam că nu o să mă prăbuşesc. 

— Adevărat. Dar, vezi tu, prima dată când m-a adus ci- 
neva la montagnes russes, nu mi-a spus despre spărtură. Şi mi 
s-a părut foarte cool să aflu în felul acesta. Prima dată e cel 
mai grozav. Am vrut să simți şi tu asta. 

— 'Ţie ţi se pare cool să cazi? 

— Mă rog, poate la început am fost un pic furioasă. Da, cu 
siguranţă am fost. 

Shay zâmbi larg. 

— Dar mi-a trecut. 

— Lasă-mă câteva secunde să-mi revin, Slăbănoago! 

— Nu te grăbi. 

Respirația lui Tally se potoli, iar inima începu să nu-i mai 
bată de parcă ar fi vrut să-i sară din piept. Dar mintea îi ră- 
măsese limpede, ca în acele câteva secunde de cădere liberă, 
şi se trezi întrebându-se cine dăduse primul de montagnes 
russes şi câţi alți urâţi veniseră aici de atunci. 

— Shay, cine ţi-a arătat locul ăsta? 

— Nişte prieteni, mai mari decât mine. Urâţi ca noi, care 
încearcă să-şi dea seama cum funcţionează lucrurile. Şi cum 
să le păcălească. 

Tally ridică privirea spre forma şerpuitoare a vechilor şine, 
plantele urcătoare încolăcindu-se pe scheletul de fier. 

— Mă întreb de cât timp vin urâţii aici. 

— Probabil că de mult timp. Lucrurile astea se află de la 
unul la altul. Ştii, o persoană îşi dă seama cum să păcălească 
placa, următoarea află de vâltori, iar o alta ajunge până la 
ruine. 

— Atunci cineva e destul de curajos cât să sară în gaura 
din montagnes russes, spuse Tally, înghițind în sec. Ori să 
cadă întâmplător. 

Shay încuviință. 

— Dar cu toţii devin frumoşi la final. 

— Sfârşit fericit, spuse Tally. 

Shay ridică din umeri. 

— De unde ştii că se cheamă montagnes russes? Ai căutat 
undeva? 

— Nu, spuse Shay. Mi-a spus cineva. 

— Dar de unde ştie? 

— Tipul ăsta ştie o mulțime de lucruri. Trucuri, chestii 
despre ruine. E super! 

Ceva din vocea lui Shay o făcu pe Tally să se întoarcă şi să 
o apuce de mână. 

— Dar acum e frumos, presupun. 

Shay îşi trase mâna şi incepu să-şi roadă o unghie. 

— Nu. Nu este. 

— Păi credeam că toţi prietenii tăi... 

— Tally, poţi să ţii un secret? Un secret adevărat? 

— Da. Sigur. Ce fel de secret? 

— Nu poţi spune nimănui nimic despre ce am să-ţi arăt. 

— Nu implică vreo căzătură liberă, nu? 

— Nu. 

— Bine. Jur! 

Tally îşi ridică mâna care purta cicatricea făcută de ea şi 
Peris. 

— N-am să spun nimănui, niciodată. 

Shay o privi adânc în ochi pentru o clipă, apoi încuviință. 

— În regulă. Vreau să cunoşti pe cineva. În seara asta. 

— În seara asta? Dar nu ne întoarcem în oraş până la... 

— Nu e în oraş, răspunse Shay zâmbind. E aici. 


AȘTEPTÂNDU-L PE DAVID 


— Asta e o glumă, nu? 

Shay nu răspunse. Se întorseseră în inima ruinelor, în 
umbra celei mai înalte clădiri. O privea cu o expresie mirată. 

— Cred că-mi aduc aminte cum să fac asta. 

— Ce să faci? 

— Să urc până acolo. Da, uite! 

Shay îşi conduse placa înainte, lăsându-se în jos, ca să 
treacă printr-o gaură din peretele care se fărâmița. 

— Shay? 

— Stai liniştită. Am mai făcut asta. 

— Cred că îmi ajunge inițierea din seara asta, Shay. 

Tally nu mai avea chef de încă una dintre glumele lui Shay. 
Era obosită şi drumul înapoi spre oraş era lung. Iar a doua zi 
era de serviciu în internat. Doar pentru că era vară nu în- 
semna că putea dormi întreaga zi. 

Dar Tally o urmă pe Shay prin spărtură. Probabil că ar fi 
durat mai mult să se certe. 

Se ridicară în aer, plăcile folosind scheletul metalic al clă- 
dirii ca să se caţere. Era sinistru să fie acolo, să privească prin 
ferestrele sparte la formele dărăpănate ale celorlalte clădiri. 
Era ca şi cum ar fi fost fantoma unui locuitor al Ruinelor, care 
priveşte cum oraşul ei se prăbuşeşte de-a lungul secolelor. 

Tavanul lipsea şi dădură de o imagine spectaculoasă. Norii 
dispăruseră cu toții, iar lumina lunii reliefa ruinele ascuţite, fä- 
cându-le să semene cu nişte şiruri de dinți sparţi. Tally îşi dădu 
seama că ceea ce zărise din montagnes russes fusese oceanul. 
De aici, apa strălucea ca o fâşie palidă de argint în lumina lunii. 

Shay scoase un obiect din rucsacul de pe umăr, rupându-l 
în două. 

Lumea se transformă într-o puzderie de scântei. 

— Oho! Aşa, orbeşte-mă! strigă Tally, acoperindu-şi ochii. 

— Ah, îmi pare rău! 

Shay ţinea artificiile în mâna întinsă. Pocneau cu putere în 
liniştea ruinelor, aruncând umbre pâlpâitoare prin interiorul 
lor. Chipul lui Shay arăta monstruos în lumina aceea, iar scân- 
teile săreau, pierzându-se în profunzimile clădirii năruite. 

În cele din urmă, artificiile se stinseră. Tally clipi, încer- 
când să alunge punctele pe care le vedea în fața ochilor. Ve- 
derea pe timp de noapte i se alterase, aşa că de-abia mai 
distingea câte ceva, cu excepţia lunii de pe cer. 

Înghiţi în sec, dându-și seama că artificiile puteau fi văzute 
de oriunde din vale. Poate chiar şi de pe apă. 

— Shay, acesta a fost un semnal? 

— Da. | 

Tally privi în jos. Clădirile întunecate de dedesubt erau 

pline de sclipiri fantomatice, ecouri ale artificiilor care îi 

arseseră în faţa ochilor. Dându-şi dintr-odată seama că aproa- 
pe orbise, Tally simţi stropii de transpiraţie rece curgându-i 
pe şira spinării. 

— Cu cine ne întâlnim? 

— Îl cheamă David. 

— David? Ce nume bizar! 

Lui Tally îi părea o invenţie. Din nou se gândi că totul era 
o joacă. 

— Aşadar, el o să-şi facă apariţia aici? Tipul ăsta nu locu- 
ieşte cu adevărat în ruine, nu-i aşa? 

— Nu. Locuieşte foarte departe. Dar s-ar putea să fie prin 
apropiere. Vine uneori pe aici. 

— Vrei să spui că e din alt oraş? 

Shay o privi, dar Tally nu-i putu citi expresia feţei în întu- 
neric. 

— Ceva de genul ăsta. 

Shay îşi întoarse privirea spre orizont, de parcă ar fi căutat 
un semnal ca răspuns la propriu-i semnal. Tally îşi înfăşură 
jacheta în jurul trupului. Stând nemişcată, începu să-şi dea 
seama cât de frig se făcuse. Se întrebă cât de târziu era. Fără 
inelul-interfață, nu putea să afle. 

Luna aproape plină cobora pe cer, aşa că trebuia să fie tre- 
cut de miezul nopții, îşi aminti Tally din lecţiile de astrono- 
mie. În afara oraşului, toate chestiile despre natură pe care le 
învățase la şcoală păreau mult mai utile. Îşi aminti cum apa 
de ploaie cobora pe munți şi îmbiba pământul înainte de a 
ieşi la suprafaţă, plină de minerale. Apoi îşi croia drum înapoi 
în mare, săpând albii de râuri şi canioane, vreme de secole. 
Dacă trăiai acolo, îţi puteai conduce placa de-a lungul râurilor, 

ca în vremurile îndepărtate, de dinainte de locuitorii Ruine- 
lor, când predecesorii lor, nu atât de nebuni, călătoreau în 
bărci mici, făcute din lemn. 

Vederea nocturnă reveni încet la normal, aşa că reuși să 
scaneze orizontul. Oare vor apărea alte artificii în depărtare, 
drept răspuns la cele ale lui Shay? Tally spera că nu. Nu mai 
cunoscuse pe nimeni dintr-un alt oraş. Ştia de la şcoală că, în 
unele oraşe, se vorbeau alte limbi sau operaţiile de înfrumu- 
sețare aveau loc de-abia când implineai optsprezece ani şi alte 
asemenea chestii ciudate. 

— Shay, poate că ar trebui să pornim spre casă. 

— Mai aşteaptă puţin. 

Tally îşi muşcă buza. 

— Poate că David nu e prin zonă în seara asta. 

— Da, poate. Probabil. Dar speram să fie aici. 

Shay se întoarse cu faţa spre Tally. 

— Ar fi foarte cool să-l cunoşti. E... diferit. 

— Aşa pare. 

— Nu inventez nimic, să ştii. 

— Hei, te cred! spuse Tally, deşi, când era vorba de Shay, 
nimic nu era sigur. 

Shay se întoarse din nou spre orizont, rozându-şi o unghie. 

— Da, cred că nu e prin jur. Putem pleca, dacă vrei. 

— E târziu şi drumul înapoi e lung. Iar mâine trebuie să 
mă ocup de curăţenie. 

— Şi eu, încuviinţă Shay. 

— Îşi mulţumesc pentru că mi-ai arătat toate astea, Shay. 
Totul a fost incredibil. Dar cred că încă un lucru cool m-ar ucide. 

Shay râse. 

— În montagnes russes n-ai murit. 

— A fost pe-aproape. 

— Încă nu m-ai iertat pentru asta? 

— O să te anunţ când se întâmplă. 

— În regulă, răspunse Shay, râzând din nou. Dar ţine 
minte să nu spui nimănui despre David. 

— Hei, am promis. Poţi să ai încredere în mine, Shay. Sincer! 

— Bine. Am încredere în tine, Tally. 

Shay îşi îndoi genunchii, iar placa ei începu să coboare. 
Tally aruncă o ultimă privire în jur, uitându-se la ruinele care se 
întindeau dedesubt, pădurea întunecată, fâşia argintie a râului 
întinzându-se până la marea strălucitoare. Se întrebă dacă era 
cu adevărat cineva acolo sau dacă David nu era decât una din- 
tre poveştile pe care urâţii le inveritau ca să se sperie unii pe alții. 

Dar Shay nu părea speriată. Era sincer dezamăgită că ni- 
meni nu răspunsese la semnalul ei, de parcă întâlnirea cu 
David ar fi fost ceva mai spectaculos decât vâltoarea, ruinele 
şi aventura în montagnes russes. 

Indiferent dacă acesta exista sau nu, Tally se gândi că 
David era cât se poate de real pentru Shay. 


Ieşiră prin spărtura din zid şi zburară spre vârfurile ruinelor. 
Apoi urmară scheletul de fier până ajunseră în vale. În mar- 
gine, plăcile începură să se poticnească şi fetele se dădură jos. 
Aşa obosită cum era, lui Tally căratul plăcii nu i se mai păru 
imposibil de data asta. Încetase să o considere o jucărie, pre- 
cum balonul unui ţânc. Placa devenise ceva mai solid, ceva 
care îşi respecta propriile reguli şi care putea fi, în acelaşi timp, 
un obiect periculos. 

Tally se gândi că Shay avea dreptate într-o privinţă: dacă 
stăteai tot timpul în oraş, totul devenea fals, într-un fel. Pre- 
cum clădirile şi podurile susţinute de legături suspendate sau 
săritul cu jacheta de bungee, de pe un acoperiş. Nimic nu era 
cu adevărat real. Era bucuroasă că Shay o adusese la ruine. 
Dezastrul rămas în urma locuitorilor Ruinelor dovedea măcar 
că lucrurile pot merge îngrozitor, dacă nu aveai grijă. 

În apropierea râului, plăcile deveniră mai uşoare şi cele 
două fete săriră pe ele recunoscătoare. 

Shay gemu când porniră. 

— Nu ştiu cum te simți tu, dar eu nu mai fac niciun pas în 
seara asta. 

— Asta e cât se poate de clar. 

Shay se aplecă în faţă şi îşi mână placa spre râu, înfăşu- 
rându-şi jacheta în jurul umerilor, ca să se apere de stropii vâl- 
torii. Norii dispăruseră, aşa că putea vedea ruinele. 

Clipi. Dinspre montagnes russes părea să vină o pâlpâire 
slabă. Poate că era doar un joc de lumini, o reflexie a lunii pe 
vreo bucată de metal neruginit. 

— Shay? spuse ea încet. 

— Vii sau ce faci? strigă Shay ca să acopere urletul râului. 

Tally clipi din nou, dar nu mai zări pâlpâirea. În orice caz, 
erau prea departe. Dacă i-ar fi spus asta, Shay ar fi dorit să se 
întoarcă. Iar Tally nu mai voia să facă din nou călătoria aceea, 
sub nicio formă. 

Şi probabil că nu era nimic. 

Tally inspiră adânc şi strigă: 

— Vino, Slăbănoago! Te provoc la întrecere! 

Îşi mână placa înspre râu, trecând prin stropii reci şi, pen- 
tru câteva clipe, lăsând în urmă râsetul lui Shay. 


CEARTA 


— Uită-te la toți ăştia! Ce prostănaci! 

— Oare am arătat şi noi aşa? 

— Probabil. Însă, doar pentru că noi am fost prostănace 
nu înseamnă că ei nu sunt. 

Tally încuviinţă, încercând să-şi aducă aminte cum era să 
ai vârsta de doisprezece ani şi cum arăta internatul în prima 
ei zi acolo. Îşi amintea cât o intimidase clădirea. Îi păruse mult 
mai mare decât casa lui Sol şi Ellie, desigur, şi mai mare decât 
barăcile în care mergeau cei mici la şcoală — câte un profe- 
sor şi zece elevi în fiecare. 

Acum, internatul părea atât de mic, provocând claustro- 
fobie. Dureros de infantil, în nuanţe strălucitoare şi cu scări 
capitonate. Atât de plicticos ziua şi uşor de părăsit noaptea. 

Noii urâţi stăteau într-un grup compact, temându-se să se 
îndepărteze prea mult de ghidul lor. Feţele lor micuţe şi urâte 
priveau internatul cu patru etaje, iar în ochii lor se citeau mi- 
rarea şi groaza. 

Shay îşi vâri capul înapoi pe fereastră. 

— O să fie foarte distractiv. 

— O să fie un tur de orientare pe care nu-l vor uita. 

Vara avea să se încheie peste două săptămâni. Numărul 
elevilor din internatul lui Tally scăzuse constant de anul tre- 
cut, pe măsură ce seniorii împlineau şaisprezece ani. Era vre- 
mea ca un nou lot să le ia locul. Tally privi ultimii urâţi care 
intrau în clădire, stângaci şi nervoși, nepieptănaţi şi lipsiţi de 
coordonare. Cu siguranţă, vârsta de doisprezece ani era una 
de cotitură, când te transformai dintr-o drăgălăşenie mică 
într-o urâţenie mare şi needucată. 

Era o etapă din viaţa ei de care se bucura să scape. 

— Eşti sigură că o să funcţioneze chestia asta? întrebă 
Shay. 

Tally zâmbi. Shay dădea rareori dovadă de precauţie. 
Arătă spre gulerul jachetei de bungee. 

— Vezi lumina aceea micuță, verde? Înseamnă că func- 
ţionează. Este pentru urgenţe, aşa că-i tot timpul pregătită să 
funcţioneze. 

Mâna lui Shay se strecură sub jachetă ca să tragă de sen- 
zorul prins de buric, semn că era agitată. 

— Şi dacă ştie că nu există nicio urgenţă reală? 

— Nu e atât de inteligentă. Cazi şi ea te prinde. Nu e ne- 
voie de trucuri. 

Shay ridică din umeri şi îşi puse jacheta. 

Împrumutaseră jacheta de la şcoala de arte, cea mai înaltă 
clădire din Oraşul Urâţilor. O luaseră fără probleme de la de- 
misol şi nici măcar nu fuseseră nevoite să păcălească rastelul 
ca să o scoată. Cu siguranţă, Tally nu voia să fie prinsă um- 
blând la alarmele pentru incendiu, în caz că supraveghetori 

făceau legătura între ea şi un anumit incident din Oraşul Noi- 
lor Frumuseţi, de la începutul verii. 

Shay trase o vestă sport peste jacheta de bungee. Avea cu- 
lorile specifice internatului şi niciunul dintre profesorii de aici 
nu îi cunoştea faţa foarte bine. 

— Cum arăt? 

— Ca şi cum te-ai fi îngrăşat. Îţi stă bine. 

Shay se încruntă. Detesta să i se spună Insecta-Băţ, 
Ochi-de-Porc ori alta dintre celelalte porecle pe care urâţii şi 
le spun între ei. Câteodată, Shay susținea că nu-i pasă dacă 
face operaţia. Era o nebunie să vorbeşti așa, desigur. Shay nu 
era tocmai un monstru, dar nici o frumuseţe naturală. La urma 
urmelor, nu existaseră decât vreo zece în întreaga istorie. 

— Vrei să sari, Zbanghio? 

— Am făcut asta deja, Shay. Înainte să te cunosc pe tine. 
Şi, pe urmă, tu eşti cea care a avut această idee extraordinară. 

Încruntarea lui Shay se transformă în zâmbet. 

— E extraordinară, nu-i aşa? 

— Nici nu vor şti ce i-a lovit. 


Aşteptară până când noii urâţi se strânseră în bibliotecă pen- 
tru ca, aşezaţi la mese, să urmărească un film de orientare. 
Shay şi Tally se lăsară pe burtă, la ultimul etaj, acolo unde 
erau depozitate vechi cărți prăfuite. Priveau printre balus- 
trade în jos, către grupul de elevi. ici ta ca ghidul să po- 
tolească sporovăiala urâţilor. 

— Aproape că-i prea uşor, spuse Shay, desenându-şi o pe- 
reche de sprâncene late, negre, deasupra celor naturale. 

— Pentru tine e uşor. O să ieşi pe uşă înainte ca cineva 
să-şi dea seama ce s-a întâmplat. Eu trebuie să parcurg tot 
drumul în jos pe scări. 

— Şi ce dacă, Tally? Ce ne vor face dacă ne prind? 

Tally ridică din umeri. 

— Adevărat. 

Îşi puse totuşi peruca şatenă. 

În timpul verii, când ultimii seniori împliniseră şaispre- 
zece ani şi deveniseră frumoşi, năzbâtiile ajunseseră să fie tot 
mai multe şi mai grave. Dar nimeni nu părea să fie pedepsit, 
iar promisiunea lui Tally către Peris părea să fi fost făcută în 
urmă cu atât de mult timp! Odată ce va fi frumoasă, nimic 
din ceea ce va face în această lună nu va mai conta. Era ne- 
răbdătoare să lase totul în urmă, dar nu fără un final specta- 
culos. 

Gândindu-se la Peris, Tally îşi puse un nas mare din plas- 
tic. Dăduseră o raită pe la camera de teatru din internatul lui 
Shay, cu o noapte înainte, şi erau dotate cu recuzită pentru o 
mulţime de deghizări. 

— Eşti gata? întrebă ea, apoi chicoti auzindu-şi vocea na- 
zală provocată de nasul fals. 

— Stai aşa! 

Shay apucă o carte mare şi groasă de pe raft. 

— Gata, începe spectacolul! 

Se ridicară în picioare. 

— Dă-mi cartea aia! strigă Tally la Shay. E a mea! 

Urâţii de dedesubt făcură linişte. Trebuia să reziste şi să 
nu le privească feţele ridicate. 

— Nici pomeneală, Nas-de-Porc! Eu m-am uitat pe ea 
prima! 

— Glumeşti, Grăsano! Tu nici măcar nu ştii să citeşti! 

— O, da? Ei bine, citeşte asta! 

Shay aruncă volumul spre Tally, care se lăsă în jos. Îl apucă 
şi îl aruncă înapoi, izbind-o în plin pe Shay. Impactul o făcu 
să cadă peste balustradă. 

Tally se aplecă înainte, privind-o cu ochii mari pe Shay, 
care se rostogolea spre podeaua principală a bibliotecii, trei 
etaje mai jos. Noii urâţi ţipară la unison, împrăştiindu-se care 
încotro ca să scape din calea ai ai care se năpustea asu- 
pra lor. 

O secundă mai târziu, FEN de bungee se activă, iar Shay 
se ridică în aer, hohotind ca o nebună, cât o țineau plămânii. 
Tally mai aşteptă câteva clipe, privind cum groaza urâților se 
transformă în confuzie, atunci când Shay se săltă din nou, sări 
pe masă şi se îndreptă spre uşă. 

Tally aruncă volumul şi se grăbi pe scări, sărind câte un şir 
întreg, până când ajunse la ieşirea din spate a internatului. 


— O, a fost perfect! 

— Le-ai văzut fețele? 

— Nu, răspunse Shay. Eram ocupată să privesc podeaua 
care se îndrepta spre mine. 

— Da, ştiu cum e, îmi amintesc săritura de pe acoperiş Îşi 
captează atenția. 

— Apropo de feţe, ador nasul ăsta. 

Tally chicoti, scoţându-l. 

— Da, n-are niciun sens să fiu mai urâtă decât de obicei. 

Chipul lui Shay se întunecă. Îşi şterse o sprânceană, apoi 
o privi cu severitate. 

— Nu eşti urâtă. 

— Ei, haide, Shay. 

— Nu, vorbesc serios. 

Întinse mâna şi atinse nasul real al lui Tally. 

— Ai un profil grozav. 

— Nu fi ciudată, Shay! Sunt urâtă. Şi tu eşti urâtă. Vom 
mai fi aşa vreme de două săptămâni. Nu e nicio mare chestie. 
De exemplu, adăugă Tally râzând, tu ai o sprânceană gigan- 
tică şi una mititică. 

Shay îşi întoarse privirea, îndepărtându-şi în tăcere de- 
ghizarea. i l 

Erau ascunse în camerele de schimbare de lângă plajă, 
unde îşi lăsaseră inelele-interfață şi un set de haine de rezervă. 
Dacă cineva le va întreba, vor spune că au fost să înoate în tot 
acest timp. Înotul era un truc grozav. Îşi ascundea semnătura 
dată de căldura corpului, implica schimbarea hainelor şi era 
scuza perfectă pentru nepurtarea inelului-interfaţă. Râul spăla 
toate relele. 

„Câteva minute mai târziu, se aruncară în apă, scufundând 
recuzita. Jacheta de bungee avea să se întoarcă în demisolul 
şcolii de artă chiar în noaptea aceea. 

— Vorbesc serios, Tally, spuse Shay, când ieşiră din apă. 
Nasul tău nu este urât. Şi îmi plac şi ochii tăi. 

— Ochii mei? Eşti de-a dreptul nebună! Sunt prea apro- 
piaţi. 

— Cine spune asta? 

— Biologia. 

Shay aruncă un pumn de apă înspre ea. 

— Doar nu crezi toate prostiile astea! Cum că trebuie să 
arăţi doar într-un singur fel şi că toată lumea este programată 
să fie de acord... 

— Nu e vorba despre ce cred, Shay. Chestia asta pur şi 
simplu o ştii. Ai văzut frumuseți. Arată... minunat! 

— Arată toate la fel. | 

— Aşa credeam şi eu. Dar când am mers în oraş împreună 
cu Peris, am văzut o mulțime şi ne-am dat seama că frumu- 
seţile arată diferit. Arată ca ele însele. Doar că mult mai sub- 
til, pentru că nu mai sunt monstruoase. 

— Nu suntem monstruoase, Tally. Suntem normale. 
Poate că nu suntem superbe, dar măcar nu suntem nişte pă- 
puşi Barbie artificiale. 

— Ce fel de păpuşi? 

Shay întoarse privirea. 

— David mi-a vorbit despre ele. 

— Ah, grozav! Din nou David. 

Tally se îndepărtă şi pluti pe spate, privind cerul şi do- 
rindu-şi ca această conversaţie să ia sfârşit. Fuseseră la ruine 
de mai multe ori, iar Shay insistase de fiecare dată să aprindă 
artificii, însă David nu îşi făcuse apariţia niciodată. Întreaga 
chestie o înspăimânta pe Tally, care trebuia să aştepte în ora- 
şul mort venirea unui individ care nu părea să existe. Era gro- 
zav să exploreze locul, dar obsesia lui Shay pentru David 
începea să o enerveze pe Tally. 

— E real. L-am întâlnit de mai multe ori. 

— Bine, Shay, David e real. Dar la fel de reală este şi urâ- 
tenia. Nu o poţi schimba doar dorindu-ți asta sau spunându-ți 
că eşti frumoasă. De-asta au inventat operaţia. 

— Dar este o păcăleală, Tally. Tu ai văzut doar feţe fru- 
moase întreaga ta viață. Părinţii tăi, profesorii tăi, toată lumea 
de peste şaisprezece ani. Dar nu ai fost născută să te aştepţi la 
acest tip de frumuseţe de la toată lumea, tot timpul. Ai fost 
doar programată să gândeşti că toți ceilalți sunt urâţi. 

— Nu este vorba de programare, e doar o reacţie natu- 
rală. Şi, mai important decât atât, este justă. Pe vremuri, totul 
era la nimereală — unii oameni erau, să zicem, frumoşi, iar 
majoritatea erau urâţi întreaga lor viaţă. Acum toată lumea e 
urâtă... până când devine frumoasă. Nu mai există rataţi. 

Shay rămase tăcută o vreme, apoi spuse: 

— Există rataţi, Tally. 

Tally se cutremură. Toată lumea ştia despre urâţii pe viaţă, 
puţinii oameni la care operaţia nu funcţiona. Nu îi vedeai prea 

“mult. Li se permitea accesul în public, dar majoritatea prefe- 
rau să se ascundă. Cine n-ar fi făcut-o? Urâţii arată aiurea, dar 
măcar sunt tineri. Urâţii bătrâni erau incredibili de-a binelea. 

— Despre asta e vorba? Te temi că operația nu va func- 
ționa? E o prostie, Shay. Tu nu eşti monstruoasă; Peste două 
săptămâni o să fii la fel de frumoasă ca toți ceilalți. 

— Dar nu vreau să fiu frumoasă. 

Tally oftă. Iar spunea chestia asta. 

— M-am săturat de oraşul ăsta, continuă Shay. M-am să- 
turat de reguli şi de limite. Ultimul lucru pe care mi-l doresc 
este să devin o nouă frumuseţe fără creier, care nu face decât 
să petreacă toată ziua. 

— Haide, Shay. Ei fac tot timpul chestiile pe care le facem 
şi noi: bungee jumping, zboară, se joacă cu artificii. Doar că 
ei nu trebuie să se furişeze. 

— Nu au atâta imaginaţie cât să se furişeze. 

— Ascultă, Slăbănoago, sunt alături de tine, spuse Tally 
pe un ton sever. E grozav să facem tot felul de năzbătii! În re- 
gulă? Încălcarea regulilor e distractivă! Dar, în cele din urmă, 
trebuie să mai faci şi altceva, nu doar să fii o urâtă mică şi deş- 
teaptă. 

— Adică să fiu o frumoasă insipidă şi plictisitoare? 

— Nu, să devii adult. Te-ai gândit vreodată că, atunci 
când vei fi frumoasă, nu vei avea nevoie să faci năzbâtii şi boa- 
căne? Poate că urâțenia îi face pe urâţi să se tot certe şi să se 
ia unii de alții. Pentru că nu sunt fericiți cu ei înşişi. Ei bine, eu 
vreau să fiu fericită şi dacă arăt ca o persoană reală înseamnă 
că fac primul pas. 

— Eu nu mă tem să arăt cum arăt, Tally. 

— Poate că nu, dar te temi de maturitate! 

Shay nu spuse nimic. Tally pluti în tăcere, privind cerul, de 
abia reuşind să vadă norii din pricina furiei. Voia să fie fru- 
moasă, voia să-l vadă din nou pe Peris. I se părea că de o veş- 
nicie nu mai vorbise cu el sau cu altcineva, exceptând-o pe 
Shay. O obosea toată chestia asta cu urâțenia şi voia ca totul 
să se termine. 

Un minut mai târziu, o auzi pe Shay înotând spre mal. 


ULTIMA NĂZBÂTIE 


Era ciudat, dar Tally se simţea tristă şi nu avea ce să facă în pri- 
vinţa asta. Ştia că-i va lipsi priveliştea de la fereastră. 

Petrecuse ultimii patru ani privind spre Oraşul Noilor 
Frumuseţi, nedorindu-şi nimic altceva decât să traverseze râul 
şi să nu se mai întoarcă. Probabil că de-asta fusese tentată de 
atâtea ori să iasă pe fereastră, învățând toate trucurile posi- 
bile ca să se strecoare în apropierea noilor frumuseți, să spio- 
neze viaţa pe care avea s-o aibă şi ea în cele din urmă. 

Dar acum mai era doar o săptămână până la operaţie şi 
timpul părea să treacă prea repede. Uneori, Tally şi-ar fi dorit 
ca operaţia să se poată face gradat. Să-i rezolve întâi ochii saşii, 
apoi buzele şi să traverseze râul în etape. Doar ca să nu tre- 
buiască să privească pe fereastră pentru ultima oară, ştiind că 
nu avea să mai vadă niciodată această privelişte. 

Fără Shay alături, lucrurile i se păreau incomplete şi pe- 
trecea tot mai mult timp aici, stând pe pat şi privind la Ora- 
şul Noilor Frumuseţi. 

Desigur, nu prea mai avea multe lucruri de făcut în aceste 
zile. Acum, toată lumea din internat era mai tânără decât 
Tally, iar ea îi învățase deja trucurile cele mai bune pe cei din 
clasa următoare. Privise de zece ori toate filmele pe care le 
ştia ecranul ei, până la unele foarte vechi, alb-negru, într-o en- 
gleză pe care de abia dacă o înţelegea. Nu avea cu cine să 
meargă la concerte, iar sporturile din internat erau plicti- 
coase, acum când nu mai cunoştea pe nimeni din echipe. Toţi 
ceilalţi urâţi o priveau cu invidie, dar nimeni nu vedea vreun 
sens în a se împrieteni cu ea. Probabil că era mai bine să se 
termine cu operaţia dintr-odată. Jumătate din timp, îşi dorea 
ca doctorii să o răpească în toiul nopții şi să-i facă operaţia. 
Îşi putea imagina lucruri mult mai rele decât să se trezească 
frumoasă într-o dimineaţă. La şcoală spuneau că, acum, ope- 
raţia se putea face şi celor care împliniseră cincisprezece ani. 
Să aştepţi până la şaisprezece ani era doar o tradiţie stupidă. 

Dar era o tradiţie pe care nimeni n-o punea sub semnul 
îndoielii, cu excepţia câtorva urâţi. Aşa că Tally mai avea o 
săptămână de așteptare în singurătate. 

Shay nu mai vorbise cu ea de la marea ceartă. Tally încer- 
case să-i scrie un mesaj, dar, văzându-l pe ecran, nu făcuse 
decât să se enerveze din nou. Şi nu prea avea sens să rezolve 
lucrurile acum. După ce vor fi amândouă frumoase, nu vor 
mai avea niciun motiv să se certe. Şi chiar dacă Shay o ura 
încă, îl va avea întotdeauna pe Peris şi pe vechii ei prieteni, 
care o aşteptau dincolo de râu, cu ochii lor mari şi zâmbetele 
lor minunate. 

Totuşi, Tally petrecu foarte mult timp întrebându-se cum 
va arăta Shay când va fi frumoasă, cu trupul perfect, buzele deja 

pline aduse la perfecţiune şi unghiile roase dispărute pentru 
totdeauna. Probabil că îi vor face ochii de un verde mai in- 
tens. Sau poate una dintre noile culori — violet, argintiu sau 
auriu. 

— Hei, Zbanghio! 

Tally tresări auzind şoapta. Privi în întuneric şi văzu o 
formă strecurându-se pe ţiglele acoperişului înspre ea. Un 
zâmbet îi apăru pe faţă. 

— Shay! 

Silueta se opri pentru câteva clipe. 

Tally nici măcar nu se obosi să şoptească. 

— Nu sta acolo! Vino încoace, prostuţo! 

Shay se strecură pe fereastră, râzând, iar Tally o cuprinse 
într-o îmbrăţişare puternică, veselă şi caldă. Se dădură înapoi, 
încă ţinându-se de mâini. Pentru o clipă, faţa urâtă a lui Shay 
păru perfectă. 

— Mă bucur grozav să te văd. 

— Şi eu, Tally. 

— Mi-a fost dor de tine. Voiam să... Îmi pare rău pen- 
— Nu! o întrerupse Shay. Ai avut dreptate. M-ai făcut să 
mă gândesc. Voiam să-ţi scriu, dar totul era aşa de... 

Shay oftă, iar Tally încuviinţă strângându-i mâinile. 

— Da, era aiurea. 

Rămaseră în tăcere câteva clipe, apoi Tally privi dincolo de 
prietena ei, pe fereastră. Dintr-odată, imaginea Oraşului Noi- 
lor Frumuseţi nu mai păru atât de tristă, ci luminoasă şi ten- 
tantă, de parcă toate ezitările ei dispăruseră. Fereastra 
deschisă era din nou încântătoare. 

— Shay! 

— Da? 

— Hai să mergem undeva în noaptea asta. Să facem o năz- 
bâtie de proporții. 

Shay râse. 

— Speram să spui asta. 

Tally observă felul în care era îmbrăcată Shay. Avea un cos- 
tum special pentru năzbâtii: toate hainele erau negre, părul 
era prins la spate şi purta un rucsac pe un umăr. Zâmbea. 

— Am deja un plan. 

Se apropie de patul lui Tally, dându-și rucsacul jos. Când 
păşea se auzeau scârţâituri, iar Tally se amuză văzând că Shay 
purta pantofi sport, cu talpă de cauciuc. Tally nu mai urcase 
pe placă de zile bune. Să zboare singură era obositor şi deloc 
distractiv. 

Shay vărsă conţinutul rucsacului pe pat şi indică fiecare 
obiect. 

— Localizator, aprinzător, purificator de apă. 

Apucă două pernuţe strălucitoare, de mărimea unor 
sendvişuri. 

— Acestea se transformă în saci de dormit. Şi ţin foarte 
cald. 

— Saci de dormit? Purificator de apă? exclamă Tally. Tre- 
buie să fie o năzbâtie grozavă! Mergem până la mare sau ce? 

Shay scutură din cap. 

— Mai departe. 

— O, super! 

Tally îşi păstră zâmbetul pe față. 

— Dar mai avem doar şase zile până la operaţie. 

— Ştiu ce zi este. 

Shay deschise o geantă impermeabilă şi vărsă conţinutul 
alături de celelalte obiecte. 

— Mâncare deshidratată pentru două săptămâni. Doar 
pui una dintre astea în purificator şi adaugi apă. Orice tip de | 
apă, adăugă ea chicotind. Purificatorul funcționează atât de 
bine, încât poți să şi urinezi în el. 

Tally se aşeză pe pat, citind etichetele de pe pachetele cu 
mâncare. 

— Două săptămâni? 

— Două săptămâni, două persoane, spuse Shay cu grijă. 
Patru săptămâni, o persoană. 

Tally nu spuse nimic. Deodată, nu mai putu să privească 
obiectele de pe pat şi nici să se uite la Shay. Privi pe fereastră, 
către Oraşul Noilor Frumuseţi, unde începuse jocul artificiilor. 

— Dar nu va dura două săptămâni, Tally. E mult mai 
aproape. 

O dâră roşie se înălţă în mijlocul oraşului, artificiile căzând 
apoi ca frunzele unei sălcii gigantice. 

— Ce anume nu va dura două săptămâni? 

— Să mergem până la locuinţa lui David. 

Tally încuviinţă şi închise ochii. 

— Nu e ca aici, Tally. Ei nu separă pe nimeni, urâţii de 
frumoşi, noii de mijlocii şi bătrâni. Şi poţi să pleci oricând 
vrei, oriunde vrei. 

— De exemplu, unde? 

— Oriunde. Ruine, pădure, mare. Şi... nu trebuie să-ţi 
faci operaţie. 

— Cum? 

Shay se aşeză lângă Tally, atingându-i obrazul cu un deget. 
Tally deschise ochii. 

— Nu trebuie să arătăm ca toți ceilalți şi să ne purtăm ca 
ei, Tally. Avem de ales. Ne putem maturiza oricum dorim. 

Tally înghiţi în sec. Simţea că îi era imposibil să vorbească, 
dar ştia că trebuie să zică ceva. Forţă cuvintele să iasă din gâtul 
uscat, 

— Nu trebuie să fii frumoasă? E o nebunie, Shay. De câte 
ori ai vorbit în felul ăsta, am crezut că eşti doar fraieră. Şi Peris 
spunea aceleaşi lucruri. 

— Chiar eram fraieră. Dar când ai spus că mă tem să mă 
maturizez, chiar m-ai pus pe gânduri. 

— Eu te-am pus pe gânduri? 

— M-ai făcut să-mi dau seama câte prostii aveam în cap. 
Tally, trebuie să-ţi mai spun un secret. 

Tally oftă. 

— Bine. Presupun că mai rău de-atât nu se poate. 

— Vechii mei prieteni, cei cu care ieşeam înainte să te cu- 
nosc pe tine... Nu toţi au devenit frumoşi. 

— Ce vrei să spui? 

— Unii dintre ei au fugit, aşa cum o să fac eu. Aşa cum 
vreau să facem noi. 

Tally o privi pe Shay în ochi, sperând să descopere că totul 
nu era decât o glumă. Dar privirea intensă de pe chipul ei ră- 
mase fermă. Era cât se poate de serioasă. 

— Cunoşti pe cineva care chiar a fugit? 

Shay încuviință. 

— Şi eu trebuia să plec. Planificasem totul, cu vreo săptă- 
mână înainte ca primii dintre noi să împlinească şaisprezece 

ani. Furaserăm deja echipamentul de supravieţuire şi îi spu- 
sesem lui David că o să venim. Totul era aranjat. Asta s-a în- 
tâmplat acum patru luni. 

— Dar tu nu ai... 

— Unii dintre noi au făcut-o, dar eu am fost laşă. 

Shay privi pe fereastră. | 

— Şi nu doar eu am fost laşă. Alți doi au rămas şi au de- 
venit frumoși. Probabil că şi eu aş fi făcut-o, numai că te-am 
întâlnit pe tine. 

— Pe mine?! 

— Dintr-odată, mi-am dat seama că nu mai sunt singură. 
Nu mă mai temeam să mă întorc la ruine, să-l caut din nou pe 
David. 

— Dar noi niciodată... 

Tally clipi. 

— L-ai găsit în cele din urmă, nu-i aşa? 

— De abia acum două zile. Am ieşit în fiecare noapte de 
când noi am... de când ne-am certat. După ce ai spus că mă 
tem să mă maturizez, mi-am dat seama că aveai dreptate. Am 
fost laşă o dată, dar nu mai era nevoie să fiu din nou. 

Shay apucă mâna lui Tally şi aşteptă până când ochii li se 
întâlniră. 

— Vreau să vii cu mine, Tally. 

— Nu, răspunse Tally, fără să se gândească, apoi scutură 
din cap. Stai! Cum se face că nu mi-ai zis nimic din toate astea 
înainte? 

— Am vrut, numai că ţi s-ar fi părut că sunt nebună. 

— Dar chiar eşti nebună! 

— Poate. Dar nu în felul acela. De-asta voiam să-l cunoşti 
pe David. Să vezi că totul e real. 

— Nu pare real. La urma urmelor, ce e locul ăsta despre 
care vorbeşti? 

— Senumeşte Ținutul de Fum. Nu este un oraş şi nimeni 
nu se află la conducere. Şi nimeni nu este frumos. 

— Pare un coşmar. Şi cum ajungi acolo, pe jos? 

Shay râse. 

— Glumeşti? Cu placa, la fel ca întotdeauna. Există plăci 
pentru distanţe lungi, care se încarcă de la soare, iar drumul 
este programat să urmărească râurile şi alte repere. David o face 
tot timpul şi ajunge până la ruine. El o să ne ducă la Ţinutul 
de Fum. 

— Dar cum trăiesc oamenii acolo, Shay? La fel ca locui- 
torii Ruinelor? Arzând lemne pentru foc şi îngropându-şi gu- 
noaiele peste tot? E greşit să locuieşti în natură, doar dacă nu 
cumva vrei să trăieşti ca un animal. 

Shay scutură capul şi oftă. 

— Asta ţi se spune la şcoală, Tally. Şi ei au tehnologie. Şi 
nu sunt ca locuitorii Ruinelor, nu ard copacii. Dar nu pun un 
zid între ei înşişi şi natură. | 

— Şi toţi sunt urâţi. 

— Ceea ce înseamnă că nimeni nu este urât. 

Tally reuşi să râdă. 

— Ceea ce înseamnă că nimeni nu este frumos, vrei să spui. 

Rămaseră tăcute. Tally privea artificiile, simțindu-se 
de o mie de ori mai rău decât înainte ca Shay să apară la fe- 
reastra ei. 


96 Scott Westerfeld 


În cele din urmă, Shay rosti cuvintele pe care Tally le gân- 
dea. 

— O să te pierd, nu-i aşa? 

— Tu eşti cea care fuge. 

Shay îşi aşeză pumnii pe genunchi. 

— Este vina mea. Dacă ţi-aş fi spus mai devreme, dacă ai 
fi avut mai mult timp să te obişnuieşti cu ideea, poate că... 

— Shay, nu m-aş fi obişnuit niciodată cu ideea. Nu vreau 
să fiu urâtă toată viaţa. Vreau ochi perfecţi şi buze perfecte, 
vreau ca toată lumea să mă privească şi să exclame de uimire. 
Vreau ca toți cei care mă văd să întrebe Cine este? şi să-şi do- 
rească să mă cunoască şi să asculte ce am de zis. 

— Mai degrabă eu aş avea ceva de zis. 

— Cum ar fi? Azi am împuşcat un lup şi l-am mâncat? 

Shay chicoti. 

— Oamenii nu mănâncă lupi, Tally. Iepuri şi căprioare, 
cred. 

— O, dezgustător! Mulţumesc pentru imagine, Shay. 

— Da, cred că o să mă rezum la legume şi peşte. Dar nu 
este vorba despre o tabără, Tally. Este vorba despre a deveni 
ceea ce îmi doresc să devin. Nu ceea ce consideră o comisie 
de chirurgi că ar trebui să devin. 

— Eşti încă tu însăţi în interiorul tău, Shay. Dar când eşti 
frumoasă, oamenii îţi acordă mai multă atenţie. 

— Nu toată lumea gândeşte astfel. 

— Eşti sigură? Atunci poţi să învingi evoluţia, fiind inte- 
ligentă sau interesantă? Pentru că, dacă greşeşti... dacă nute - 
întorci până la vârsta de douăzeci de ani, operaţia nu va mai 
avea acelaşi efect. O să arăţi aiurea pentru totdeauna. 

— Nu mă mai întorc. Plec pentru totdeauna. 
Lui Tally i se puse un nod în gât, dar se forţă să spună: 
— lar eu nu merg. 


Îşi luară rămas-bun sub stăvilar. 

Placa pentru distanţe lungi a lui Shay era mai groasă, iar 
celulele solare ataşate de aceasta străluceau. Ascunsese o ja- 
chetă încălzită şi o pălărie sub pod. Tally se gândi că iernile în 
Ținutul de Fum erau friguroase şi jalnice. 

Nu-i venea să creadă că prietena ei chiar pleca. 

— Poţi să te întorci oricând. Dacă e aiurea acolo. 

Shay ridică din umeri. 

— Niciunul dintre prietenii mei nu s-a întors. 

Aceste cuvinte o înfiorară pe Tally. Se putea gândi la o 
mulțime de motive îngrozitoare pentru care nimeni nu se în- 
torsese. 

— Ai grijă de tine, Shay. 

— Şi tu. N-ai să spui nimănui despre asta, da? 

— Niciodată, Shay. 

— Juri? Indiferent ce s-ar întâmpla? 

Tally îşi ridică palma. 

— Jur! 

Shay zâmbi. 

— Ştiam. Trebuia să te mai întreb o dată înainte să... 

Scoase o foaie de hârtie şi i-o întinse lui Tally. 

— Ce e asta? 

Tally o deschise şi văzu câteva litere mâzgălite. 

— Când ai învăţat să scrii de mână? 

— Cu toţii am învăţat pe când ne pregăteam să plecăm. 
Este o idee bună, dacă nu vrei ca supraveghetorii să-şi vâre 
nasul în jurnalul tău. Asta este pentru tine. Nu trebuie să las 
nicio informaţie despre locul în care plec, aşa că este cumva 
codificată. 

Tally se încruntă, citind primul rând. 

— „Mergi la scheletul de fier! Spărtura s-o ocoleşti!” 

— Da. Pricepi? Doar tu poţi să înţelegi mesajul, în cazul în 
care-l va găsi cineva. Poate îţi vei dori să mă urmezi. 

Tally dădu să spună ceva, dar nu reuşi decât să încuviin- 
teze. 

— Pentru orice eventualitate, adăugă Shay. 

Sări pe placă şi pocni din degete, fixându-şi rucsacul pe 
ambii umeri. 

— Rămas-bun, Tally! 

— Rămas-bun, Shay! Aş vrea... 

Shay aşteptă, tremurând un pic în aerul rece de septem- 
brie. Tally încercă să şi-o imagineze îmbătrânită, ridată, dis- 
trusă treptat, fără să fi fost vreodată frumoasă cu adevărat. 
Fără să înveţe să se îmbrace cum trebuie ori cum să se poarte 
la un dans oficial. Fără ca cineva să o privească în ochi şi să 
fie copleşit. 

— Aş fi vrut să te văd cum o să arăţi. Frumoasă, vreau să 
spun. l 

— Presupun că va trebui să-ți aminteşti de chipul meu în 
felul acesta, răspunse Shay. 

Apoi se întoarse, iar placa o porni în sus, spre râu. Urmă- 
toarele cuvinte ale lui Tally se pierdură în mugetul apei. 


OPERAȚIA 


În ziua respectivă, Tally aştepta singură maşina. 

A doua zi, după operaţie, părinţii ei aveau să se afle în fața 
spitalului, împreună cu Peris şi cu ceilalți prieteni mai vechi 
ai ei. Aşa era tradiţia. Dar i se părea ciudat că nimeni nu o con- 
ducea până acolo. Nimeni nu îşi lua rămas-bun de la ea, cu 
excepția câtorva urâţi care se aflau în trecere. Îi păreau atât 
de tineri acum, în special cei din clasa celor nou-veniţi, care 
se holbau la ea de parcă ar fi fost un dinozaur.. 

Întotdeauna îi plăcuse să fie independentă, dar acum Tally 
se simţea ca şi cum ar fi fost un copilaş pe care nimeni nu vine 
să-l ia de la şcoală, singur şi abandonat. E foarte aiurea să fii 
născut în septembrie. 

— Tu eşti Tally, nu-i aşa? 

Ridică privirea. Era un urât nou, ciudat de înalt, care tră- 
gea de uniformă de parcă ar fi fost deja prea strâmtă. 

— Da. 

— Nu tu eşti cea care va fi schimbată azi? 

— Eu sunt, Scundule. 

— Cum se face că eşti atât de tristă? 

Tally ridică din umeri. Oricum, ce-ar fi putut să înţeleagă 
această persoană, nici mică, nici mare, nici urâtă, nici fru- 
moasă? Se gândi la ceea ce îi spusese Shay despre operaţie. 

Ieri, îi făcuseră ultimele măsurători, rotind-o printr-un tub 
care prelua imagini. Oare ar trebui să-i spună acestui nou urât 
că, în această după-amiază, corpul ei avea să fie deschis, oasele 
modificate până căpătau structura potrivită, unele întinse sau 
umplute, cartilajul nasului şi pomeţii înlocuiţi cu plastic pro- 
gramabil, pielea scoasă şi replantată asemenea unui câmp de 
fotbal primăvara? Că ochii ei aveau să fie operaţi cu laser, ca 
să vadă perfect o viață întreagă, că implanturi reflectorizante 
aveau să fie inserate sub iris, ca să adauge străluciri de aur că- 
pruiului banal? Că muşchii ei vor fi modelaţi după o noapte 
de electroşocuri şi că toată grăsimea ei va fi extrasă o dată pen- 
tru totdeauna? Că dinţii îi vor fi înlocuiţi cu dinţi de ceramică 
puternici precum aripile unei navete suborbitale şi albi pre- 
cum cel mai frumos porțelan din internat? 

Spuneau că nu doare, cu excepţia pielii noi, care ardea 
vreo două săptămâni de parcă te-ai fi expus prea tare la soare. 

În timp ce detaliile operaţiei îi bâzâiau în minte, îşi putea 
imagina de ce fugise Shay. Trebuia să treci prin multe ca să 
ajungi să arăţi într-un anumit fel. Dacă oamenii ar fi fost mai 
deştepţi, destul de evoluaţi încât să-i trateze pe toţi ceilalți la 
fel, chiar dacă arătau diferit... Chiar dacă erau urâţi. 

Dacă Tally ar fi găsit argumentul potrivit ca să o facă să ră- 
mână! 

Conversaţiile imaginare reveniseră, dar mult mai rău decât 
după plecarea lui Peris. Se certase de o mie de ori cu Shay în 

mintea ei — discuţii lungi, aiurite despre frumuseţe, biolo- 
gie, maturizare. Toate momentele acelea petrecute printre 
ruine, când Shay îi vorbise despre urâţi şi frumoşi, despre ceea 
ce se afla în oraş şi dincolo de el, despre ceea ce era fals şi ceea 
ce era real. Dar Tally nu îşi dăduse seama nici măcar o dată că 
prietena ei ar putea fugi, renunțând la o viaţă de frumuseţe, 
strălucire, eleganță. Dacă ar fi spus ceea ce trebuia... Orice. 

Stând acolo, se simţi de parcă nici măcar n-ar fi încercat. 

Tally îl privi în ochi pe noul urât. 

— Pentru că totul se reduce la asta: merită două săptă- 
mâni de arsuri solare pentru o viaţă în care să arăţi superb. 

Puştiul se scărpină în cap. 

— Poftim? 

— Ceva ce ar fi trebuit să spun şi n-am făcut-o... Asta e 
tot. 


Magnetoglisorul spitalului îşi făcu apariţia, în sfârşit, oprin- 
du-se pe terenul şcolii atât de lin, încât nu mişcă niciun fir din 
iarba proaspăt tunsă. 

Şoferul era un frumos de vârstă mijlocie, care radia încre- 
dere şi autoritate. Semăna atât de mult cu Sol, încât Tally era 
cât pe ce să-i spună pe nume. 

— Tally Youngblood? întrebă el. 

Tally văzuse deja licărul de lumină care îi citise retina, dar 
răspunse oricum: 

— Da, eu sunt. 

Bărbatul avea ceva care te împiedica să fii obraznic. Era 
înțelepciunea întruchipată, atât de serios şi de oficial, încât 
Tally se trezi dorindu-și să se fi îmbrăcat frumos. | 

— Eşti gata? N-ai luat prea multe cu tine. 

Sacoşa ei de fâş era umplută doar pe jumătate. Toată 
lumea ştia că noile frumuseți ajung oricum să recicleze ma- 
joritatea obiectelor pe care le aduceau cu ele. Urma să aibă 
haine noi, desigur, şi toate jucăriile noi şi frumoase pe care şi 
le dorea. Ceea ce păstrase cu adevărat era biletul scris de 
Shay, ascuns într-un morman de prostioare. 

— Am destule. 

— Foarte bine, Tally. Eşti foarte matură. 

— Aşa sunt eu, domnule. 

Uşa se închise şi magnetoglisorul porni. 


Spitalul cel mare se afla în capătul Oraşului Noilor Frumu- 
seţi. Acolo mergea toată lumea pentru operaţiile serioase: cei 
mici, urâţii, chiar şi frumuseţile bătrâne venite tocmai din 
Oraşul Decăderii, pentru tratamente de prelungire a vieţii. 

Râul sclipea sub cerul fără nori, iar Tally îşi îngădui să se 
lase furată de splendoarea Oraşului Noilor Frumuseţi. Chiar 
şi fără luminile nocturne şi fără artificii, suprafețele de sticlă 
şi metal ale oraşului străluceau, siluetele neverosimile ale tur- 
nurilor de petrecere aruncând umbre subțiri peste insulă. Era 
mult mai frumos decât la Ruinele Ruginite, îşi dădu 
dintr-odată seama Tally. Nu atât de întunecat şi de misterios, 
poate, dar mai viu. | 

Era timpul să nu mai fie supărată pe Shay. Viaţa avea să 
devină o mare petrecere, plină de oameni frumoşi. Precum 
Tally Youngblood. 

Magnetoglisorul cobori deasupra unuia dintre X-urile roşii 
de pe acoperişul spitalului, iar şoferul lui Tally o escortă. 


URÂȚII 103 


înăuntru, ducând-o spre o sală de aşteptare. Un îngrijitor îi 
citi retina lui Tally, ca să-i afle numele, şi îi spuse să aştepte. 

— Ai vreo problemă? întrebă şoferul. 

Ea îl privi în ochii limpezi şi blânzi, dorindu-și să rămână. 
Dar nu i se părea prea matur să-l roage asta. 

— Nu. Sunt în regulă. Mulţumesc. 

El zâmbi şi plecă. 

Nu mai era nimeni altcineva în sala de aşteptare. Tally se 
aşeză şi începu să numere plăcile din tavan. În timp ce aştepta, 
îi reveneau în minte conversațiile cu Shay, dar aici n-o mai 
tulburau la fel de mult. Era prea târziu ca să se răzgândească. 

Tally şi-ar fi dorit să aibă o fereastră prin care să privească 
la Oraşul Noilor Frumuseți. Era atât de aproape acum! Îşi ima- 
gină noaptea următoare, prima noapte în care avea să fie fru- 
moasă, îmbrăcată în haine noi, minunate (toate uniformele ei 
din internat fuseseră aruncate în containerul de reciclare), 
privind din vârful celui mai înalt turn de petrecere pe care îl 
putea găsi. Urma să privească luminile reflectându-se în râu, 
când era vremea culcării pentru cei din Oraşul Urâţilor, ştiind 
că avea toată noaptea la dispoziţie împreună cu Peris şi noii 
ei prieteni, toți oamenii frumoşi pe care-i va întâlni. 

Oftă. 

Şaisprezece ani. În sfârşit! 

Nimic nu se întâmplă vreme de o oră. Tally bătea dara- 
bana cu degetele, întrebându-se dacă întotdeauna ţineau urâ- 
ţii să aştepte atâta vreme. 

Apoi, bărbatul îşi făcu apariţia. 

Părea ciudat, nu semăna cu niciunul dintre frumoşii pe 
care îi văzuse Tally în viaţa ei. Era de vârstă mijlocie, asta era 

sigur, dar cel care făcuse operaţia lucrase de mântuială. Era 
frumos, fără îndoială, dar era o frumuseţe îngrozitoare. 

În loc să pară înţelept şi încrezător, bărbatul arăta rece, 
impunător, intimidant, asemenea unui animal de pradă. 
Când se apropie de ea, Tally începu să întrebe ce se întâmpla, 
dar o singură privire din partea lui o reduse la tăcere. 

Nu mai întâlnise niciun adult care să o afecteze în acest 
fel. Întotdeauna simţise respect atunci când se afla față în față 
cu o frumuseţe de vârstă mijlocie sau în vârstă. Dar în pre- 
zenţa acestui bărbat de o frumuseţe crudă, respectul era în- 
soțit de teamă. 

Bărbatul spuse: 

— E o problemă cu operaţia ta. Vino cu mine. 

Tally merse cu el. 


-= CIRCUMSTANȚELE SPECIALE 


Magnetoglisorul acesta era mai mare, dar nu la fel de confor- 
tabil. 

Călătoria se dovedi de departe mai puţin plăcută decât 
prima. Bărbatul care arăta ciudat zbura cu o nerăbdare 
aproape agresivă, lansându-se ca o piatră ca să treacă printre 
benzile de circulaţie, aplecându-se abrupt, ca o placă de zbor, 
la fiecare cotitură. Tally nu avusese niciodată rău de zbor, dar 
acum apucase mânerele scaunului şi degetele i se albiseră. Se 
uita fix înspre pământ. Aruncă o ultimă privire spre Oraşul 
Noilor Frumuseţi care rămânea în urma lor. 

O luară în josul râului, trecând peste Oraşul Urâţilor, cen- 
tura verde şi inelul de transport, unde se aflau fabricile, care îşi 
scoteau capetele de sub pământ. Dincolo de un deal uriaş, hidos, 
maşina cobori spre un complex de clădiri pătrate, joase precum 
internatele cele urâte şi pictate în culoarea ierbii uscate. 

Aterizară cu o izbitură dureroasă; bărbatul o conduse spre 
una dintre clădiri şi apoi pe nişte holuri întunecate, colorate 
în galben şi maro. Tally nu mai văzuse niciodată atâta spaţiu 

vopsit în nuanţe ale putreziciunii, de parcă scopul clădirii ar 
fi fost să producă greață locatarilor. 

Mai mulţi dintre cei de acolo semănau cu bărbatul. 

Aveau cu toții ţinute protocolare — costume de mătase 
neagră şi gri —, iar feţele lor aveau aceeaşi expresie rece, de 
vultur. Atât bărbaţii, cât şi femeile erau mai înalți decât pre- 
vedeau standardele şi aveau o constituţie mai solidă. Aveau 
ochii palizi, ca urâţii. Erau şi câţiva oameni normali, dar ace- 
ştia rămâneau insignifianţi în faţa siluetelor de prădători care 
se mişcau cu graţie pe holuri. 

Tally se întreba dacă acesta era locul unde erau duşi oa- 
menii atunci când operaţiile nu aveau succes, când frumuse- 
ţea se transforma în cruzime. Atunci de ce se afla ea aici? Nici 
măcar nu i se făcuse operaţia încă. Înghiţi în sec. Dacă aceste 
frumuseți îngrozitoare au fost create astfel în mod intenţio- 
nat? Oare atunci când au măsurat-o, cu o zi înainte, hotărâ- 
seră că nu se va potrivi niciodată modelului de frumuseţe 
vulnerabil, cu ochi de căprioară? Poate că fusese deja aleasă 
să fie recreată pentru această lume diferită, ciudată. 

Bărbatul se opri dinaintea unei uşi de metal, la fel şi Tally, 
în spatele lui. Se simţea din nou ca un copilaş, smucită de colo 
până colo de un fir invizibil tras de supraveghetor. Toată în- 
crederea ei de urâtă-senior se evaporase în clipa în care îl văzu 
din nou la spital. Patru ani de năzbâtii şi independenţă dis- 
păruţi ca prin minune. 

Uşa îi citi retina şi se deschise, iar el îi făcu semn cu mâna 
să intre. Tally îşi dădu seama că bărbatul nu scosese niciun 
cuvânt de când o preluase de la spital. Inspiră adânc, ceea ce 

îi făcu muşchii paralizaţi ai pieptului să se crispeze de durere, 
şi reuşi să bâiguie: 

— Spuneţi, vă rog. 

— Înăuntru, răspunse el. 

Tally zâmbi, punctând în tăcere o mică victorie, pentru că 
îl determinase să vorbească din nou. Dar făcu aşa cum i se 
spusese. 


— Sunt doctoriţa Cable. 

— Tally Youngblood. 

Doctoriţa Cable zâmbi. 

— O, ştiu cine eşti! 

Femeia era o frumuseţe crudă. Avea nasul acvilin, dinţii 
ascuţiţi, ochii de un cenuşiu lipsit de reflexii. Vocea avea 
aceeaşi cadență lentă, neutră, asemenea unei poveşti de seară. 
Dar nu o făcu pe Tally să adoarmă. Avea o nuanţă ascunsă în 
voce, asemenea unei bucăţi de metal care scârțâie pe sticlă. 

— Ai o problemă, Tally. 

— Cam bănuisem asta, ăăă... 

Era ciudat că nu ştia prenumele femeii. 

— Doctoriţa Cable este suficient. 

Tally clipi. În întreaga ei viață folosise doar prenumele 
pentru a se adresa cuiva. 

— Bine. 

Îşi drese glasul şi reuşi să vorbească în continuare, pe un 
ton sec. 

— Problema mea este acum că nu i gen ce se întâmplă. Aşa 

.. de ce nu îmi spui? 
— Tu ce crezi că se întâmplă, Tally? 

Tally îşi închise ochii, ca să nu mai vadă unghiurile ascu- 
tite de pe chipul femeii, pentru o vreme. 

— Ei bine, acea jachetă de bungee era de rezervă, să ştii, 
şi am pus-o la loc. 

— Nu e vorba despre vreo năzbâtie de felul ăsta. 

Tally oftă şi îşi deschise ochii. 

— Nu. Mă gândeam eu. 

— Este vorba despre o prietenă de-a ta. O persoană care 
lipseşte. 

Desigur. Shay mersese prea departe cu dispariţia, lăsând-o 
pe ea să explice. 

— Nu ştiu unde se află. 

Doctoriţa Cable zâmbi. Doar dinţii de sus i se vedeau 
atunci când zâmbea. 

— Dar ştii ceva. 

— Cine sunteţi voi? Şi unde mă aflu? se rățoi Tally. 

— Eu sunt doctoriţa Cable, răspunse femeia. Iar aici se 
află Circumstanţele speciale. 


Mai întâi, doctoriţa Cable îi adresă o mulţime de întrebări. 

— Nu o ştii pe Shay de multă vreme, nu-i așa? 

— Nu. Doar din vara asta. Eram din internate diferite. 

— Şi nu cunoşteai pe niciunul dintre prietenii ei? 

— Nu. Erau cu toţii mai mari decât ea. Se transformaseră 
deja. 

— Ca prietenul tău, Peris? 

Tally înghiţi în sec. Oare câte cunoştea femeia aceasta des- 
pre ea? 

— Da. Ca Peris şi ca mine. 

— Dar prietenii lui Shay nu au ajuns să fie frumoşi, nu-i 
aşa? 

Tally inspiră adânc, amintindu-şi promisiunea făcută lui 
Shay. Totuşi, nu voia să mintă. Doctoriţa Cable avea să-şi dea 
seama dacă o făcea, era sigură. Îşi crease destule probleme 
deja. 

— De ce nu au ajuns să fie frumoşi?! 

— Ţi-a povestit despre prietenii ei? 

— Nu vorbeam despre asemenea lucruri. Doar ne petre- 
ceam timpul împreună. Pentru că... era dureros să fim sin- 
gure. Ne plăcea să facem năzbâtii. 

— Ştiai că făcea parte dintr-o bandă? 

Tally ridică privirea pentru a se uita în ochii femeii. Erau 
aproape la fel de mari ca ai frumuseţilor normale, însă mig- 
dalaţi, ca ai unui lup. 

— O bandă? Ce vrei să spui? 

— Tally, tu şi Shay aţi mers vreodată la Ruinele Ruginite? 

— Toată lumea o face. 

— Aţi întâlnit pe cineva acolo? 

Tally îşi muşcă buzele. 

— Ce reprezintă Circumstanţele speciale? 

— Tally! A: | : 

Nuanţa metalică din vocea femeii deveni dintr-odată tă- 
ioasă ca o lamă. 

— Dacă îmi explici ce reprezintă Circumstanţele speciale, 
îţi spun. | 

Doctoriţa Cable se lăsă pe spate. Îşi uni mâinile şi încuviință. 

— Oraşul acesta este un paradis, Tally. Te hrăneşte, te 
educă, îţi asigură protecţia. Te face frumoasă. 

Fără să vrea, Tally ridică privirea când auzi ultima propo- 
ziție. 

— Şi în oraşul nostru e multă libertate, Tally. Tinerilor li 
se permite să facă năzbâtii, să-şi dezvolte creativitatea şi in- 
dependenţa. Dar, din când în când, din afara oraşului vin 
lucruri rele. l 

Doctorița Cable miji ochii, fața ei ajungând să semene 
încă şi mai mult cu cea a unui prădător. 

— Trăim în echilibru cu mediul nostru, Tally. Purificăm 
apa pe care o punem la loc în râu, reciclăm biomasa şi folosim 
doar energie extrasă din propriile panouri solare. Dar, uneori, 
nu putem purifica ceea ce primim din afară. Câteodată există 
ameninţări asupra mediului, cărora trebuie să le facem faţă. 

Femeia zâmbi. 

— Câteodată există Circumstanţe speciale. 

— Aşadar, voi sunteţi asemenea supraveghetorilor, dar 
pentru întregul oraş. 

Doctoriţa Cable încuviinţă. 

— Alte oraşe reprezintă uneori o provocare. Şi câteodată 
puţinii oameni care locuiesc în afara oraşelor pot crea pro- 
bleme. | 

Ochii lui Tally se măriră. În afara oraşelor? Shay spusese 
adevărul — locuri precum Ținutul de Fum chiar existau cu 
adevărat. 

— Este rândul tău să-mi răspunzi la întrebare, Tally. Ai 
întâlnit pe cineva la Ruine? Cineva care nu era din acest oraş? 
Care nu era din niciun oraş? 

Tally zâmbi. 

— Nu, n-am întâlnit niciodată. 

Doctoriţa Cable se încruntă, ochii ei privind în jos câteva. 
secunde, verificând ceva. Apoi, când reveniră asupra lui Tally, 
părură încă şi mai severi. Tally zâmbi din nou, sigură acum 
că doctoriţa Cable ştia când spunea adevărul. Probabil că în- 
căperea aceea îi analiza bătaia inimii, transpiraţia, dilatarea 
pupilelor. Dar Tally nu îşi putea da seama ce nu ştia femeia. | 

Vocea acesteia redeveni tăioasă. 

— Să nu te joci cu mine, Tally. Prietena ta, Shay; nu îți va 
mulţumi pentru asta, fiindcă n-ai s-o mai vezi niciodată. 

Emoţia micii victorii a lui Tally dispăru si simți cum i se 
şterge zâmbetul de pe chip. 

— Cinci dintre prietenii ei au dispărut, Tally. Toţi de- 
odată. Niciunul dintre ei nu a fost găsit. Alţi doi, care trebu- 
iau să li se alăture, au ales totuşi să nu-şi mai irosească vieţile 
şi am descoperit câte ceva despre ceea ce s-a întâmplat cu cei- 
lalți. Nu au fugit de capul lor. Au fost ispitiţi de cineva din 
afară, cineva care dorea să ne fure cei mai deştepţi urâţi. 
Ne-am dat seama că aceasta era o circumstanţă specială. 

Un cuvânt o făcu să simtă fiori pe şira spinării. Oare Shay 
fusese cu adevărat furată? Ce ştiau cu adevărat Shay şi ceilalți 
despre Ținutul de Fum? 

— O supraveghem pe Shay de atunci, sperând că ne va 
duce la prietenii ei. 

— Atunci de ce nu... ? explodă Tally. De ce n-o opriți? 

— Din pricina ta. l 

— A mea?! 

Vocea doctoriţei Cable se îmblânzi. 

— Bănuiam că şi-a făcut o prietenă, că are un motiv să ră- 
mână în oraş. Ne-am gândit că va fi în regulă. 

Tally nu reuşi decât să închidă ochii şi să scuture din cap. 

— Dar apoi Shay a dispărut, continuă doctoriţa Cable. S-a 
dovedit a fi mai vicleană decât prietenii ei. Ai invăţat-o bine. 

— Eu am învăţat-o? strigă Tally. Ştiu doar trucuri pe care 
le cunosc majoritatea urâţilor. 

— Te subestimezi, spuse doctoriţa Cable. 

Tally îşi întoarse privirea de la ochii de prădător şi încercă 
să nu asculte vocea tăioasă. Aceasta nu era vina ei. La urma 
urmelor, ea se hotărâse să rămână aici, în oraş. Voia să devină | 
frumoasă. Încercase chiar s-o convingă pe Shay. 

Dar nu reuşise. 

— Nu este vina mea. 

— Ajută-ne, Tally! 

— Să vă ajut să ce? 

— Să o găsim. Să-i găsim pe toți. 

Tally inspiră adânc. 

— Dacă nu vor să fie găsiți? 

— Dar dacă vor? Dacă sunt minţiţi? 

Tally încercă să-şi amintească faţa lui Shay în ultima 
noapte, când era plină de speranţă. Voia să părăsească oraşul 
la fel de mult cum îşi dorea Tally să devină frumoasă. Oricât 
de stupidă părea această alegere, Shay o făcuse cu ochii des- 
chişi, respectând alegerea lui Tally de a rămâne. 

Tally ridică privirea spre frumuseţea crudă a doctoriţei 
Cable, apoi se uită la pereţii galben-maronii, care semănau cu 
voma. Îşi aminti toate trucurile Circumstanţelor speciale din 
această zi — cum o lăsaseră să aştepte o oră în spital, gân- 
dindu-se că o să fie frumoasă, zborul agitat până aici şi chipu- 
rile nemiloase de pe holuri —, ceea ce o făcu să ia o hotărâre. 

— Nu te pot ajuta. Am promis, spuse Tally. 

Doctoriţa Cable îşi dezveli dinţii. De data aceasta, nu era 
nici măcar simulacrul unui zâmbet. Femeia devenise un 
monstru, răzbunătoare şi inumană. 

— Atunci îţi fac şi eu o promisiune, Tally Yoühghlosd. 
Până când nu ne ajuţi din toate puterile tale, nu vei fi nicio- 
dată frumoasă. 

Doctoriţa Cable se îndepărtă. 

— După mine, n-ai decât să mori urâtă. 

Uşa se deschise. Bărbatul înfricoşător se afla afară, unde 
aşteptase în tot acest timp. 


URÂTĂ PE VIAȚĂ 


Trebuia să fi avertizat supraveghetorii despre întoarcerea ei. 
Toţi ceilalți urâţi plecaseră probabil în vreo excursie şcolară 
neprogramată. Dar nu aflaseră cu suficient timp înainte cât 
să aibă vreme să-i salveze lucrurile. Când Tally ajunse în ve- 
chea ei cameră, văzu că totul fusese reciclat. Hainele, aşter- 
nuturile, mobila, imaginile de pe ecran — totul fusese readus 
la stadiul de Urâţenie Iniţială. Arăta de parcă altcineva s-ar fi 
mutat acolo pentru o scurtă perioadă de timp, apoi ar fi ple- : 
cat, lăsând o cutie cu băutură ciudată în frigider. 

Tally se aşeză pe pat, prea uluită ca să plângă. Ştia că va 
începe să ţipe curând, pierzându-și cumpătul în cel mai prost 
moment şi în cel mai nepotrivit loc posibil. Acum, că întâlni- 
rea cu doctorița Cable luase sfârşit, furia şi sfidarea ei se es- 
tompau şi nu mai persistase nimic care să o susţină. Obiectele 
ei dispăruseră, viitorul ei era spulberat şi ńu îi rămăsese decât 
priveliştea de la fereastră. 

Se aşeză şi privi, trebuind să-şi amintească la fiecare câ- 
teva minute că totul se întâmplase cu adevărat: frumuseţile 

crude, clădirile ciudate de la marginea oraşului, ultimatumul 
îngrozitor de la doctoriţa Cable. Tally se simţea de parcă o 
năzbâtie mai serioasă scăpase cu totul de sub control. O nouă 
realitate, ciudată şi îngrozitoare, se revelase ochilor ei, devo- 
rând lumea pe care o cunoştea şi o înțelegea. 

Tot ce îi rămăsese era mica sacoşă pe care şi-o pregătise 
pentru spital. Nici măcar nu-şi amintea să o fi adus înapoi cu 
ea. Tally scoase cele câteva haine, pe care le vârâse înăuntru la 
întâmplare, şi găsi bileţelul de la Shay. ÎI citi căutând indicii. 


Mergi la scheletul de fier! Spărtura s-o ocoleşti! 

Vei fi pe drumul cel bun când unul lung şi drept ai să găseşti. 
Rece e marea, dar ai grijă — vei frâna! 

La al doilea, fă cea mai mare greşeală a ta! 

Patru zile mai târziu, alege partea pe care o dispreţuieşti 
Şi-n flori, după insectele cu ochi de foc, să priveşti. 
Bucură-te de zbor după ce găseşti ce vei căuta, 

Apoi pe capul chel aşteaptă până când se va lumina. 


Nu pricepea mai nimic, câte un pic ici-colo. Cu siguranţă, 
Shay intenționase să ascundă înțelesul de oricine altcineva ar 
fi citit biletul, folosind referinţe pe care doar ele două le pu- 
teau înțelege. Paranoia ei avea mai mult sens acum. Întâl- 
nind-o pe doctoriţa Cable, Tally îşi dăduse seama de ce David 
voia să păstreze secret acest oraş — sau tabără ori ce anume 
era. | 

Pe când ţinea biletul în mână, îşi dădu seama că era ceea 
ce îşi dorea doctorița Cable. Femeia se găsise tot timpul în 
aceeaşi încăpere cu scrisoarea, dar nu se obosiseră să o 

percheziţioneze. Aceasta însemna că Tally păstrase secretul 
lui Shay şi că încă mai avea ceva cu care să poată negocia. 

Însemna, de asemenea, că cei de la Circumstanţele spe- 
ciale puteau face greşeli. 


Tally văzu ceilalţi urâţi întorcându-se înainte de ora prânzu- 
lui. Pe când coborau din mijloacele de transport, cu toții îşi 
întinseră gâturile ca să privească spre fereastra ei. Câţiva o 
arătară cu degetul, înainte ca ea să se poată ascunde în întu- 
neric. După mai multe minute, auzi vocile copiilor pe hol. 
Aceştia tăcură atunci când trecură pe lângă uşa ei. Câţiva chi- 
cotiră, aşa cum fac întotdeauna noii urâţi atunci când încearcă 
să păstreze tăcerea. ` 

Oare râdeau de ea? , 

Stomacul zgomotos îi aminti lui Tally că nu luase micul 
dejun şi nici cina în seara de dinainte. Nu trebuie să mănânci 
sau să bei cu şaisprezece ore înainte de operaţie. Îi era foarte 
foame. 

Dar rămase în camera ei până când cina se sfârşi. Nu putea 
înfrunta o cantină plină cu urâţi care îi analizează fiecare miş- 
care, întrebându-se ce anume făcuse ca să-şi merite faţa încă 
urâtă. Când nu mai putu suporta foamea, Tally urcă pe aco- 
periş, unde se puneau resturile cinei pentru cei care le voiau. 

Câţiva urâţi o zăriră în hol. Se adunară şi se dădură la o 
parte când trecu Tally, de parcă ar fi fost contagioasă. Oare ce 
le spuseseră supraveghetori? se întrebă Tally. Că făcuse prea 
multe năzbâtii? Că nu putea fi operată şi că va rămâne urâtă 
pe viaţă? Sau doar că era un caz pentru Circumstanţele spe- 
ciale? 

Peste tot pe unde mergea, ochii celorlalţi se întorceau şi, 
cu toate acestea, niciodată nu se simţise mai vizibilă. 

O farfurie fusese pregătită pentru ea pe acoperiş, sigilată în 
folie de plastic, pe care era trecut numele ei. Cineva obser- 
vase că nu mâncase. Şi, desigur, cineva îşi dăduse seama că se 
ascundea. 

Imaginea farfuriei cu mâncare, lâncezind singură, îi umplu 
ochii de lacrimile pe care şi le suprimase până atunci. Gâtul o 
ardea de parcă ar fi înghiţit ceva ascuțit şi era tot ce putea face 
înainte de a se întoarce în camera ei, înainte de a izbucni în 
hohote de plâns. 

Când ajunse înapoi, Tally descoperi că nu uitase să aducă 
farfuria. Mâncă plângând, simțind gustul sărat al lacrimilor în 
fiecare îmbucătură. 


Părinţii ei trecură pe la ea aproximativ o oră mai târziu. 

Ellie se năpusti prima asupra ei, într-o îmbrăţişare care o 
lăsă pe Tally fără suflare, şi o ridică de la podea. 

— Tally, biata mea fetiță! 

— Nu răni fata, Ellie. A avut o zi grea. 

Chiar şi fără aer, se simţea bine în acea îmbrățişare devas- 
tatoare. Ellie mirosise întotdeauna bine, ca o mamă, iar Tally 
se simţise mereu mică în braţele ei. Eliberată după — proba- 
bil — un întreg minut, dar prea devreme, Tally se dădu îna- 
poi, sperând că nu va plânge iar. Îşi privi părinţii cu sfială, 
întrebându-se ce gândeau aceştia. Se simţea ca o ratată. 

— Nu ştiam că veniţi. 

— Sigur că am venit, spuse Ellie, apoi scutură din cap. 
N-am mai auzit să se întâmple aşa ceva vreodată. Este ridi- 
col. Şi o să dăm noi de capăt, nu-ţi face griji! 

Tally simţi cum i se ia o povară de pe umeri. În sfârşit, ci- 
neva era de partea ei. Tatăl ei era o frumuseţe de vârstă mij- 
locie şi în ochii lui strălucea o siguranță calmă. Fără îndoială 
că el avea să rezolve totul. 

— Ce v-au spus? întrebă Tally. 

Sol îi făcu semn, iar Tally se aşeză pe pat. Ellie i se alătură, 
în timp ce el păşea încolo şi încoace prin încăperea micuță. 

— Ei bine, ne-au vorbit despre fata asta, Shay. Se pare că 
a dat de bucluc. 

— Sol! îl întrerupse Ellie. Biata fată e dispărută. 

— Se pare că vrea să fie dispărută. 

Mama ei îşi ţuguie buzele în tăcere. 

— Nu este vina ei, Sol, spuse Tally. Pur şi simplu, nu voia 
să devină frumoasă. 

— Aşadar, este o gânditoare independentă. Bun. Dar ar 
fi trebuit să-şi dea seama că nu trebuie să tragă şi pe altcineva 
după ea. 

— Nu m-a tras nicăieri după ea. Sunt aici. 

Tally privi pe fereastră, către imaginea familiară a Oraşu- 
lui Noilor Frumuseţi. 

— Unde se pare că voi fi pentru totdeauna. 

— Ei, haide, spuse Ellie. Au spus că, după ce fi ajuţi să o 
găsească pe această Shay, totul va reveni la normal. 

— Nu va fi nicio diferenţă dacă operaţia are loc mai târziu 
cu vreo câteva zile. Va fi o poveste grozavă pentru atunci când 
vei fi în vârstă, spuse Sol chicotind. 

Tally îşi muşcă buza. 

— Nu cred că-i pot ajuta. 

— Ei bine, fă tot posibilul, spuse Ellie. 

— Dar nu pot. l-am promis lui Shay că nu voi spune ni- 
mănui despre planurile ei. 

Păstrară cu toţii tăcerea vreme de câteva clipe. 

Sol se aşeză, luându-i o mână într-ale sale. Erau calde şi 
puternice, ridate de la munca în atelier. Tally îşi dădu seama 
că nu îşi mai vizitase părinţii încă din săptămâna de dinaintea 
vacanței de vară, când fusese nerăbdătoare să-şi petreacă din 
nou tot timpul cu Shay. Dar acum se bucura că îi vedea. 

— Tally, cu toţii am făcut promisiuni atunci când eram 
mici. E parte din viaţa unui urât — totul este interesant, in- 
tens şi important, dar trebuie să te maturizezi. La urma ur- 
melor, nu îi datorezi nimic acestei fete. Nu a făcut decât să-ți 
creeze probleme. 

Ellie o apucă de cealaltă mână. 

— Şi nu vei face decât să o ajuţi, Tally. Cine ştie unde se 
află acum şi ce i s-a întâmplat? Sunt surprinsă că ai lăsat-o să 
fugă aşa. Nu ştii cât de periculos este afară? 

Tally se trezi încuviinţând. Privind chipurile lui Sol şi Ellie, 
totul părea atât de limpede! Poate că, într-adevăr, cooperarea 
cu doctorița Cable avea să-i fie de ajutor lui Shay şi va rea- 
duce lucrurile la normal pentru ea. Dar gândul la doctorița 
Cable o făcu să se cutremure. 

— Ar fi trebuit să-i vezi pe oamenii aceia. Cei care inves- 
tighează dispariţia lui Shay! Arată ca nişte... 

Sol râse. 

— Cred că te şochează niţel la vârsta pe care o ai, Tally. 
Dar, desigur, noi, cei mai în vârstă, ştim totul despre Cir- 
cumstanţele speciale. Poate că sunt duri, dar nu-şi fac decât 
treaba, să ştii. Este o lume dură. 

Tally oftă. Poate că şovăise doar pentru că frumuseţile ace- 
lea crude o speriaseră atât de tare. S 

— Le-ai întâlnit vreodată? Nu mi-a venit să cred cum arătau. 

Ellie ridică o sprânceană. 

— Ei bine, nu pot spune că am întâlnit vreuna. 

Sol se încruntă, apoi izbucni în râs. 

— Ei bine, tu nu ai vrea să întâlneşti una, Ellie. Iar tu, 
Tally, dacă faci acum ceea ce trebuie, probabil că nu va mai . 
trebui să întâlneşti vreuna niciodată. Putem trăi foarte bine ` 
fără aşa ceva. 

Tally îşi privi tatăl şi, pentru o clipă, văzu altceva decât în- . . 
ţelepciune şi încredere în expresia lui. Sol râsese cu prea . 
multă uşurinţă de Circumstanţele speciale, respingând tot ce i 
avea loc în afara oraşului. Pentru prima dată în viaţa ei, Tally 
se trezi ascultând o frumuseţe de vârstă mijlocie fără să fie în 
întregime convinsă. Dându-și seama de acest lucru, simți că 
o cuprinde ameţeala. Nu putea alunga din minte gândul că 
Sol nu ştia nimic despre lumea din exterior, spre care zburase 
Shay. 

Poate că majoritatea oamenilor pur şi simplu nu voiau 
să ştie. Tally fusese învățată totul despre locuitorii Ruinelor 
şi istoria timpurie, dar la şcoală nu li se spusese nimic despre 
oamenii care locuiau acum în afara oraşelor, oameni ca David. 
Până când o întâlnise pe Shay, nici Tally nu se gândise la 
aşa ceva. 

Dar nu putea nega totul, aşa cum făcea tatăl ei. În plus, îi 
promisese solemn lui Shay. Chiar dacă nu era decât o urâtă, 
o promisiune rămânea o promisiune. 

— Va trebui să mă gândesc la asta. 

Pentru o clipă, o tăcere ciudată umplu încăperea. Spusese 
ceva la care ei nu se aşteptaseră. Apoi Ellie râse şi o bătu uşor 
pe mână. 

— Ei bine, sigur că trebuie să te gândeşti. 

Sol încuviinţă, reluându-şi postura. 

„_— Ştim că vei proceda corect. 

— Sigur. Dar, între timp, spuse Tally, aş putea să vin cu 
voi acasă? 

Părinţii ei se priviră surprinşi. 

— E ciudat să fiu din nou aici. Toată lumea ştie că eu... 
Nu mai sunt programată la cursuri, aşa că ar fi ca şi cum m-aş 
întoarce acasă pentru vacanţa de toamnă, doar că puţin mai 
devreme. 

Sol a fost primul care îşi reveni şi o bătu încet pe umăr. 

— Tally, nu crezi că ar fi încă şi mai ciudat pentru tine să 
fii în Oraşul Decăderii? Vreau să spun că, în această perioadă 
a anului, nu mai este niciun copil acolo. 

— 'Ți-e mult mai bine aici, impreună cu ceilalți copii, draga 
mea, adăugă Ellie. Eşti doar cu câteva luni mai mare decât unii 
dintre ei. Şi apoi, nici măcar nu ţi-am pregătit camera. 

— Nu-mi pasă. Nimic nu poate fi mai oribil decât asta, 
spuse Tally. 

— Ei bine, comandă-ţi nişte haine şi resetează-ţi ecranul 
aşa cum îţi doreşti. 

— Nu mă refeream la cameră... 

— În orice caz, o întrerupse Ellie, de ce atâta agitaţie? 
Totul se va termina cât de curând. Poartă o discuţie plăcută 
cu Circumstanţele speciale, spune-le totul şi vei fi dusă acolo 
unde îţi doreşti să fii cu adevărat. 

Priviră cu toţii pe fereastră spre turnurile Oraşului Noilor 
Frumuseţi. 

— Presupun că asta ar trebui să fac. 

— Draga mea, spuse Ellie, bătând-o uşor pe picior, ce altă 
opţiune ai? 


PERIS 


În timpul zilei, se ascundea în camera ei. 

Să meargă oriunde altundeva era o adevărată tortură. Urâ- 
ii din dormitorul ei o tratau de parcă ar fi fost o maladie am- 
bulantă şi toţi cei care o recunoșteau, mai devreme sau mai 
târziu, o întrebau: „De ce nu eşti încă frumoasă?” 

Era ciudat. Era o urâtă de patru ani, dar cele câteva zile în 
plus îi explicaseră ce însemna acest lucru cu adevărat. Tally se 
privea în oglindă în fiecare zi, observând fiecare cusur, fiecare 
diformitate. Buzele ei subțiri, crispate de nefericire. Părul îi de- 
venise încă şi mai băţos pentru că îşi tot trecea mâinile prin el, 
frustrată. Un trio de coşuri îi explodase pe frunte, de parcă ar fi 
marcat zilele care trecuseră de la cea de-a şaisprezecea aniver- 
sare. Ochii apoşi, prea mici, o priveau din oglindă, plini de furie. 

Doar noaptea putea scăpa de încăperea mică, privirile 
lungi şi speriate, de propria față urâtă. 

Îi păcălise pe supraveghetori şi ieşise din nou, ca de obicei, 
dar nu mai avea chef de năzbâtii. Nu avea pe cine să viziteze, cui 
să-i facă farse, iar ideea de a traversa râul era prea dureroasă ca s-o 

ia în seamă. Obţinuse o nouă placă de zbor şi o păcălise aşa cum 
o învățase Shay. Prin urmare, măcar putea să zboare noaptea. 

Dar zborul nu mai era la fel. Era singură, noaptea se făcea 
frig şi, indiferent cât de repede zbura, Tally era prinsă în cap- 
cană şi o ştia. 

În cea de-a patra noapte de exil, işi duse placa până la cen- 
tura verde, rămânând la marginea oraşului. Trecu în viteză 
printre trunchiurile întunecate ale copacilor, atât de repede, 
încât mâinile şi faţa i se umplură de o mulțime de zgârieturi 
din pricina crengilor. 

După câteva ore de zbor, neliniştile ei începură să se ate- 
nueze. Tally făcu o descoperire care o bucură: niciodată nu 
mai zburase atât de bine. Acum era aproape la fel de bună ca 
Shay. Placa nu se apropiase niciodată periculos de mult de co- 
paci, iar pantofii ei se menţinuseră pe suprafaţa poroasă, de 
parcă ar fi fost lipiţi acolo. Transpirase chiar şi în aerul rece de 
toamnă, zburând până când îi obosiră picioarele. Gleznele o 
dureau, la fel şi braţele pentru că le ţinuse întinse ca pe nişte 
aripi, ca să se ghideze prin pădurea întunecată. Tally se gândi 
că, dacă ar menţine ritmul acesta toată noaptea, poate că mâine 
va dormi non-stop şi, astfel, va scăpa de hidoasa lumină a zilei. 

Zbură până când epuizarea o forţă să se întoarcă acasă. 

Când se strecură înapoi în camera ei, în zori, cineva o aş- 
tepta acolo. 


— Peris! 

Pe chipul lui apăru un zâmbet luminos, iar ochii mari scli- 
peau minunat în strălucirea dimineţii. Dar, când o privi mai 
de aproape, expresia lui se schimbă. 

— Ce s-a întâmplat cu faţa ta, Zbanghio? 

Tally clipi des. 

— Nu ai aflat? N-au mai făcut... 

— Nu asta. 

Peris întinse mâna şi îi atinse cu degetele obrazul, care se 
strânse. 

— Arăţi de parcă ai fi jonglat cu pisici întreaga noapte. 

— O, da, tăspunse Tally, trecându-şi degetele prin păr. 

Apoi scormoni printr-un sertar. Scoase un spray medici- 
nal, îşi închise ochii şi îl pulveriză pe faţă. 

— Ah! exclamă ea cu câteva secunde înainte ca anestezi- 
cul să-şi facă efectul. 

Apoi îl pulveriză şi pe mâinile zgâriate. 

— O mică plimbare cu placa la miezul nopții. 

— E trecut de miezul nopții, nu ţi se pare? 

Soarele începuse să dea turnurilor din Oraşul Noilor Fru- 
museţi o nuanţă de roz. Îl privi pe Peris, epuizată şi confuză. 

— De cât timp eşti aici? 

El se foi neliniştit în scaunul de la fereastră. 

— De multă vreme. 

— Îmi pare rău. N-am ştiut că vii. 

Peris îşi ridică sprâncenele, chipul lui frumos exprimând 
durere. 

— Sigur că am venit. În clipa în care mi-am dat seama 
unde ești, am venit. | 

Tally se întoarse, desfăcându-şi pantofii cu tălpi aderente 
şi încercând să se adune. De la ziua ei, se simţise abandonată. 
Nu îi trecuse nicio clipă prin minte că Peris ar dori să o vadă, 

cu atât mai puţin aici, în Oraşul Urâţilor. Dar iată-l, îngrijorat, 
nerăbdător, minunat! 

— Mă bucur să te văd, spuse ea, simțind lacrimile înceţo- 
şându-i privirea. 

Zilele acestea, ochii îi erau roşii şi umflați mai tot timpul. 

El îi zâmbi fericit. 

— Şi eu! 

Gândul la felul în care trebuie că arăta o copleşi. Tally se 
prăbuşi pe pat, acoperindu-şi fața cu mâinile şi plângând. 
Peris se aşeză lângă ea şi o ţinu în braţe o vreme. Apoi îi şterse 
nasul şi o ridică. 

— Uită-te la tine, Tally Youngblood. 

Fata scutură din cap. 

— Te rog, nu! 

— Eşti un dezastru absolut. 

Peris găsi o perie şi o trecu prin părul ei. Tally nu îl putea 
privi în ochi, aşa că fixa podeaua. 

— Întotdeauna zbori cu placa într-un storcător? 

Tally scutură din cap, atingându-şi uşor zgârieturile de pe 
faţă. 

— Zgârieturile sunt de la crengile copacilor. Am zburat 
în mare viteză. 

— O, aşadar, următorul tău truc spectaculos este să te si- 
nucizi. Presupun că asta va depăşi năzbâtia actuală. 

— Ce anume? 

Peris îşi dădu ochii peste cap. 

— Toată chestia asta pentru care n-ai devenit încă fru- 
moasă. Foarte misterios. 

— Da, ce mai năzbâtie! 

— Când ai devenit tu modestă, Zbanghio? Toţi prietenii 
mei sunt fascinaţi. 

Tally îşi întoarse ochii umflaţi spre prietenul ei, încercând 
să-şi dea seama dacă acesta glumea. 

— Le-am povestit deja tuturor despre tine, după chestia 
aia cu alarma de incendiu, dar acum chiar mor de curiozitate 
să te cunoască, spuse el mai departe. Umblă zvonul că şi Cir- 
cumstanţele speciale sunt implicate. 

Tally clipi des. Peris vorbea serios. 

— Da, este adevărat, spuse ea. Din pricina lor sunt încă 
urâtă. 

Ochii lui Peris se măriră încă şi mai mult. 

— Zău? Ce spumos! 

Tally se ridică, încruntată. 

— Toată lumea ştia despre ei în afară de mine? 

— Ei bine, eu habar n-aveam despre ce vorbea toată 
lumea. Din câte se pare, specialii sunt precum virusurile. Dai 
vina pe ei pentru orice ciudățenie care are loc. Unii oameni 
cred că sunt o minciună şi nimeni nu a văzut cu adevărat un 
special. 

— Eu sunt cea norocoasă, presupun, răspunse Tally of- 
tând. 

— Prin urmare, sunt reali? întrebă Peris în şoaptă. Chiar 
arată diferit? Adică nu sunt frumoşi? 

— Nu e vorba că nu sunt frumoşi, Peris. Dar sunt foarte... 

Tally îl privi. Era superb şi îi asculta cu nesaţ fiecare cu- 
vânt. I se părea perfect să stea lângă el, să vorbească şi să se 
atingă, de parcă n-ar fi fost niciodată despărțiți. Ea îi zâmbi şi 
spuse: 

— Doar că nu sunt atât de frumoşi ca tine. 

Peris râse. 

— Va trebui să-mi povesteşti totul. Dar să nu cumva să 
mai spui şi altcuiva. Nu încă. Toată lumea o să fie intrigată. 
Putem să dăm o petrecere uriaşă după ce te faci frumoasă. 

Tally încercă să zâmbească. 

— Peris... 

— Ştiu, probabil că nu trebuie să vorbeşti despre asta. 
Dar, după ce vei trece râul, doar să faci câteva aluzii la spe- 
cialul Nu-Ştiu-Cum şi vei fi invitată la toate petrecerile! Şi 
asigură-te că mă iei şi pe mine. 

Peris se aplecă spre ea. 

— Umblă zvonul că toate slujbele grozave sunt obținute 
de oamenii care au avut recorduri la năzbâtii pe când erau 
copii. Dar asta se va întâmpla peste mulţi ani. Cel mai im- 
portant lucru acum este să devii frumoasă. 

— Dar, Peris, spuse Tally, simțind că începe să o doară 
stomacul, nu cred că o să... 

— O să-ţi placă la nebunie, Tally. Să fii frumos este cel 
mai bun lucru care ţi se poate întâmpla. Iar eu am să mă bucur 
de un milion de ori mai mult de frumuseţe atunci când vei fi 
împreună cu mine. 

— Nu pot. 

El se încruntă. 

— Ce nu poţi? 

Tally îl privi în ochi pe Peris, strângându-i mâna. 

— Vezi tu, ei vor să-mi torn o prietenă. O persoană pe 
care am ajuns să o cunosc foarte bine. După ce ai plecat tu. 

— Să o torni? Nu îmi spune că este vorba despre vreo năz- 
bâtie urâtă. 

— Într-un fel. 

— Atunci, toarn-o. Cât de greu poate fi? 

Tally se îndepărtă. 

— Este important, Peris. Este mai mult decât o năzbâtie. 
I-am promis prietenei mele că-i păstrez secretul. 

Ochii lui se îngustară şi, pentru o clipă, semănă din nou 
cu vechiul Peris: serios, gânditor, chiar un pic nefericit. 

— Tally, şi mie mi-ai făcut o promisiune. 

Tally înghiţi în sec şi îl privi lung. În ochii lui apăruseră la- 
crimi. 

— Mi-ai promis că nu o să faci nicio prostie, Tally. Că vei 
fi cu mine în curând. Că vom fi frumoşi împreună. 

Ea îşi atinse cicatricea din palmă, care se afla încă acolo, 
deşi a lui Peris fusese ştearsă. El îi apucă mâna. 

— Cei mai buni prieteni pentru totdeauna, Tally. 

Ea ştia că, dacă îl priveşte încă o dată în ochi, totul se va 
sfârşi. Nu va mai putea rezista. 

— Cei mai buni prieteni pentru totdeauna? întrebă ea. 

— Pentru totdeauna. 

Tally inspiră adânc şi îl privi adânc în ochi. Peris părea atât 
de trist, de vulnerabil şi de rănit. Arăta perfect. Tally se ima- 
gină alături de el, la fel de frumoasă, petrecându-şi fiecare zi 
vorbind, râzând şi distrându-se. 

— O să-ţi ţii promisiunea, Tally? 

Un val de epuizare şi uşurare o cuprinse. Avea acum o scuză 
pentru a-şi încălca promisiunea. Îi făcuse această făgăduială lui 

Peris, la fel de reală, înainte de a o cunoaşte pe Shay. Îl ştia de 
ani de zile, pe când pe Shay, doar de câteva luni. 

Iar Peris se afla chiar acolo, nu într-o sălbăticie bizară. Şi 
o privea cu ochii aceia... 


— Desigur. 

— Serios? 

El zâmbi, luminos ca soarele ce strălucea la fereastră. 
— Da. 


Cuvintele ieşeau atât de uşor. 

— Am să vin cât am să pot de repede, îţi promit. 

El oftă şi o îmbrăţişă cu putere, legănând-o uşor. Tally 
simţi din nou lacrimi în ochi. În cele din urmă, Peris îi dădu 
drumul şi privi fereastra însorită. 

— Trebuie să plec... 

Îi făcu semn din dreptul uşii. 

— Ştii, înainte ca supraveghetorii să se trezească... 

— Bineînţeles. 

— E vremea trezirii, iar pe tine te aşteaptă o zi importantă. 

Tally încuviinţă. Niciodată nu se simţise atât de epuizată. 
Muşchii o dureau, iar faţa şi mâinile începuseră din nou să o 
usture. Dar se simţea incredibil de uşurată. Acest coşmar în- 
cepuse în urmă cu trei luni, când Peris traversase râul. Iar cu- 
rând totul avea să se termine. 

— Bine, Peris. Ne vedem curând. Cât se poate de curând. 

El o îmbrăţişă din nou, îi sărută obrajii săraţi şi zgâriaţi, 
şoptind: i 

— Poate în câteva zile. Sunt atât de încântat! 

Peris îşi luă rămas-bun şi plecă, nu înainte să cerceteze cu 
atenţie coridorul. Tally privi pe fereastră ca să-l mai zărească 

încă o dată şi îşi dădu seama că un magnetoglisor îl aştepta 
jos. Frumuseţile chiar obțineau tot ce îşi doreau. 

Tally nu dorea nimic mai mult decât să adoarmă, dar tre- 
buia să ducă la bun sfârşit ceea ce hotărâse. Ştia că acum, când 
Peris plecase, îndoielile se vor întoarce şi o vor bântui din nou. 
Nu mai suporta încă o zi ca aceasta, în care să nu ştie dacă pur- 
gatoriul în care continua să fie urâtă se va sfârşi. În plus, îi pro- 
misese lui Peris că va fi împreună cu el cât mai curând posibil. 

— Îmi pare rău, Shay, spuse Tally încetişor. 

Apoi îşi luă inelul-interfaţă de unde zăcuse toată noaptea, 
pe noptieră, şi îl puse pe deget. 

— Mesaj pentru doctoriţa Cable sau oricine altcineva, i 
se adresă ea. Am să fac ce doriţi. Doar lăsaţi-mă să dorm o 
vreme. Mesaj încheiat. 

Tally oftă şi se aşeză din nou pe pat. Ştia că ar fi trebuit 
să-şi pulverizeze din nou medicament pe răni, dar gândul că 
ar trebui să se miște îi dădea dureri în tot corpul. Câteva du- 
zini de zgârieturi n-aveau s-o împiedice să doarmă astăzi. 
Nimic n-avea s-o împiedice. 

Câteva secunde mai târziu, camera vorbi. 

— Răspuns de la doctoriţa Cable. O maşină va fi trimisă 
pentru tine. Soseşte în douăzeci de minute. 

— Nu, bâigui ea, dar îşi dădu seama că era prea târziu să 
se opună. 

Circumstanţele speciale aveau să-şi facă apariţia, să o tre- 
zească, să o ia. Tally se hotărî să încerce să doarmă câteva mi- 
nute. Tot era mai bine decât nimic. 

Dar în următoarele douăzeci de minute nu reuşi să închidă 
un ochi. 


SPIONUL 


Frumuseţile crude păreau încă şi mai nepământene. pentru 
ochii ei obosiţi. Tally se simţea ca un şoarece într-o cuşcă 
plină de ulii, care aşteptau ca unul dintre ei să se năpustească 
asupra ei. Călătoria cu magnetoglisorul fusese încă şi mai ne- 
plăcută de data asta. 

Se concentră la greața care îi devora stomacul, încercând 
să uite de ce se afla acolo. Când Tally şi escorta ei îşi croiră 
drum pe hol, ea încercă să se adune, aranjându-şi bluza şi 
părul. | 

Doctoriţa Cable nu arăta ca şi cum tocmai s-ar fi trezit din 
somn. Tally încercă fără succes să-şi imagineze cum ar fi ară- 
tat doctoriţa Cable ciufulită. Ochii ei pătrunzători, de un ce- 
nuşiu metalic, nu păreau să se închidă vreodată destul de mult 
cât să doarmă. 

— Aşadar, Tally, te-ai răzgândit. 

— Da. 

— Şi acum o să răspunzi la toate întrebările noastre? Sin- 
cer şi de bunăvoie? 

Tally pufni. 

— Nu-mi daţi şansa să aleg. 

— Întotdeauna dăm şansa alegerii, Tally, spuse doctoriţa 
Cable zâmbind. Tu ai făcut propria-ţi alegere. 

— Grozav. Mersi. Ştii ceva? Pune-mi întrebările. 

— Desigur. Mai întâi, ce naiba s-a întâmplat cu faţa ta? 

Tally oftă şi îşi atinse cu o mână zgârieturile. 

— De la copaci. 

— Copaci? întrebă doctoriţa Cable ridicând o sprân- 
ceană. Foarte bine. Un subiect mai important acum. Despre 
ce ai vorbit cu Shay ultima oară când ai văzut-o? 

Tally îşi închise ochii. Acesta era momentul când avea 
să-şi încalce jurământul față de Shay. Dar o voce firavă din 
creierul ei obosit îi aminti că totuşi îşi ţinea o promisiune. În 
sfârşit, i se putea alătura lui Peris. 

— Mi-a spus că vrea să plece. Să fugă cu cineva pe nume 
David. 

— Ah, da, misteriosul David. 

Doctoriţa Cable se lăsă pe spate. 

— Şi a spus unde vor merge ea şi David? 

— Într-un loc numit Ținutul de Fum. Ca un oraş, doar că 
mai mic. Nimeni nu este stăpân acolo şi nimeni nu este frumos. 

— Şi a spus unde se află locul acela? 

— Nu, nu mi-a spus. 

Tally oftă şi scoase bileţelul mototolit al lui Shay din bu- 
zunar. i 

— Dar mi-a dat aceste instrucţiuni. 

Doctoriţa Cable nici măcar nu privi biletul. În schimb, îm- 
pinse spre Tally o bucată de hârtie care se afla pe masă. Cu 

ochii împăienjeniţi, Tally văzu o copie 3D a biletului, repro- 
dusă perfect, până la inciziile pe care scrisul laborios al lui 
Shay le lăsase pe hârtie. 

— Ne-am rezervat dreptul de a face o copie prima dată 
când ai venit aici. 

Tally o privi cu severitate pe doctorița Cable, dându-și 
seama că fusese păcălită. 

— Atunci de ce aveţi nevoie de mine? Nu ştiu nimic alt- 
ceva decât ceea ce v-am spus. Nu i-am cerut să-mi spună mai 
multe. Şi n-am mers cu ea pentru că... voiam... să fiu fru- 
moasă! l 

Lui Tally i se puse un nod în gât, dar se hotărâse că, indi- 
ferent de circumstanțe — speciale ori ba —, nu va plânge în 
faţa doctoriței Cable. 

— Mă tem că informaţiile din bilet sunt criptice pentru 
noi, Tally. 

— Şi pentru mine. 

Doctoriţa Cable işi miji ochii. 

— Instrucţiunile par a fi codificate pentru a fi citite de ci- 
neva care o cunoaşte pe Shay foarte bine. De tine, poate. 

— Da, înţeleg o parte. Dar după primele două rânduri mă 
pierd. 

— Sunt convinsă că este foarte dificil. Mai ales după o 
noapte lungă cu... copaci. Totuşi, cred că ne poţi ajuta. 

Doctoriţa Cable deschise o mică servietă care se afla pe 
birou, între ele. Creierul obosit al lui Tally se lupta să înţe- 
leagă ce erau obiectele de dinăuntru. Un aprinzător, un sac 
de dormit mototolit... 

— Hei, astea sunt obiectele din trusa de saprana pe 
care o avea Shay. 

— Exact, Tally. Aceste truse dispar foarte des. De obicei, 
cam atunci când un urât dispare. 

— Atunci misterul este rezolvat. Shay era gata să călăto- 
rească spre Ținutul de Fum cu obiectele astea. 

— Ce altceva mai avea la ea? 

Tally ridică din umeri. 

— O placă de zbor. Una specială, cu celule solare. 

— Sigur că o placă de zbor. De ce le plac lichelelor plăcile 
astea? Şi ce crezi că avea Shay de gând să mănânce? 

— Avea pachete cu mâncare. Deshidratată. 

— Ca asta? 

Doctoriţa Cable scoase un pachet argintiu. 

— Da. Şi avea destulă pentru patru săptămâni, răspunse 
Tally, inspirând adânc. Două săptămâni, dacă aș fi mers şi eu 
cu ea. Spunea că e mai mult decât suficientă. 

— Două săptămâni? Înseamnă că nu mergea foarte de- 
parte. | 

Doctoriţa Cable luă un rucsac negru de lângă birou şi în- 
cepu să pună înăuntru obiectele. 

— Ai putea să reuşeşti. 

— Să reuşesc? Ce să reuşesc? 

— Să parcurgi drumul. Până la Ținutul de Fum. 

— Eu? 

— Tally, doar tu înţelegi aceste instrucțiuni. 

— V-am spus, nu ştiu ce înseamnă! 

— Darvei şti, odată pornită la drum. Şi dacă eşti... moti- 
vată corespunzător. 

— Dar v-am spus deja tot ce voiaţi să ştiţi. V-am dat bile- 
tul. Mi-aţi promis! 

Doctoriţa Cable scutură din cap. g 

— Promisiunea mea, Tally, a fost că nu vei fi anoa 
până când nu ne vei ajuta făcând tot ce îți stă în putere. Am. 
încredere că poți face asta. 

— Dar de ce eu? 

— Ascultă cu atenție, Tally. Chiar crezi că aceasta este 
prima oară când ni se vorbeşte despre David? Sau despre 
Ținutul de Fum? Sau când găsim nişte instrucţiuni alambicate 
despre cum se ajunge acolo? 

Tally se înfioră auzind vocea tăioasă ca lama şi îşi întoarse 
privirea de la chipul crud şi furios. 

— Nu ştiu. 

— Am mai văzut toate astea. Dar ori de câte ori au mers 
dintre ai noştri, nu au găsit nimic. Doar fum, într-adevăr. 

Tally simţi din nou nodul acela în gât. 

— Şi cum voi reuşi eu să găsesc ceva? 

Doctoriţa Cable trase spre ea copia biletului de la Shay. 

— Acest ultim rând, care spune „pe capul chel aşteaptă”, 
se referă în mod cert la un loc de întâlnire. Vei merge acolo şi 
vei aştepta. Mai devreme sau mai târziu, vor veni să te ia. Dacă 
trimit un magnetoglisor plin cu speciali, prietenii tăi vor de- 
veni oarecum bănuitori. 

— Vrei să spui că voi merge acolo singură? 

Doctoriţa Cable inspiră adânc, dezgustul citindu-i-se pe chip. 

— Nu este foarte complicat, Tally. Ai luat o altă hotărâre, 
te-ai decis să fugi, urmând indicaţiile prietenei tale, Shay. 
Doar un alt urât care scapă de tirania frumuseţii. 

Tally îi privi faţa nemiloasă printr-o perdea de lacrimi. 

— Şi apoi? 

Doctoriţa Cable scoase un alt obiect din servietă, un colier 
cu un mic pandantiv în formă de inimă. Apăsă pe laturile aces- 
tuia, iar inimioara se deschise. 

— Priveşte înăuntru. 

Tally ridică inimioara în dreptul ochilor. 

— Nu văd nimic... O! 

Pandantivul aruncă un fulger de lumină, orbind-o pentru 
o secundă. Apoi inimioara scoase un bip scurt. 

— Localizatorul va fi activ doar la citirea retinei tale. 
Odată activat, vom sosi acolo în câteva ore. Noi putem călă- 
tori foarte rapid. 

Cable lăsă colierul să cadă pe birou. 

— Dar să nu-l activezi până când nu ajungi în Ținutul de 
Fum. Ne-a luat ceva timp să facem aranjamentele. Vreau ca 
totul să fie real, Tally. 

Tally clipi ca să alunge imaginea fulgerului de lumină, for- 
țându-şi creierul obosit să gândească. Îşi dădu seama că 
aceasta nu fusese niciodată o simplă chestiune privind răs- 
punsurile la întrebări. Doriseră ca ea să fie un spion care se 
infiltrează. Se întreba de cât timp planificaseră asta. De câte 
ori încercaseră Circumstanţele speciale să pună un urât să lu- 
creze pentru ei? 

— Nu pot să fac asta. 

— Ba poţi, Tally. Trebuie. Gândeşte-te la asta ca la o 
aventură. 

— Te rog! Nu am petrecut niciodată o noapte întreagă în 
afara oraşului. Nu singură. 

Doctoriţa Cable ignoră suspinele care întretăiau cuvintele 
lui Tally. 

— Dacă nu eşti de acord cu asta acum, voi găsi pe altci- 
neva. Iar tu vei fi urâtă pentru totdeauna. 

Tally ridică privirea, încercând să vadă printre lacrimile 
care-i curgeau acum nestingherite. Voia să privească dincolo 
de masca rea a doctoriţei Cable şi să descopere adevărul. 
Acolo, în ochii ei serbezi, cenuşii ca metalul, se afla o sigu- 
ranţă rece, îngrozitoare, care nu semăna cu nimic din ce ar fi 
putut caracteriza o frumusețe normală. Tally îşi dădu seama 
că femeia vorbea serios. 

Ori se infiltra în Ținutul de Fum şi o trăda pe Shay, ori 
rămânea urâtă pentru toată viaţa. 

— Trebuie să mă gândesc. 

— Povestea ta va fi că ai fugit în noaptea de dinainte de 
ziua ta de naştere, spuse doctoriţa Cable. Asta înseamnă că 
trebuie deja să recuperezi cele patru zile pierdute. Dacă mai 
întârzii, nu te vor crede. Îşi vor da seama ce s-a întâmplat. Aşa 
că trebuie să te decizi acum. 

— Nu pot. Sunt prea obosită. 

Doctoriţa Cable arătă înspre ecranul din perete, unde 
apăru o imagine. Ca o oglindă, dar în detaliu, o prezenta pe 
Tally aşa cum arăta acum: cu ochii umflaţi, epuizată, cu zgâ- 
rieturi roşii pe faţă, părul ciufulit şi expresia de pe chip care 
devenea îngrozită la vederea propriei sale imagini. 

— Asta eşti tu, Tally. Pentru totdeauna. 

— Stinge-l... 

— Hotărăşte-te! 

— Bine, o fac. Stinge ecranul! 

Ecranul se întunecă. 


Partea a ll-a 
FUMUL 


Nu există frumuseţe deosebită 

în a cărei alcătuire să nu fie şi ceva nepotrivit. 

— Francis Bacon, Eseuri sau sfaturi politice şi morale, 
„Despre frumuseţe”! 


1 Traducere în limba română de A. Roşu (Editura Ştiinţifică, 
Bucureşti, 1969). 


PLECAREA 


Tally plecă la miezul nopții. 

Doctoriţa Cable solicitase ca nimănui să nu i se vorbească 
despre misiunea ei, nici măcar supraveghetorilor din dormi- 
torul ei. Era bine dacă Peris răspândise zvonuri — nimeni nu 
credea bârfele noilor frumuseți, oricum. Dar nici măcar pă- 
rinţii ei nu aveau să fie informaţi oficial că Tally fusese obli- 
gată să fugă. Exceptând micul pandantiv în formă de inimă, 
era pe cont propriu. 

Se strecură afară pe fereastră aşa cum făcea de obicei, co- 
borând în spatele containerului de reciclare. Inelul-interfață 
rămăsese pe noptieră. Tally nu avea la ea decât rucsacul de 
supravieţuire şi biletul de la Shay. Fusese cât pe ce să-şi uite 
senzorul pentru abdomen, dar şi-l prinse chiar înainte să 
plece. Luna era plină aproape pe jumătate şi în creştere. 
Măcar beneficia de o oarecare lumină în timpul călătoriei. 

O placă de zbor specială, pentru distanţe lungi, aştepta 
sub stăvilar. De-abia se mişcă atunci când Tally păşi pe ea. 
Majoritatea plăcilor se legănau, ajustându-se la greutatea 

celui care le folosea, mişcându-se ca o placă de surfing, dar 
aceasta era cât se poate de fermă. Pocni din degete, şi placa se 
ridică sub tălpile ei, stabilă ca o lespede de ciment. 

— Nu e rău, spuse ea, muşcându-şi buza. 

De când fugise Shay, în urmă cu zece zile, începuse să stea 
de vorbă cu ea însăşi. Nu era un semn bun. Urma să fie com- 
plet singură în următoarele zile şi conversațiile imaginare erau 
ultimul lucru de care avea nevoie. 

Placa porni uşor înainte, urcând taluzurile, până în vârful 
stăvilarului. Odată ajunsă la râu, Tally spori viteza, aple- 
cându-se înainte până când râul deveni o umbră luminoasă 
sub picioarele ei. Placa nu părea să aibă un coordonator de 
viteză — nu se auzi niciun avertisment de siguranță. Poate 
că singurele limite erau spaţiul deschis din faţa ei, metalul de 
la sol şi picioarele lui Tally de pe placă. 

Viteza era totul dacă voia să recupereze cele patru zile în 
infern. Dacă Tally îşi făcea apariţia prea târziu după ziua ei de 
naştere, Shay putea să-şi dea seama că operațiunea ei fusese 
întârziată. Astfel, işi putea da seama că Tally nu era o fugară 
oarecare. 

Râul curgea tot mai repede dedesubt, iar ea ajunse la vâl- 
tori în timp record. Stropii de apă se izbiră de ea precum grin- 
dina atunci când răzbi la prima cascadă, iar Tally se lăsă pe 
spate, ca să mai încetinească viteza. Totuşi, trecea de vâltori 
mai repede decât o făcuse vreodată. 

Tally îşi dădu seama că placa aceasta nu era o jucărie urâtă. 
Era cât se poate de reală. În capătul ei din faţă, strălucea un se- 
micerc de lumini, primind răspuns de la detectorul de me- 
tale, care verifica fără întrerupere solul în căutarea fierului 

care să o menţină la înălțime. Luminile rămăseseră aprinse 
când escaladă vâltorile, şi Tally speră că Shay avusese drep- 
tate când vorbise despre depozitele de metale care se găseau 
în fiecare râu. Altminteri, avea să fie o călătorie foarte lungă. 

Desigur, la viteza aceasta nu ar fi avut timp să oprească, 
dacă luminile s-ar fi stins pe neaşteptate. Ceea ce ar fi trans- 
format călătoria într-una foarte scurtă. 

Dar luminile rămaseră aprinse, iar nervii lui Tally fură cal- 
maţi de urletul apei albe, de stropii reci care îi udau faţa, de 
senzațiile pe care le avea atunci când îşi apleca trupul pentru 
a lua curbele, în întunecimea aceea împestrițată de lumina 
lunii. Placa era mai inteligentă decât cea veche şi îi învățase 
mişcările în câteva minute. Era ca şi cum ar fi trecut de la o tri- 
cicletă la o motocicletă: o înspăimânta, dar o şi încânta. 

Tally se întrebă dacă drumul spre Ținutul de Fum cuprin- 
dea multe vâltori. Poate că avea să fie cu adevărat o aventură. 
Desigur, la capătul călătoriei nu se găsea decât trădarea. Sau, 
mai rău, avea să descopere că încrederea lui Shay în David 
fusese o greşeală, ceea ce putea însemna... orice. Probabil 
ceva îngrozitor. | 

Se cutremură, hotărându-se să nu se mai gândească la 
această posibilitate. 

Când Tally ajunse la capăt, încetini şi întoarse placa, pri- 
vind pentru ultima oară spre oraş. Strălucea în valea întune- 
cată şi era atât de departe, încât putea acoperi priveliştea cu 
o mână. În aerul limpede al nopții, Tally putea zări artificiile 
care se desfăceau ca nişte flori luminoase, miniaturi perfecte. 
Sălbăticia din jurul ei părea mult mai întinsă, râul agitat — 

plin de forţă; şi pădurea — uriaşă, iar în întunecimile ei se 
ascundeau o mulţime de secrete. 

Îşi permise să privească lung luminile oraşului înainte de 
a păşi pe mal, întrebându-se când avea să-şi mai vadă din nou 
căminul. Fi 
Pe drum, Tally se întrebă cât de des va fi nevoită să meargă pe 
jos. Călătoria până la vâltori fusese cea mai rapidă, chiar mai 
rapidă decât cea cu maşina Circumstanţelor speciale, în tra- 
ficul oraşului. După o asemenea viteză, se simţea ca un melc 
cărând rucsacul şi placa. 

Dar, curând, Ruinele Ruginite apărură dedesubt, iar de- 
tectorul de metal al plăcii o conduse pe Tally până la filonul 
de fier. Călători până la turnurile prăbuşite, devenind tot mai 
agitată pe măsură ce ruinele apăreau înaintea ei, blocând luna. 
Clădirile dărăpănate o înconjurară, iar dedesubt zăceau ma- 
şinile ruginite şi tăcute. Privind prin ferestrele goale, îşi dădu 
seama cât era de singură, un călător solitar într-un oraş pustiu. 

— „Mergi la scheletul de fier! Spărtura s-o ocoleşti!”, 
spuse ea cu voce tare, o incantaţie menită să alunge fantomele 
ruinelor. l 

Măcar partea aceasta a biletului era clară: scheletul de fier 
trebuia să se refere la montagnes russes. 

Când ruinele făcură loc zonelor întinse, Tally îşi desfăcu 
placa. Ajungând la montagnes russes, străbătu întregul circuit 
în viteză maximă. Poate că „Spărtura s-o ocoleşti!” era singura 
parte importantă a indiciului, dar Tally se hotărâse să trateze 
textul ca pe o vrajă. Dacă nu lua în seamă vreo parte, întregul 
bilet putea să devină lipsit de sens. 

Şi se simţea bine călătorind din nou în viteză, lăsând în 
urmă fantomele Ruinelor Ruginite. Virând în viteză şi cobo- 
rând brusc, cu lumea rotindu-se în jurul ei, Tally se simţea ca 
un obiect prins de vânt, neştiind în ce direcţie avea s-o poarte 
călătoria aceea, în cele din urmă. 

Cu câteva secunde înainte să sară peste spărtură, luminile 
detectorului de metale se stinseră. Placa începu să coboare, 
iar ea simţi un gol în stomac. Bănuiala ei se dovedi corectă — 
la viteză maximă, placa nu putea avertiza. 

Tally zbură prin aer în bezna tăcută, fâșâitul trecerii ei pro- 
vocând unicul zgomot. Îşi aduse aminte cât de furioasă fu- 
sese prima oară când depăşise spărtura. Câteva zile mai târziu, 
totul devenise o glumă între ele, o chestie specifică urâţilor. 
Dar acum Shay o făcuse din nou, dispărând asemenea şinelor 
de dedesubt, lăsând-o pe Tally să cadă în gol. 

Cinci secunde mai târziu, luminile licăriră din nou, iar bră- 
ţările o echilibrară. Placa se reactivă, ridicându-se uşor sub 
tălpile ei, solidă şi reconfortantă. La capătul dealului, drumul 
cotea, urcând abrupt spre o serie de spirale. Dar Tally încetini 
şi continuă să înainteze, murmurând „Spărtura s-o ocoleşti”. 

Ruinele se continuau sub picioarele ei. Acolo erau aproape 
în întregime afundate, lipsite de formă, străpungând vegeta- 
ţia. Dar locuitorii Ruinelor construiseră straşnic, îndrăgostiți 
de scheletele lor extravagante de metal. Luminile din vârful 
plăcii rămăseseră aprinse. 

„Vei fi pe drumul cel bun când unul lung şi drept ai să gă- 
seşti”, işi spuse Tally. 

Memorase biletul de la inceput până la sfârşit şi invers, dar 
repetând cuvintele nu însemna că le găsea şi noima. 

„Un ce?” aceasta era întrebarea. Un schelet de fier? Un 
spaţiu gol? Prima variantă ar fi prostească. Ce rost ar avea să 
fie lung şi drept? Un spaţiu lung? Poate că descrierea se refe- 
rea la un canion, la poalele căruia se afla un râu. Dar cum 
putea un canion să fie drept? 

Poate că „unu” se referea la numărul 1. Oare ar a A, să 
caute ceva care semăna cu numărul 1? Dar cifra 1 era doar o 
linie dreaptă, nu lungă. La fel şi I, numeralul roman pentru 
unu, exceptând liniuţele de sus şi jos. Sau punctul din vârf 
dacă era un i mic. 

— Mulţumesc pentru indiciul ăsta grozav, Shay, spuse 
Tally. l 

Nu i se mai părea o idee chiar atât de proastă să vorbească 
singură aici, în afara Ruinelor, unde relicvele oraşului se 
luptau cu strânsoarea plantelor cățărătoare. Orice era mai 
bun decât tăcerea aceea mormântală. Trecu de întinderi vaste 
de ciment, crăpate şi năpădite de iarbă. Ferestrele pereţilor 
căzuţi o fixau, împroşcând cu ierburi sălbatice, de parcă pă- 
mântul le-ar fi dotat cu ochi. 

Studie orizontul în căutarea indiciilor. Nu vedea nimic 
lung şi drept. Privind în jos pământul deasupra căruia zbura, 
Tally reuşi cu greu să distingă ceva în întunericul sufocat de 
ierburi. Putea să treacă foarte bine pe lângă obiectul sugerat 
de indicii şi să nu ştie, fiind nevoită să refacă drumul la lumina 
zilei. Dar cum va şti dacă a mers prea departe? 

— Mulţumesc, Shay, repetă ea. 

Atunci zări ceva pe sol şi se opri. 

Prin giulgiul de ierburi şi pietriş, apăruseră nişte forme 
geometrice — un şir de dreptunghiuri. Îşi cobori placa şi 

văzu că sub ea se afla un drum cu şine de metal şi bare de 
lemn — la fel ca un schelet de montagnes russes, doar că 
mult mai mare. Şi se întindea în linie dreaptă, cât vedea cu 
ochii. 

— „Mergi la scheletul de fier! Spărtura s-o ocoleşti! Vei fi 
pe drumul cel bun când unul lung şi drept ai să găseşti.” 

Era vorba de montagnes russes, dar cu şine lungi şi drepte. 

— Păi şi la ce foloseşte? se întrebă Tally cu voce tare. 

Ce era distractiv când din montagnes russes lipseau urcu- 
şurile şi cotiturile? 

Ridică din umeri. Oricare ar fi fost felurile în care se dis- 
trau locuitorii Ruinelor, reușiseră un drum perfect pentru 
placă. Şinele se întindeau în două direcţii, dar era destul de 
uşor să îți dai seama pe care să o alegi. Una ducea înapoi, spre 
locul din care venise, spre centrul ruinelor. Cealaltă ducea în 
afară, în nord, îndreptându-se spre mare. 

— „Rece e marea”, cită ea din următorul rând al biletului 
de la Shay şi se întrebă cât de mult avea să meargă spre nord. 

Tally spori viteza plăcii, încântată că aflase răspunsul. 
Dacă toate ghicitorile lui Shay erau atât de uşor de rezolvat, 
toată această călătorie avea să fie apă de ploaie. 


_SPAGBOL 


În noaptea aceea, scoase un timp bun. 

Şinele bâzâiau sub ea, descriind curbe line atunci când 
ocoleau dealurile, traversând râurile pe poduri în ruină, în- 
dreptându-se tot timpul spre mare. De două ori o conduseră 
printre alte ruine ruginite, oraşe mai mici, supuse procesului 
de dezintegrare. Doar câteva forme răsucite de metal rămăse- 
seră, ridicându-se deasupra copacilor, asemenea unor degete 
scheletice care tânjeau după aer. Maşini arse erau răspândite 
peste tot, sufocând străzile până la ieşirea din oraş, contor- 
sionate în coliziuni, în timpul ultimei izbucniri de panică din 
rândul locuitorilor. 

Aproape de centrul unuia dintre oraşele în ruină, desco- 
peri la ce servea această şină lungă şi dreaptă. Într-o îmbinare 
de linii de fier, încurcate ca o placă uriaşă de circuite, găsi 
câteva maşini de montagnes russes ruginite, containere gigan- 
tice pline cu mărfuri de-ale locuitorilor, mormane neidenti- 
ficabile de rugină şi plastic. Tally îşi aminti acum că oraşele 
acestea nu erau independente economic şi făceau mereu 

schimburi între ele, atunci când nu se luptau pentru supre- 
maţie. Trebuie să fi folosit şinele ca să mute marfa dintr-un 
oraş într-altul. 

Când cerul începu să se lumineze, Tally auzi zgomotul 
mării în depărtare, un geamăt slab venind de dincolo de ori- 
zont. Simţea mirosul sării în aer, ceea ce îi readuse în minte 
plimbările până la ocean cu Ellie şi Sol, pe când era mică. 

„„Rece e marea, dar ai grijă — vei frâna!”, mai spunea bi- 
letul lui Shay. 

Curând, Tally avea să vadă valurile spărgându-se de mal. 
Poate că se afla aproape de următorul indiciu. 

Tally se întrebă cât timp recuperase cu noua ei placă. Îşi 
sporise viteza, înfăşurându-se în jachetă, în răcoarea de di- 
nainte de venirea zorilor. Şinele începuseră să urce lin, tăind 
nişte formaţiuni calcaroase. Îşi aminti de stâncile albe care se 
ridicau deasupra oceanului, de păsările care se adunau pentru 
a-şi face cuiburi în crevasele din înalturi. 

Aceste excursii cu Sol şi Ellie păreau să fi avut loc în urmă 
cu o sută de ani. Se întreba dacă exista vreo operaţie care să 
o poată transforma la loc în copil, pentru totdeauna. 

Deodată, în faţa lui Tally se deschise o cale printr-un pod 
dărâmat. Câteva secunde mai târziu, văzu că podul nu reușea 
să ajungă de la un capăt la altul şi nu exista niciun râu plin cu 
depozite de metal dedesubt, care să o susţină. Doar o cădere 
abruptă în mare. l 

Tally îşi înclină placa în lateral, într-un derapaj. Genun- 
chii se îndoiră sub forța frânei, iar pantofii cu tălpi aderente 
scârțâiră când alunecară pe suprafața plăcii. Trupul ei deve- 
nise aproape paralel cu pământul. 

Dar pământul dispăruse. 

O prăpastie adâncă se deschisese sub ea, o fisură pe care 
marea o tăiase între stânci. Valurile agitate se spărgeau în ca- 
nalul îngust, spuma strălucind în întuneric. Gemetele lor flă- 
mânde ajungeau până la urechile ei. Luminile detectorului 
de metal al plăcii se stinseră una câte una, când Tally ajunse 
la capătul podului metalic spintecat. 

Simţi că placa îşi pierde puterea şi alunecă în jos. 

Un gând îi trecu prin minte: dacă sărea acum, putea să se 
prindă de capătul podului frânt. Dar placa ar cădea în prăpas- 
tia din spatele ei, lăsând-o agățată acolo. 

În cele din urmă, placa îşi opri mişcarea, rămânând sus- 
pendată în aer, dar Tally cobora în continuare. Ultimele bu- 
căți ale podului prăbuşit se aflau acum deasupra ei şi nu mai 
putea ajunge la ele. Placa se înclină în jos, luminile detecto- 
rului de metal stingându-se una câte una, pe măsură ce mag- 
neţii îşi pierdeau sursele de energie. Tally era prea grea. Îşi 
scoase rucsacul, gata să-l arunce. Dar cum va putea supravie- 
ţui fără el? Singura ei şansă era să se întoarcă în oraş după alte 
provizii, ceea ce însemna că avea să piardă încă două zile. 
Vântul rece care venea dinspre ocean agita vâltoarea, fă- 
cându-i pielea ca de găină. Era frigul morţii. 

Dar curentul menţinu placa în aer şi, pentru câteva clipe, 
Tally nici nu se ridică şi nici nu căzu. Apoi placa începu din 
nou să alunece în jos... 

Tally îşi vâri mâinile în buzunarele jachetei şi apoi îşi des- 
făcu braţele, creând o velă, care să se umfle cu aer. O rafală şi 
mai puternică o izbi, ridicând-o uşor, preluând o parte din 

greutatea de pe placă, iar una dintre luminile detectorului de 
metale clipi cu mai multă putere. 

Asemenea unei păsări cu aripile întinse, începu să se înalțe. 

Elevatoarele prinseră treptat să-şi recâştige poziţia asupra 
traseului, până când placa o aduse la acelaşi nivel cu capătul 
podului. Tally o conduse cu grijă înapoi pe marginea stâncii, 
simțind un fior puternic în tot corpul atunci când placa ajunse 
pe sol. Se opri, cu picioarele tremurându-i. | 

— „Rece e marea, dar ai grijă — vei frâna!”, spuse ea cu 
o voce răguşită. 

Oare cum putuse să fie atât de proastă şi să sporească vi- 
teza chiar când biletul lui Shay îi spunea să aibă grijă? 

Tally căzu la pământ, ameţită şi obosită dintr-odată. Re- 
văzu cu ochii minţii prăpastia deschizându-se, valurile de de- 
desubt izbindu-se indiferente de pietrele colţuroase.. Ar fi 
putut fi ea acolo jos, lovită de tumult până când nu avea să 
mai rămână nimic din trupul ei. 

Aceasta era sălbăticia, îşi reaminti ea. Greşelile aveau con- 
secinţe serioase. 


Chiar înainte ca inima lui Tally să-şi domolească bătăile ace- 
lea nebuneşti, stomacul începu să-i urle. 

Întinse mâna după rucsac şi scoase purificatorul de apă, 
pe care îl umpluse la ultimul râu. Goli filtrul. O grămăjoară 
de lături maronii se scurseră afară. 

— Bleah, făcu ea, deschizând capacul ca să se uite înăuntru. 

Apa părea curată şi nu avea niciun miros nespecific. 

Bău cu nesaţ, pentru că avea nevoie de apă, dar păstră o 
mare parte pentru cină sau micul dejun, orice ar fi fost. Tally 

plănuia să călătorească mai ales noaptea, lăsând placa să se 
reîncarce de la soare ziua, ca să nu piardă timp. 

Băgă mâna în geanta impermeabilă şi scoase un pachet de 
mâncare, la întâmplare. 

— SpagBol, citi ea pe etichetă şi ridică din umeri. 

Nedesfăcut, avea aspectul şi consistenţa unui ghem de aţă. 
Îl puse în purificator, care începu să bolborosească, fierbând. 

Când Tally privi orizontul strălucitor, făcu ochii mari. Nu 
mai văzuse niciodată răsăritul din afara oraşului. Asemenea 
majorităţii urâţilor, rareori se trezea suficient de devreme și, 
în orice caz, orizontul era întotdeauna ascuns de clădirile 
Oraşului Noilor Frumuseţi. Priveliştea unui răsărit adevărat 
o uluia. 

O dungă de portocaliu şi galben aprindea cerul, măreț şi 
neaşteptat, spectaculos ca artificiile, dar schimbându-se 
într-un ritm lent, aproape imperceptibil. Învăţa cum erau lu- 
crurile în sălbăticie. Periculoase ori frumoase. Sau şi una, şi 
alta. 

Purificatorul bâzâi. Tally deschise capacul şi privi înăun- 
tru. Erau nişte tăiței cu un sos roşu și bucățele de soia. Miro- 
seau delicios. Privi din nou eticheta. 

— SpagBol... Spaghete bologneze! 

Găsi o furculiță în rucsac şi mâncă înfometată. Soarele o 
încălzea, marea se zbuciuma dedesubt, iar mâncarea i se părea 
cea mai bună pe care o gustase de o groază de timp. 


Placa mai avea încă energie acumulată, aşa că, după micul 
dejun, se hotărî să meargă mai departe. Reciti primele rân- 
duri din biletul lui Shay: 

Mergi la scheletul de fier! Spărtura s-o ocoleşti! 
Vei fi pe drumul cel bun când unul lung şi drept ai să găseşti. 

Rece e marea, dar ai grijă — vei frâna! | 
La al doilea, fă cea mai mare greşeală a ta! 


Dacă „al doilea” însemna încă un pod rupt, Tally voia să dea 
de el pe lumină. Dacă ar fi zărit spărtura o secundă mai târziu, 
s-ar fi transformat în SpagBol, pe stâncile abrupte. 

Dar prima ei problemă era să treacă dincolo de prăpastie. 
Era mult mai mare decât spărtura din montagnes russes, ca- 
pătul se afla prea departe ca să poată sări. Să meargă părea 
singura cale de a o ocoli. O luă pe jos printre tufele de iarbă. 
Picioarele-i erau recunoscătoare că se puteau întinde după o 
noapte lungă pe placă. În curând, prăpastia se închise şi, o oră 
mai târziu, ajunse pe partea cealaltă. 

Tally zbură mult mai încet acum, cu ochii fixaţi înainte, 
îndrăznind doar ocazional să privească în jur. 

În dreapta ei apărură munți, destul de înalți cât să aibă vâr- 
furile acoperite de zăpadă, în începutul rece de toamnă. Tally 
se gândise întotdeauna la oraş ca la o lume întreagă în sine, 
uriaşă, dar tot ce vedea aici era mult mai grandios. Şi mai fru- 
mos. Înțelegea de ce oamenii obişnuiseră să trăiască în na- 
tură, chiar dacă aici nu erau turnuri de petrecere sau vile. Şi 
nici măcar internate. 

Totuşi, gândul la căminul ei o făcu să-şi dea seama cât de 
mult le-ar fi plăcut muşchilor ce o dureau o baie fierbinte. Îşi 
imagina o cadă gigantică, aşa cum aveau în Oraşul Noilor 
Frumuseţi, cu vâltori, şi un pachet mare de bile dizolvante 
pentru masaj. Se întrebă dacă purificatorul putea fierbe 

suficientă apă ca să umple o cadă, în cazul neverosimil în care 
avea să găsească una. Oare cum făceau baie în Ţinutul de Fum? 
Tally se întrebă cum va mirosi când va sosi, după zile întregi în 
care nu făcuse baie. Oare exista săpun în trusa de supravie- 
ţuire? Şampon? Cu siguranţă, nu erau prosoape. Tally nu îşi 
dăduse niciodată seama de câte chestii avusese nevoie înainte. 

Cea de-a doua spărtură în drum apăru după încă o oră: un 
pod distrus, peste un râu care şerpuia din munţi. 

Tally făcu o oprire controlată şi privi peste margine. Pră- 
pastia nu era la fel de abruptă ca prima, dar era suficient de 
adâncă pentru a fi mortală. Prea largă pentru a putea fi sărită. 
[ar să o ocolească pe jos i-ar fi luat o veșnicie. Defileul râului 
se întindea până departe, fără a părea să se oprească undeva. 

— „La al doilea, fă cea mai mare greşeală a ta!”, murmură 
Tally. 

Ce mai indiciu! Orice ar fi făcut acum ar fi reprezentat o 
greşeală. Creierul ei era prea obosit ca să rezolve asta, iar placa 
nu mai avea, oricum, suficientă putere. 

Era mijlocul dimineţii, se făcuse timpul să doarmă. 

Dar, mai întâi, trebuia să desfacă placa. Specialul care o 
instruise îi explicase că era nevoie ca o suprafață cât mai mare 
a acesteia să fie expusă razelor solare, ca să se poată încărca. 
Trase de găici şi placa se deschise precum o carte în mâinile 
ei, transformându-se în două plăci. Apoi fiecare se desfăcu şi 
tot aşa, plăcile desprinzându-se ca un şir de păpuşi decupate în 
hârtie. În cele din urmă, Tally avu opt plăci conectate în late- 
ral, late cât de două ori înălțimea ei, nu mai groase decât o 
foaie de hârtie aspră. Toată placa aceasta flutura în briza ocea- 
nului ca un zmeu uriaş, deşi magneţii o împiedicau să zboare. 

Tally o lăsă întinsă la soare, suprafaţa metalică devenind 
neagră pe măsură ce absorbea energia solară. În câteva ore 
avea să fie din nou încărcată şi gata de drum. Spera doar că va 
putea să o asambleze la loc la fel de uşor cum o desfăcuse. 

Tally îşi scoase sacul de dormit, smulgându-l din husă, şi 
se strecură înăuntru, îmbrăcată. 

— Pijamaua, spuse ea, adăugând-o pe lista obiectelor din 
oraş cărora le simţea lipsa. 

Făcu o pernă din jachetă şi se chinui să iasă din cămaşă, 
cu care îşi acoperi capul. Simţea deja o uşoară arsură pe nas 
şi îşi dădu seama că uitase să-şi lipească un plasture antisolar 
la ivirea zorilor. Perfect. Pielea roşie şi decojită avea să arate 
minunat împreună cu zgârieturile. 

Somnul nu veni. Ziua devenea călduroasă şi i se părea ciudat 
să stea întinsă aşa, în aer liber. Țipetele păsărilor îi zbârnâiau 
în cap. Tally oftă şi se ridică. Poate dacă mai mânca un pic... 

Scoase pachetele de mâncare unul după altul. Pe etichete 
scria: 


SpagBol 
SpagBol 
SpagBol 
SpagBol 
SpagBol... 


Tally numără patruzeci şi unu de pachete, suficient pentru 
trei mese de SpagBol pe zi, vreme de două săptămâni. Se lăsă 
pe spate şi închise ochii, istovită pe neaşteptate. 

— Îşi mulţumesc! 


Câteva minute mai târziu, Tally adormise. 


CEA MAI MARE GREȘEALĂ 


Zbura razant deasupra pământului, fără să lase vreo urmă sub 
ea, fără vreo placă, menţinându-se în aer doar prin puterea 
voinței şi a vântului în jacheta desfăcută. Ajunse la marginea 
unei stânci masive, care dădea înspre oceanul negru, uriaş. 
Un stol de păsări o urmă, ţipetele lor sălbatice răsunându-i în 
urechi asemenea vocii tăioase a doctoriţei Cable. 

Deodată, stâncile de sub ea se crăpară şi se fisurară. O des- 
picătură uriaşă işi făcu apariţia, oceanul năvăli cu un muget 
care acoperi ţipetele păsărilor. Se trezi rostogolindu-se prin 
aer, căzând înspre apa întunecată. 

Oceanul o înghiți, umplându-i plămânii, înghețându-i 
inima şi împiedicând-o să strige... 

— Nu! urlă Tally, ridicându-se în capul oaselor. 

Vântul rece care venea dinspre mare îi lovi faţa, limpe- 
zindu-i mintea. Tally privi în jur, dându-și seama că se afla 
încă pe stânci, în sacul de dormit. Obosită, flămândă şi sim- 
tind puternic nevoia de a urina, dar fără să uite de sine. 

Inspiră adânc. Păsările încă ţipau în jurul ei, dar la distanță. 

Acest ultim vis fusese doar unul dintre numeroase coş- 
maruri pe care le avea. 

Noaptea se apropia, soarele apunea în ocean, colorând apa 
într-un roşu-sângeriu. Tally îşi puse cămaşa şi jacheta înainte 
de a îndrăzni să iasă din sacul de dormit. Temperatura părea 
să scadă de la un minut la altul, lumina estompându-se în fața 
ochilor ei. Îşi grăbi pregătirile de plecare. 

Placa de zbor era partea complicată. Suprafaţa expusă se 
udase, acoperită cu un strat fin de stropi din ocean şi rouă. 
Tally încercă să-l şteargă cu mâneca jachetei, dar era prea 
multă apă, iar jacheta era prea mică. Placa udă se asamblă la 
loc destul de uşor, însă păru prea grea, de parcă apa ar fi fost 
încă prinsă între straturi. Luminile operaţionale ale plăcii 
deveniseră galbene, iar Tally o cercetă cu atenţie. Laturile 
plăcii făceau ca apa să se prelingă treptat afară. 

— Bun. Îmi dă timp să mănânc. | 

Tally scoase un pachet de SpagBol, apoi îşi dădu seama 
că purificatorul era gol. Singura sursă de apă se afla la baza 
stâncii şi nu avea cum să ajungă acolo. Îşi stoarse jacheta şi se 
alese cu vreo câteva extracții bune, apoi adună cu mâna apa 
care se prelingea din placă, până când purificatorul se umplu 
pe jumătate. Rezultatul a fost un SpagBol dens, foarte picant, 
care trebuia mestecat bine. 

Când termină cu această masă neplăcută, luminile plăcii 
deveniră verzi. 

— Bine, sunt gata de plecare, îşi spuse Tally. 

Dar unde? Rămase nemişcată, meditând, cu un picior pe 
placă şi celălalt pe pământ. 

Biletul lui Shay spunea „La al doilea, fă cea mai mare gre- 
şeală a ta”. Nu era chiar atât de greu să faci o greşeală. Dar care 

era cea mai mare greşeală? Deja fusese cât pe ce să se sinucidă as- 
tăzi. 

Tally îşi aminti de vis. Să cazi în defileu putea reprezenta o 
greşeală destul de mare. Păşi pe placă şi o duse până la marginea 
podului, privind în jos, acolo unde râul se întâlnea cu marea. 

Dacă o lua în jos, singurul drum posibil era să urmeze râul 
în amonte. Poate că asta voia indiciul să spună. Dar stânca 
abruptă nu lăsa să se întrevadă niciun drum evident, nici 
măcar ceva de care să te prinzi. l 

Desigur, un filon de fier din stâncă o putea duce până jos 
în siguranță. Ochii ei analizară pereții defileului, în căutarea 
nuanţei de roşu care indica fier. Câteva pete păreau promiță- 
toare, dar în întunericul care se accentua nu putea fi sigură. 

— Grozav! 

Tally îşi dădu seama că dormise prea mult. Să aştepte răsări- 
tul însemna să piardă douăsprezece ore, şi nici nu mai avea apă. 

Cealaltă opţiune şi singura era să călătorească în amonte, 
până deasupra stâncii. Dar puteau să treacă zile întregi până 
când va ajunge într-un loc pe unde să coboare. Şi cum îl va 
vedea noaptea? 

Trebuia să recupereze timpul, nu să bâjbâie prin întuneric. 

Tally înghiţi în sec, ajungând la o decizie. Trebuia să existe 
o cale de a cobori pe placă. Poate că făcea o greşeală, dar era 
posibil ca acesta să fie indiciul. Duse placa până la marginea 
podului, până când acesta începu să piardă din stabilitate. 
Alunecă pe panta stâncii, coborând rapid, căci lăsa în urma 
ei metalul podului. 

Tally cerceta disperată stânca, în căutarea oricărui semn 
care să indice fier. Lăsă placa să înainteze, aducând-o aproape 

de zidul de piatră, dar nu văzu nimic. Câteva dintre luminile 
detectorului de metal al plăcii se stinseră. Dacă se lăsa mai 
jos, avea să cadă. Nu mergea aşa. Tally pocni din degete. Placa 
încetini pentru o secundă, încercând să urce, dar apoi se zgâl- 
ţâi şi continuă să coboare. 

Prea târziu! 

Tally îşi desfăcu jacheta, dar în defileu nu existau curenți. 
Zări o fâşie roşcată în zidul de piatră şi îşi mână placa în apro- 
piere, dar fâşia se dovedi a fi doar o specie de licheni dezgus- 
tători. Placa alunecă înainte tot mai repede, iar luminile 
detectorului de metale se stinseră una câte una. 

În cele din urmă, placa muri cu totul. 

Tally îşi dădu seama că această greşeală avea să fie ultima. 

Se simţea ca o piatră, îndreptându-se spre valurile tumul- 
tuoase. Exact ca în vis, simţi că vocea îi era sufocată de o mână 
îngheţată, ca şi cum plămânii ar fi fost deja plini cu apă. Placa 
se rostogoli sub ea, ca o frunză în vânt. 

Tally închise ochii, așteptând impactul nimicitor cu apa rece. 

Deodată, ceva o apucă de încheieturile mâinilor şi o ridică 
violent, răsucind-o în aer. Umerii i se strânseră de durere şi 
Tally se rostogoli prin aer asemenea unui gimnast la inele. 

Îşi deschise ochii şi clipi. Cobora încet pe placa de zbor, 
care o aştepta în echilibru, chiar deasupra apei. 

— Ce naiba? se întrebă ea cu voce tare. 

Apoi, când picioarele ei ajunseră să se fixeze, îşi dădu 
seama ce se întâmplase. 

Râul fusese cel care o prinsese. Metalul se depozita acolo 
de secole sau cât timp rezistă râurile, iar magneţii plăcii găsi- 
seră provizii chiar la timp. i 

— Salvată, mai mult sau mai puţin, murmură Tally. 

Îşi masă umerii, căci o dureau, pentru că fuseseră prinşi 
de brățări, şi se întrebă de la ce înălțime trebuia să cazi înainte 
ca brăţările să-ţi smulgă braţele din trup. 

Dar reuşise să ajungă jos. Râul se întindea în fața ei, un- 
duindu-se spre munții acoperiţi de zăpadă. Tally se cutremură 
în briza oceanului şi îşi strânse jacheta umedă în jurul corpului. 

— „Patru zile mai târziu, alege partea pe care o dispreţu- 
ieşti”, cită ea din biletul lui Shay. Patru zile. Ar fi cazul să pornesc. 


După prima arsură solară, Tally îşi lipi pe piele câte un plas- 
ture în fiecare dimineaţă. Dar, deşi stătea în soare numai câ- 
teva ore pe zi, braţele ei deja maronii îşi accentuară nuanţa. 

SpagBol nu au mai avut niciodată gust la fel de bun ca 
prima oară, pe stânci. Mesele lui Tally variau de la decente la 
odioase. Cel mai rău era micul dejun SpagBol, la răsărit, când 
numai gândul la paste o făcea să nu mai dorească să mănânce 
niciodată în viața ei. Aproape că îşi dorea să rămână fără pro- 
vizii, ca să fie obligată fie să prindă un peşte şi să-l gătească, fie 
să flămânzească, pierzând din grăsimea de urâtă în cel mai di- 
ficil mod. 4 

Ceea ce o înspăimânta pe Tally cu adevărat era să rămână 
fără hârtie igienică. Singura ei rolă era deja consumată pe ju- 
mătate şi o raţionaliza strict acum, numărând straturile. Şi, în 
fiecare zi, Tally mirosea mai urât. 

În cea de-a treia zi în susul râului, se hotări să facă o baie. 

Tally se trezi ca de obicei, cu o oră înainte de apus, sim- 
ţindu-se lipicioasă în interiorul sacului. Îşi spălase hainele în 

dimineaţa aceea şi le lăsase să se usuce pe o piatră. Gândul că 
va intra în haine curate cu pielea murdară îi încreţea pielea. 

Apa râului curgea iute şi lăsa puţine resturi în filtrul purifi- 
catorului, ceea ce însemna că era curată. Dar era rece ca 

„gheaţa, probabil alimentată de zăpezile care se topeau în mun- 
ţii din apropiere. Tally se rugă să fie mai puţin rece spre sfâr- 
şitul zilei, după ce soarele avea posibilitatea să o încălzească. 

Se dovedi că trusa de supravieţuire conţinea un săpun — 
câteva pachete vârâte într-un colț al rucsacului. Tally apucă 
unul şi rămase în picioare la marginea râului, fără să poarte 
nimic altceva decât senzorul de la inelul prins de abdomen, 
tremurând în aerul rece. 

— La treabă! spuse ea, încercând să-şi oprească dinţii din 
clănțănit. 

Vâri un picior în apă şi îl retrase imediat, căci era dureros 
de rece. Din câte se pare, nu avea cum să intre treptat în apă. 
Trebuia să sară. 

Tally merse de-a lungul malului, căutând un loc bun din 
care să plonjeze, adunându-şi curajul. Îşi dădu seama că nu 
mai fusese niciodată dezbrăcată în aer liber. În oraş, tot ce în- 
semna afară era public, dar nu mai văzuse un alt chip de zile 
întregi. Lumea părea să-i aparțină. Chiar şi în aerul rece, soa- 
rele i se părea minunat pe pielea ei. 

Strânse din dinţi şi înfruntă râul. Stând şi meditând la săl- 
băticie nu avea să devină mai curată. Doar câţiva paşi şi un 
salt, iar gravitația va face restul. 

Numără descrescător de la cinci, apoi de la zece, însă nici 
o variantă nu păru să funcţioneze. Atunci îşi dădu seama că i 
se făcea frig doar stând acolo. 

În cele din urmă, Tally sări. 

Apa îngheţată se închise în jurul ei ca un pumn. Îi paraliză 
fiecare muşchi, transformându-i mâinile în gheare tremu- 
rânde. Pentru o clipă, Tally se întrebă cum avea să se mai în- 
toarcă la mal. Poate că va muri aici, alunecând pentru 
totdeauna sub apa înghețată. 

Inspiră adânc, înfiorată, amintindu-şi că oamenii de di- 
nainte de locuitorii Ruinelor trebuie să fi făcut tot timpul baie 
în râurile înghețate. Tally strânse din dinţi ca să-i oprească 
din clănțănit şi îşi vâri capul sub apă şi apoi îl scoase. Din păr 
îi curgeau stropi pe spate. 

Câteva clipe mai târziu, un val de căldură îi cuprinse sto- 
macul, de parcă apa îngheţată ar fi activat o rezervă secretă 
de energie din trupul ei. Ochii i se deschiseră larg şi se trezi 
chiuind de bucurie. Munţii, ridicându-se deasupra ei după 
trei nopţi de călătorie prin teritoriu, deveniră dintr-odată lim- 
pezi precum cristalul, vârfurile lor acoperite de zăpadă bucu- 
rându-se de ultimele raze ale soarelui care apunea. Inima lui 
Tally bătea cu putere, sângele ei răspândind o căldură neaş- 
teptată în întregul corp. 

Dar explozia de energie se risipi curând. Desfăcu săpunul 
şi îşi frecă mâinile, pielea şi părul cu el. Încă o clătire şi era 
gata să iasă din apă. 

Privind înapoi spre mal, Tally îşi dădu seama că fusese 
purtată de curent departe de locul în care poposise. Înotă în 
amonte, apoi se târî spre malul pietruit. Când apa îi ajunse la 
nivelul mijlocului, Tally auzi ceva care îi îngheţă inima. 

Sosea ceva. Ceva mare. 


PARTEA PE CARE 
O DISPREȚUIEȘTI 


Din cer răzbătu un tunet, ca o tobă uriaşă bătând fioros şi 
rapid, năvălindu-i în minte şi în piept. Părea să zdruncine în- 
treg orizontul, cutremurând suprafaţa râului la fiecare bufni- 
tură. | 

Tally se cufundă până la gât în apă, chiar înainte să apară 
maşinăria. 

Venea dinspre munți, zburând jos şi ridicând praful într-o 
mulțime de vârtejuri separate. Era mult mai mare decât un 
magnetoglisor şi de câteva sute de ori mai zgomotoasă. Apa- 
rent fără magneţi, supunea aerul cu un disc semiinvizibil care 
strălucea în soare. l 

Când maşinăria ajunse la râu, făcu o răsucire. Trecerea ei 
agită apa, provocând valuri circulare, de parcă o piatră uriaşă 
ar fi fost aruncată la suprafața acesteia. Tally văzu oameni în- 
ăuntru, privind în jos la popasul ei. Placa desfăcută se săltă în 
curentul năprasnic, magneții luptându-se să o menţină la sol. 
Rucsacul ei dispăru în norul de praf şi îşi văzu hainele, sacul 

de dormit şi pachetele de SpagBol răspândindu-se în siajul 
acelei maşinării. | 

Tally se cufundă şi mai adânc în apa tulbure, gândindu-se 
că va fi lăsată aici, dezbrăcată şi singură, fără nimic. Era deja 
pe jumătate îngheţată. 

Dar maşinăria se precipită înainte, ca o placă de zbor, şi 
trecu mai departe. Se îndreptă spre mare, dispărând la fel de 
rapid cum apăruse, lăsând în urma ei bubuituri în urechile lui 
Tally şi valuri la suprafaţa apei. 

Tally se strecură afară tremurând. Avea corpul rece ca 
gheaţa, degetele de-abia dacă mai reuşeau să se strângă în 
pumn. Se întoarse la popas, adunând hainele, punându-le pe 
ea înainte ca soarele să apuce să-i usuce pielea. Se aşeză şi îşi 
cuprinse trupul cu braţele, până când se opri din tremurat, 
privind mereu temătoare orizontul roşu. 

Pagubele erau mai puţin grave decât îşi imaginase. Lumi- 
nile operaţionale ale plăcii erau verzi, iar rucsacul ei — pră- 
fuit, dar întreg. După ce căută pachetele de SpagBol, Tally îşi 
dădu seama că pierduse doar două. Doar sacul de dormit era 
sfâşiat. Ceva îl tocase în bucăţi. 

Tally înghiţi în sec. Din sac nu rămăseseră bucăți mai mari 
decât o batistă. Dacă s-ar fi aflat înăuntru la trecerea maşinii? 

Îşi luă placa repede şi împachetă totul. Numaidecât, placa 
era gata de plecare. Măcar curentul produs de ciudata maşi- 
nărie o uscase. | 

— Mulţumesc foarte mult! spuse Tally, urcându-se pe 
placă şi aplecându-se înainte, când soarele începu să apună. 

De-abia aştepta să lase în urmă locul în care poposise, în 
caz că maşinăria avea să revină. Dar cine erau ei? Maşina 

zburătoare fusese exact cum şi-o imaginase Tally aturici când 
profesorii ei îi descriau aparatele locuitorilor Ruinelor: o tor- 
nadă portabilă, care distrugea totul în calea ei. Tally citise des- 
pre aparate de zbor care spărgeau ferestrele când planau pe 
lângă ele, vehicule de război blindate, care puteau trece drept 
prin casele oamenilor. 

Dar locuitorii Ruinelor dispăruseră de multă vreme: Cine 
ar fi atât de prost, încât să reconstruiască maşinile lor nebu- 
neşti? l 
Tally călători în bezna tot mai adâncă, privind atentă după 
orice indiciu — „Patru zile mai târziu, alege partea pe care o 
disprețuieşti” — şi după orice alte surprize ar fi putut aduce 
noaptea. 

Un lucru era sigur acum: nu era singură aici. 


Mai târziu, în noaptea aceea, râul se bifurcă. 

Tally se opri, privind joncțiunea. Unul dintre brațe era cu 
siguranță mai mare, iar celălalt semăna mai degrabă cu un 
pârâu larg. Un „afluent”, îşi aminti ea, acesta era numele pen- 
tru un râu mai mic ce pornea dintr-unul mai mare. 

Poate că trebuia să-şi continue drumul pe râul principal. 
Dar călătorea doar de trei zile, iar placa ei era mai rapidă decât 
majoritatea plăcilor. Poate că era timpul pentru următorul in- 
diciu. 

— „Patru zile mai târziu, alege partea pe care o dispreţu- 
ieşti”, murmură Tally. 

Studie cele două râuri în lumina lunii, care era aproape 
plină acum. Ce râu dispreţuia ea? Sau ce râu credea Shay că 
dispreţuia ea? Amândouă i se păreau la fel de banale. Îşi miji 


166 Scott Westerfeld 


ochii pentru a privi în depărtare. Poate că unul ducea la ceva 
dezgustător, vizibil doar la lumina zilei. 

Dar dacă aştepta însemna să piardă timpul dedicat zbo- 
rului de noapte şi, în plus, i-ar fi fost greu să se odihnească în 
frig şi beznă fără sacul de dormit. 

Tally îşi aminti că era posibil ca indiciul să nu se refere la 
această joncțiune. Poate că trebuia să-şi continue drumul pe 
râul principal, până când apărea ceva evident. De ce ar fi 
numit Shay cele două râuri „părţi”? Dacă s-ar fi referit la 
această joncțiune, n-ar fi spus „ia-o în direcţia pe care o dis- 
preţuieşti”? 

— „Partea pe care o dispreţuieşti”, murmură Tally, amin- 
tindu-şi ceva. 

Îşi duse degetele la faţă. Când îi arătase lui Shay imaginile 
frumoase pe care şi le crease, Tally îi spusese că întotdeauna 
îşi dubla partea stângă a feţei, pentru că o ura pe cea dreaptă. 
Era exact genul de lucru pe care Shay şi l-ar aminti. 

Era felul lui Shay de a-i spune să o ia la dreapta? 

În dreapta era pârâul, afluentul. Munţii erau mai aproape 
în direcţia aceea. Poate că, în felul acesta, se apropia de Ți- 
nutul de Fum. 

Privi cele două râuri în beznă, unul mare şi unul mic, amin- 
tindu-şi că Shay spusese că simetria în frumuseţe era o prostie 
şi că ea preferă să aibă o faţă cu două părţi diferite. 

Tally nu îşi dăduse seama de acest lucru la vremea res- 
pectivă, dar pentru Shay aceasta fusese o conversaţie impor- 
tantă. Era prima oară când spunea că vrea să rămână urâtă. 
Dacă Tally ar fi observat asta chiar la momentul acela, poate 

ar fi convins-o să nu plece. Iar acum s-ar fi aflat amândouă 
într-un turn de petrecere, frumoase. 

— Partea dreaptă este cea bună, spuse Tally oftând şi îşi 
împinse placa înspre râul mic. 


La răsăritul soarelui, Tally îşi dădu seama că făcuse alegerea 
corectă. 

Pe măsură ce afluentul o lua în sus spre munți, câmpul din 
jurul ei se umpluse de flori. Curând, florile albe şi străluci- 
toare deveniră dese ca iarba, alungând orice altă culoare din 
peisaj. În lumina răsăritului, era ca şi cum pământul însuşi ar 
fi radiat. 

— „Şi-n flori, după insectele cu ochi de foc, să priveşti”, îşi 
spuse Tally, întrebându-se dacă ar trebui să se dea jos de pe 
placă. 

Poate că avea de căutat vreun gândac cu ochi înfiorători. 

Se apropie de mal şi se dădu jos. Florile creşteau chiar 
lângă apă. Tally se lăsă pe vine ca să privească una de aproape. 
Cele cinci petale albe, lungi, se curbau delicat dinspre tulpină 
şi până la mijloc, unde conţineau un pic de galben. Una din- 
tre petale era mai lungă, arcuindu-se în jos, aproape până la 
pământ. Mişcarea îi atrase privirea şi zări o pasăre micuță plu- 
tind printre flori, planând de la una la alta ca să se aşeze pe 
petala cea mai lungă, vârându-şi ciocul înăuntru. 

— Sunt atât de frumoase, spuse Tally. 

Şi erau atât de multe. Ar fi vrut să se aşeze între flori şi să 
doarmă. 

Dar nu vedea nimic asemănător „insectelor cu ochi de 
foc”. Tally se ridică, scrutând orizontul. Nu vedea nimic în 

afară de dealuri, albul orbitor al florilor şi râul strălucitor care 
urca spre munți. Totul părea atât de calm, o lume complet 
diferită de cea a maşinii zburătoare care distrusese noaptea 
anterioară. 

Se urcă din nou pe placă şi îşi continuă zborul, de data 
aceasta mai jos, privind cu atenţie după ceva care să se potri- 
vească descrierii lui Shay, amintindu-şi să-şi pună plasturele 
antisolar atunci când soarele se ridică pe cer. 


Râul urca tot mai sus printre dealuri. De acolo, Tally văzu pa- 
jişti goale printre flori, porţiuni de pământ uscat, nisipos. Pe- 
ticele acestea de pământ reprezentau o imagine ciudată, ca o 
pictură frumoasă pe care cineva o şmirgheluise. 

Se dădu de mai multe ori jos de pe placă pentru a inspecta 
florile, în căutarea insectelor sau a altor lucruri care să semene 
descrierii „insectelor cu ochi de foc”. Dar ziua trecea, şi nimic 
nu căpăta noimă. | 

Când se apropie amiaza, afluentul deveni tot mai mic. Mai 
devreme sau mai târziu, Tally avea să ajungă la sursă, un izvor 
din munţi sau zăpada care se topea, şi atunci trebuia să 
meargă pe jos. Obosită după noaptea aceea lungă, se hotărî să 
facă popas. | 

Privi cerul, întrebându-se dacă se mai aflau prin jur şi alte 
maşini ale locuitorilor Ruinelor. Ideea unei alte maşinării care 
„să o zdrobească în somn o îngrozea. Cine ştie ce voiau oa- 
menii dinăuntru? Dacă nu s-ar fi aflat în apă, în noaptea de 
dinainte, ce ar fi făcut cu ea? 

Un lucru era sigur: celulele solare strălucitoare trebuie să 
fi fost vizibile din aer. Tally le verifică starea. Peste jumătate 

rămăseseră încărcate, mulțumită vitezei mici şi a soarelui pu- 
ternic ce lumina acum deasupra ei. Desfăcu placa, dar numai 
pe jumătate, şi o ascunse printre cele mai înalte flori pe care 
le găsi. Apoi merse până în vârful unui deal din apropiere. De 
acolo, Tally putea să stea cu ochii pe placă, dar şi să vadă şi să 
audă orice s-ar fi apropiat prin aer. Se hotărî să-şi strângă 
lucrurile în rucsac înainte de a se culca, pentru a putea pleca 
imediat. 

Era cel mai bun lucru pe care îl putea face. 

După un pachet scârbos de SpagBol, Tally se cuibări 
într-un loc în care florile albe erau suficient de înalte să o as- 
cundă. Briza legăna tulpinile zvelte, iar umbrele dansau pe 
pleoapele ei închise. 

În mod ciudat, Tally se simţea expusă fără sacul ei de dor- 
mit, întinsă doar în hainele de pe ea, dar soarele cald şi călă- 
toria lungă din timpul nopţii o făcură să adoarmă curând. 

Când se trezi, lumea luase foc. 


FURTUNA DE FOC 


La început, în visele ei se auzi un sunet ca un vânt urlător. 

Apoi, un zgomot sfâşietor umplu aerul, trosnetul vegeta- 
ţiei uscate aprinse şi mirosul de fum trecură peste Tally, tre- 
zind-o brusc. 

Talazuri de fum o înconjurau, întunecând cerul. Un pe- 
rete de foc zdrenţuit trecea peste flori, emanând un val de 
fierbinţeală ucigătoare. Îşi apucă rucsacul şi cobori dealul în 
goană, îndepărtându-se de văpaie. 

Tally nu avea habar în ce direcţie se afla râul. Nimic nu 
mai era vizibil prin norii aceia denşi. Plămânii ei se luptau să 
respire în fumul maroniu, scârbos. 

Apoi zări câteva dintre razele soarelui care apunea străbă- 
tând talazurile de fum şi reuşi să se orienteze. Râul se afla în 
spate, spre flăcări, de partea cealaltă a dealului. 

Tally refăcu drumul până în vârful dealului şi privi în jos 
prin fum. Focul devenea mai puternic. Flăcările urcau dealul, 


trecând de la o floare la alta, lăsându-le în urmă arse, negre. 

Tally zări strălucirea râului prin fum, dar fierbințeala o făcu să 
dea înapoi. 

Se poticni în jos din nou pe cealaltă parte, tuşind şi scui- 
pând, având un singur gând în minte: oare placa ei fusese deja 
cuprinsă de flăcări? 

Tally trebuia să ajungă la râu. Apa era singurul loc ce ofe- 
rea adăpost de flăcările acelea. Dacă nu putea urca dealul, 
poate că reuşea să-l ocolească. 

Cobori panta înclinată. Erau câteva locuri arse pe partea 
aceasta, dar nimic asemănător flăcărilor uriaşe din spatele ei. 
Ajunse la poalele dealului şi se lăsă pe vine, ca să se ferească 
de fum. S 

După ce străbătu o jumătate din drum, răzbi la porțiunea 
înnegrită pe unde focul trecuse deja. Tulpinile fragile ale flo- 
rilor trosneau sub tălpile ei, iar căldura emanată de pământul 
pârjolit îi dădea usturimi de ochi. 

Urmele paşilor ei se aprindeau pe când alerga printre flo- 
rile înnegrite, de parcă ar fi scormonit cu un vătrai în focul 
mocnit. Îşi simţi ochii uscându-se, iar faţa începea să i se bă- 
şice. á 

Câteva clipe mai târziu, Tally zări râul. Focul se întindea 
sub forma unui zid până la malul opus. Vântul şuierător îl îm- 
pingea din spate şi făcea ca tăciunii aprinşi să zboare până în 
apropierea ei. Un talaz de fum se rostogoli înspre ea, sufo- 
când-o şi orbind-o. 

Când reuşi să deschidă ochii din nou, Tally zări suprafața 
strălucitoare a plăcuţelor solare. Alergă spre placă, ignorând 
flăcările aprinse din calea ei. 

Placa părea să nu fi fost atinsă de foc, protejată de noroc 
şi de un strat de rouă care se adunase pe ea în fiecare seară. 

În grabă, strânse placa şi păşi pe ea, fără să aştepte ca lu- 
minile galbene să devină verzi. Căldura o uscase deja în mare 
parte şi se ridică în aer la comanda ei. Tally conduse placa 
peste râu, chiar deasupra apei, şi o luă în amonte, căutând o 
spărtură în peretele de foc, în stânga ei. 

Pantofii aderenţi erau distruși, tălpile se crăpaseră precum 
noroiul expus la soare, aşa că zbură încet, luând apă cu pum- 
nii ca să-şi calmeze faţa şi mâinile arse. 

În stânga lui Tally se auzi un bubuit, inconfundabil chiar 
şi în hărmălaia produsă de foc. Fusese prinsă într-o furtună 
neaşteptată, şi aruncată înspre celălalt mal. Tally se opuse cu 
toată forţa şi vâri un picior în apă ca să încetinească placa. Se 
ţinu din răsputeri cu ambele mâini, încercând disperată să nu 
fie aruncată în râu. 

Fumul se retrase brusc şi o formă familiară apăru din în- 
tuneric. Era maşina zburătoare, bubuitul ei asurzitor deve- 
nind acum evident deasupra focului mânios. Scântei săreau 
acum peste râu, căci furtuna produsă de maşină stârnise focul, 
intensificându-l. 

Ce făceau? se întrebă ea. Nu îşi dădeau seama că răspân- 
deau focul? 

Primi imediat răspuns la întrebarea ei, când o limbă de foc 
ieşi din maşinărie, împroşcând râul pentru a aprinde încă o 
zonă înflorită. 

Ei dăduseră foc şi îl răspândeau în toate felurile posibile. 

Maşina zburătoare bubui mai aproape şi Tally zări un chip 
nemilos privind-o din scaunul pilotului. Îşi întoarse placa 

pentru a zbura de-acolo, dar maşina se ridică în aer, trecând 
chiar pe deasupra ei. Fără veste, vântul deveni mult prea pu- 
ternic. 

Tally căzu în apă. Brăţările o ţinuseră pentru o clipă dea- 
supra valurilor, dar apoi curentul prinse placa, mult prea 
uşoară fără greutatea lui Tally, azvârlind-o ca pe o frunză. 

Se scufundă în apa adâncă, în mijlocul râului, cu rucsac 
cu tot. 


Apa din adâncuri era rece şi tăcută. 

Vreme de câteva secunde care parcă durară o veșnicie, 
Tally simţi doar uşurare pentru că scăpase de vântul acela ar- 
zător. Dar greutatea brăţărilor şi a rucsacului o traseră în jos 
cu viteză şi-şi simţi inima zbuciumată cuprinsă de panică. 

Începu să se agite în apă, urcând spre luminile care pâlpâ-. 
iau la suprafață. Hainele ei ude şi echipamentul o trăgeau în 
jos, dar, chiar când plămânii erau cât pe ce să-i explodeze, 
ajunse la suprafaţa învolburată. Tally trase de câteva ori în 
piept aerul plin de fum, apoi o izbi un val. Tuşi şi scuipă, lup- 
tându-se să rămână la suprafaţă. 

O umbră trecu pe deasupra ei, întunecând anul Mâna ei 
atinse ceva — o suprafaţă aderentă cunoscută. 

Placa se întorsese la ea! Aşa cum făcuse de fiecare dată 
când Tally căzuse în apă. Brăţările o ridicară până când putu 
să se aşeze pe placă. Degetele se prinseră de suprafaţa nodu- 
roasă. Respira cu nesaţ. 

Un geamăt asurzitor veni dinspre malul apropiat. Tally 
clipi ca să alunge stropii de apă din ochi şi văzu că maşinăria 
locuitorilor Ruinelor aterizase. Mai multe siluete coborau din 

ea, împroşcând solul cuo spumă albă când ajunseră la florile 
arse şi la râu. Veneau înspre ea. 

Tally se strădui să urce pe placă. 

— Aşteaptă! strigă cea mai apropiată siluetă. 

Tally se ridică pe picioarele tremurânde, încercând să se 
echilibreze pe suprafaţa udă a plăcii. Pantofii arşi alunecau, 
iar rucsacul îmbibat cu lichid părea să cântărească o tonă. Pe 
când se apleca în faţă, o mână înmănuşată se întinse ca să 
apuce partea frontală a plăcii. Un chip apăru din apă, purtând 
un soi de mască. Nişte ochi uriaşi o priveau fix. 

Călcă pe mână, frângând degetele. Acestea alunecară, dar 
greutatea ei era acum prea mare în față. Placa se răsturnă cu 
vârful în apă. 

Tally se rostogoli din nou în râu. 

Nişte mâini o prinseră, îndepărtând-o de placă. Se simţi 
scoasă din apă şi aşezată pe un umăr lat. Zări nişte feţe aco- 
perite de măşti: ochi uriaşi, inumani, o priveau fără să cli- 
pească. 

Ochi de insecte. 


OCHI DE INSECTE 


O traseră afară din apă, înspre maşina zburătoare. 

Tally îşi simţi plămânii plini de apă şi de fum. De câte ori 
' respira, o tuse devastatoare îi scutura tot corpul. 

— Puneţi-o jos! 

— De unde naiba a venit? 

— Daţi-i un hidrat-doi! 

Apoi o lăsară jos, pe spate. Pământul era acoperit cu un 
strat gros de spumă albă. Cel care o cărase îşi scoase masca 
aceea cu ochi de insectă, iar Tally clipi. 

Era un frumos. Un frumos nou, la fel de arătos ca Peris. 

Bărbatul puse masca peste faţa ei. Tally încercă să se 
opună câteva secunde, dar un aer rece şi pur îi pătrunse în 
plămâni. Inspiră recunoscătoare şi capul îi deveni uşor. 

Bărbatul îi scoase masca. 

— Nu prea mult. O să intri în hiperventilaţie. 

Tally încercă să vorbească, dar nu reuşea decât să tuşească. 

— Situaţia se înrăutățește, spuse o altă persoană. Jenks 
vrea să o ducem imediat. 

— Jenks poate să aştepte. 

Tally îşi drese glasul. 

— Placa mea. 

Bărbatul zâmbi frumos şi ridică privirea. 

— A fost luată. Hei! Să pună cineva chestia aia în elicop- 
ter! Cum te cheamă, puştoaico? 

— Tally, răspunse fata tuşind. 

— Ei bine, Tally, eşti gata de plecare? Focul nu aşteaptă. 

Tally îşi drese glasul şi tuşi din nou. 

— Cred că da. 

— Bine. Haide! 

Bărbatul o ajută să se ridice şi o trase înspre maşinărie. Se 
trezi împinsă înăuntru, unde zgomotul era mult atenuat, în- 
ghesuită în spate, împreună cu alte trei persoane cu feţele aco- 
perite de măşti cu ochii mari. O uşă se închise cu zgomot. 

Maşinăria începu să huruie şi Tally simți că se ridică de la 
pământ. 

— Placa mea! 

— Relaxează-te, fetițo! Am luat-o. 

Era vocea unei femei care îşi scoase, de asemenea, masca. 
Era o altă frumuseţe nouă. 

Tally se întreba dacă aceştia erau oamenii despre care vor- 
beau indiciile lui Shay. „Insectele cu ochii mari de foc.” Oare 
trebuise să le caute? l 

— O să reuşească? răsună o voce în cabină. 

— O să supraviețuiască, Jenks. Fă ocolul obişnuit şi 
ocupă-te un pic de foc, pe drumul spre casă. 

Tally privi în jos, pe când maşinăria se ridica. Urma cursul 
râului şi văzu focul răspândindu-se până la celălalt mal, dus 
de vânt. Din când în când, aeronava arunca limbi de foc. 

Privi chipurile membrilor echipajului. Pentru nişte fru- 
museţi noi, păreau foarte hotărâte, foarte concentrate asupra 
misiunii. Dar acțiunile lor erau nebuneşti. 

— Ce faceţi? întrebă ea. 

— Dăm foc. 

— Asta văd. Dar de ce? 

— Ca să salvăm lumea, fetiţo. Dar ne pare foarte rău că 
ţi-am stat în cale. 


Îşi spuneau rangeri. 

Cel care o scosese din râu se numea Tonk. Toţi vorbeau 
cu accent şi veneau dintr-un oraş de care Tally nu mai auzise. 

— Nu e foarte departe de aici, spuse Tonk. Dar noi, ran- 
gerii, ne petrecem majoritatea timpului în sălbăticie. Elicop- 
terele cu combustie au baza în munţi. 

— Cine?! 

— Elicopterele. Te afli într-unul dintre ele. 

Tally privi în jur la maşina gălăgioasă şi strigă pentru a fi 
auzită. 

— E atât de ruginit! 

— Da, e vintage. Unele piese au aproape două sute de ani. 
Copiem părţile pe măsură ce se uzează. 

— Dar de ce? 

— Le poţi pilota oriunde, cu sau fără câmpul magnetic. Şi 
sunt perfecte pentru răspândirea focului. Locuitorii Ruinelor 
Chiar ştiau să distrugă. 

Tally scutură din cap. 

— Şi de ce răspândiţi focul? 

Bărbatul zâmbi şi ridică unul dintre pantofii ei, scoțând o 
floare strivită, dar nearsă din talpă. 

— Din cauza câmpurilor de Phragmipedium panthera, 
spuse el. | : 

— Poftim? l 

— Această floare era cândva una dintre cele mai rare 
plante din lume. O orhidee-tigru albă. În vremurile locuito- 
rilor Ruinelor, un singur bulb valora mai mult decât o casă. 

— O casă?! Dar sunt cu miliardele. 

— Ai observat? 

Ridică floarea, privind-o. 

— În urmă cu trei sute de ani, un locuitor al Ruinelor a 
găsit o cale de a modifica această specie, adaptând-o condi- 
— iilor variate de climă. A făcut o inginerie genetică pentru a 
determina florile să se înmulțească mai uşor. 

— De ce? 

— Chestia obişnuită. Ca să le schimbe pe tot felul de alte 
chestii. Dar a reuşit prea bine. Priveşte în jos. 

Tally privi pe geam. Aparatul câștigase altitudine şi lăsase 
furtuna de foc în urmă. Jos se vedeau câmpuri nesfârşite de 
alb, întrerupte doar de câteva petice aride. 

— Una dintre cele mai frumoase plante din lume. Dar de 
prea mare succes. S-a transformat în cea mai răspândită bu- 
ruiană. Ceea ce numim noi monocultură. Elimină orice altă 
specie, sufocă iarba şi copacii şi nimic nu le polenizează, cu 
excepţia unei specii de pasăre colibri, care se hrăneşte cu nec- 
tarul ei. Dar păsările colibri îşi au cuibul în copaci. 

— Nu prea sunt copaci acolo, spuse Tally. Doar orhidee. 

— Exact. Asta înseamnă monocultură: aceeaşi plantă peste 
tot. După ce cresc destule orhidee într-o zonă, nu mai sunt 
destule păsări colibri care să le polenizeze. Ştii, ca să producă 
seminţele. 

— Da, spuse Tally. Ştiu despre păsări şi albine. 

— Sigur că ştii, fetiţo. Aşadar, în cele din urmă, orhideele 
mor, victime ale propriului succes, lăsând în urmă un teren 
irosit. Zero din punct de vedere biologic. Rangerii încearcă 
să le împiedice să se răspândească. Am încercat cu otravă, boli 
create în laborator, prădători care să ţintească păsările co- 
libri... Dar focul este singurul care chiar funcționează. 

Răsuci orhideea în mână şi ridică un aprinzător, lăsând fla- 
căra să o ardă. 

— Trebuie să ai grijă, ştii? 

Tally observă că ceilalți rangeri îşi curățau cizmele şi uni- 
formele, căutând orice urme de flori în noroi şi spumă. Privi 
în jos către albul infinit. 

— Şi de cât timp faceţi asta? 

— De aproape trei sute de ani. Locuitorii Ruinelor au înce- 
put, după ce şi-au dat seama ce făcuseră. Dar nu vom învinge ni- 
ciodată. Tot ce putem spera este să ținem buruiana sub control. 

Tally se lăsă pe spate, scuturând din cap, tuşind iar. Florile 
erau atât de frumoase, de delicate şi de nevinovate, dar sufo- 
cau totul în jurul lor. 

Rangerul se aplecă înainte, lină) gamela. Ea o luă 
şi bău.recunoscătoare. 

— Mergeai spre Ținutul de Fum, nu-i aşa? 

Tally se înecă şi improşcă apă în jurul ei. 

— Da. De unde ştii? 

— Ei, haide! O urâtă care aşteaptă printre flori, având la ea 
o placă şi o trusă de supravieţuire? 

— O, da! 

Tally îşi aminti indiciul: „Şi-n flori, după insectele cu ochi 
de foc, să priveşti.” Precis mai văzuseră urâţi înainte. 

— Noi îi ajutăm pe locuitorii din Ținutul de Fum şi ei ne . 
ajută la rândul lor, spuse Tonk. Sunt nebuni, dacă mă întrebi 
pe mine. Au o viaţă grea şi rămân urâţi. Dar ştiu mai multe 
despre sălbăticie decât majoritatea frumoşilor de la oraş. E 
ceva demn de admirat. 

— Da, aşa cred, spuse Tally. 

El se încruntă. 

— Aşa crezi? Dar te îndreptai într-acolo. Nu eşti sigură? 

Tally îşi dădu seama că aici începeau minciunile. Nu le 
putea spune rangerilor adevărul, că era un spion, o cârtiţă. 

— Bineînțeles că sunt sigură. 

— Ei bine, o să te lăsăm jos în curând. . 

— În Ținutul de Fum? 

Bărbatul se încruntă din nou. 

— Nu ştiai? Locul este un mare secret. Cei din Ținutul 
de Fum nu au încredere în frumoşi. Nici măcar în noi, range- 
rii. Noi te vom duce până în locul obişnuit, iar tu ştii restul, nu? 

— Sigur, încuviinţă Tally. Doar te testam. 


Elicopterul cobori într-o spirală de praf, florile albe îndo- 
indu-şi tulpinile într-un cerc, în jurul locului de aterizare. 
— Mulţumesc pentru călătorie, spuse Tally. 
— Noroc, răspunse Tonk. Sper să îţi placă Ținutul de Fum. 

— Şi eu. 

— Dar, dacă te răzgândeşti, Tally, căutăm mereu rangeri 
voluntari. 

Tally se încruntă. 

— Ce este un voluntar? 

Rangerul zâmbi. 

— Când îţi alegi slujba fără constrângeri. 

— Aha, da, răspunse Tally. 

Auzise că în unele oraşe este posibil aşa ceva. 

_— Poate. Până atunci, faceţi treabă bună în continuare. 
Apropo de asta, nu veți da foc şi pe aici, nu? 

Rangerii râseră, iar Tonk răspunse: 

— Noi lucrăm doar la marginile infestării, ca să oprim flo- 
rile să se răspândească. Locul acesta se află chiar în mijloc. 
Niciun strop de speranţă. 

Tally privi în jur. Nu era niciun pic de culoare, cât vedeai 
cu ochii. Soarele apusese cu o oră înainte, dar orhideele stră- 
luceau ca nişte fantome în lumina lunii. Acum, că ştia ce erau, 
priveliştea o ingrozea pe Tally. Cum le numise el? Zero din 
punct de vedere biologic. 

— Grozav! 

Tally sări jos din elicopter şi îşi smulse placa din rastelul 
magnetic de lângă uşă. Se dădu inapoi, având grijă să se lase 
pe vine, aşa cum o avertizaseră rangerii. 

Maşinăria bâzâi punându-se din nou în mişcare, iar Tally 
privi în sus către discul strălucitor. Tonk îi explicase că o pe- 
reche de lame subțiri, învârtindu-se atât de repede încât nu 
puteau fi văzute, ridicau aparatul în aer. Se întreba dacă nu 
cumva glumea. Ei i se părea a fi un câmp magnetic oarecare. 

Vântul se stârni din nou, când maşinăria se ridică, iar Tally 
işi strânse cu putere placa, făcând semn cu mâna până când 
aparatul dispăru pe cerul întunecat. Oftă. 

Era din nou singură. 

Privind în jur, se întrebă cum avea să găsească Ţinutul de 
Fum în deşertul acela inform de orhidee. 

„„Apoi pe capul chel aşteaptă până când se va lumina”, 
acesta era ultimul rând din biletul lui Shay. 

Tally scrută orizontul şi zâmbi uşurată. 

Un deal înalt, rotund, se ridica nu foarte departe. Trebuie 
să fi fost unul dintre locurile în care florile modificate genetic 
crescuseră prima dată. Jumătatea de sus a dealului murea, nu 
mai rămăsese nimic decât sol arid, distrus de orhidee. 

Zona curățată arăta exact ca un cap chel. 


Ajunse în vârful dealului în câteva ore. 

Placa de zbor era inutilă aici, dar lui Tally îi era uşor să 
meargă în pantofii noi pe care îi primise de la rangeri. Ai ei se 
arseseră atât de tare, încât se desfăcuseră cu totul în elicopter. 
În plus, Tonk îi umpluse purificatorul cu apă. 

În timpul călătoriei cu elicopterul, hainele lui Tally înce- 
puseră să se usuce, iar mersul pe jos făcu restul. Sacul supravie- 
ţuise scufundării, ba chiar şi pachetele de SpagBol rămăseseră 
uscate în sacoşa impermeabilă. Singurul lucru pierdut în râu 
era biletul de la Shay, care devenise un cocoloş umed de hâr- 
tie în buzunarul ei. 

Dar aproape reuşise să ajungă la destinaţie. Pe când pri- 
vea în jos din vârful dealului, Tally îşi dădu seama că, în afara 
băşicilor provocate de soare pe mâini şi pe picioare, câteva 

vânătăi la genunchi şi nişte şuviţe de păr arse în foc, supra- 
vieţuise fără probleme. Atâta vreme cât locuitorii din Ținutul 
de Fum ştiau unde să o găsească, credeau povestea ei — că 
era o urâtă care vine să i se alăture — şi nu îşi dădeau seama 
că era, de fapt, un spion, atunci totul era grozav. 

Aşteptă în vârful dealului, epuizată, dar incapabilă să 
doarmă. Se întreba dacă putea într-adevăr să facă ce voia doc- 
toriţa Cable. Pandantivul de la gâtul ei supravieţuise, de ase- 
menea, încercărilor. Tally se îndoia că un strop de apă 
distrusese dispozitivul, dar nu avea cum să afle până când nu 
ajungea în Ținutul de Fum şi îl activa. 

Pentru o clipă, speră că nu va funcţiona. Poate că una din- 
tre căzăturile de până atunci distrusese micul cititor de retină 
şi nu va putea trimite niciodată mesajul înapoi la doctoriţa 
Cable. Dar nu merita să spere aşa ceva. Fără pandantiv, Tally 
era blocată aici în sălbăticie pentru totdeauna. Urâtă pe viaţă. 

Singura modalitate de a ajunge acasă era să-şi trădeze prie- 
tena. 


MINCIUNI 


La câteva ore de la ivirea zorilor, veniră să o preia. 

Tally îi văzu mergând printre orhidee, patru siluete îm- 
brăcate în alb, ducând cu ele plăcile de zbor. Pălării albe, largi, 
cu picăţele, le ascundeau capetele şi Tally îşi dădu seama că, 
dacă se lăsau în jos printre flori, practic dispăreau. 

Aceşti oameni făceau tot posibilul să rămână ascunşi. 

Când grupul se apropie, Tally recunoscu imediat cozile 
lui Shay ieşind de sub o pălărie şi îi făcu semne cu mâna, ca ie- 
şită din minţi. Tally plănuise să ia ad litteram îndemnul din 
bileţel şi să aştepte în vârful dealului, dar, văzându-şi prietena, 
apucă placa şi fugi în întâmpinarea ei. 

Spioană sau nu, Tally de-abia aştepta să o vadă pe Shay. 

Forma înaltă şi subțire se desprinse de ceilalţi şi alergă spre 
ea. Cele două se îmbrăţişară râzând. 

— Tu eşti! Eram sigură! 

— Sigur că eu sunt, Shay! Nu mai suportam, îmi era prea 
dor de tine. 

Ceea ce era adevărat. 

Shay nu se putea stăpâni să nu zâmbească. 

„— Când am zărit elicopterul noaptea trecută, majoritatea 
oamenilor au spus că trebuie să fie un alt grup. Au spus că ai 
întârziat prea mult şi că ar trebui să renunţ. 

Tally încercă să zâmbească şi ea, întrebându-se dacă re- 
cuperase suficient timp. Nu putea recunoaşte că pornise la 
drum la patru zile după cea de-a şaisprezecea aniversare. 

— M-am cam întors din drum. Puteai să scrii un bilet mai 
criptic? 

— O! făcu Shay, rămânând cu gura căscată. Credeam că 
l-ai înţeles. 

Incapabilă să o audă pe Shay blamându-se, Tally scutură 
din cap. 

— De fapt, bileţelul a fost în regulă. Sunt eu cam fraieră. 
Şi cea mai mare problemă a fost când am ajuns la flori. Ran- 
gerii nu m-au văzut la început şi a fost cât pe ce să fiu prăjită. 

Ochii lui Shay se măriră când văzură fața arsă şi zgâriată a 
lui Tally, băşicile de pe mâini şi părul ars. 

— Vai, Tally! Arăţi de parcă ai fi trecut printr-o zonă de 
război. 

— Eşti pe aproape. 

Ceilalţi trei urâţi se apropiară. Rămaseră un pic în spate; 
unul dintre ei ținea un dispozitiv în aer. 

— Are un microfon ascuns, spuse el. 

Lui Tally îi îngheţă inima. 

— Un ce? 

Shay luă uşor placa lui Tally şi i-o întinse unuia dintre bă- 
ieţi. Acesta îşi trecu dispozitivul pe deasupra, încuviință şi 
scoase una dintre aripile stabilizatoare. 

— Poftim. 

— Uneori ascund microfoane pe plăcile pentru distanţe 
lungi, spuse Shay. Încearcă să găsească Ținutul de Fum. 

— O, îmi pare... N-am ştiut! Jur! 

— Stai liniştită, Tally, spuse băiatul. Nu este vina ta. Şi 
placa lui Shay a avut unul. De-asta ne întâlnim cu cei noi aici. 

Băiatul ridică gândacul. 

— Ne vom duce într-o direcţie oarecare şi îl vom prinde 
de o pasăre migratoare. Să vedem cum le place specialilor 
America de Sud. | 

Locuitorii din Ținutul de Fum râseră. 

Băiatul se apropie de ea şi.plimbă dispozitivul.de sus în 
jos, cercetându-i corpul. Tally se înfioră când acesta trecu pe 
lângă pandantiv. Dar băiatul zâmbi. 

— Este în regulă. Eşti curată. 

Tally oftă uşurată. Desigur, nu îşi activase încă pandanti- 
vul, astfel că detectorul nu îl putuse găsi. Celălalt detector fu- 
sese pus de doctoriţa Cable doar pentru a-i induce în eroare 
pe locuitorii din Ținutul de Fum, făcându-i să lase garda jos. 
Tally însăşi era pericolul adevărat. | 

Shay se apropie de băiat şi îi luă mâna într-a ei. 

— Tally, acesta este David. 

Băiatul zâmbi din nou. Era un urât, dar zâmbetul lui era 
frumos. Şi chipul lui emana un soi de încredere pe care Tally 
nu îl mai văzuse niciodată la un alt urât. Poate că avea doar câ- 
tiva ani mai mult decât ea. Tally nu văzuse pe nimeni matu- 
rizându-se natural după vârsta de şaisprezece ani. Se întreba 
cât de mult din urâţenie reprezenta doar vârsta ciudată. 

Desigur, David nu era un frumos. Zâmbetul lui era strâmb 
şi fruntea îi era prea înaltă. Dar, urât sau nu, Tally se bucura 
să îi vadă pe Shay, pe David, pe toți. Cu excepţia celor câteva 
ore uluitoare alături de rangeri, i se părea că nu mai văzuse 
chipuri umane de ani întregi. 


— Aşadar, ce-ai adus? 

— Poftim? l 

Croy era unul dintre ceilalți urâţi care veniseră să o întâl- 
nească. Şi el părea mai mare de şaisprezece ani, dar nu îi stă- 
tea la fel de bine ca lui David. Unii oameni aveau nevoie de 
operaţie mai mult decât alții. Întinse mâna după rucsacul lui 
Tally. 

— O, mulţumesc! 

O dureau umerii pentru că îl tot dusese în spinare în ul- 
tima săptămână. 

Băiatul îl deschise în timp ce mergeau, privind înăuntru. 

— Purificator. Detector de poziţie. 

Croy scoase sacoşa impermeabilă şi o desfăcu. 

— SpagBol! Miam-miam! 

Tally gemu. | 

— Poţi să le păstrezi. 

— Serios? întrebă el făcând ochii mari. 

Shay îi luă rucsacul. 

— Nu, nu poţi. 

— Ascultă, am mâncat chestia asta de trei ori pe zi, în ul- 
timele... parcă acum o veşnicie, spuse Tally. - 

— Da, dar mâncarea deshidratată este greu de găsit în 
Ţinutul de Fum, explică Shay. Ar trebui să o păstrezi şi să o 
dai la schimb. 

— La schimb? se încruntă Tally. Ce vrei să spui? 

În oraş, urâţii făceau schimb de munci sau obiecte furate, 
dar şi de mâncare? 

Shay râse. 

— O să te obişnuieşti cu ideea. În Ținutul de Fum, lucru- 
rile nu ies din pereţi. Trebuie să păstrezi lucrurile pe care le-ai 
adus cu tine. Nu le da oricui ţi le cere. 

Shay îl privi cu severitate pe Croy, care privea în jos, ruşi- 
nat. 

— Voiam să-i dau ceva în schimb, insistă el. 

— Da, sigur că da, spuse David. 

Tally zări mâna acestuia pe umărul lui Shay, atingând-o 
uşor pe când mergeau. Îşi aminti felul în care Shay vorbise în- 
totdeauna despre David, parcă visând la el. Poate că nu doar 
promisiunea libertăţii o adusese aici pe prietena ei. 

Ajunseră la marginea pajiştii cu flori. O pădure deasă de 
copaci şi tufişuri pornea de la baza unui munte înalt. 

— Cum împiedicaţi orhideele să se răspândească? întrebă 
Tally. | 

Ochii lui David se aprinseră, de parcă ar fi fost subiectul lui 
preferat. | 

— Pădurea asta bătrână le opreşte. E aici de secole, pro- 
babil de dinainte de locuitorii Ruinelor. 

— Are tot felul de specii, spuse Shay. Aşa că este suficient 
de puternică pentru a opri buruienile. 

Îl privi pe David căutându-i aprobarea. 

— În restul terenului au fost ferme şi păşuni, continuă el, 
arătând cu mâinile înspre întinderea albă din spatele lor. Lo- 
cuitorii Ruinelor le distruseseră deja, înainte de apariţia bu- 
ruienilor. 

Câteva minute mai târziu, în pădure, Tally îşi dădu seama 
de ce orhideele nu puteau creşte aici. Tufişurile încurcate şi 
multitudinea de copaci formau un zid dincolo de care era im- 
posibil de trecut. Chiar şi pe cărarea îngustă, Tally dădea con- 
mai văzuse niciodată asemenea pământuri aride şi neprimi- 
toare. Plante cățărătoare cu spini ascuţiţi străbăteau semiîn- 
tunericul, asemenea sârmei ghimpate. 

— Voi locuiţi aici? 

Shay râse. 

— Nu te neliniști. Mai avem mult de mers. Ne asigurăm 
că nu ai fost urmărită. Ținutul de Fum e mult mai sus, acolo 
unde copacii nu mai sunt atât de deşi. Dar ne apropiem de 
pârâu. Ne vom urca pe placă în curând. 

— Bun, spuse Tally. - 

Picioarele ei se agitau deja în pantofii noi. Dar erau mai 
călduroşi decât pantofii cu talpă aderentă distruşi, îşi dădu ea 
seama, şi erau mai buni pentru mers pe jos. Se întrebă ce s-ar 
fi întâmplat dacă nu i-ar fi primit de la rangeri. Cum faci rost 
de pantofi noi în Ținutul de Fum? Dai cuiva la schimb toată 
mâncarea ta? Ţi-i confecționezi singur? Privi în jos către picioa- 
rele din faţa ei, cele ale lui David, şi văzu că pantofii acestuia 
păreau lucraţi manual, părând nişte bucăţi de piele cusute 
grosolan unele de altele. Totuşi, în mod ciudat, David se 

mişca cu graţie prin ierburile pipernicite, tăcut şi sigur, în 
timp ce restul călcau cu trosnete, ca nişte elefanți. 

Simpla idee de a crea manual o pereche de pantofi o făcu 
să şovăie. 

Dar nu conta, îşi reaminti Tally, inspirând adânc. Ajunsă 
în Ținutul de Fum, va putea activa pandantivul şi va ajunge 
acasă într-o zi, poate doar în câteva ore. Va avea parte de toată 
mâncarea şi toate hainele care îi vor trebui vreodată, nu avea 
decât să le ceară. Chipul ei va fi, în sfârşit, frumos, iar Peris şi 
toţi vechii ei prieteni îi vor sta alături. 

În sfârşit, coşmarul acesta se va sfârşi. 


Curând, sunetul apei curgătoare umplu pădurea şi ajunseră 
într-un mic luminiş. David îşi scoase din nou dispozitivul, ară- 
tând înapoi, spre cărare. 

— Tot nimic. Felicitări, eşti de-a noastră, îi spuse el lui 
Tally, zâmbind. 

Shay chicoti şi o îmbrățişă pe Tally. din nou, în timp ce cei- 
lalți îşi pregăteau plăcile. 

— 'Tot nu-mi vine să cred că ai venit. Credeam că am stri- 
cat totul, aşteptând atât de mult să-ţi scriu despre fugă. Şi am 
fost atât de fraieră, certându-mă cu tine în loc să-ţi spun ce 
aveam de gând să fac. 

Tally scutură din cap. 

— Îmi spuseseşi totul deja, doar că eu n-am ascultat. 
Când mi-am dat seama că vorbeai serios, am avut nevoie să 
mă gândesc la asta. Mi-a luat o vreme... 

Inspiră adânc, întrebându-se de ce spunea toate astea, 
minţind-o pe Shay, deşi nu avea nevoie să facă asta. Ar fi 

trebuit să tacă, pur şi simplu, să ajungă la Ținutul de Fum şi 
să-şi termine misiunea. Dar Tally se trezi continuând: 

— Atunci mi-am dat seama că nu aveam să te mai văd ni- 
ciodată dacă nu veneam. Şi că îmi voi pune întotdeauna în- 
trebări. - 

Măcar ultima parte era adevărată. 

Pe când înaintau spre munte, pe plăci, pârâul se lărgi, 
croindu-şi drum printre copaci, în pădurea deasă. Copacii 
mai mici, asemenea unor cioturi, se transformară în pini, iarba 
pipernicită se rări, iar vâltorile pârâului începură să apară ici 
şi colo. Trecând printre stropii apei albe, învolburate, Shay 
strigă: 

— Muream de nerăbdare să-ţi arăt asta! Iar vâltorile cu 
adevărat grozave sunt pe partea cealaltă. 

În cele din urmă, părăsiră pârâul, luând-o pe după un filon 
de fier, peste o creastă. Din vârf, priviră în jos, spre o vale 
mică, defrişată aproape în întregime. 

Shay apucă mâna lui Tally. 

— Acolo este. Acasă! 

Ținutul de Fum se întindea dedesubt. 


MODELUL 


Ținutul de Fum era, într-adevăr, plin de fum. 

Focuri punctau valea, înconjurate de grupuri mici de oa- 
meni. Mirosurile de lemn ars şi de mâncare se ridicau până la 
Tally, făcând-o să se gândească la tabere şi petreceri în aer 
liber. Pe lângă fum, în aer se strecura ceața dimineţii, un deget 
alb prelingându-se în vale dintr-o îngrămădire de nori care 
îşi făcuseră cuib în vârful munţilor. Câteva panouri solare scli- 
peau palid, adunând ceea ce soarele reflecta prin ceaţă. Lo- . 
turile de grădină erau plantate la întâmplare, printre case. În 
jur de douăsprezece locuinţe, cu un singur etaj, erau con- 
struite din bârne lungi de lemn. Lemnul putea fi întâlnit peste 
tot: în garduri, ca surcele pentru gătit, aşezat pe cărări, dea- 
supra gropilor noroioase, şi în grămezi, lângă foc. Tally se 
întrebă unde găseau atâta lemn. 

Apoi văzu butucii de la marginile-aşezării şi scoase un stri- 
găt. 

— Copacii..., şopti ea îngrozită. Tăiaţi copacii! 

Shay îi strânse mâna. 

— Doar în această vale. Pare ciudat la început, dar'aşa tră- 
iau şi cei care au vieţuit aici înaintea locuitorilor Ruinelor, 
ştii? Şi avem de gând să plantăm mai mulți pe cealaltă parte 
a muntelui, până spre orhidee. 

— Bine, spuse Tally, neîncrezătoare. 

Văzu o echipă de urâţi care mutau un arbore căzut, îm- 
pingându-l pe două plăci de zbor. 

— Există metal aici? 

Shay încuviinţă fericită. 

— În anumite locuri. Noi am extras metal din nişte şine, 
precum cele pe care ai venit dinspre coastă. Am creat câteva 
drumuri pentru plăcile de zbor prin Ținutul de Fum şi, până 
la urmă, o să procedăm la fel în toată valea. Eu lucrez la pro- 
iectul ăsta. Îngropăm o bucată de metal uzat din loc în loc. 
Ca orice altceva aici, este mai greu decât îţi imaginezi. N-ai 
crede cât cântărește un rucsac plin cu oţel. 

David şi ceilalți porniseră deja în jos, în şir, printre două 
rânduri de stânci vopsite într-un portocaliu-strălucitor. 

— Acela este drumul pentru plăcile de zbor? întrebă 
Tally. 

— Da. Vino, am să te duc la bibliotecă. Trebuie să-l cu- 
noşti pe Şef. 


Şeful nu era, de fapt, conducătorul, explică Shay. Pur şi sim- 
plu, se purta ca unul, în special cu nou-veniţii. Dar era şeful bi- 
bliotecii, cea mai mare dintre construcţiile din piaţa centrală 
a aşezării. 

Mirosul familiar de cărţi prăfuite o copleşi pe Tally încă 
de la intrarea pe poartă şi, privind în jur, îşi dădu seama că 

biblioteca nu părea să conţină decât cărți. Nici urmă de 
ecrane uriaşe, nici măcar monitoare personale. Doar birouri 
desperecheate, scaune şi o mulţime de rafturi. 

Shay o conduse în centru, unde se afla un chioşc rotund, 
în care stătea o persoană micuță, care vorbea la o cască de 
modă veche. Apropiindu-se, Tally îşi simţi inima bătându-i 
tot mai puternic. Se temuse de ceea ce urma să vadă. 

Şeful era un urât bătrân. Tally zărise câţiva de la distanţă, 
pe drum, dar reuşise să-şi mute privirea în altă parte. Dar aici, 
Chiar în faţa ochilor ei, se afla adevărul ridat, cu vene proemi- 
nente, decolorat, gârbov, îngrozitor. Ochii lui lăptoşi îi pri- 
veau În timp ce mustra persoana cu care vorbea la telefon, pe 
un ton răguşit. Le făcu semn cu mâna să plece. 

Shay chicoti şi o trase pe Tally înspre rafturi. 

— O să se ocupe şi de noi, în cele din urmă. Dar mai întâi 
vreau să-ţi arăt ceva. 

— Bietul om... 

— Şeful? Foarte tare, nu? Are vreo patruzeci de ani! Stai să 
vorbeşti cu el! 

Tally înghiţi în sec, încercând să şteargă din minte imagi- 
nea trăsăturilor flasce. Oamenii aceştia sunt nebuni dacă to- 
lerează aşa ceva, dacă vor aşa ceva. 

— Dar faţa lui..., începu Tally. 

— Asta nu e nimic. Priveşte! 

Shay o aşeză la o masă, se întoarse spre un raft şi scoase 
mai multe volume îmbrăcate în coperte de protecţie. Le aşeză 
în faţa lui Tally. 

— Cărţi de hârtie? Ce e cu ele? | 

— Nu sunt cărți. Se numesc „reviste”, răspunse Shay. 

Deschise una şi îi arătă. Paginile ciudat de lucioase erau 
pline cu imagini. Imagini reprezentând oameni. 

Urâţi. 

Ochii lui Tally se măreau pe măsură ce Shay dădea pagi- 
nile, arătând şi chicotind. Nu mai văzuse niciodată atâtea feţe 
incredibil de diferite. Guri, ochi şi nasuri de toate formele ima- 
ginabile, toate combinate nebuneşte la oameni de diferite vâr- 
ste. Şi corpurile. Unele grotesc de grase, altele ciudat de 
musculoase sau deranjant de slabe, aproape toate aveau pro- 
porţii greşite, urâte. Dar, în loc.să fie ruşinați de diformităţile 
lor, oamenii râdeau, se sărutau şi pozau, ca şi cum fotografiile 
ar fi fost făcute la o petrecere uriaşă. 

— Cine sunt ciudaţii ăştia? 

— Nu sunt ciudaţi, răspunse Shay. Chiar dacă pare bizar, 
sunt oameni faimoşi. 

— Faimoşi pentru ce? Pentru că sunt hidoşi? 

— Nu. Sunt vedete din lumea sportului, actori, artişti. 
Bărbaţii cu părul sârmos sunt muzicieni, am impresia. Cei cu 
adevărat urâţi sunt politicienii şi cineva mi-a spus că graşii | 
sunt în mare parte actori de comedie. 

— E ciudat, spuse Tally. Aşadar, aşa arătau oamenii îna- 
inte de primul frumos? Cum putea suporta cineva să-şi des- 
chidă ochii? 

— Da... E înspăimântător la început. Dar lucrul ciudat 
este că, dacă te tot uiţi la ei, începi să te obişnuieşti. 

Shay întoarse o pagină pe care se afla o poză mare a unei 
femei purtând doar nişte lenjerie strâmtă, ca un costum de 
baie lucios. 

— Ce naiba...? 


196 Scott Westerfeld 


— Da. 

Femeia arăta de parcă ar fi fost înfometată, coastele ie- 
şindu-i prin piele: Avea picioarele atât de subțiri, încât Tally 
se întreba cum de nu se rupeau sub greutatea propriului trup. 
Coatele şi oasele pelviene păreau ascuţite ca nişte ace. Cu 
toate acestea, îşi arăta trupul zâmbitoare şi mândră, de parcă 
tocmai ar fi făcut operaţia şi nu şi-ar fi dat seama că i se sco- 
sese prea multă grăsime. Ciudat era că faţa ei era mai aproape 
de frumuseţe decât restul corpului. Avea ochi mari, piele ne- 
tedă şi nas mic, dar pomeţii erau prea ascuţiţi, oasele fiind 
practic vizibile sub stratul de carne. 

— Ce naiba e asta? 

— Un model. 

— Care ce înseamnă? 

— Un fel de frumuseţe profesională. Cred că, atunci când 
toți ceilalți sunt urâţi, a fi frumos devine un fel de slujbă. 

— Şi este în chiloți pentru că... ? începu Tally, apoi îşi 
aduse aminte ceva. Are boala aia! Cea despre care ne vorbesc 
mereu profesorii! 

— Probabil. Întotdeauna am fost de părere că au inventat 
asta, ca să ne sperie. | 

Cu doar câteva zile înainte de operaţie, îşi aminti Tally, o 
mulțime de oameni, în special fete tinere, s-au alarmat la gân- 
dul că vor deveni grase, aşa că au încetat să mai mănânce. 
Pierdeau din greutate prea repede, iar unele se blocau şi con- 
tinuau să slăbească până când ajungeau ca acest „model”. 
Unele chiar au murit, se spunea la şcoală. Acesta era unul din- 
tre motivele pentru care au inventat această operaţie. Nimeni 
nu se mai îmbolnăvea, de vreme ce toți ştiau că la vârsta de 

şaisprezece ani aveau să devină frumoşi. De fapt, majoritatea 
oamenilor se îngrăşau chiar înainte de a face operaţia, ştiind 
că le va fi extrasă grăsimea. 

Tally privi imaginea şi se îngrozi. De ce să te întorci la așa 
ceva? 

— Înspăimântător, nu-i aşa? întrebă Shay îndepărtân- 
du-se. Mă duc să văd dacă Şeful a terminat. 

Înainte să dispară după un colţ, Tally observă cât de slabă 
era Shay. Nu slabă ca o bolnavă, dar slabă ca o urâtă — ni- 
ciodată nu mâncase mult. Tally se întrebă dacă aici, în Ţinutul 

“de Fum, Shay nu va mânca din ce în ce mai puţin, ajungând să 
se înfometeze. 

Tally atinse pandantivul. Aceasta era şansa ei. Era timpul 
să acţioneze. 

Oamenii aceştia uitaseră cum era lumea veche cu adevă- 
rat. Sigur, se distrau în aceste tabere, jucându-se de-a v-aţi as- 
cunselea, iar viața aici era o mare festă jucată oraşelor. Dar 
cumva uitaseră că locuitorii Ruinelor fuseseră nebuni, 
aproape distrugând lumea într-un milion de feluri. Această 
frumuseţe obținută prin înfometare era doar unul dintre ele. 
De ce să te întorci la aşa ceva? 

Deja tăiau copacii. 

Tally desfăcu pandantivul, privind deschiderea mică şi 
strălucitoare, unde laserul aştepta să-i citească retina. Îl apro- 
pie cu mâna tremurătoare. Era o prostie să mai aştepte. N-ar 
fi făcut decât să îngreuneze situaţia. 

Şi ce altă şansă avea? 

— Tally? Aproape a termi... 

Tally închise pandantivul şi îl vårî în cămaşă. 

Shay zâmbi timidă. 

— L-am observat înainte. Ce transmite? 

— Ce vrei să spui? 

` — Ei, haide! N-ai purtat niciodată aşa ceva înainte. Te las 
singură două săptămâni şi devii romantică? 

Tally înghiţi în sec, privind în jos spre inimioara argintie. 

— E un pandantiv foarte frumos. Minunat. Dar cine ţi l-a 
dat, Tally? 

Tally îşi dădu seama că nu putea găsi forța de a minți. 

— Cineva. Pur şi simplu cineva. 

Shay îşi rostogoli ochii. 

— Un amor în ultimul minut, ha? Întotdeauna am crezut 
că te păstrezi pentru Peris. 

— Nu e vorba de asta. E... 

De ce să nu-i spună? se întrebă Tally. Oricum, luase asta 
în calcul, atunci când specialii apăruseră trosnind şi buşind. 
Dacă afla, Shay putea măcar să se pregătească înainte ca 
lumea fanteziei să se destrame. 

— Trebuie să îţi spun ceva. 

— Sigur. 

— Venirea mea aici este... Chestia e că, atunci când am 
fost să-mi fac... 

— Ce faci? 

Tally tresări auzind vocea ascuţită. Era ca o versiune bă- 
trână şi hodorogită a doctoriţei Cable, o lamă de ras ruginită, 
care îi zgâria creierii. 

— Revistele alea au peste trei sute de ani, iar tu nu porţi 
mănuşi! 

Şeful îşi târşâi picioarele până la locul unde stătea Tally, 
scoțând nişte mănuși albe de bumbac şi punându-şi-le în 
mâini. Se întinse spre ea ca să închidă revista pe care o citea 
aceasta. 

— Degetele tale sunt acoperite cu acizi foarte toxici, dom- 
nişoară! O să distrugi revistele astea, dacă nu ai grijă. Înainte 
să-ți bagi nasul în colecţie, vino cu mine! 

— Scuze, Şefule, spuse Shay. E vina mea. 

— Nu mă îndoiesc de asta, pufni el, reaşezând revistele în 
rafturi, cu mişcări elegante, grijulii, complet diferite de felul în 
care vorbea. Şi acum, domnişoară, presupun că ai venit ca să 
munceşti. 

— Să muncesc? întrebă Tally. 

Amândoi priviră expresia uluită a lui Tally, iar Shay iz- 
bucni în râs. 


MUNCA 


Cei din Ţinutul de Fum luaseră masa impreună, asemenea 
urâţilor dintr-un internat. 

Mesele lungi fuseseră în mod evident confecționate din 
trunchiuri de copaci. Aveau noduri, găuri şi urme ondulate. 
Erau rustice şi frumoase, dar Tally nu putea trece pae gân- 
dul că acei copaci fuseseră tăiați de vii. 

Se bucură când Shay şi David o duseră afară la focul pen- 
tru gătit, unde se afla un grup de urâţi mai tineri. Era o uşurare. 
să se îndepărteze de copacii în ruină şi de urâții mai în vârstă 
care o nelinişteau. Aici măcar orice locuitor din Ținutul de 
Fum putea trece drept senior. Tally nu avea multă experiență 
în a stabili vârsta unui urât, dar se dovedi că avea dreptate în 
mare. Ceilalți trei — Croy, Ryde şi Astrix — erau prieteni cu 
Shay, făcând parte dintr-un grup care fugise înainte ca Tally 
şi Shay să se cunoască. 

Aflaţi aici, în Ținutul de Fum, de doar cinci luni, prietenii 
lui Shay aveau deja ceva din siguranţa de sine a lui David. 
Cumva, posedau autoritatea frumuseţilor de vârstă mijlocie, 


URÂȚII 201 


fără a avea obrajii fermi, ochii ridați sau hainele elegante. În 
timpul prânzului, vorbiră despre proiectele de care se ocu- 
pau: un canal pentru a aduce un braţ al pârâului mai aproape 
de Ținutul de Fum; noi modele pentru lâna de oaie din care 
erau făcute puloverele lor; o nouă latrină. (Tally se întreba 
ce anume era o „latrină”.) Arătau atât de serioşi, încât părea 
că vieţile lor erau un truc elaborat care trebuia planificat şi re- 
planificat în fiecare zi. i 

Luau şi mâncarea în serios. Aceasta fusese aşezată pe far- 
furii, în cantităţi uriaşe. Era mai greoaie decât cea cu care se 
obişnuise Tally, iar gustul era foarte puternic, la fel ca atunci 
când găteau la cursul de istorie gastronomică. Dar căpşunile 
erau dulci fără să fie nevoie de zahăr şi, cu toate că i se părea 
ciudat să o mănânce simplă, pâinea celor din Ţinutul de Fum 
avea propriul gust fără a mai fi nevoie să adauge ceva. Desigur, 
Tally ar fi devorat fericită orice nu era SpagBol. 

Totuşi, nu întrebă din ce era făcută tocana. Gândul copa- 
cilor morți era suficient pentru o zi. 

Pe când îşi goleau farfuriile, prietenii lui Shay începură să-i 
ceară lui Tally veşti despre oraş. Rezultatele meciurilor din in- 
ternat, poveştile din telenovele, politica locală. Mai aflase despre 
vreun fugar? Tally răspunse la întrebările lor cât putu de bine. 
Nimeni nu încercă să-şi ascundă dorul de casă. Feţele lor pă- 
reau a întineri atunci când îşi aminteau de prieteni şi farse vechi. 

Apoi, Astrix o întrebă despre călătoria ei până aici, la 
Ținutul de Fum. 

— A fost destul de uşor. Odată ce am început să înţeleg 
indicaţiile lui Shay. 

— N-a fost chiar atât de simplu. Cât ţi-a luat? Zece zile? 
întrebă David. 

— Ai plecat în noaptea de dinaintea zilei tale de naştere, 
nu-i aşa? spuse Shay. 

— La miezul nopţii, spuse Tally. Nouă zile ... şi jumătate. 

Croy se încruntă. 

— Le-a luat ceva rangerilor să ajungă până la tine, nu-i aşa? 

— Presupun că da. Şi aproape că m-au prăjit când m-au 
găsit. Au stârnit un foc uriaş, care a scăpat de sub control. 

— Serios? Uau! 

Prietenii lui Shay păreau impresionați. 

— Placa mea aproape că a luat foc. A trebuit s-o salvez şi 
am sărit în râu. 

— Asta s-a întâmplat cu faţa ta? întrebă Ryde. 

Tally îşi atinse pielea nasului, care se decojea. 

— Asta e un fel de... 

Arsură solară, era ea cât pe ce să spună. Dar ceilalţi păreau 
seduşi. Fusese atâta vreme singură! Tally îşi dădu seama că îi 
plăcea să fie în centrul atenţiei. 

— Flăcările erau peste tot în jurul meu, spuse ea. Pantofii 
mi s-au topit când am trecut peste un câmp cu flori în flăcări. 

Shay fluieră. 

— Incredibil. 

— E ciudat. De obicei, rangerii au grijă de noi, spuse David. 

— Ei bine, cred că pe mine m-au ratat. 

Tally se hotărî să nu dezvăluie faptul că îşi ascunsese placa 
intenţionat. ; 

— În fine, eram în râu şi nu mai văzusem niciodată un eli- 
copter — cu excepția celui zărit cu o zi înainte —, iar chestia 

asta a ieşit bubuind din fum, împingând focul spre mine. 
Habar nu aveam că rangerii sunt băieţi buni. Am crezut că 
sunt nişte piromani ai Ruinelor, ridicaţi din mormânt! 

Toată lumea râse, iar Tally se simţi încântată de căldura şi 
atenţia pe care i le acorda grupul. Era ca şi cum ar fi povestit 
tuturor celor din internat despre un truc de mare succes, dar 
încă şi mai plăcut, pentru că supravieţuise unei situaţii pe 
viaţă şi pe moarte. David şi Shay se agățau de fiecare cuvânt 
al ei. Tally era fericită că nu îşi activase încă pandantivul. N-ar 
fi putut sta aici, bucurându-se de admiraţia locuitorilor din 
Ținutul de Fum, dacă i-ar fi trădat pe toţi. Se hotărî să aştepte 
până în acea noapte, când avea să fie singură, pentru a face 
ceea ce trebuia să facă. 

— Trebuie să fi fost îngrozitor, spuse David, vocea lui 
smulgând-o din gândurile pline de nelinişte. Să stai singură 
printre orhidee, atâtea zile, doar așteptând... 

Tally ridică din umeri. 

— Mi s-au părut drăguţe. Nu ştiam nimic despre chestia 
asta cu buruiana acaparatoare. 

David o privi încruntat pe Shay. 

— Nu i-ai spus nimic în biletul tău? 

Shay se înroşi. 

— Mi-ai spus să nu scriu lucruri care ar putea da de gol locul 
în care se află Ținutul de Fum, aşa că am creat un fel de cod. 

„— Din câte se pare, codul tău a fost cât pe ce să o ucidă, 
spuse David, iar Shay rămase cu gura căscată. 

David se întoarse spre Shay. 

— Nimeni nu face călătoria asta de unul singur. Nu când 
pleacă pentru prima oară din oraş. 

— Eu am mai ieşit din oraş. 

Tally îşi puse braţul în jurul umerilor lui Shay, liniştind-o. 

— Am fost în regulă. În jurul meu erau flori frumoase şi 
aveam la mine mâncare pentru două săptămâni. 

— De ce ai furat tot SpagBol-ul? întrebă Croy. Precis 
adori chestia asta. 

Ceilalți râseră, iar Tally încercă să zâmbească. 

— Nici măcar n-am observat când le-am luat. Trei Spag- 
Bol-uri pe zi, vreme de nouă zile. După ziua a doua, de-abia am 
mai putut să le ingurgitez. Dar ți se face o foame pe drum... 

Toţi ceilalţi încuviinţară. Ştiau cum e să călătoreşti în con- 
diţii dificile, după cum ştiau totul şi despre munca grea, din 
câte se părea. Tally observase deja câtă mâncare consuma- 
seră la prânz. Poate că Shay nu se va alege cu o indigestie, 
până la urmă. Mâncase tot din farfurie. 

— Ei bine, mă bucur că ai reuşit, spuse David. 

Întinse mâna şi atinse uşor zgârieturile de pe faţa lui Tally. 

— Se pare că ai avut parte de mai multe aventuri decât 
ne-ai povestit nouă. 

Tally înghiţi în sec şi ridică din umeri, sperând că dăduse 
dovadă de modestie. | 

Shay zâmbi şi îl îmbrăţişă pe David. 

— Ştiam eu că Tally o să ţi se pară grozavă! 

Un clopot răsună în zonă şi ei se grăbiră să-şi termine 
prânzul. 

— Ce e asta? întrebă Tally. 

David rânji. 

— Înseamnă că trebuie să ne întoarcem la muncă. 

— Tuvii cu noi, spuse Shay. Stai liniştită, n-o să te omoare. 

+ ©% + 
Pe drumul până la muncă, Shay dădu mai multe explicații despre 
şinele de montagnes russes. Unele se întindeau pe tot continentul, 
o mică parte din moştenirea locuitorilor Ruinelor încă cicatri- 
zând pământul. Dar, spre deosebire de majoritatea ruinelor, şi- 
nele erau folositoare, şi nu doar pentru plăcile de zbor. Erau 
sursa principală de metal pentru cei din Ținutul de Fum. 

În urmă cu un an sau chiar mai mult, David descoperise o 
nouă şină. Nu ducea în niciun loc important, aşa că el a creat 
-un plan pentru a-i folosi metalul şi a crea alte drumuri pentru 
plăcile de zbor în vale şi în jurul acesteia. Shay lucrase la pro- 
iect de când venise în Ţinutul de Fum, în urmă cu zece zile. 

Şase dintre ei îşi luară plăcile şi porniră spre cealaltă parte 
a văii, coborând un râu cu apă albă, învolburată şi apoi de-a 
lungul unei creste ascuţite, plină cu minereu de fier. De acolo, 
Tally înţelese, în sfârşit, cât de departe în munţi ajunsese de 
când părăsise coasta. Întregul continent părea să se întindă 
în faţa lor. Un strat subțire de nori mai jos de creastă oglindea 
stratul mai gros de dedesubt, dar pădurile, păşunile şi râurile 
şerpuitoare, strălucitoare se vedeau prin vălul de pâclă. Marea 
de orhidee albe însă se putea zări din partea aceasta a mun- 
telui, luminând ca un deşert în soare. 

— Totul e atât de mare, murmură Tally. 

— Nu îţi poţi da niciodată seama de asta când eşti în in- 
terior, spuse Shay. Cât de mic este oraşul. Trebuie să facă 
totul la scară mică, pentru a-i ține pe toți în capcană acolo. 

Tally încuviinţă, dar îşi imagină că toţi acei oameni se des- 
cătuşau în regiunea rurală de dedesubt, tăind copaci şi omorând 

fiinţe pentru mâncare, sfărâmând totul în calea lor, ca niște ma- 
şini ridicate din mormânt aparținând locuitorilor Ruinelor. 

Totuşi, nu ar fi dat acest moment pentru nimic în lume. 
Stătea şi privea câmpiile întinse în fața ochilor ei, dedesubt. 
Tally îşi petrecuse ultimii patru ani privind profilul Oraşului . 
Noilor Frumoşi, gândindu-se că era cea mai frumoasă prive- 
lişte din lume. Dar acum nu mai era de aceeaşi părere. 


Mai jos, pe partea cealaltă a muntelui, un alt râu traversa şina 
lui David. Ruta care ducea până acolo dinspre Ținutul de Fum 
se bifurca, profitând de rezervele de fier, râuri şi albii secate, 
dar nu fuseseră niciodată nevoiţi să-şi părăsească plăcile. 
Atunci când veneau încărcați de metalul greu, mersul pe jos 
nu era o opţiune, îi explicase Shay. 

Şina era năpădită de plante cățărătoare şi pomi piperni- 
ciţi, fiecare bârnă de lemn fiind strânsă de tentaculele vege- 
taţiei. Pădurea fusese ciopârţită pe pâlcuri, în jurul câtorva 
segmente de şină care lipseau, dar susţinea restul ferm. 

— Cum o să înlăturăm asta? întrebă Tally. . 

Lovi ciotul unei rădăcini, simțindu-se firavă în faţa sălbăticiei. 

— Priveşte aici, spus Shay, scoțând o unealtă din rucsac, 
un tub telescopic, lung cât un braţ, cam de înălțimea lui Tally. 

Shay răsuci un capăt şi patru lonjeroane scurte se desfă- 
cură în celălalt capăt, asemenea braţelor unei umbrele. - 

— Se numeşte conector şi poate muta aproape orice. 

„ Shayrăsuci din nou mânerul, iar lonjeroanele se retraseră. 
Apoi vâri un capăt al plugului sub o bârnă. Cu o nouă miş- 
care din încheietură, tubul începu să duduie şi lemnul prinse 
să geamă. Picioarele lui Shay alunecară în spate, dar se lăsă 

cu toată greutatea asupra dispozitivului, ținându-l înclinat sub 
bârnă. Încet, lemnul vechi începu să se ridice, eliberându-se 
din pământ şi dintre plante, îndoind şina care stătea deasupra. 
Tally văzu mişcările conectorului care se desfăcea sub placa 
de lemn, forțând-o gradat să se ridice. Şina de deasupra în- 
cepu să se elibereze din strânsoare. 

Shay îi zâmbi lui Tally: 

— Ți-am spus. 

— Lasă-mă să încerc, spuse Tally, ridicând mâna. 

Făcuse ochii mari. Shay râse şi scoase un alt conector din 
rucsac. 

— Ia tu bârna aia, în timp ce eu o ţin pe asta ridicată. 

Conectorul era mai greu decât părea, dar era uşor de con- 
trolat. Tally îl deschise şi îl vâri sub bârna pe care i-o indicase 
Shay. Întoarse mânerul încet, până când dispozitivul începu 
să se cutremure sub mâinile ei. 

Lemnul prinse să se disloce, fata simțind în mâini tremu- 
rul metalului şi al pământului. Buruienile se desprinseră de 
sol, iar Tally le simţi nemulțumirea prin tălpile pantofilor, ase- 
menea huruitului unui cutremur îndepărtat. Un scârțâit me- 
talic străbătu aerul când şina începu să se îndoaie, eliberând 
vegetaţia şi şuruburile ruginite care o ţinuseră în loc vreme 
de secole. În cele din urmă, dispozitivul atinse lungimea ma- 
ximă, iar şina rămase doar pe jumătate prinsă în vechile legă- 
turi. Tally şi Shay se chinuiră să-şi scoată conectoarele. 

— Te distrezi? întrebă Shay, ştergându-şi sudoarea de pe 
sprâncene. 

Tally încuviinţă rânjind: 

— Nu sta acolo. Hai să terminăm treaba! 


DAVID 


Câteva ore mai târziu, un morman de metale se ridica într-un 
colţ al zonei defrişate. Pentru dislocarea fiecărui segment de 
şină le trebuise câte o oră şi fuseseră nevoiţi să le care toți şase. 
Bârnele erau aşezate într-o altă stivă. Cel puţin nu tot lemnul 
celor din Ținutul de Fum provenea din copaci vii. Lui Tally 
nu-i venea să creadă cât recuperaseră, literalmente scoțând 
şinele din strânsoarea pădurii. 

Nu-i venea să creadă nici cum arătau mâinile ei. O dureau, 
erau roşii, aspre şi acoperite de băşici. 

— Arată destul de rău, spuşe David, privind peste umărul 
lui Tally, care le cerceta uluită. 

— Şi mă dor destul de rău, zise ea. Dar de abia acum am 
observat. 

David râse. 

— Munca grea îţi distrage atenţia. Poate că ar trebui să iei 
o pauză. Tocmai mă pregăteam să cercetez drumul pentru o 
altă zonă din care să recuperăm şine. Vrei să vii şi tu? 

— Sigur, răspunse Tally recunoscătoare. 

Gândul că ar fi trebuit să pună din nou mâna pe conector 
îi aminti de durerea din mâini. Lăsându-i pe ceilalţi în lumi- 
niş, se urcară pe placă şi porniră în sus, deasupra cioturilor 
copacilor, care de-abia se distingeau în pădurea deasă. David 
călătorea destul de jos, evitând cu graţie crengile şi vițele, de 
parcă ar fi făcut un slalom arhicunoscut. Tally observă că atât 
hainele, cât şi pantofii lui erau lucraţi manual. Hainele din 
oraş aveau cusături doar în scop decorativ, dar jacheta lui 
David părea să fi fost asamblată dintr-o duzină de bucăţi de 
piele, toate de forme şi nuanţe diferite. Aspectul de peticire îi 
aminti de monstrul lui Frankenstein, ceea ce o făcu să se gân- 
dească la ceva îngrozitor. 

Dacă jacheta aceea era de piele adevărată, ca în vremurile 
apuse? Piei de animale. 

Se cutremură. Nu se putea ca David să fie îmbrăcat cu nişte 
cadavre de animale. Doar nu erau sălbatici. Şi trebui să recu- 
noască, haina îi venea bine, pielea urmărind linia umerilor lui, 
asemenea unui vechi prieten. Şi îl apăra de loviturile crengilor 
mai bine decât jacheta ei de microfibre de la internat. 

Ajuns într-un luminiş, David încetini, iar Tally observă că 
se găseau în faţa unui perete de piatră dură. 

— E ciudat, spuse ea. | 

Calea ferată părea să intre drept în munte, dispărând sub 
un morman de bolovani. 

— Locuitorii Ruinelor erau foarte serioşi când venea 
vorba despre linii drepte, spuse David. Când construiau şi- 
nele, nu le plăcea să ocolească nimic. 

— Aşa că treceau prin? 

David încuviinţă. 

— Da. Acesta era un tunel săpat chiar în munte. Trebuie 
să se fi prăbuşit, după panica locuitorilor Ruinelor. 

— Crezi că se afla cineva... înăuntru? Atunci când s-a în- 
tâmplat, vreau să spun. 

— Probabil că nu. Dar nu se va şti niciodată. Poate că e 
un întreg tren cu schelete înăuntru. 

Tally înghiţi în sec, încercând să-şi imagineze ce se afla 
acolo, distrus şi îngropat în întuneric vreme de secole. 

— Pădurea este mult mai rară aici, spuse David. E mai 
uşor de străbătut. Mă îngrijorează doar bolovanii aceia, care 
vor începe să cadă dacă vom scoate şinele. 

— Par destul de solizi. 

— Da? Fii atentă, spuse David. 

Cobori pe o stâncă şi, abil, se căţără într-un loc umbros. 
Tally îşi înclină placa pentru a se apropia de el. Când ochii i 
se adaptară la întuneric, văzu un spaţiu lung, deschis între 
stânci. David se strecură înăuntru, iar picioarele îi dispărură 
în întuneric. 

— Haide! strigă el. 

— Păi... Nu e niciun tren cu localnici morţi acolo, nu? 

— Eu n-am găsit niciunul. Dar poate că astăzi vom avea 
noroc. 

Tally îşi dădu ochii peste cap şi se lăsă pe burtă. Se strecură 
înăuntru, greutatea rece a pietrelor apăsând-o. 

O lumină sclipea în faţa ei. Îl putea vedea pe David ridi- 
cându-se într-un spaţiu strâmt, ţinând o lanternă în mână. 
Tally se târî până la el şi se așeză alături, pe o piatră netedă. 
Forme uriaşe se îngrămădeau deasupra lor. 

— Aşadar, tunelul nu s-a prăbuşit cu totul. 

— Nu în întregime. Stânca s-a crăpat în bucăţi, unele mari 
şi altele mici. 

David îndreptă lumina lanternei în jos, printr-o crăpătură 
care se afla între ei. Tally miji ochii pentru a privi în întune- 
ric şi dedesubt văzu un spaţiu mult mai mare. O sclipire me- 
talică scotea la iveală un segment de şină. 

— Gândeşte-te! Dacă am putea ajunge acolo, jos, n-ar tre- 
bui să mai tragem de toate plantele acelea cățărătoare, spuse 
David. Calea ferată ne aşteaptă. 

— Doar că o sută de tone de piatră ne stă în cale. 

El încuviinţă. 

— Da, dar ar merita. 

Îşi îndreptă lanterna spre propria-i față, devenind hidos. 

— Nimeni nu a fost acolo de trei sute de ani. 

— Grozav! 

Lui-'Tally i se făcu pielea ca de găină. Ochii ei priveau fi- 
surile întunecate care îi impresurau. Poate că nicio fiinţă 
umană nu mai fusese acolo de multă vreme, dar multor crea- 
turi le place să trăiască în peşterile reci şi întunecoase. 

— Mă tot gândesc, spuse David, că întreaga structură s-ar 
putea deschide, dacă am mişca bolovanul potrivit... 

— Şi nu pe cel greşit, cel care ar face ca totul să ne strivească? 

David râse şi îi lumină faţa. 

— Mă gândeam eu că o să spui asta. 

Tally îl privi prin întuneric, încercând să-şi dea seama de 
expresia feţei lui. 

— Ce vrei să spui? 

— Văd că te lupţi cu asta. 

— Mă lupt? Cu ce anume? 

— Să trăieşti aici, în Ținutul de Fum. Nu eşti sigură de 
nimic. 

Tally simţi din nou fiori, dar nu din pricina şerpilor, a li- 
liecilor sau a locuitorilor Ruinelor morţi de multă vreme. Se 
întreba dacă David nu-şi dăduse cumva seama că ea era spion. 

— Nu, presupun că nu sunt sigură, spuse ea pe un ton in- 
diferent. 

Surprinse o strălucire în ochii lui David, când acesta în- 
cuviinţă. 

— Asta e bine. Înseamnă că iei lucrurile în serios. Mulţi 
puşti vin aici şi îşi imaginează că totul e doar distracţie şi jocuri. 

— Nu m-am gândit la asta câtuşi de puţin, spuse ea încet. 

— Îmi dau seama. Nu e doar o farsă pentru tine, cum e 
pentru majoritatea fugarilor. Chiar şi Shay, care crede că ope- 
rațiunea este greşită, nu îşi dă seama cât de serios este să fii în 
Ținutul de Fum. 

Tally nu spuse nimic. După un lung moment de tăcere pe 
întuneric, David continuă: 

— E periculos aici. Oraşele sunt ca bolovanii ăştia. Par so- 
lide, dar dacă începi să le mişti, întregul edificiu se poate pră- 
buşi. 

— Cred că ştiu ce vrei să spui, zise Tally. 

Încă din ziua în care plecase să-şi facă operaţia, simţise pre- 
siunea uriaşă pe care oraşul o exercita asupra ei şi învățase la 
faţa locului cât de multe locuri precum Ținutul de Fum îi 
amenințau pe oamenii ca doctoriţa Cable. 

— Dar nu înţeleg de ce le pasă atât de mult de voi. 

— E o poveste lungă. Dar în parte este vorba despre... 

Tally aşteptă câteva clipe înainte de a întreba: 

— Despre ce? 

— Ei bine, este un secret. De obicei, nu le spun asta oa- 
menilor, decât după ce au stat aici o vreme. După ani. Dar tu 
pari... destul de serioasă ca să faci faţă adevărului. 

— Poţi avea încredere în mine, spuse Tally, apoi se în- 
trebă imediat de ce zisese asta. 

Era un spion, o cârtiţă. Era ultima persoană în care David 
ar fi trebuit să aibă încredere. 

— Sper să fie aşa, Tally, spuse el întinzându-i mâna. Simte 
palma mea. l 

Ea îi luă mâna, trecându-şi degetele peste pielea lui. Era 
aspră ca lemnul mesei din sufragerie. Pielea de pe degetul lui 
mare era tare şi uscată precum pielea care se crapă cu anii. 
Nu era de mirare că putea munci toată ziua fără să se plângă. 

— Uau! De câtă vreme este nevoie ca să obţii asemenea 
bătături? | 

— De aproximativ optsprezece ani. 

— Aproximativ... ? 

Se opri neîncrezătoare, apoi compară pielea lui dură cu a 
ei, fină şi băşicată. Tally simţea că fiecare zi din viaţa lui fu- 
sese precum după-amiaza obositoare de muncă pe care o pe- 
trecuse ea. 

— Dar cum? 

— Nu sunt un fugar, Tally. 

— Nu înţeleg. 

— Părinţii mei au fost fugari, nu eu. 

— 0! 

Tally se simţi stupidă, căci nu îi trecuse niciodată prin 
minte aşa ceva. Dacă puteai trăi în Ținutul de Fum, înseamnă 

că puteai şi să creşti copii aici. Dar ea nu văzuse micuţi. În 
plus, întregul spaţiu părea mic şi improvizat. Era ca şi cum ai 
avea copii într-o excursie. 

— Cum s-au descurcat? Adică fără doctori. 


— Ei sunt doctori. 
— Aha! Dar... Stai puţin! Doctori? Câţi ani aveau când 
au fugit? 


— Destui. Nu mai erau urâţi. Cred că erau ceea ce se nu- 
meşte frumuseți de vârstă mijlocie. 

— Da, aşa e. 

Frumuseţile noi munceau sau studiau, dacă doreau, dar 
puţini oameni îşi luau profesiunea în serios până la atingerea 
vârstei mijlocii. 

— Stai un pic! Cum adică, nu erau urâţi? 

— Nu erau. Dar sunt acum. 

Tally îricercă să proceseze cuvintele lui. 

— Vrei să spui că nu au făcut a treia operație? Încă arată 
ca la vârsta mijlocie, deşi sunt bătrâni? 

— Nu, Tally. Ți-am spus, sunt doctori. 

Un gând îi trecu prin minte, şocând-o. Era mai uluitor 
decât copacii tăiați ori frumuseţile crude, copleşitor ca tot ce 
simţise de când Peris plecase. ° 

— Au inversat operația? 

— Da. 

— S-au tăiat unul pe altul? Aici, în sălbăticie? Ca să de- 
vină... 

Cuvântul i se opri în gât, de parcă i-ar fi venit să verse. 

— Nu. Nu au folosit chirurgia. 

Deodată, caverna întunecată păru să se prăbuşească peste 
ea, scoţându-i aerul din piept. Tally se chinui să respire. 

David îşi trase mâna şi, într-un colț al minţii, Tally îşi dădu 
seama că o ţinuse în tot acest timp. 

— N-ar fi trebuit să-ţi spun toate astea. 

— Nu, David. Îmi pare rău. N-am vrut să mă tulbur așa. 

— E vina mea. Tocmai ai ajuns aici, iar eu ţi-am dat toate 
informaţiile astea. 

— Dar vreau ca tu... să ai încredere în mine, se chinui ea 
să spună. Vreau să-mi spui asta. Iau lucrurile în serios. 

Măcar asta era adevărat. 

— Sigur, Tally. Dar poate că ajunge pentru moment. Ar 
trebui să ne întoarcem. 

David se răsuci şi începu să se târască spre lumină. 

Urmându-l, Tally se gândi la ce spusese el despre bolo- 
vani. Oricât arătau de masivi, erau gata să se prăbuşească dacă 
îi împingeai în direcția greşită. Erau gata să te strivească. 

Simţi pandantivul atârnându-i la gât, trăgând-o uşor, dar 
insistent. Doctoriţa Cable trebuie să fi devenit nerăbdătoare 
deja, aşteptându-i semnalul. Dar dezvăluirea lui David com- 
plicase totul dintr-odată. Ținutul de Fum nu era doar o ascun- 
zătoare pentru grupurile de fugari, îşi dăduse seama acum. 
Era un oraş real, un oraş pe drept cuvânt. Dacă Tally activa lo- 
calizatorul, nu aducea doar sfârşitul marii aventuri a lui Shay. 
David avea să rămână fără cămin, întreaga lui viață avea să fie 
distrusă. 

Tally simţi greutatea muntelui apăsând-o şi îşi dădu seama 
că încă se mai lupta să respire, strecurându-se spre lumina 
soarelui. l 

În jurul focului, la cină, Tally povesti cum se ascunsese în râu 
atunci când elicopterele rangerilor apăruseră pentru prima 
oară. Făcură cu toţii ochii mari din nou. Din câte se părea, 
avusese parte de una dintre cele mai emoţionante călătorii 
până la Ţinutul de Fum. 

— Vă daţi seama? Sunt dezbrăcată şi mă scufund în apă, 
iar maşinăria asta a locuitorilor Ruinelor îmi distruge popa- 
sul? | 

— De ce nu au aterizat? întrebă Astrix. Nu ţi-au văzut lu- 
crurile? 

— Eu credeam că le-au văzut. 

— Rangerii nu făceau decât să adune urâţii dintre florile 
albe, explică David. Acesta este locul de întâlnire pe care îl 
fixăm pentru fugari ca să-l folosească. Nu pot lua pe oricine, 
altminteri ar risca să aducă un spion aici. 

— Presupun că nu vă doriţi aşa ceva, spuse Tally încetişor. 

— Totuşi, ar trebui să fie mai grijulii cu elicopterele alea, 
interveni Shay. Cineva ar putea să fie ciopârţit într-o bună zi. 

— Mie îmi spui? Vântul aproape că mi-a zburat placa, 
spuse Tally. Mi-a ridicat sacul de dormit de la pământ şi l-a 
dus chiar între lamele elicei. A fost ciopârţit. 

Era încântată să vadă uimirea de pe chipurile celor din au- 
ditoriu. 

— Şi unde ai dormit? întrebă Croy. 

— Nu a fost chiar atât de rău. A fost doar pentru... 

Tally se opri chiar la timp. Îşi petrecuse o noapte fără sacul 
de dormit. Dar, conform poveştii pe care le-o spusese, stă- 
tuse patru nopți printre orhidee. 

— A fost destul de cald. 

— Ai face bine să faci rost de unul nou până să mergi la 
culcare, spuse David. E mult mai frig aici, sus, decât acolo, 
printre ierburi. 

— Am să o duc la punctul de schimb, spuse Shay. E ca un 
centru de rechiziționare, Tally. Doar că atunci când obţii 
ceva, trebuie să laşi altceva în schimb drept plată. 

Tally se foi neliniştită pe scaun. Încă nu se obişnuise cu 
ideea că aici trebuia să plătească pentru lucruri. 

— Tot ce am este SpagBol. 

Shay zâmbi. 

— Este perfect pentru schimb. Noi nu putem face mân- 
care deshidratată aici, cu excepţia fructelor, iar călătoriile cu 
mâncare obişnuită sunt chinuitoare. SpagBol e la fel de bun 
ca aurul. 


La cină, Shay o duse la o colibă mare, în apropiere de centrul 
oraşului. Rafturile erau pline cu obiecte făcute în Ţinutul de 


Fum, împreună cu vreo câteva obiecte care proveneau din 

oraşe. Acestea din urmă erau ponosite şi uzate, reparate iar 
şi iar, dar lucrurile create manual o fascinau pe Tally. Îşi trecu 
mâinile încă aspre peste vase de lut şi unelte de lemn, uluită 
să constate că fiecare avea propria-i textură şi greutate. Totul 
părea atât de greu şi de... serios. 

O frumuseţe în vârstă conducea locul acela, dar bărbatul 
nu era la fel de ridat ca Şeful. Aduse echipament din lână şi 
câţiva saci de dormit argintii. Păturile, fularele şi mănuşile 
erau frumoase, aveau culori estompate şi modele simple, dar 
Shay insistă ca Tally să obţină un sac de dormit din oraş. 

— E mult mai uşor şi se poate face mic. E mult mai bun 
atunci când pleci să explorezi. 

— Desigur, răspunse Tally, încercând să zâmbească. Osă 
fie grozav. 

Sfârşi prin a oferi douăsprezece pachete de SpagBol pen- 
tru încă un sac de dormit şi şase pentru un pulover creat ma- 
nual, aşa că rămase cu şase pachete. Nu-i venea să creadă că 
puloverul, maro cu dungi de un roşu-palid şi elemente verzi, 
avea jumătate din preţul sacului de dormit, care era  jerpelit şi 
peticit. 

— Eşti norocoasă că nu ţi-ai pierdut purificatorul de apă, 
spuse Shay pe drumul spre casă. Lucrurile astea sunt foarte 
importante când faci schimb. 

- Tally holbă ochii. 

— Ce se întâmplă dacă se strică? 

— Ei bine, ei spun că poţi să bei apă din râuri fără să o 
purifici. 

— Glumeşti. 

— Deloc. O mare parte dintre locuitorii bătrâni din 
Ținutul de Fum fac asta. Chiar dacă au un purificator, nu se 
obosesc să-l folosească. 

— Bleah! 

Shay chicoti. 

— Da, nu glumesc. Dar, hei, poţi oricând să-l foloseşti pe 
al meu. 

Tally puse o mână pe umărul lui Shay. 

— Acelaşi lucru e valabil şi pentru tine. 

Shay încetini pasul. - 

— Tally! 

— Da? 

— Voiai să-mi spui ceva când eram în bibliotecă, înainte 
ca Şeful să înceapă să ţipe la tine. 

Tally simţi un gol în stomac. Se dădu înapoi, ducând de- 
getele automat la pandantivul de la gât. 

— Da, spuse Shay. E vorba despre lănţişorul acela. 

Tally încuviință, dar nu ştia cum să înceapă. Încă nu acti- 
vase pandantivul şi, de când avusese conversaţia aceea cu 
David, nu mai era sigură că era în stare s-o facă. Poate că, dacă 

"seva întoarce în oraş peste o lună, flămândă şi cu mâna goală, 
doctoriţei Cable i se va face milă de ea. 

Dar dacă femeia îşi va ţine promisiunea, iar Tally nu va 
face niciodată operaţia? Peste douăzeci şi ceva de ani, va fi ri- 
dată, urâtă ca Şeful, o paria. lar dacă rămânea aici, în Ţinutul 
de Fum, avea să doarmă într-un sac de dormit vechi, gândin- 
du-se cu groază la ziua în care purificatorul ei de apă se va strica. 

Se săturase să-i mintă pe toţi. 

— Nuţi-am spus totul, începu ea. 

— Ştiu. Dar cred că mi-am dat seama despre ce e vorba. 

Tally îşi privi prietena, temându-se să mai zică ceva. 

— E limpede, nu-i aşa? Eşti încă supărată pentru că nu 
ţi-ai ţinut promisiunea față de mine. Nu ai ținut secrete in- 
formaţiile despre Ținutul de Fum. 

Tally rămase cu gura căscată. Shay zâmbi, luând-o de 
mână. | 

— Pe măsură ce se apropia ziua ta, te-ai hotărât să fugi. 
Dar, între timp, ai cunoscut pe cineva. Cineva important. 
Acel cineva care ţi-a dat lănţişorul cu inimioară. Aşa că ţi-ai în- 
călcat promisiunea faţă de mine. Ai spus acelei persoane unde 
mergi. 

— Cam aşa ceva, reuşi să bâiguie Tally. 

Shay chicoti. 

— Ştiam eu. lată de ce ai fost atât de agitată! Vrei să fii 
aici, dar, în acelaşi timp, vrei să fii altcineva. Cu altcineva. Şi, 
înainte de a fugi, ai lăsat instrucţiuni, o copie a biletului meu, 
în caz că noua ta pasiune vrea să ne urmeze. Am dreptate sau 
am dreptate? 

Tally îşi muşcă buzele. Faţa lui Shay strălucea în italia 
lunii, încântată că îşi dăduse seama care era marele secret al 
lui Tally. 

— Păi, în parte ai dreptate. 

— Tally, spuse Shay apucând-o de umeri, nu vezi că e în 
regulă? La urma urmelor, şi eu am făcut acelaşi lucru. 

Tally se încruntă. 

— Ce vrei să spui? 

— Nici eu nu trebuia să spun nimănui că vin aici. David 
m-a pus să promit că nu îţi voi spune nici ţie. 

— De ce? 

Shay dădu din cap. 

— Nu te cunoscuse şi nu era sigur dacă poate avea încre- 
dere în tine. În mod normal, fugarii recrutează doar prieteni 
vechi, oameni pe care îi cunosc de ani buni. Dar eu te ştiam 
doar de la începutul verii. Şi nu ţi-am vorbit niciodată de 
Ținutul de Fum, decât cu o zi înainte să plec. Nu am fost 
niciodată suficient de curajoasă, temându-mă că vei refuza. 

— Aşadar, nu trebuia să-mi spui? 

— Sub nicio formă. Aşa că, atunci când ţi-ai făcut apariţia, 
toată lumea a devenit agitată. Ei nu ştiu dacă să aibă încre- 
dere în tine sau nu. Până şi David se poartă ciudat în preajma 
mea. : | 
— Shay, îmi pare rău. 

— Nu e vina ta! spuse Shay, scuturând cu putere din cap. 
E vina mea! Eu am stricat totul. Dar, ei, şi ce? Odată ce vor 
ajunge să te cunoască, te vor considera super cool. 

— Da, răspunse Tally încet. Toată lumea se poartă foarte 
frumos. 

Şi-ar fi dorit să fi activat pandantivul în clipa în care ajun- 
sese aici. Într-o singură zi începuse să-şi dea seama că nu trăda 
numai visul lui Shay. Sute de oameni îşi construiseră o viaţă 
aici, în Ţinutul de Fum. 

— Şi sunt sigură că persoana care te preocupă va fi, de ase- 
menea, cool, spuse Shay. De-abia aştept să fim cu toţii îm- 
preună. 

— Nu ştiu dacă... asta se va întâmpla. 

Trebuia să există şi o altă cale de a ieşi din această situaţie. 
Poate dacă pleca în alt oraş... sau întâlnea rangerii din nou şi 

le spunea că vrea să fie voluntar, o vor face frumoasă. Dar nu 
ştia nimic despre oraşul lor, în afară de faptul că nu cunoştea 
pe nimeni acolo... 

Shay ridică din umeri. 

— Poate că nu. Dar nu eram sigură că vei veni. 

Shay îi strânse mâna lui Tally. 

— Sunt foarte bucuroasă că ai făcut-o. 

Tally încercă să zâmbească. 

— Chiar dacă te-am vârât în bucluc? 

— Nu e chiar aşa o problemă. Cred că toată lumea e prea 
paranoică aici. Îşi petrec tot timpul ascunzând locul, astfel 
încât sateliții să nu-l perceapă, şi maschează transmisiunile 
telefonice, pentru a nu fi interceptate. Şi toate secretele astea 
despre fugari sunt deja exagerate. Şi periculoase. Gândeşte-te 
doar... Dacă tu nu ai fi fost suficient de deşteaptă încât să-mi 
descifrezi instrucţiunilor, ai fi fost deja la jumătatea drumului 
spre Alaska! 

— Habar n-am, Shay. Poate că ei ştiu ce fac. Autorităţile 
oraşului pot fi destul de dure. 

Shay râse. 

— Nu-mi spune că tu crezi în Circumstanţele speciale. 

— Eu... 

Tally închise ochii. 

— Pur şi simplu, cred că cei din Ținutul de Fum trebuie 
să aibă grijă. 

— Bine, sigur. Nu spun că ar trebui să ne facem reclamă. 
Dar dacă oamenii ca tine şi ca mine vor să vină aici şi să tră- 
iască altfel, de ce n-am face-o? Vreau să spun că nimeni nu 
are dreptul să ne spună că trebuie să fim frumoase, nu-i aşa? 

— Poate că îşi fac griji pentru că suntem nişte copii, ştii? 

— Asta e problema cu oraşele, Tally. Acolo toţi sunt copii 
răsfățaţi, dependenţi şi frumoşi. Aşa cum se spune la şcoală, 
ochii mari înseamnă vulnerabilitate. Ei bine, tu mi-ai spus 
cândva că trebuie să ne maturizăm. 

Tally încuviinţă. 

— Ştiu ce vrei să spui. Urâţii de aici sunt mai maturi. Poţi 
vedea asta pe feţele lor. 

Shay o opri pe Tally, o trase mai aproape şi o privi cu atenţie. 

— Te simţi vinovată, nu-i așa? 

Tally o privi pe Shay în ochi, rămasă fără cuvinte pentru 
câteva clipe. Dintr-odată se simțea goală, în aerul rece al nop- 
ţii, de parcă Shay ar fi putut să-i vadă minciunile. 

— Cum? reuşi să bâiguie. 

— Vinovată. Nu doar pentru că ai spus cuiva despre 
Ținutul de Fum, dar s-ar putea ca acea persoană să şi vină. 
Acum, că ai văzut oraşul nostru, nu ştii sigur dacă a fost o idee 
Chiar atât de bună, oftă Shay. Ştiu că, la început, pare ciudat 
şi e vorba de muncă multă. Dar eu cred că până la urmă o să-ţi 
placă. 

Tally privi în jos, simțind lacrimile adunându-i-se în ochi. 

— Nu e vorba despre asta. Sau poate este. Pur şi simplu 
nu ştiu dacă pot... 

Simţi un nod în gât şi nu mai putu continua. Dacă ar mai 
fi rostit un cuvânt, ar fi trebuit să-i spună lui Shay adevărul, 
anume că era un spion, o trădătoare trimisă aici să distrugă 
totul în jur. | 

Şi că Shay fusese fraiera care o adusese aici. 

— Hei, e în regulă. 

Shay o luă în braţe, legănând-o uşor, iar Tally începu să 
plângă. 

— Îmi pare rău. N-am vrut să te împovărez cu atâtea lu- 
cruri dintr-odată. Dar am simţit o distanţă între noi, de când 
ai ajuns aici. Ca şi cum nu ai fi sigură că vrei să te uiţi la mine. 

— Ar trebui să-ţi spun totul. 

— Ssst... : 

Tally simți degetele lui Shay mângâindu-i părul. 

— Pur şi simplu mă bucur că eşti aici. 

Tally dădu frâu liber lacrimilor, îngropându-şi fața în må- 
neca aspră de lână a noului ei pulover, percepând căldura lui 
Shay şi simțindu-se îngrozitor pentru fiecare gest generos al 
prietenei sale. 

Pe de o parte, Tally se bucura că venise şi aflase toate 
astea. Ar fi putut trăi toată viața în oraş fără să vadă această 
parte de lume. Pe de alta, Tally încă îşi dorea să fi activat pan- 
dantivul la sosirea în Ţinutul de Fum. l-ar fi fost mult mai 
uşor aşa. 

Dar acum nu mai exista cale de întoarcere. Trebuia să 
se hotărască dacă să trădeze sau nu Ținutul de Fum, înţele- 
gând pe de-a-ntregul ce va însemna asta pentru Shay, David 
şi toți cei care locuiau aici. 

— E în regulă, Tally, murmură Shay. O să fie bine. 


SUSPICIUNI 


Zilele treceau, iar Tally se adaptă rutinei din Ținutul de Fum. 

Munca aceasta epuizantă avea ceva liniştitor. Toată viaţa 
ei, Tally fusese tulburată de insomnie, stând trează majorita- 
tea nopţilor, gândindu-se la discuţiile în contradictoriu pe 
care le avusese ori voia să le aibă sau la lucrurile pe care ar fi 
trebuit să le facă diferit. Dar aici, mintea ei se închidea de în- 
dată ce îşi punea capul pe pernă, care nu era tocmai o pernă, 
ci noul pulover îndesat într-o sacoşă de bumbac. 

Tally încă nu ştia cât timp avea să rămână aici. Nu luase o 
hotărâre cu privire la activarea pandantivului, dar ştia că, dacă 
se va gândi tot timpul la el, va înnebuni. Aşa că se decise să şi-l 
scoată din minte. Într-o zi se va trezi şi îşi va da seama că nu 
poate rămâne aici întreaga viață, ca urâtă, indiferent cât ar 
durea şi ce preţ ar plăti pentru asta... Dar, pentru moment, 
doctoriţa Cable putea să mai aştepte. 

Era uşor să uiţi de probleme în Ținutul de Fum. Viaţa era 
mult mai intensă decât în oraş. Făcea baie într-un râu atât de 
rece, încât ţipa când trebuia să sară în el şi se hrănea cu bucate 

scoase din foc, atât de fierbinţi încât îi ardeau limba, ceea ce 
nu s-ar fi întâmplat niciodată cu mâncarea din oraş. Desigur, 
îi lipsea şamponul care nu îi făcea ochii să lăcrimeze şi toale- 
tele cu rezervor (spre groaza ei, aflase ce erau „„latrinele”) şi 
mai ales medicamentele sub formă de spray. Totuşi, oricât 
de băşicate îi deveniseră mâinile, Tally se simţea mai puter- 
nică decât oricând înainte. Putea munci toată ziua la căile fe- 
rate, pentru ca apoi să se întreacă pe placa de zbor cu David 
şi Shay, ducând în spate mai mult metal decât putuse ridica în 
luna de dinainte. Învăţă de la David cum să-şi repare hainele 
cu un ac şi aţă, cum să distingă între vânător şi vânat, ba chiar 
cum să curețe peşte, care nu era nici pe departe la fel de ne- 
plăcut ca disecţia acestora la ora de biologie. 

De asemenea, frumuseţea fizică din Ținutul de Fum îi 
alungă toate grijile din minte. Fiecare zi părea să schimbe 
muntele, cerul şi văile înconjurătoare, făcându-le spectacu- 
loase într-un mod cu totul nou. Cel puţin natura nu avea ne- 
voie de operaţie pentru a fi frumoasă. Pur şi simplu, era. 


Într-o dimineaţă, pe drumul spre şantierul cu şine, David îşi 
împinse placa şi ajunse lângă Tally. Merse o vreme în tăcere, 
luând curbele cu graţia-i obişnuită. În ultimele două săptămâni, 
Tally aflase că jacheta lui chiar era făcută din piele de animale 
moarte, dar se obişnuise treptat cu ideea. Cei din Ţinutul de 
Fum vânau, dar erau la fel ca rangerii, omorând numai speciile 
care nu aveau ce căuta în această parte de lume sau care ieşiseră 
de sub control din pricina intervenţiei locuitorilor Ruinelor. 
Cu peticele sale cusute la întâmplare, jacheta asta ar fi arătat 
aiurea pe oricine altcineva. Dar lui David îi venea bine, de parcă 

faptul că trăise şi crescuse aici, în sălbăticie, îi permisese să fu- 
zioneze cu animalele care îşi donaseră pieile pentru hainele lui. 
Şi nu era nimic rău în faptul că îşi făcuse singur jacheta. 

Deodată, începu să vorbească: 

— Am un cadou pentru tine. 

— Un cadou? Serios? 

Până acum, Tally înţelesese că nimic din Ținutul de Fum 
nu îşi pierdea vreodată valoarea. Nimic nu era aruncat sau dat 
altcuiva doar pentru că se învechea sau se strica. Totul era re- 
parat, recondiționat şi reciclat şi, dacă un locuitor de aici nu 
putea folosi un obiect, îl schimba pe altceva. Nu se renunța 
uşor la lucruri. 

— Da, serios. 

David se apropie şi mai mult şi îi întinse o bocceluță. Tally o 
desfăcu, urmând drumul cunoscut spre râu, fără măcar să-l pri- 
vească. Era o pereche de mănuşi făcute din piele subţire, maro. 

Puse în buzunar hârtia de ambalaj, strălucitoare, creată în 
oraş, apoi îşi vâri mâinile băşicate în mănuşi. 

— Îţi mulţumesc! Îmi vin perfect. 

El încuviinţă. 

— Le-am făcut pe când aveam vârsta ta. Sunt cam mici 
pentru mine acum. 

Tally zâmbi, dorindu-și să-l poată îmbrăţişa. Când îşi desfă- 
cură braţele ca să ia o curbă, îl apucă de mână pentru o secundă. 

Îndoindu-şi degetele, Tally descoperi că mănuşile erau 
moi şi pliabile, cu palmele albite de atâţia ani de folosinţă. Li- 
niile albe de la încheieturile degetelor arătau cât de mult se 
adaptaseră mâinilor lui David. 

— Sunt minunate.. 

— Ei, haide, spuse David. Nu sunt magice sau ceva în 
genul ăsta. 

— Nu, dar au... ceva. 

Istorie, işi dădu seama Tally. În oraş, avea o mulțime de lu- 
cruri — practic, tot ce îşi dorea ieşea din perete. Dar lucrurile 
din oraş puteau fi aruncate, înlocuite sau schimbate, precum 
uniformele de la internat, alcătuite din combinaţii de tricouri, 
jachete şi fuste. Aici, în Ținutul de Fum, obiectele îmbătrâ- 
neau, purtând istoria cu ele, în pliuri, zgârieturi şi praf. 

David chicoti şi mări viteza, ajungând-o din urmă pe Shay, 
în fața grupului. 


Când ajunseră la căile ferate, David anunţă că trebuiau să mai 
curețe şinele, folosind fierăstraiele pendulare pentru a tăia ve- 
getaţia care crescuse în jurul metalului. 

— Şi copacii? întrebă Croy. 

— Ce-i cu ei? 

— Trebuie să-i tăiem şi pe ei? întrebă Tally. 

David ridică din umeri. 

— Lăstărişul ăsta oricum nu e bun. Dar nu-i nevoie să-l 
distrugem. Îl ducem în Ținutul de Fum ca să-l folosim la foc. 

— La foc? se miră Tally. 

De obicei, locuitorii de aici nu tăiau decât copacii din vale, 
nimic de pe restul muntelui. Copacii creşteau de zeci de ani, 
iar acum David voia să-i folosească la focul pentru gătit? Tally 
o privi pe Shay, căutându-i sprijinul, dar expresia de pe chipul 
prietenei sale era neutră. Probabil că era de acord, însă nu 
voia să se certe cu David în faţa tuturor pentru felul în care 
trebuia condus proiectul lui. 

— Da, la foc, răspunse el. Şi, după ce scoatem şinele, vom 
replanta copaci. Punem un şir de copaci folositori în locul 
unde s-au aflat căile ferate. 

Ceilalţi cinci îl priviră tăcuţi. El răsuci un fierăstrău în 
mână, nerăbdător să înceapă lucrul, însă conştient că nu ob- 
ţinuse încă tot sprijinul lor. 

— Ştii, David, spuse Croy, copacii aceştia nu sunt inutili. 
Protejează tufişurile de lumina soarelui, iar asta împiedică 
eroziunea solului. 

— Bine, aţi câştigat. În loc să plantăm un alt fel de copaci, 
vom lăsa pădurea să acapareze pământul. O să aveţi toate tu- 
fişurile şi toate boschetele pe care vi le doriţi. 

— Dar chiar trebuie să-i defrişăm? întrebă Astrix. 

David inspiră adânc. Cuvântul „defrişare” era folosit pen- 
tru ceea ce făcuseră locuitorii Ruinelor bătrânelor păduri: do- 
borâseră toți copacii, omorâseră toate fiinţele, transformând 
teritoriile în zone aride. Toate pădurile ecuatoriale fuseseră 
rase de pe suprafaţa pământului, reducând milioane de spe- 
cii la câteva bovine care se hrăneau cu iarbă. Un întreg eco- 
sistem dat la schimb pentru câţiva hamburgeri ieftini. 

— Ascultaţi, noi nu defrişăm. Nu facem decât să scoatem 
gunoiul pe care locuitorii Ruinelor l-au lăsat în urmă, spuse 
David. E nevoie de un pic de chirurgie pentru asta. 

— Am putea tăia în jurul copacilor, spuse Tally. Să tăiem 
doar acolo unde trebuie. Aşa cum ai spus tu: chirurgie. 

— Bine, în regulă, răspunse David râzând. Să vedem ce 
părere o să ai despre copacii ăştia după ce o să scoţi câțiva din 
pământ. 


+ +. œ 

Avea dreptate. 

Fierăstraiele tăiau plantele cățărătoare viguroase, tufişu- 
rile încâlcite, asemenea unui pieptăn care trebuie să treacă 
prin părul ud, şi despicau metalul atunci când lama ajungea 
din greşeală pe şine. Dar, când dinţii fierăstrăului întâlneau 
rădăcinile alambicate şi crengile răsucite ale lăstărişului, era 
cu totul altă poveste. 

Tally se strâmbă când fierăstrăul ei ciopârţi lemnul, arun- 
când aşchii din coaja trunchiului spre faţa ei, bâzâitul trans- 
formându-se într-un urlet de protest. Se luptă să treacă vârful 
lamei printr-o creangă veche şi groasă. Încă o tăietură, şi par- 
tea asta a şinei avea să fie liberă. 

— Merge bine. Aproape ai reușit, Tally. 

Îl văzu pe Croy în spatele ei, gata să sară dacă ar fi observat 
că îi alunecă ceva din mâini lui Tally. Acum îşi dădea seama 
de ce David voia să taie copacii în bucăţi. Era mult mai uşor 
decât să te chinui, prin încrengătura de rădăcini şi ramuri, să 
ajungi cu fierăstrăul într-un loc precis. 

— Copaci tâmpiţi, murmură Tally, strtâmbându-se când 
îşi afundă din nou lama în lemn. 

În cele din urmă, fierăstrăul pătrunse în lemn, scoțând un 
țipăt ascuţit. Apoi trecu pe partea cealaltă, eliberat pentru o se- 
cundă, intrând în pământul de dedesubt, scârțâind şi gemând. 

— Astae! 

Tally se dădu înapoi, îşi scoase ochelarii de protecţie, iar 
fierăstrăul din mâinile ei se opri. 

Croy păşi înainte şi aruncă bucata de creangă cu piciorul, 
eliberând drumul. 

— O incizie perfectă, spuse el. 

— Cred că m-am prins cum stă treaba, spuse Tally, şter- 
gându-şi fruntea. 

Era aproape prânzul, iar soarele cădea nemilos peste lu- 
miniş. Îşi scoase puloverul, dându-și seama că răcoarea di- 
mineţii dispăruse de multă vreme. 

— Ai avut dreptate, copacii dădeau umbră. 

— Bine zis, spuse Croy. Frumos pulover, apropo. 

Tally zâmbi. Era cel mai de preț lucru al ei, pe lângă mănuşi. 

— Mulţumesc! 

— Cât te-a costat? 

— Şase pachete de SpagBol. 

— Cam scump. Dar e frumos. 

Croy o privi pe Tally în ochi. 

— Tally, îţi aminteşti de ziua în care ai ajuns aici? Când 
ţi-am dus rucsacul? Nu ţi-aş fi luat lucrurile. Nu fără să îţi dau 
ceva în schimb. M-a surprins când ai spus că pot să iau tot. 

— Sigur, nicio problemă, răspunse ea. 

Acum, că lucrase cu Croy, i se părea un tip destul de dră- 
guţ. Ar fi preferat să facă parte din echipa lui David sau Shay, 
dar ei lucrau împreună azi. Şi probabil că era timpul să cu- 
noască şi alţi locuitori din Ținutul de Fum. 

— Şi sper că ai şi un nou sac de dormit. 

— Da. Douăsprezece pachete de SpagBol. 

— Pesemne că ai rămas fără produse. 

Ea încuviinţă. 

— Mai am doar opt. 

— Nu e rău. Oricum, nu cred că ţi-ai dat seama, pe dru- 
mul încoace, că îţi mănânci viitoarea avere. 

- Tally râse. Se lăsară pe vine sub copacul parţial tăiat, tră- 
gând de plantele căţărătoare din jurul şinelor. 

— Dacă aş fi ştiut cât de valoroase sunt pachetele alea, 
probabil că nu aş fi mâncat atâtea, indiferent dacă îmi era 
foame sau nu. Nici măcar nu-mi mai plac. Cel mai greu a fost 
să le mănânc la micul dejun. 

— Mie îmi sună bine, chicoti Croy. Porțiunea asta ţi se 
pare curățată? 

— Sigur. Să începem lucrul la următoarea. 

Tally îi întinse fierăstrăul. Croy se ocupă întâi de partea 
uşoară, atacând tufişurile cu fierăstrăul pornit. 

— Aşadar, Tally, mă intrigă ceva. 

— Ce anume? 

Metalul fierăstrăului străluci şi aruncă în aer o mulțime de 
scântei. 

— În prima ta zi aici, ai spus că ai părăsit oraşul având 
mâncare pentru două săptămâni. 

— Da. 

— Dacă i-au trebuit nouă zile ca să ajungi aici, trebuie 
să-ți mai fi rămas mâncare doar pentru cinci zile. Poate cinci- 
sprezece pachete cu totul. Dar ţin minte că, în prima zi, când 
m-am uitat în rucsacul tău, mi-am zis: „Are tone”! 

Tally înghiţi în sec, încercând să nu lase să i se citească 
nimic pe faţă. l 

— Şi se pare că am avut dreptate. Douăsprezece plus şase 
plus opt fac... douăzeci şi şase? 

— Presupun că da. 

El dădu din cap, mânuind fierăstrăul cu grijă sub o creangă 
joasă. 

— Aşa mă gândeam eu. Dar ai plecat din oraş înainte de 
ziua ta de naştere, nu-i așa? 

Tally reacţionă repede: 

— Sigur. Dar cred că nu am mâncat de trei ori pe zi, Croy. 
După cum am spus, mi s-a făcut greață de SpagBol după o vreme. 

— Se pare că nu ai mâncat mai deloc, pentru o călătorie 
atât de lungă. 

Tally se strădui să calculeze în gând să-şi dea seama la ce 
sume trebuia să ajungă. Își aminti ce spusese Shay în prima 
noapte: unii locuitori din Ținutul de Fum o suspectează, în- 
grijoraţi că ar putea fi spion. Tally credea că o acceptaseră 
deja. Din câte se părea, nu era aşa. 

Inspiră adânc, încercând să-și ascundă teama din voce. 

— Ascultă, Croy, dă-mi voie să-ţi spun ceva. Un secret. 

— Ce anume? l 

— Probabil că am părăsit oraşul cu mâncare pentru mai 
mult de două săptămâni. Chiar nu am ținut cont. 

— Dar ai tot spus... 

— Da. Trebuie să fi exagerat un pic, doar pentru a face ex- 
cursia să pară mai interesantă, ştii? Ca şi cum aş fi putut ră- 
mâne fără mâncare, dacă rangerii nu îşi făceau apariţia. Dar ai . 
dreptate, am avut destulă. 

— Sigur. 

El îşi ridică privirea spre ea, zâmbind binevoitor. 

— M-am gândit eu că poate aşa stau lucrurile. Excursia ta 
a părut cam prea... interesantă ca să fie adevărată. 

— Dar aproape tot ce am spus a fost... 

— Desigur. 

Fierăstrăul gemu oprindu-se în mâna lui. 

— Sunt sigur că aproape tot. Întrebarea este cât? 

Tally îi întâlni ochii tăioşi şi se strădui să-şi dea seama ce 
trebuia să spună. Nu era vorba decât despre nişte pachete cu 
mâncare în plus, nicidecum de o dovadă că ar fi fost spion. 

Ar fi putut pur şi simplu să râdă de asta. Dar faptul că el avea 
deplină dreptate o reduse la tăcere. 

— Vrei fierăstrăul pentru o vreme? spuse el cu voce 
blândă. E greu să cureţi asta. 


Pentru că se ocupau de înlăturarea ierburilor, nu aveau nicio 
încărcătură de metal pe care să o ducă acasă la mijlocul zilei, 
aşa că cei din echipa de la căile ferate îşi aduseseră cu ei mân- 
carea pentru prânz: supă de cartofi şi pâine cu măsline sărate 
în compoziţie. Tally se arătă bucuroasă când Shay o luă ca să 
mănânce împreună departe de restul grupului, la marginea 
pădurii dese. Ea o urmă, aşezându-se lângă prietena ei, în lu- 
mina care străbătea printre frunze. 

— Trebuie să discut cu tine, Shay. 

Shay, fără să o privească, oftă uşor, rupându-şi pâinea în 
bucăţi. 

— Da, presupun că trebuie. 

— Ah, a vorbit şi cu tine? : 

Shay scutură din cap. 

— Nu a fost nevoie să îmi zică nimic. 

Tally se încruntă. 

— Ce vrei să spui? 

— Vreau să spun că e limpede. De când ai ajuns aici. Ar fi 
trebuit să-mi dau seama imediat. 

— Niciodată n-am..., începu Tally, dar vocea o trădă. Ce 
vrei să spui? Crezi că Croy are dreptate? 

Shay oftă. 

— Spun doar că... 

Apoi se opri şi o privi pe Tally în ochi. 

— Croy? Ce-i cu Croy? 

— Mi-a vorbit înainte de prânz. Mi-a observat puloverul 
şi m-a întrebat dacă am şi un sac de dormit Şi şi-a dat seama 
că după nouă zile de drum până aici mi-au rămas prea multe 
pachete de SpagBol. 

— Prea multe ce? Despre ce naiba vorbeşti? întrebă Shay 
total confuză. 

— Mai ţii minte când am ajuns aici? Am spus tuturor că... 

'Tally se opri, observând pentru prima dată ochii lui Shay. 
Erau roşii, de parcă n-ar fi dormit. 

— Ia stai puţin, tu despre ce crezi că vorbeam? 

Shay ridică o mână, cu degetele desfăcute. 

— Despre asta. 


— Ce anume? 

— Întinde mâna! | 

Tally îşi desfăcu o mână, creând o imagine în oglindă a lui 
Shay. 


— Sunt de aceeaşi mărime, spuse Shay. Au şi aceleaşi bă- 
şici, mai spuse ea ridicându-şi palmele în sus. 

Tally privi în jos şi clipi. Mâinile lui Tally erau într-o stare 
mai proastă, crăpate şi cu băşici sparte. Shay lucra întotdeauna 
din greu, mereu prima, mereu alegând cele mai grele munci. 

Tally întinse mâna spre mănuşile pe care le ţinea prinse 
la brâu. 

— Shay, sunt sigură că David n-a vrut să... 

— Sunt sigură că a vrut. Oamenii se gândesc întotdeauna 
mult şi bine la daruri în Ținutul de Fum. 

Tally îşi muşcă buzele. Era adevărat. Îşi scoase mănuşile 
de la brâu. 

— Ar trebui să le iei tu. 


236 Scott Westerfeld 


— Nu. Le. Vreau. 

Tally se dădu înapoi, uluită. Mai întâi, Croy. Acum, asta. 

— Nu, presupun că nu le vrei. 

Le lăsă să cadă. 

— Dar, Shay, n-ar trebui să discuţi cu David înainte să o 
iei razna pe tema asta? 

Shay îşi roase o unghie, scuturând din cap. 

— Nu mai vorbeşte atât de mult cu mine. De când ai apă- 
rut tu. Nu mai vorbeşte despre lucrurile importante. Spune că 
are nişte chestii pe cap. 

— Ah! făcu Tally, strâmbându-se de parcă ar fi durut-o 
ceva. Niciodată n-am... Adică, îmi place David, dar... 

— Nu e vina ta, în regulă? Ştiu asta. 

Shay întinse mâna şi atinse uşor pandantivul lui Tally. 

— În plus, poate că persoana ta misterioasă îşi va face apa- 
riţia şi nu va mai conta, oricum. 

Tally dădu din cap. Era adevărat, după ce ajungeau spe- 
cialii aici, viaţa romantică a lui Shay va fi ultima dintre preo- 
cupările oricui. 

— Măcar i-ai pomenit despre asta lui David? Pare că este 
o problemă. 

— Nu, nu i-am spus. 

— De ce nu? 

— Pur şi simplu, nu a venit vorba. 

Shay strânse din dinţi. 

— Foarte convenabil. 

Tally scoase un geamăt. 

— Dar, Shay, chiar tu ai spus-o. Nu trebuia să dau nimănui 
instrucțiuni despre drumul până la Ținutul de Fum. Mă simt 
foarte aiurea pentru toată chestia asta. Nu am să o fac publică. 

— Decât purtând chestia aia la gât. Care nu contează prea 
mult totuşi, de vreme ce David se pare că nu a remarcat-o. 

Tally oftă. 

— Poate că nu îi pasă, pentru toată asta e doar în ima... 

Nu putu termina fraza. Nu era doar în imaginaţia lui Shay, 
îşi dădea seama acum, simţea. Când David îi arătase peştera 
şi îi spusese secretul despre părinţii lui, avusese încredere în 
ea, chiar dacă nu ar fi trebuit. lar acum, cadoul ăsta. Oare să 
fie doar o reacţie exagerată din partea lui Shay? 

În zona tăcută a minţii ei, Tally îşi dădu seama că spera să 
nu fie aşa. Inspiră adânc, alungând ideea. 

— Shay, ce vrei să fac? 

— Să-i spui. 

— Ce să-i spun? 

— De ce porţi inimioara aceea. Să-i povesteşti despre per- 
soana ta misterioasă. 

Tally îşi dădu seama prea târziu ce expresie avea pe faţă. 
Shay dădu din cap. 

— Nu vrei, nu? E destul de clar. 

— Ba nu, o s-o fac. Serios. 

— Sigur că o s-o faci. 

Shay se răsuci, scoțând o bucată de pâine din supă şi muş- 
când cu furie. 

— Am s-o fac. 

Tally atinse umărul prietenei sale, iar aceasta, în loc să şi-l 
tragă înapoi, se întoarse spre ea cu o privire plină de speranţă. 
Tally înghiţi în sec. 

— Am să-i spun totul. Promit. 


CURAJ 


În seara aceea, la cină, mâncă singură. 

Acum, că petrecuse o zi tăind singură copacii, masa de 
lemn din sufragerie nu o mai îngrozea. Lemnul aspru i se 
părea solid într-un mod reconfortant, şi să-i urmărească vâr- 
tejurile cu privirea era mai uşor decât să gândească. 

Pentru prima dată, Tally observă că mâncarea era mereu 
aceeaşi. Din nou pâine, din nou fiertură. În urmă cu două zile, 
Shay îi explicase că bucăţile de carne din tocană fuseseră de 
iepure. Nu pe bază de soia, precum carnea deshidratată din 
SpagBol, ci animale adevărate din curtea suprapopulată de la 
marginea Ținutului de Fum. Gândul că iepurii erau ucişi, ju- 
puiţi şi gătiţi se potrivea stării ei deplorabile. Ca şi restul zilei 
pe care o avusese, mâncarea părea dură şi austeră. 

Shay nu îi vorbise după prânz, iar Tally nu avusese habar 
ce să-i spună lui Croy, aşa că muncise restul zilei în tăcere. 
Pandantivul de la doctorița Cable părea să devină tot mai 
greu, prins în jurul gâtului ei la fel de strâns precum plantele 
căţărătoare, tufişurile şi rădăcinile care acaparau căile ferate. 

Se simţea de parcă toată lumea din Ținutul de Fum îşi dă- 
duse seama că lănţişorul era un simbol al trădării ei. 

Tally se întrebă dacă va mai putea rămâne aici. Croy o sus- 
pecta, şi se părea că era doar o chestiune de timp până când 
toată lumea avea să afle. Întreaga zi, un gând îngrozitor îi stră- 
bătu mintea. Poate că Ținutul de Fum era locul în care s-ar fi 
simțit ca acasă, dar pierduse şansa pentru că venise aici ca spion. 

Iar acum, Tally intervenise între David şi Shay. Fără măcar 
să intenţioneze, îşi rănise cea mai bună prietenă. Asemenea 
unei otrăvi ambulante, omora tot ce întâlnea în cale. 

Se gândi la orhideele care se răspândeau pe câmpiile de 
jos, ucigând alte plante, eliminându-le pur şi simplu, egoiste 
şi de neoprit. Tally Youngblood era o buruiană. Şi, spre de- 
osebire de orhidee, nici măcar nu era una frumoasă. 

Când termină de mâncat, David se aşeză în faţa ei. 

— Salut! 

— Salut, răspunse Tally, reuşind să zâmbească. 

Lăsând totul la o parte, se simţea uşurată văzându-l. Mân- 
când singură, îşi amintise de zilele de după aniversarea ei, cap- 
tivă într-un corp de urâtă, când toată lumea ştia că ar fi trebuit 
să fie frumoasă. Astăzi era pentru prima oară când se simţea 
urâtă de când venise în Ţinutul de Fum. 

David o prinse de mână pe deasupra mesei. 

— Tally, îmi pare rău. 

— Îţi pare rău? 

El îi întoarse palma, scoțând la iveală degetele proaspăt 
băşicate. | 

— Am observat că n-ai purtat mănuşile. După ce ai luat 
prânzul cu Shay. Nu mi-a fost greu să ghicesc de ce. 


240 Scott Westerfeld 


— O, da! Nu e vorba că nu mi-au plăcut. Dar n-am putut. 

— Sigur, ştiu. E numai vina mea. 

David privi în jur, la încăperea aglomerată. 

— Putem să ieşim de-aici? Vreau să-ţi spun ceva. 

Tally încuviință, simțind pandantivul rece lipit de gâtul ei 
şi amintindu-şi promisiunea pe care i-o făcuse lui Shay. 

— Da. Şi eu am ceva să-ți spun. 


Merseră prin Ținutul de Fum, trecând de focurile pentru gătit 
care erau stinse cu lopeţi de pământ. Ferestrele erau luminate 
cu lumânări şi becuri electrice. Câţiva urâţi mici urmăreau un 
pui scăpat din coteţ. Urcară pe culmea de unde Tally privise 
pentru prima oară aşezarea, iar David o conduse până la o 
piatră rece şi netedă, de unde putea vedea o deschidere între 
copaci. Ca întotdeauna, Tally observă cât de grațios era 
David, cum părea să cunoască intim fiecare pas al drumului. 
Nici măcar frumoşii, ale căror corpuri erau echilibrate per- 
fect, proiectate pentru eleganţă în orice tip de imbrăcăminte, 
nu se mișcau cu atâta control şi lipsă de efort. 

Tally îşi întoarse ochii de la el în mod deliberat. În valea de 
dedesubt, orhideele luceau răutăcioase în lumina lunii, o mare 
îngheţată contrastând cu marginea întunecată a pădurii. 

David începu să vorbească primul. 

— Ştiai că eşti primul fugar care a ajuns aici singur? 

— Serios? l 

El încuviință, încă privind spre întinderea albă de flori. 

— În majoritatea timpului, eu îi aduc. 

Tally îşi aminti că, în ultima noapte în care se văzuseră în 
oraş, Shay îi spusese că misteriosul David o va duce în Ţinutul 

de Fum. Pe atunci, Tally nici nu credea că această persoană 
există. Acum, stând lângă ea, David părea cât se poate de real. 
Lua lumea mai în serios decât orice alt urât pe care îl cunos- 
cuse. De fapt, mai în serios decât frumuseţile de vârstă mijlo- 
cie, precum părinţii ei. Într-un mod bizar, ochii lui aveau 
aceeaşi intensitate ca şi frumuseţile crude, însă fără a fi reci. 

— Pe vremuri, obişnuia să-i aducă mama, spuse el. Dar 
acum e prea bătrână. 

Tally înghiţi în sec. La şcoală li se spusese întotdeauna că 
urâţii care nu-şi fac operaţia devin infirmi. 

— O, îmi pare rău. Dar câţi ani are? 

David râse. 

— E în formă destul de bună, dar urâţilor le e mai uşor să 
aibă încredere într-o persoană ca mine, în cineva de vârsta lor. 

— Da, desigur. 

Tally îşi aminti reacţia pe care o avusese când îl văzuse pe 
Şef, în prima zi. Doar câteva săptămâni mai târziu, era mult 
mai obişnuită cu toate tipurile de feţe pe care vârsta le crea. 

— Uneori, câţiva urâţi parcurg drumul singuri, urmând 
instrucţiunile codificate, aşa cum ai făcut tu. Dar întotdeauna 
o fac în grupuri de trei sau patru persoane. Nimeni nu a venit 
vreodată de unul singur. 

— Probabil îţi imaginezi că sunt o idioată. 

— Deloc. 

David îi luă mâna. 

— Mi se pare o dovadă de mare curaj. 

Tally ridică din umeri. l 

— N-a fost o călătorie chiar aşa de rea. 

— Nu pentru călătorie este nevoie de curaj, Tally. Eu am 
făcut călătorii mult mai lungi de unul singur. Este vorba des- 
pre părăsirea căminului. | 

Trasă o linie cu degetul pe mâna umflată a lui Tally. 

— Nu-mi imaginez cum ar fi să trebuiască să plec din 
Ținutul de Fum, departe de tot ceea ce cunosc, conştient că 
s-ar putea să nu mă mai întorc niciodată. 

Tally înghiţi în sec. Nu fusese uşor. Desigur, ea nu avu- 
sese de ales. | 

— Dar tu ai părăsit de una singură oraşul, unicul loc în 
care ai locuit vreodată, continuă David. Nici măcar nu ai în- 

'tâlnit un localnic din Ținutul de Fum, un om care să te con- 
vingă de faptul că acest loc există cu adevărat. Ai venit 
bazându-te pe încredere, pentru că prietena ta te-a rugat. Pre- 
supun că de-asta mi se pare că pot avea încredere în tine. 

Tally privi buruienile, simțindu-se din ce în ce mai prost, 
cu fiecare cuvânt pe care îl rostea David. Dacă ar fi ştiut mo- 
tivul pentru care se afla ea aici... 

— Când Shay mi-a spus pentru prima oară că vii, am fost 
foarte furios pe ea. 

— Pentru că te-ai gândit că vă voi trăda? 

— În parte. Şi pentru că este foarte periculos pentru o fată 
de şaisprezece ani, crescută la oraş, să străbată sute de kilo- 
metri de una singură. Dar mai ales pentru că mi se părea un 
risc inutil, crezând că probabil nu vei reuşi nici măcar să ieşi 
pe fereastra internatului. 

David o privi în ochi, strângându-i mâna uşor. 

— Am fost uluit când te-am văzut alergând pe deal. 

Tally zâmbi. 

— Am fost o privelişte jalnică în ziua aia. 

— Erai plină de zgârieturi, părul şi hainele erau pârlite de 
flăcări, dar aveai un zâmbet uriaş pe chip. 

Faţa lui David părea să strălucească în lumina blândă a 
lunii. Tally îşi închise ochii şi clătină din cap. Grozav. Avea 
să primească un premiu pentru curaj, când de fapt ar trebui să 
fie alungată din Ținutul de Fum pentru trădare. 

— Dar acum nu pari să fii foarte fericită, spuse el încet. 

— Nu toată lumea consideră că am făcut bine venind aici. 

David râse. 

— Da, Croy mi-a spus despre marea lui descoperire. 

— Ţi-a spus? 

Tally deschise ochii. 

— Nu-l asculta. Din clipa în care ai ajuns aici, a fost suspicios 
pentru că ai venit singură. S-a gândit că ceva te-a ajutat în călă- 
toria ta. Că ai avut ajutor din oraş. Dar i-am spus că e nebun. 

— Mulţumesc! 

David ridică din umeri. 

— Când tu şi Shay v-aţi văzut, eraţi atât de fericite! Mi-am 
dat seama că îţi fusese dor de ea. 

— Da. Eram îngrijorată pentru ea. 

— Sigur că erai. Şi ai fost destul de curajoasă cât să vii de una 
singură şi să o cauţi, chiar dacă însemna să laşi în urmă tot ce 
ştiai. Nu ai venit pentru că voiai să locuieşti în Ținutul de Fum, 
nu-i aşa? 

— Păi... Ce vrei să spui? 

— Ai venit să vezi dacă Shay este în regulă. 

Tally îl privi pe David în ochi. Chiar dacă se înşela total în 
privinţa ei, cuvintele lui îi făceau bine. Până acum, întreaga zi 

fusese marcată de suspiciuni şi îndoieli, dar chipul lui David 
strălucea de admiraţie pentru ceea ce făcuse ea. Simţi o căl- 
dură în tot trupul, o căldură care alungă vântul rece care stră- 
bătea culmea. 

Apoi Tally se cutremură, dându-şi seama ce reprezenta 
sentimentul acela. Era aceeaşi căldură pe care o simţise atunci 
când vorbise cu Peris după operaţia acestuia sau când profe- 
sorii o priveau aprobator. Nu era un sentiment pe care i-l mai 
stârnise vreodată un urât. Fără ochi mari, perfecţi, nu aveau 
cum să te facă să simţi asta. Dar lumina lunii şi decorul sau 
poate cuvintele pe care le spunea aveau ceva care îl transfor- 
mau pe David într-un frumos. Doar pentru o clipă. 

Dar magia se baza în întregime pe minciuni. Nu merita să 
se uite în ochii lui David. 

Se intoarse din nou cu faţa spre oceanul de ierburi. 

— Pun pariu că Shay îşi doreşte să nu-mi fi spus niciodată 
despre Ţinutul de Fum. 

— Poate acum. Poate pentru o vreme, răspunse David. 
Dar nu pentru totdeauna. 

— Dar tu şi cu ea... 

— Ea şi cu mine, spuse David oftând. Shay se răzgândeşte 
foarte uşor, să ştii. 

— Ce vrei să spui? 

— Prima dată când a vrut să vină în Ținutul de Fum a fost 
în primăvară. Când au venit Croy şi ceilalți. 

— Mi-a spus. I s-a făcut teamă, nu-i aşa? 

David încuviință. 

— Întotdeauna mi-am imaginat că i se va face teamă. Voia 
să fugă doar pentru că așa procedau prietenii ei. Ar fi rămas 
singură în oraş. 

Tally se gândi la zilele în care nu mai avusese niciun prie- 
ten, după operaţia lui Peris. 

— Da. Cunosc sentimentul. 

— Dar ea nu a venit în noaptea aceea. Se mai întâmplă. 
Am fost foarte surprins să o văd la ruine acum câteva săptă- 
mâni, convinsă dintr-odată că vrea să părăsească oraşul pen- 
tru totdeauna. Şi deja vorbea despre o prietenă pe care voia 
să o aducă, deşi încă nu îţi spusese nimic despre asta. Aproape 
că voiam s-o conving s-o lase baltă, să rămână în oraş şi să de- 
vină frumoasă, spuse David, scuturând din cap. 

Tally inspiră adânc. Totul ar fi fost mult mai uşor dacă 
David ar fi făcut exact asta. Tally ar fi fost frumoasă acum, s-ar 
fi distrat într-un turn cu Peris, Shay şi alţi prieteni noi. Dar 
imaginea din mintea ei nu-i mai dădu fiorii de plăcere obiş- 
nuiți. Era fadă, asemenea unui cântec pe care l-ai ascultat de 
prea multe ori. 

David îi strânse mâna. 

— Mă bucur că n-am făcut-o. 

Ceva o făcu pe Tally să răspundă: 

— Şi eu. 

Cuvintele o uluiră, pentru că, într-un fel, le simţea a fi ade- 
vărate. Îl privi pe David de aproape: sentimentul era încă 
acolo. Îşi dădea seama că fruntea lui era prea înaltă, că o ci- 
catrice mică şi albă îi traversa sprânceana. lar zâmbetul lui era 
destul de strâmb. Dar era ca şi cum ceva s-ar fi schimbat în 
capul lui Tally, ceva care o făcea să-i perceapă chipul drept 

unul frumos. Simţi căldura trupului său în aerul rece de 
toamnă şi se apropie şi mai mult. 

— Shay a încercat din greu să se revanşeze pentru că s-a 
speriat prima oară şi pentru că ţi-a dat instrucţiuni, deşi mi-a 
promis că nu o va face, zise David. Acum a decis că Ținutul de 
Fum este cel mai grozav loc din lume. Şi că eu sunt cea mai 
bună persoană din lume pentru că am adus-o aici. 

— Chiar te place, David. 

— Şi eu o plac. Dar ea nue... 

— Ce nu e? 

— Nu e serioasă. Nu e ca tine. 

Tally întoarse privirea, simțind că se scufundă. Ştia că tre- 
buia să-şi țină promisiunea acum ori nu va reuşi niciodată. Își 
duse mâinile la pandantiv. 

— David... 

— Da, am observat pandantivul. După zâmbetul tău, a 
fost cel de-al doilea lucru pe care l-am sesizat la tine. 

— Cineva mi l-a dat, să știi. 

— Mi-am imaginat. 

— Şi... i-am spus despre Ținutul de Fum. 

— Mi-am imaginat şi asta, răspunse David, încuviințând. 

— Nu eşti supărat pe mine. 

David ridică din umeri. 

— Nu mi-ai promis niciodată nimic. Nici măcar nu te cu- 
noscusem. 

— Dar tu încă... 

David o privea în ochi, iar faţa îi strălucea din nou. Tally 
îşi întoarse privirea, încercând să-şi alunge sentimentele ciu- 
date în marea de bălării albe. 

David oftă încet. 

— Ai lăsat o mulţime de lucruri în urmă atunci când ai 
venit aici — părinţii, oraşul, întreaga ta viaţă. Şi acum începe 
să-ți placă Ținutul de Fum, îmi dau seama. Tu înţelegi ce 
facem aici mai bine decât majoritatea fugarilor. 

— Îmi place sentimentul de aici. Dar s-ar putea să... nu 
rămân. 

David zâmbi. 

— Ştiu. Ascultă, nu vreau să te presez. Poate că persoana 
care ţi-a dat inima va veni, poate că nu. Poate că te vei în- 
toarce tu. Dar, între timp, poţi să faci ceva pentru mine? 

— Sigur. Ce anume? 

David se ridică, oferindu-i mâna. 

— Aş vrea să-mi cunoşti părinții. 


SECRETUL 


Coborâră culmea pe partea opusă, pe o cărare îngustă şi 
abruptă. David o conduse rapid prin întuneric, găsind pozi- 
tiile sigure fără pic de ezitare, pe un drum aproape t invizibil. 
Tally n-avea decât să țină pasul. 

Întreaga zi fusese plină de şocuri, unul după altul, iar acum, 
ca să pună capac la toate, avea să-i întâlnească pe părinții lui 
David. Era ultimul lucru la care se aşteptase după ce ea îi ară- 
tase pandantivul şi îi spusese că nu păstrase secretul despre Ți- 
nutul de Fum. Reacţiile lui erau diferite de toate cele pe care le 
cunoscuse până atunci. Poate pentru că el crescuse aici, departe 
de obiceiurile din oraş. Sau poate că el era... chiar diferit. 

Lăsară departe în urmă culmea, iar muntele se ridică 
abrupt într-o parte. 

— Părinţii tăi nu locuiesc în Ținutul de Fum? 

— Nu. E prea periculos. 

— De ce e periculos? 

— Are legătură cu ceea ce îţi spuneam în prima ta zi aici, 
în tunel. 

— Despre secretul tău? Cum ai fost crescut în sălbăticie? 

David se opri o clipă, întorcându-se ca să îi privească faţa 
în întuneric. 

— E mai mult decât atât. 

— Ce anume? 

— O să-i las pe ei să-ți spună. Haide! 

Câteva minute mai târziu, apăru o un pătrat mic, plin cu 
lumini palide, plutind în întunericul versantului. Tally văzu 
că era o fereastră; o lumină strălucea dincolo de ea, printr-o 
draperie roşie. Casa părea îngropată pe jumătate, de parcă ar 
fi fost săpată în munte. 

Pe când se aflau la doar o aruncătură de băț, David se opri. 

— Nu vreau să-i iau prin surprindere. Sunt iritabili. 

Apoi strigă: 

— Hei! 

O clipă mai târziu, o uşă se deschise, lăsând să iasă o fâşie 
de lumină. 

— David? întrebă o voce de femeie. 

Uşa se deschise mai larg, până când lumina ajunse la ei. 

— AZ, e David! 

Pe când se apropiau, Tally văzu că femeia era o urâtă în 
vârstă. Nu îşi dădea seama dacă era mai tânără sau mai bă- 
trână decât Şeful, dar cu siguranţă că nu era la fel de îngrozi- 
tor s-o priveşti. Ochii ei străluceau ca aceia ai frumoşilor, iar 
ridurile de pe fața ei dispărură într-un zâmbet de bun venit 
când îşi îmbrăţişă fiul. 

— Bună, mamă. 

— lar tu trebuie să fii Tally. 

— Mă bucur să vă cunosc. 

Se întreba dacă ar fi trebuit să dea mâna sau ceva de genul 
acesta. În oraş, nu petreceai niciodată prea mult timp cu pă- 
rinţii altor urâţi decât dacă mergeai acasă la aceştia, în timpul 
vacanţelor şcolare. 

Casa era mult mai caldă decât baraca lor, iar podelele de 
cherestea erau mult mai netede, ca şi cum părinţii lui David 
ar fi locuit acolo de multă vreme, iar tălpile lor le lustruiseră. 
Casa părea mai solidă decât orice altă construcţie din Ținu- 
tul de Fum. Era săpată în munte, într-adevăr, îşi dădea seama 
acum. Unul dintre pereţi era de piatră, acoperit cu un strat 
de silicon transparent, strălucitor. 

— Şi eu mă bucur să te cunosc, Tally, spuse mama lui 
David. 

Tally se întrebă care era numele ei. David se referea în- 
totdeauna la ei ca la „„mama” şi „tata”, cuvinte pe care Tally 
nu le mai folosea pentru Sol şi Ellie încă de când era mică. 

Un bărbat îşi făcu apariţia şi îi strânse mâna lui David, îna- 
inte de a se întoarce spre ea. 

— Mă bucur să te cunosc, Tally. 

Fata clipi, ţinându-şi respirația pentru o clipă, incapabilă 
să vorbească. David şi tatăl lui arătau cumva... la fel. 

Nu avea nicio noimă. Trebuia să fie o diferenţă de peste 
treizeci de ani între ei, dacă tatăl lui fusese într-adevăr doc- 
tor atunci când David se născuse. Dar obrajii lor, frunţile, 
chiar şi zâmbetele uşor strâmbe erau similare. 

— Tally? spuse David. 

— Scuze. Doar că... semănaţi atât de bine! 

Părinţii lui David izbucniră în râs, iar Tally simţi cum fața 
îi ia foc. 

— Auzim des remarca asta, spuse tatăl lui. Voi, puștii de 
la oraş, sunteţi de fiecare dată șocați. Dar ați auzit despre ge- 
netică, nu? 

— Sigur. Ştiu totul despre gene. Am cunoscut două su- 
rori, urâte, care arătau aproape la fel. Dar părinţii şi copiii? E 
ciudat. 

Mama lui David se strădui să-şi compună o faţă serioasă, 
dar zâmbetul îi rămase totuşi în ochi. 

— Trăsăturile pe care le luăm de la părinţii noştri sunt cele 
care ne fac diferiţi. Nasul mare, buzele subțiri, fruntea înaltă — 
toate lucrurile pe care operaţia le îndepărtează. 

— Preferinţa pentru medie, spuse tatăl lui. 

Tally încuviinţă, amintindu-și lecţiile de la şcoală. Media 
caracteristicilor faciale umane era modelul primordial pen- 
tru operații. 

— Sigur. Trăsăturile medii sunt cele pe care oamenii le 
caută pe un chip. 

— Dar familiile îşi transmit aspectul diferit de medie. Pre- 
cum nasurile noastre mari. 

Bărbatul îl pişcă de nas pe David, iar acesta îşi dădu ochii 
peste cap. Tally îşi dădu seama că nasul lui David era mult 
mai mare decât al unui frumos. De ce nu observase până 
acum? 

— Este unul dintre lucrurile la care renunţi atunci când 
devii frumos. Nasul familiei, spuse mama lui. Az? Ce-ar fi să 
porneşti căldura? 

Tally îşi dădu seama că încă tremura, dar nu din pricina 
frigului de afară. Totul era atât de ciudat! Nu putea trece 
peste asemănarea dintre David şi tatăl acestuia. 

— E în regulă. E plăcut aici, ăăă... 
— Maddy, spuse femeia. Luăm loc? 


Din câte se părea, Az şi Maddy îi aşteptaseră. În camera din 
faţă, patru cupe antice fuseseră aşezate pe farfurioare. Cu- 
rând, un ceainic începu să fluiere uşor pe un aragaz electric, 
iar Az turnă apa fierbinte într-un vas antic, mirosul de flori 
parfumând încăperea. 

Tally privi în jurul ei. Casa nu semăna cu nici o alta din 
Ţinutul de Fum. Era ca un bordei oarecare, plin cu obiecte 
câtuşi de puţin practice. O statuetă de marmură era aşezată 
într-un colţ, iar pe pereți fuseseră agățate covoare bogate, care 
îşi împrumutau culorile luminii din încăpere, îmblânzind 
toate unghiurile. Maddy şi Az trebuie să fi adus multe lucruri 
din oraş, atunci când fugiseră. Şi, spre deosebire de urâţi, care 
aveau doar uniformele pentru internat şi alte obiecte de care 
se puteau dispensa, cei doi îşi petrecuseră o jumătate din viață 
adunând diverse lucruri, înainte de a fugi din oraş. 

Tally işi aminti cum crescuse înconjurată de obiectele de 
lemn confecţionate de Sol, forme abstracte, cioplite din ra- 
murile căzute pe care ea le aduna din parc, pe când era mică. 
Poate că nici copilăria lui David nu fusese chiar în întregime 
diferită de a ei. 

— Totul arată atât de familiar, spuse ea. 

— David nu ţi-a spus? întrebă Maddy. Az şi cu mine am 
venit din acelaşi oraş ca tine. Dacă am fi rămas, poate că noi 
am fi fost cei care te-am fi făcut frumoasă. 

— O, presupun că da, murmură Tally. 


URÂȚII 253 


Dacă ar fi rămas în oraş, nu ar mai fi existat Ținutul de 
Fum, iar Shay nu ar fi trebuit să fugă niciodată. 

— David spune că ai venit singură tot drumul până aici, 
zise Maddy. 

Tally încuviinţă. 

— Am urmat o prietenă. Ea mi-a lăsat instrucţiuni. 

— Şi te-ai hotărât să vii singură? Nu puteai să aştepţi până 
trecea David din nou pe acolo? 

— Nu avea vreme de aşteptat, explică David. A plecat în 
noaptea de dinainte de cea de-a şaisprezecea aniversare. 

— Aşa se întâmplă când laşi lucrurile pe ultima sută de 
metri, spuse Az. 

— Dar e zguduitor, căzu de acord Maddy. 

— De fapt, nu am prea avut de ales. Nici măcar nu auzi- 
sem de Ținutul de Fum până când Shay, prietena mea, mi-a 
spus că pleacă. Asta s-a întâmplat cu o săptămână înainte de 
ziua mea. 

— Shay? Nu cred că am cunoscut-o, spuse Az. 

Tally îl privi pe David, care ridică din umeri. Nu o adu- 
sese pe Shay aici? Pentru o clipă, se întrebă ce se întâmpla, 
de fapt, între David şi Shay. 

— Atunci înseamnă că te-ai hotărât repede, spuse Maddy. 

Tally reveni în prezent. 

— Am fost nevoită. Aveam o singură şansă. 

— Ai vorbit ca o adevărată localnică din Ținutul de Fum, 
spuse Az, turnând un lichid întunecat din ceainic în ceşti. Ceai? 

— Da, vă rog. 

Tally luă ceaiul şi simţi fierbinţeala trecând prin textura 
subțire şi albă a ceştii. Dându-şi seama că era una dintre acele 

fierturi din Ținutul de Fum care îţi opăreau limba, sorbi cu 
multă grijă. Faţa i se strâmbă din pricina amărelii. 

— Ah! Vreau să spun... Îmi cer scuze. De fapt, n-am mai 
băut ceai până acum. 

Ochii lui Az se măriră. 

— Serios? Dar era foarte popular pe vremea când locu- 
iam noi acolo. 

— Am auzit de el. Dar e mai mult o băutură pentru bă- 
trâni. Adică, vreau să spun că mai degrabă frumuseţile în vâr- 
stă îl beau. 

Tally se rugă să nu i se înroşească fața. Maddy râse. 

— Ei bine, noi suntem destul de bătrâni, aşa că pentru noi 
e în regulă, presupun. 

— Vorbeşte pentru tine, dragă. 

— Încearcă asta, spuse David, punând un cub alb în cea- 
iul lui Tally. 

De data aceasta, când bău, Tally simţi dulceaţa care se răs- 
pândise în fiertură, alungând amăreala. Acum putea să soarbă 
fără să se strâmbe. | 

— Presupun că David ţi-a povestit câte ceva despre noi, 
spuse Maddy. 

— Ei bine, mi-a spus că ați fugit în urmă cu multă vreme. 
Înainte ca el să se nască. 

— O, serios? întrebă Az. l 

Expresia de pe fața lui era exact cea pe care o avea David 
atunci când un membru al echipei de la căile ferate făcea ceva 
nesăbuit ori periculos cu fierăstrăul. 

— Nu i-am spus totul, tată, zise David. Doar că am cres- 
Cut în sălbăticie. 

— Ne-ai lăsat nouă restul? întrebă Az niţel băţos. Foarte 
frumos din partea ta. 

David susţinu privirea tatălui său. 

— Tally a venit aici ca să se asigure că prietena ei este în 
siguranţă. Tot drumul, de una singură. Dar s-ar putea să nu 
vrea să rămână. 

— Nu forțăm pe nimeni să locuiască aici, spuse Maddy. 

— Nu la asta mă refer, zise David. Cred că ar trebui să ştie, 
înainte să se hotărască să se întoarcă în oraș. 

Tally îşi muta privirea de la David la părinţii acestuia, 
uluită. Felul în care comunicau era atât de ciudat, nu ca urâ- 
ţii tineri cu cei bătrâni. Era mai degrabă o discuţie în contra- 
dictoriu a urâţilor, de la egal la egal. 

— Ce ar trebui să ştiu? întrebă ea încet. 

Cu toţii o priviră. Maddy şi Az o măsurau cu privirea. 

— Marele secret, spuse Az. Cel care ne-a făcut să fugim 
în urmă cu aproape douăzeci de ani. 

— Cel pe care de obicei îl ţinem pentru noi, zise Maddy 
pe un ton neutru, cu ochii la David. 

— Tally merită să ştie, spuse David, privindu-şi fix mama. 
Va înţelege cât este de important. 

— E un copil. Un copil din oraş. 

— A venit singură până aici, având doar câteva instruc- 
ţiuni criptate care să o ghideze. 

Maddy îl privi mâniată. 

— Nu ai fost niciodată într-un oraş, David. Habar nu ai 
cât sunt de cocoloşiți. Îşi petrec întreaga viață într-o bulă de 
plastic. 

-~ — A supravieţuit singură vreme de nouă zile, mamă. A 
reuşit să scape dintr-un incendiu. 

— Vă rog, încetaţi! interveni Az. Ea e chiar aici. Nu-i aşa, 
Tally? 

— Da, sunt, răspunse Tally încetişor. Şi aş dori să-mi ispu- 
neți despre ce vorbiți. 

— Îmi pare rău, Tally, spuse Maddy. Dar acest secret este 
foarte important. Şi foarte periculos. 

“Tally încuviință, privind podeaua. 

— Tot ce se află aici e periculos. 

Rămaseră cu toţii tăcuţi pentru câteva secunde. Tot ce 
auzea Tally era clinchetul linguriţei lui Az care îşi amesteca 
ceaiul. l 

— Vezi? zise David într-un final. Înțelege. Puteți avea în- 
credere în ea. Merită să ştie adevărul. 

— Toată lumea merită, zise Maddy încet. Până la urmă. 

— Ei bine, spuse Az, după care sorbi din ceai. Presupun că 
va trebui să-ţi spunem, Tally. 

— Ce să îmi spuneţi? 

David inspiră profund. 

— Adevărul despre frumuseţe. 


MINȚI FRUMOASE 


— Noi suntem doctori, începu Az. 

— Chirurgi plasticieni, mai precis, spuse Maddy. Am 
efectuat amândoi operaţia asta de sute de ori. Şi, când ne-am 
întâlnit, eu tocmai fusesem numită în Comitetul pentru Stan- 
darde Morfologice. 

Tally făcu ochii mari. 

— Comitetul Frumuseţii? 

Maddy zâmbi când auzi porecla. 

— Ne pregăteam pentru un Congres de Morfologie. 
Adică atunci când toate oraşele fac schimb de informaţii des- 
pre operaţie. 

Tally încuviinţă. Oraşele se străduiau din greu să rămână 
independente unele de altele, dar Comitetul Frumuseţii era 
o instituţie globală care se asigura că frumoşii erau mai mult 
sau mai puţin asemănători. Întregul scop al operaţiei ar fi fost 
distrus dacă oamenii dintr-un oraş ar fi devenit mai frumoşi 
decât toţi ceilalți. 

Asemenea majorităţii urâţilor, Tally îşi imaginase adesea 
că într-o zi va face parte din Comitet şi va ajuta la luarea deci- 
ziei cu privire la felul în care va arăta următoarea generaţie. La 
şcoală, desigur, întotdeauna lăsau impresia că această muncă 
e plictisitoare, că e vorba despre grafice, medii şi măsurători ale 
pupilelor oamenilor atunci când priveau chipuri diferite. 

— În acelaşi timp, eu efectuam nişte cercetări indepen- 
dente cu privire la anestezii, spuse Az. Încercam să fac în aşa 
fel încât operaţia să fie mai sigură. 

— Mai sigură? întrebă Tally. 

— Câţiva oameni încă mor în fiecare an, aşa cum este în 
cazul oricărei operaţii, spuse el. În primul rând, pentru că sunt 
inconştienţi atâta vreme. 

Tally îşi muşcă buza. Nu mai auzise asta niciodată. 

— Oo! 

— Am aflat că existau complicaţii din cauza anestezicului 
folosit în timpul operaţiei. Mici leziuni pe creier. Aproape in- 
vizibile, chiar şi pentru cea mai performantă aparatură. 

Tally se hotări să rişte să pară proastă. l 

— Ce este o leziune? 

— Practic sunt mai multe celule care nu arată bine, spuse 
Az. Ca o rană sau un cancer ori ceva care nu are ce căuta acolo. 

— Dar nu puteai să spui asta de la început? interveni 
David, dându-şi ochii peste cap spre Tally. Doctorii ăştia! 

Maddy îşi ignoră fiul. 

— Când Az mi-a arătat rezultatele, am început investiga- 
tiile. Comitetul local avea milioane de tomografii în baza de 
date. Nu cele care se pun în manualele medicale, ci date reale 
de la frumoşi din întreaga lume. Leziunile apăreau peste tot. 

Tally se încruntă. 

— Vreţi să spuneţi că oamenii se îmbolnăveau? 

— Aparent, nu. Iar leziunile nu erau canceroase, pentru 
că nu se răspândeau. Aproape toată lumea le avea şi apăreau 
întotdeauna exact în acelaşi loc. 

Arătă spre un punct din vârful capului. 

— Un pic mai la stânga, draga mea, spuse Az, punând un 
cub alb în ceaiul lui. 

Maddy îi făcu pe plac, apoi continuă. 

— Mai important, aproape toată lumea de pe glob avea 
aceste leziuni. Dacă ar fi fost naturale, atunci nouăzeci şi nouă 
la sută din populaţie ar fi prezentat aceleaşi simptome. 

— Dar nu erau naturale? întrebă Tally. 

— Nu. Doar postoperatorii. Doar frumoşii le aveau, spuse 
Az. Niciun urât. În mod cert, apăreau în urma operaţiei. 

Tally se foi în scaun. Gândul la acel mister care se afla în 
creierul tuturor o neliniştea. 

— Aţi aflat ce anume producea leziunile? 

Maddy oftă. 

— Într-un fel, am aflat. Az şi cu mine i-am analizat cu 
atenţie pe frumoşii fără leziuni — puțini, trebuie să spun — 
şi am încercat să ne dăm seama de ce erau diferiţi. Ce anume 
îi făcea imuni la leziuni? Am eliminat grupa de sânge, sexul, 
înălțimea şi alte coordonate fizice, factorii de inteligență şi pe 
cei genetici — nimic nu părea să conteze. Nu difereau cu 
nimic de ceilalți. 

— Până când, la un moment dat, am descoperit o coinci- 
denţă ciudată, spuse Az. 

— Slujbele lor, spuse Maddy. 

— Slujbe? 

— Toți cei la care testele au ieşit negative aveau acelaşi 
tip de profesie, spuse Az. Erau pompieri, gardieni, doctori, 
politicieni sau lucrau la Circumstanţele speciale. Toţi cei care 
aveau aceste slujbe nu prezentau leziuni. Însă ceilalți, da. 

— Prin urmare, voi eraţi în regulă? 

Az încuviinţă. 

— Ne-am testat şi rezultatele sunt negative la amândoi. 

— Altminteri, nu am mai fi stat aici, zise Maddy încet. 

— Ce vreţi să spuneţi? 

David preluă cuvântul. 

— Leziunile nu sunt accidentale, Tally. Fac parte din ope- 
raţie, asemenea sculpturii în os ori modificării pielii. Ţin de 
felul în care te schimbă frumuseţea. 

— Dar ai spus că nu toată lumea le are. 

Maddy încuviinţă. 

-© — Launii frumoşi, leziunile dispar ori sunt tratate în mod 
deliberat — la cei ale căror profesii necesită reacție rapidă, 
precum munca într-o cameră de urgenţe ori stingerea unui 
foc. La cei care înfruntă pericolele şi conflictele. 

— Oameni supuşi provocărilor, spuse David. 

Tally expiră încet, amintindu-și de călătoria ei până la 
Ţinutul de Fum. 

— Precum rangerii? 

Az încuviinţă. 

— Cred că am avut câţiva rangeri în baza de date. Toate 
testele lor au ieşit negative. 

Tally îşi aminti cum arătau rangerii care o salvaseră. Ema- 
nau o încredere şi o siguranţă necunoscute, ca a lui David, 

ceva complet diferit de noile frumuseți, pe seama cărora se 
amuzaseră adesea ea şi Peris. 

Peris... 

Tally înghiţi în sec, simțind o amăreală mai puternică 
decât gustul ceaiului care îi rămăsese în cerul gurii. Încercă 
să-şi aducă aminte cum reacţionase Peris când ea distrusese 
petrecerea de la Vila Garbo. Fusese atât de ruşinată de pro- 
pria-i faţă, încât îi era greu să-şi aducă aminte ceva concret 
despre Peris. Arăta atât de diferit şi părea mai în vârstă, mai 
matur. 

Dar, cumva, vechea legătură nu fusese reluată... Era ca şi 
cum el ar fi devenit o persoană diferită. Oare era doar din 
cauză că, de la operaţia lui, trăiseră în lumi diferite? Sau fu- 
sese mai mult decât atât? Încercă să şi-l imagineze pe Peris 
făcând faţă aici, în Ţinutul de Fum, muncind cu mâinile şi 
creându-și propriile haine. Vechiul şi urâtul Peris ar fi agreat 
provocarea. Dar oare frumosul Peris ar fi făcut-o? 

Îşi simţi capul uşor, de parcă locuinţa aceea s-ar fi aflat 
într-un lift care cobora în viteză. 

— Ce anume produce leziunile? întrebă ea. 

— Nu ştim exact, răspunse Az. 

— Dar avem câteva idei bune, spuse David. 

— Doar bănuieli, spuse Maddy. 

Az îşi privi ceaiul, stânjenit. 

— Aţi avut destul de multe bănuieli, dacă aţi fugit de-acolo, 
spuse Tally. 

— Nu am avut de ales, spuse Maddy. La scurt timp după 
descoperirea noastră, Circumstanţele speciale ne-au făcut o 
vizită. Ne-au confiscat baza de date şi ne-au spus să nu cercetăm 

mai departe, altminteri ne vom pierde licenţele. Trebuia ori 
să fugim, ori să uităm tot ce descoperiserăm. 

— Şi nu era ceva ce puteam uita, spuse Az. 

Tally se întoarse spre David. Acesta se aşeză alături de mama 
lui, luându-și o atitudine severă. Nu se atinsese de ceai. Părinţii 
lui încă ezitau să spună tot ce bănuiau. Dar, îşi dădu Tally seama, 
David nu considera că existau motive să fie precauţi. 

— Ei bine, ştii totul despre felul în care trăiau locuitorii Rui- 
nelor, nu? întrebă el. Ştii despre război, crime şi toate astea? 

— Sigur. Erau nebuni. Aproape că au distrus lumea. 

— lar asta a convins oamenii să scoată oraşele din sălbă- 
ticie, să lase natura în pace, recită David. Acum toată lumea 
este fericită pentru că toţi arată la fel. Toţi sunt frumoşi. Nu 
mai există locuitori ai Ruinelor, nu mai există război. Corect? 

— Da. În şcoli se spune că totul este foarte complicat, dar, 
în mare, aceasta este povestea. 

David rânji cu duritate. 

— Poate că nu este chiar atât de complicat. Poate că mo- 
tivul pentru care au dispărut războiul şi alte neajunsuri este că 
nu mai sunt controverse, neînţelegeri şi dorințe de schim- 
bare. Doar mase de oameni zâmbitori şi câţiva alţii lăsaţi să 
conducă lucrurile. 

Tally îşi aminti că traversase râul spre Oraşul Noilor Fru- 
museţi, privindu-i pe cei care se distrau necontenit. Ea şi Peris 
se lăudau că nu vor ajunge niciodată atât de idioţi, atât de su- 
perficiali. Dar când îl văzuse... 

— Operația nu îţi schimbă doar aspectul fizic, spuse ea. 

— Exact! zise David. Schimbă şi felul în care gândeşti. . 


PODURI ARZÂND 


Rămaseră treji până târziu în noapte, vorbind cu Az şi Maddy 
despre descoperirile acestora, evadarea în sălbăticie şi găsi- 
rea Ținutului de Fum. În cele din urmă, Tally puse întrebarea 
care îi stăruise în minte din prima clipă în care îi văzuse. 

— Aşadar, voi v-aţi operat pentru a reveni la imaginea de 
dinainte? Adică aţi fost frumoşi, iar acum sunteţi... 

— Urâţi? întrebă Az zâmbind. Partea asta a fost simplă. . 
Suntem experţi în partea fizică a operaţiei. Când sculptăm un 
chip frumos, noi, chirurgii, folosim un tip special de plastic 
inteligent, pentru a modela oasele. Atunci când schimbăm 
frumuseţile noi în frumuseți de vârstă mijlocie sau vârstnice, 
adăugăm o substanţă chimică declanşatoare, iar materialul 
devine moale, asemenea lutului. 

— Bleah! făcu Tally, imaginându-şi faţa înmuindu-se 
brusc pentru a putea fi modelată sub o altă formă. 

— Cu dozele zilnice de substanţă, plasticul se topeşte gra- 
dual şi este absorbit în corp. Chipul se întoarce la aspectul 
iniţial. Mai mult sau mai puţin. 

Tally ridică din sprâncene. 

— Mai mult sau mai puţin? 

— Putem doar aproxima locurile în care oasele au fost re- 
duse. Şi nu putem efectua schimbări majore, de exemplu, 
înălțimea cuiva, fără chirurgie. Maddy şi cu mine avem toate 
beneficiile noncosmetice ale operaţiei: dinți fără cusur, ve- 
dere perfectă, rezistenţă la boli. Dar aducem foarte mult cu 
felul în care am fi arătat fără operaţie. Cât despre grăsimea 
care a fost aspirată, spuse Az mângâindu-și stomacul, s-a do- 
vedit a fi uşor de înlocuit. 

— Dar de ce? De ce v-aţi dori să fiți urâţi? Eraţi doctori, 
aşa că nu a fost nimic în neregulă cu creierele voastre, corect? 

— Minţile noastre sunt în regulă, răspunse Maddy. Dar 
am dorit să punem bazele unei comunităţi de oameni fără le- 
ziuni, oameni liberi de gândirea frumoşilor. A fost singura 
cale de a observa diferenţele pe care le produc leziunile. 
Aceasta însemna că trebuia să adunăm un grup de urâţi. Oa- 
meni tineri, recrutaţi din oraşe. 

Tally încuviinţă. 

— Aşadar a trebuit să deveniți şi voi urâţi. Altminteri, cine 
v-ar fi crezut? 

— Ne-am îmbunătățit substanţa chimică declanşatoare şi 
am creat o pastilă pe care o luam o dată pe zi. În câteva luni, 
vechile noastre feţe şi-au revenit la normal. 

Maddy îşi privi soţul cu o sclipire în ochi. 

— De fapt, a fost un proces fascinant. 

— Trebuie să fi fost, spuse Tally. Dar leziunile? Puteţi 
crea o pastilă care să le vindece? 

Pentru un moment, păstrară amândoi tăcerea, apoi Maddy 
clătină din cap. 

— Nu am găsit niciun răspuns până la venirea Circum- 
stanțelor speciale. Az şi cu mine nu suntem specialişti în cre- 
iere. Am muncit douăzeci de ani la asta, fără succes. Dar aici, 
în Ținutul de Fum, am văzut diferenţa dintre frumoși şi urâţi. 

— Şi eu am văzut-o, spuse Tally, gândindu-se la diferen- 
tele dintre Peris şi David. 

Az ridică o sprânceană. 

— Înseamnă că eşti foarte perspicace. 

— Dar noi ştim că există o metodă de vindecare, spuse 
David. 

— Care? 

— Trebuie să existe, spuse Maddy. Datele noastre au ară- 
tat că toată lumea are leziuni după prima operaţie. Aşa că, 
atunci când o persoană ajunge într-o funcţie care presupune 
provocări, autorităţile o vindecă. Leziunile sunt eliminate în 
secret, poate chiar şi fixate cu o pastilă, asemenea plasticului 
pentru oase, iar creierul se întoarce la normal. Trebuie să fie 
un tratament simplu. 

— O să-l găsiţi într-o zi, spuse David încet. 

— Nu avem echipamentul potrivit, zise Maddy oftând. Nici 
măcar nu avem un subiect uman frumos pe care să-l studiem. 

— Dar staţi! interveni Tally. Aţi locuit într-un oraş plin 
cu frumuseți. Când aţi devenit doctori, leziunile voastre au 
dispărut. Nu aţi observat că vă schimbaţi? 

Maddy ridică din umeri. 

— Sigur că am observat. Învățam cum lucrează corpul 
uman şi cum să facem faţă uriaşei responsabilităţi de a salva 

vieţi. Dar nu ne simțeam ca şi cum creierele noastre s-ar fi 
schimbat. Simţeam că ne maturizăm. 

— O! Dar când aţi privit în jur la toţi ceilalți, cum se face 
că nu v-aţi dat seama că aveaţi... creierul afectat? 

Az zâmbi. 

— Nu prea aveam cu ce să îi comparăm pe concetăţenii 
noştri, doar câțiva colegi care păreau diferiți de majoritatea 
oamenilor. Mai angajaţi. Dar asta nu a fost o surpriză. Istoria 
ar indica faptul că majoritatea oamenilor au format întot- 
deauna o turmă. Înainte de operaţie, existau războaie, ură în 
masă şi defrişări. În orice ne transformă aceste leziuni, nu ne 
îndepărtăm foarte mult de felul în care era umanitatea în pe- 
rioada locuitorilor Ruinelor. Acum suntem doar... puţin mai 
uşor de condus. 

— Acum normal este să ai leziuni, spuse Maddy. Suntem 
toţi obişnuiţi cu efectele. 

Tally inspiră profund, amintindu-și de vizita lui Sol şi a lui 
Ellie. Părinţii ei fuseseră atât de siguri pe ei şi totuşi, într-un 
fel, erau cu totul neştiutori. Dar întotdeauna păruseră a fi ast- 
fel, înţelepţi şi încrezători şi, în acelaşi timp, deconectaţi de la 
orice înseamnă problemele reale pe care Tally le avea pentru 
că era urâtă, Oare era din cauza leziunilor? Tally îşi imaginase 
că aşa erau părinții ei. 

De fapt, noii frumoşi trebuiau să fie superficiali şi egoişti. 
Pe când era urât, Peris făcea haz de frumoşi. Dar nu întârziase 
nicio secundă să se alăture distracţiei lor. Nimeni n-o făcea. 
Aşadar, de unde puteai şti dacă era vorba despre operaţie sau 
despre faptul că oamenii acceptau felul în care funcţionaseră 
lucrurile întotdeauna? 

Doar creând o lume nouă, adică exact ceea ce începuseră 
Maddy şi Az să facă. 

Tally se întrebă ce venea mai întâi: operaţia sau leziunile? 
Oare înfrumusețarea era doar o momeală pentru a aduce pe 
toată lumea sub bisturiu? Sau leziunile erau doar o finisare a 
procesului de înfrumusețare? Poate concluzia logică a faptului 
că toată lumea arăta la fel era că şi toată lumea gândea la fel. 

Se lăsă pe spătarul scaunului. Avea ochii înceţoşaţi, iar sto- 
maculi se strângea ori de câte ori se gândea la Peris, la părin- 
ţii ei şi la toţi ceilalți frumoşi pe care îi cunoscuse. Cât de 
diferiţi erau? se întreba ea. Oare cum se simțeau fiind fru- 
moşi? Cum era să ai ochii aceia mari şi trăsăturile superbe? 

— Pari obosită, spuse David. 

Ea râse uşor. Parcă trecuseră săptămâni de când ea şi 
David sosiseră acolo. Cele câteva ore de conversaţie îi schim- 
baseră lumea. 

— Un pic. 

— Poate ar fi bine să plecăm, mamă. 

— Sigur, David. E târziu, iar Tally are multe informaţii de 
asimilat. 

Maddy şi Az se ridicară, iar David o ajută pe Tally, dându-i 
scaunul deoparte. Fata îşi luă rămas-bun de la ei uluită, tre- 
sărind când le citi fețele bătrâne şi urâte: lor le părea rău pen- 
tru ea. Erau trişti că ea trebuise să afle adevărul, că ei fuseseră 
cei care trebuiseră să i-l dezvăluie. După douăzeci de ani, 
poate că se obişnuiseră cu ideea, dar încă îşi dădeau seama că 
era un adevăr îngrozitor de aflat. 

Nouăzeci şi nouă la sută dintre oameni suferiseră modifi- 
cări ale creierului şi doar câțiva ştiau exact ce însemna asta. 

+ © 
— Înţelegi acum de ce am vrut să-i întâlneşti pe părinții mei? 

— Da, cred că da. | 

Tally şi David se aflau în întuneric, urcând culmea înapoi 
spre Ținutul de Fum, iar cerul era plin de stele, acum, că luna 
apusese. 

— Te-ai fi putut întoarce în oraş fără să afli. 

Tally se cutremură, dându-şi seama de câte ori era să facă 
acest pas. În bibliotecă, chiar deschisese pandantivul, aproape 
ridicându-l spre ochi. Dacă ar fi mers până la capăt, specialii 
ar fi ajuns aici în câteva ore. 

— N-am putut suporta asta, spuse David. 

— Dar unii urâţi trebuie să se întoarcă, nu? 

— Sigur. Se plictisesc să stea aici, ca într-o tabără, iar noi 
nu-i putem obliga să rămână. 

— Îi lăsaţi să plece? Când ei nici măcar nu ştiu ce în- 
seamnă operaţia cu adevărat? 

David se opri şi o apucă pe Tally de umăr. Suferinţa se 
putea citi pe chipul lui. 

— Nici noi nu ştim. Şi dacă am spune tuturor despre sus- 
piciunile noastre? Mulţi dintre ei nu ne-ar crede, iar alţii ar 
fugi înapoi în oraş ca să-şi salveze prietenii. Şi, în cele din 
urmă, oraşele ar afla teoria noastră şi ar face tot ce le stă în 
putere pentru a ne extermina. 

Deja fac asta, îşi spuse Tally. Se întreba câţi alți spioni fu- 
seseră şantajaţi de speciali şi trimişi în căutarea Ținutului de 
Fum, câţi ajunseseră atât de aproape. Ar fi dorit să-i spună lui 
David ce aveau aceştia de gând, însă cum? Nu-i putea spune 

că venise aici ca spion, căci David n-ar mai fi avut niciodată în- 
credere în ea. 

Oftă. Era momentul perfect pentru a pune capăt ameste- 
cului în relaţia dintre David şi Shay. 

— Nu pari foarte fericită. 

Tally încercă să zâmbească. David îi împărtăşise deja cel 
mai mare secret, acum ar fi trebuit să i-l spună şi ea pe al ei. 
Dar nu era destul de curajoasă cât să-l rostească. 

— A fost o noapte lungă. Atâta tot. 

David zâmbi şi el. 

— Stai liniştită, nu va dura o veşnicie. 

Tally se întrebă cât mai era până în zori. În câteva ore avea 
să ia micul dejun alături de Shay, Croy şi toţi ceilalți pe care 
aproape îi trădase, aproape condamnată la operaţie. Gândul 
o înfioră. 

— Hei! spuse David, ridicându-i bărbia în palmă. Te-ai 
descurcat de minune în seara asta. Cred că părinţii mei au 
fost impresionați. 

— Cum? De mine? 

— Bineînţeles, Tally. Ai înţeles imediat ce înseamnă toate 
astea. Mulţi oameni nu vor să creadă, la început. Spun că au- 
torităţile nu ar putea fi atât de crude. 

Ea zâmbi trist. 

— Stai liniştit, eu cred. 

— Exact! Am văzut mulți puşti de la oraş venind aici. Tu 
eşti diferită de ei. Tu poţi vedea lumea clar, chiar dacă ai fost 
răsfăţată. Iată de ce a trebuit să-ţi spun. Iată de ce... 

Tally îl privi în ochi şi îi văzu din nou chipul strălucind, 
ceea ce o făcu să simtă din nou căldura aceea plăcută. 

— Iată de ce eşti frumoasă, Tally. 

Cuvintele o ameţiră pentru câteva clipe, ca şi cum ar fi pri- 
vit în ochii unei frumuseți noi. 

— Eu? 

Tally râse, scuturându-şi capul. 

— Cum, cu buzele mele subțiri şi ochii prea apropiaţi? 

— Tally... - 

— Şi părul sârmos şi nasul turtit? 

— Nu spune asta. 

Degetele lui îi mângâiară obrajii, cicatricile care erau 
aproape vindecate şi trecură uşor peste buzele ei. Ea ştia cât 
de aspre erau mâinile lui David, dure şi grosolane ca lemnul. 
Dar, cumva, mângâierea aceea i se păru blândă şi plăcută. 

— Este cel mai rău lucru pe care ţi-l spun, pe care vi-l spun 
tuturor. Indiferent ce-ar produce leziunile craniene, cel mai 
mare rău este făcut înainte ca măcar să pună mâna pe bistu- 
riu. Vi se spală creierul şi vi se spune că sunteţi urâţi. 

— Dar suntem. Toată lumea este. 

— Prin urmare, tu crezi că eu sunt urât? 

Ea îşi întoarse privirea. 

— E o întrebare inutilă. Nu e vorba despre indivizi. 

— Ba da, Tally. Exact despre asta este vorba. 

— Vreau să spun că nimeni nu poate fi... Vezi tu, biolo- 
gic, suntem lucruri pe care toţi le... 

Cuvintele i se opriră în gât. 

— Tu chiar crezi că sunt frumoasă? 

— Da. 

— Mai frumoasă decât Shay? 

Rămaseră amândoi tăcuţi, cu gurile deschise. Tally pusese 
întrebarea înainte să apuce să gândească. Oare cum putuse 
rosti ceva atât de urât? 

— Îmi pare rău. l 

David ridică din umeri, privind în altă parte. 

— E o întrebare dreaptă. Da, cred. 

— Ce crezi? 

— Cred că eşti mai frumoasă decât Shay. 

O spuse foarte firesc, de parcă ar fi vorbit despre vreme. 

Tally închise ochii, copleşită pe neaşteptate de toată epui- 
zarea de peste zi. Văzu fața lui Shay — prea îngustă, cu ochii 
prea îndepărtați — şi un sentiment îngrozitor o cuprinse. 
Căldura pe care o simţise datorită lui David era întrecută de 
acest sentiment. 

În fiecare zi din viaţa ei insultase alți urâţi şi fusese insul- 
tată la rândul ei. Grăsana, Ochi de Porc, Slăbănogul, Coşuri, 
Monstrul — toate poreclele pe care urâţii le foloseau pentru 
a se jigni unii pe alţii fără rezerve. Dar în mod egal, fără ex- 
cepţie, astfel încât nimeni să nu se simtă exclus din pricina 
vreunei neşanse din naştere. Şi nimeni nu era considerat nici 
măcar pe departe frumos, privilegiat pentru gene norocoase. 
Iată de ce îi făcuseră pe toţi frumoşi. 

Nu era drept. 

— Nu spune asta, te rog. 

— M-ai întrebat. 

Tally făcu ochii mari. 

— Dar este îngrozitor! Este greşit. 

_ — Ascultă, Tally. Pentru mine nu asta este important. Ce 
este în interiorul tău contează mult mai mult. 

— Dar întâi îmi vezi faţa. Reacţionezi la simetrie, nuanța 
pielii, forma ochilor. Şi tu decizi ce e în interiorul meu, pe 
baza acestor reacţii. Eşti programat să o faci. 

— Eu nu sunt programat. Nu am crescut în oraş. 

— Nu e vorba despre cultură, ci despre evoluţie! 

David ridică din umeri, înfrânt, furia străbătându-i în voce: 

— Poate că o parte este. 

Apoi râse obosit. 

— Dar ştii ce mi-a stârnit interesul la tine? 

Tally inspiră adânc, încercând să se calmeze. 

— Ce anume? 

— Zgârieturile de pe faţa ta. 

— Poftim? întrebă Tally, clipind des. 

— Zgârieturile, răspunse David şi îi atinse din nou uşor 
obrazul. 

Ea se cutremură, alungând senzaţia de electricitate pe care 
i-o lăsaseră degetele lui. 

— E o nebunie. Pielea imperfectă este semnul unui sis- . 
tem imunitar prost. 

David râse. 

— Era un semn că ai avut o aventură, Tally, că ai trecut 
prin multe în sălbăticie ca să ajungi aici. Pentru mine, este un 
semn că trăisei o poveste foarte interesantă. 

Indignarea ei se estompă. 

— O poveste interesantă? 

Tally scutură din cap, simțind că îi vine să râdă. 

— De fapt, fața mea a fost zgâriată în oraş, când am zbu- 
rat cu placa printre nişte copaci. Cu viteză foarte mare. Ce 
mai aventură! 

— Şi asta e o poveste. După cum am crezut când te-am 
văzut prima oară, îţi asumi riscuri. Încă îţi mai asumi riscuri, 
spuse David, degetele lui prinzând o şuviță din părul lui Tally. 

— Presupun că da. 

Stând acolo pe întuneric, împreună cu David, simțea că 
îşi asumă un risc. Totul era pe cale să se schimbe din nou. El 
încă avea privirea aceea, care îl făcea frumos. 

Poate că el chiar putea vedea dincolo de chipul ei urât. 
Poate că ceea ce era în interiorul ei conta pentru el mai mult 
decât orice altceva. 

Tally păşi pe o piatră de mărimea unui pumn şi îşi găsi cu 
greu echilibrul. Acum se priveau ochi în ochi. Tally înghiţi în 
sec. 

— Tu chiar crezi că sunt frumoasă. 

— Da. Ceea ce faci tu, felul în care gândeşti, toate astea 
te fac frumoasă. 

Un gând ciudat îi trecu fetei prin minte şi zise: 

— Nu mi-ar plăcea dacă ai face operaţia. Chiar dacă nu 
ţi-ar afecta şi creierul. 

Nu-i venea să creadă că spunea așa ceva. 

— Uau, mulţumesc! răspunse el, zâmbind prin întuneric. 

— Nu vreau să arăţi ca toți ceilalți. 

. — Credeam că ăsta e scopul înfrumusețării. 

— Aşa credeam şi eu. 

Tally îi atinse cicatricea albă care îi brăzda sprânceana. 

— Cum te-ai ales cu semnul ăsta? 

— Într-o aventură. E o poveste interesantă. O să ţi-o spun 
cândva. 

— Promiţi? 

— Promit. 

— Bine. 

Tally se aplecă spre el, apăsându-l cu greutatea ei şi, pe 
când picioarele îi alunecau treptat de pe piatră, buzele lor se în- 
tâlniră. Trupul lui era cald în aerul răcoros de dinaintea zori- 
lor şi reprezenta ceva solid şi sigur în realitatea zdruncinată a 
lui Tally. Se ţinu de el strâns, uimită de intensitatea sărutului. 

Câteva clipe mai târziu, se dădu înapoi ca să-şi recapete 
suflul, gândindu-se pentru o secundă la ciudăţenia situaţiei. 
Urâţii se sărutau între ei şi făceau chiar mai multe, dar întot- 
deauna părea că nimic nu contează până când nu capeţi fru- 
museţea. 

Dar asta conta. 

Îl trase pe David din nou înspre ea, degetele ei apucând 
pielea jachetei sale. Frigul, muşchii care o dureau, lucrurile 
îngrozitoare pe care tocmai le aflase, toate astea sporeau in- 
tensitatea senzaţiei. 

Apoi, el îi atinse ceafa şi îşi trecu degetele peste lănţişor, 
până când ajunse la răceala de metal a pandantivului. 

Ea se încordă şi buzele li se despărțiră. 

— Cum rămâne cu ăsta? întrebă el. 

Tally strânse pandantivul în pumn. Cu cealaltă mână încă 
îl ţinea pe David. Nu avea cum să-i mai spună acum despre 
doctoriţa Cable. Se putea îndepărta de ea, poate pentru tot- 
deauna. Pandantivul era încă între ei. 

Dintr-odată, Tally îşi dădu seama că ştia ce trebuia să facă. 
Era perfect. 

— Vino cu mine! 

— Unde? 

— În Ţinutul de Fum! Trebuie să-ţi arăt ceva. 

ÎI trase în sus pe pantă şi se cățărară până când ajunseră 
pe culme. 

— Eşti în regulă? întrebă el, gâfâind. N-am vrut să... 

— Mă simt grozav. 

Tally îi zâmbi larg, apoi privi în jos, spre Ținutul de Fum. 
Un singur foc de tabără ardea în centrul aşezării, unde gar- 
dienii de noapte se adunau din oră în oră ca să se încălzească. 

— Vino! 

„Pe neaşteptate, i se păru important să ajungă acolo repede, 
înainte ca certitudinea ei să înceapă să se diminueze, înainte 
ca senzaţia de căldură din interiorul ei să cedeze locul incer- 
titudinii. Cobori printre pietrele pictate ale drumului pentru 
plăcile de zbor. David se strădui să ţină pasul cu ea. Când 
ajunse cu picioarele la sol, Tally alergă fără să ţină cont de co- 
libele întunecoase şi tăcute de pe ambele părţi ale drumului, 
nevăzând decât locul din fața ei. Viteza ei părea să nu implice 
niciun efort, de parcă ar fi zburat într-un spațiu deschis. 

Tally alergă până când ajunse la foc, oprindu-se brusc 
atunci când dădu de valul de fierbinţeală şi de fum. Ridică 
mâna şi-şi desfăcu lănţişorul de care era agăţat pandantivul. 

— Tally! 

David alergă spre ea gâfâind, confuzia citindu-i-se pe chip. 
Cu suflarea tăiată, încercă să vorbească mai departe. 

— Nu, îi spuse Tally. Doar priveşte. 

Pandantivul atârna de pumnul ei, strălucind la lumina fo- 
cului. Tally îşi concentră toate îndoielile asupra acestuia, în- 
treaga ei frică de a fi descoperită, teroarea resimţită din cauza 
amenințărilor doctoriţei Cable. Strânse pandantivul până 

când muşchii începură s-o doară, forțându-şi parcă mintea să 
înțeleagă ideea aproape de neconceput că putea să rămână 
întreaga viaţă o urâtă. Deşi, într-un fel, nu era urâtă deloc. 

Îşi deschise pumnul şi aruncă lănţişorul în mijlocul focu- 
lui. Acesta nimeri pe un buştean care trosnea. Inima de metal 
se înnegri pentru o clipă, deveni galbenă şi apoi albă. În cele 
din urmă, se auzi un pocnet uşor, de parcă ceva prins înăuntru 
ar fi explodat, apoi pandantivul alunecă de pe buştean şi dis- 
păru în flăcări. 

Tally se întoarse spre David, în faţa ochilor apărându-i o 
mulţime de scântei din cauză că privise prea mult timp focul. 
El tuşi din pricina fumului. 

— Uau! A fost ceva teatral! 

Deodată, Tally se simţi penibilă. 

— Da, presupun că a fost. 

David se apropie de Tally. 

— Chiar ai vorbit serios. Oricine ți l-ar fi dat... 

— Nu mai contează. 

— Dacă vine? 

— Nu vine nimeni. Sunt sigură de asta. 

David zâmbi şi o trase pe Tally de lângă foc, îmbrățişând-o. 

— Ei bine, Tally Youngblood, cu siguranță știi cum să do- 
vedeşti ceea ce spui. Te-aş fi crezut şi dacă doar mi-ai fi spus... 

— Nu, trebuia să fac asta. Trebuia să-l ard. Ca să fiu sigură. 

El o sărută pe frunte şi râse. 

— Eşti frumoasă. 

Tally şopti: 

— Când spui asta, aproape că.. 

Deodată, un val de epuizare o izbi pe Tally, de parcă şi ul- 
timul strop de energie din ea s-ar fi topit în foc, împreună cu 
pandantivul. Era obosită din pricina alergării, a nopţii lungi cu 
Maddy şi Az, a muncii de peste zi. Iar a doua zi avea să dea 
ochii din nou cu Shay, trebuind să-i explice ce se întâmplase 
între ea şi David. Desigur, în momentul în care Shay va ob- 
serva lipsa pandantivului, va şti. 

Dar măcar nu va şti adevărul. Pandantivul fusese ars şi de- 
venise imposibil de recunoscut, iar scopul său ascuns fusese 
distrus pentru totdeauna. Tally se lăsă în braţele lui David, 
închizându-şi ochii. Imaginea inimii incandescente încă îi 
ardea în minte. 

Era liberă. Doctoriţa Cable nu avea să mai vină niciodată 
şi nimeni nu o mai putea îndepărta de David sau de Ținutul 
de Fum, nimeni nu îi mai putea afecta creierul prin operaţie 
sau ce li se făcea frumoşilor. Nu mai era un spion. În sfârşit, 
locul ei era aici. 

Tally îşi dădu seama că începuse să plângă. 

David o conduse în tăcere până la baracă. În dreptul uşii, se 
aplecă să o sărute, dar ea se trase înapoi şi scutură din cap. Shay 
se afla înăuntru. Tally urma să discute cu ea a doua zi. Nu avea 
să fie uşor, dar Tally ştia că acum putea înfrunta orice. 

David încuviinţă, îi sărută degetul şi atinse una dintre ci- 
catricile rămase pe obrazul ei. 

— Ne vedem mâine, şopti el. 

— Unde mergi? 

— Fac o plimbare. Trebuie să cuget. 

— Tu nu dormi niciodată? 

— Nu în noaptea asta, răspunse el zâmbind. 

Tally îi sărută mâna şi se strecură înăuntru. Îşi azvârli pan- 
tofii şi se strecură în pat cu hainele pe ea, adormind în câteva 
secunde, de parcă toată greutatea lumii ar fi fost ridicată de pe 
umerii ei. 


În dimineaţa următoare, se trezi în plin haos; se auzeau oa- 
meni alergând, strigând şi urletul maşinilor care îi invadaseră 
visele. Prin fereastra barăcii văzu cerul plin de magnetogli- 
soare. 

Circumstanţele speciale sosiseră! 


Partea a lil-a 
ÎN FOC 


Frumuseţea este acest cap al Meduzei 

Pe care bărbaţi înarmaţi o caută, să i-l reteze: 

Este şi mai primejdioasă când e cu adevărat moartă, 
Şi moartă va privi fix şi va preface-n stană. 

— Archibald MacLeish, „Frumuseţe” 


INVAZIA 


Tally se întoarse de la fereastră şi nu văzu nimic altceva decât 
paturi goale. Era singură în baracă. 

Scutură din cap ca să-şi alunge somnul şi îndoiala. Solul se 
mişca sub picioarele ei goale, iar baraca se cutremura în jurul 
ei. Deodată, plasticul dintr-o fereastră explodă, iar gălăgia înă- 
buşită de afară dădu buzna înăuntru, bubuindu-i în urechi. 
Toată casa se cutremura de parcă ar fi urmat să se prăbușească. 

Unde era toată lumea? Fugiseră deja cu toţii din Ținutul 
de Fum, lăsând-o aici, să facă faţă singură invaziei?. 

Tally alergă la ușă şi o deschise larg. În faţa ei ateriza un 
magnetoglisor, orbind-o pentru câteva clipe cu un nor de fum. 
Recunoscu liniile dure ale maşinăriei Circumstanţelor spe- 
ciale care o dusese prima oară la doctoriţa Cable. Dar aceasta 
era echipată cu patru lame strălucitoare — fiecare dispusă în 
locurile unde o maşină de teren ar avea roțile. Era o combina- 
ţie între un magnetoglisor normal şi un elicopter al rangerilor. 

Tally îşi dădu seama că maşinăria putea călători oriunde, 
în interiorul oraşului sau în sălbăticie. Îşi aminti cuvintele 

doctoriţei Cable: Vom sosi acolo în câteva ore. Tally se forţă 
să alunge gândul acesta din inima ei. Atacul nu putea să aibă 
vreo legătură cu ea. 

Magnetoglisorul ateriză cu o bubuitură pe pământul pră- 
fos. Nu era timp să stea şi să se mire. Se întoarse şi o luă la fugă. 

Tabăra era un haos de fum şi siluete care alergau. Focurile 
pentru gătit fuseseră spulberate şi tăciuni aprinşi ardeau peste 
tot. Două barăci mari ale aşezării ardeau şi ele. Găinile şi 
iepurii alergau de colo-colo, praful şi cenuşa se ridicau în vâr- 
tejuri violente. Zeci de locuitori fugeau prin zonă, încercând 
să stingă focurile, alţii străduindu-se să scape, cei mai mulți 
copleșiți de panică. 

Peste tot, mişunau siluetele frumoşilor cruzi. Uniformele 
lor gri se mişcau ca nişte umbre prin confuzia generală. Gra- 
ţioşi şi deloc grăbiţi, de parcă n-ar fi observat haosul din jurul 
lor, atacându-i pe localnicii panicaţi. Se mişcau ca într-o ceaţă, 
fără ca Tally să le poată vedea armele, lăsându-i la pământ pe 
toţi cei pe lângă care treceau, legaţi şi ameţiţi. 

Aveau o repeziciune şi o putere supraomeneşti. Operaţiile le 
oferiseră specialilor ceva mai mult decât nişte feţe îngrozitoare. 

` În apropierea sălii de mese, vreo douăzeci şi cinci de lo- 
calnici opuneau rezistenţă, ținând la depărtare câţiva speciali, 
cu topoare şi bâte. Tally îşi croi drum spre locul cu pricina şi 
mirosul nefiresc de mic dejun ajunse până la ea prin vălătucul 
de fum. Stomacul îi ghiorțăi. 

Tally îşi dădu seama că dormise în timpul micului dejun, 
fiind prea epuizată ca să se trezească împreună cu ceilalți. Spe- 
cialii trebuie să fi aşteptat până când majoritatea localnicilor 
se strânseseră în sala de mese, înainte de a porni invazia. 

Bineînţeles. Voiau să-i prindă pe cât mai mulți dintre ei 
dintr-o singură lovitură. 

Specialii nu atacaseră grupul mare de la sala de mese. Aş- 
teptau răbdători, în cerc, în jurul construcţiei. Numărul lor creş- - 
tea mereu, căci noi magnetoglisoare aterizau în fiecare minut. 
Dacă cineva încerca să treacă de cordon, reacţionau imediat, 
dezarmând şi împiedicând pe oricine dădea să fugă. Dar ma- 
joritatea locuitorilor din Ținutul de Fum erau prea șocați ca să 
reziste, paralizaţi de chipurile îngrozitoare ale invadatorilor. 
Majoritatea oamenilor nu văzuseră niciodată frumoşi cruzi. 

Tally se lipi de clădire, încercând să se ascundă în spatele 
unei stive de lemne de foc. Îşi acoperi ochii să se apere de vâr- 
tejul de praf, în căutarea unei căi de scăpare. Nu avea cum să 
ajungă în centrul Ținutului de Fum — placa ei se afla pe aco- 
perişul punctului de schimb, ca să se alimenteze de la soare. 
Pădurea era singura ei speranţă. | 

Un pâlc de copaci care scăpaseră de defrişare se afla în cea 
mai apropiată margine a aşezării şi putea ajunge acolo aler- 
gând vreo douăzeci de secunde. Dar o specială stătea între ea 
şi marginea pădurii, aşteptând să intercepteze orice localnic 
fugar. Ochii femeii scrutau zona din apropierea copacilor, 
capul mişcându-i-se dintr-o parte într-alta, cu o mişcare regu- 
lată nefirească, asemenea cuiva care priveşte un meci de tenis 
difuzat cu încetinitorul, fără să-i acorde prea mult interes. 

Tally se târî mai aproape, rămânând lipită de zidul con- 
strucției. Un magnetoglisor trecu pe deasupra, aruncând un 
vârtej de fum şi bucăţi de lemn înspre ea, orbind-o. 

Când reuşi să vadă din nou, Tally descoperi un urât în vâr- 
stă, stând pe vine lângă ea, lipit de zid. 

— Hei! şopti el. 

Fata recunoscu trăsăturile flasce şi expresia înverşunată. 
Era Şeful. 

— Tânără domnişoară, avem o problemă. 

Vocea lui aspră răzbătu peste zgomotul atacului. Tally 
privi în direcţia specialei care aştepta. | 

— Da, ştiu. 

Un alt magnetoglisor trecu urlând pe deasupra lor, iar Şeful 
o trase după colţul clădirii şi în jos, în spatele unui cilindru în 
care se colecta apa care curgea din rigole. 

— Ai observat-o şi tu? 

El rânji, arătându-şi dintele lipsă. 

— Poate dacă alergăm amândoi odată, unul dintre noi va 
reuşi să ajungă. Dacă celălalt opune rezistenţă. 

Tally înghiţi în sec. 

— Presupun că da. 

O privi pe speciala care stătea cât se poate de calmă. 

— Dar sunt foarte rapizi. 

— Depinde. 

Şeful lăsă jos de pe umăr sacul de molton. 

— lată două lucruri pe care le ţin pentru cazuri de urgență. 

Desfăcu sacul şi scoase un container de plastic destul de 
mare încât să încapă în el un sendviş. 

— Acesta este unul. 

Desfăcu un colţ al capacului, de sub care se ridică un nor 
de praf. O secundă mai târziu, o văpaie zbură spre capul lui 
Tally. Aceasta îşi acoperi faţa, ochii lăcrimându-i, şi încercă să 
scuipe flacăra care i se strecurase în gât. 

— Nu e rău, nu-i aşa? întrebă Şeful chicotind. E ardei ha- 
banero pur, uscat şi măcinat până când a devenit pulbere. Nu 
e prea rău în fasole, dar e groaznic pentru ochi. 

Tally clipi ca să-şi alunge lacrimile şi reuşi să bâiguie: 

— Eşti nebun? 

— Celălalt obiect este acest sac, în care se află o mostră 
reprezentativă a două sute de ani de cultură vizuală a locui- 
torilor Ruinelor. Artefacte nepreţuite şi de neînlocuit. Aşa- 
dar, ce preferi? 

— Poftim? 

— Preferi ardeiul habanero sau sacul cu reviste? Vrei să fii 
prinsă în timp ce îţi dobori prietena specială? Sau să salvezi o 
bucăţică prețioasă din moştenirea umanităţii de aceşti barbari? 

Tally tuşi din nou. 

— Presupun că... vreau să scap. 

Şeful zâmbi. 

— Dumnezeule! Eu m-am săturat de fugă. M-am săturat 
şi să-mi pierd părul şi să nu văd bine la distanţă. Mi-am în- 
cheiat misiunea, iar tu pari foarte rapidă. 

Şeful îi dădu sacul. Era greu, dar Tally căpătase putere de 
când venise în Ținutul de Fum. Revistele nu erau nimic în 
comparaţie cu bucăţile de metal. 

Se gândi la prima zi în care sosise aici şi văzuse pentru 
prima oară o revistă, în bibliotecă, aflând cu groază cum ară- 
tase umanitatea cândva. Imaginile îi făcuseră greață în acea 
zi, iar acum se afla aici, gata să le salveze. 

— Uite planul, spuse Şeful. Eu mă duc primul şi, când mă 
înhaţă speciala, îi arunc nişte praf de ardei în faţă. Tu fugi 
drept înainte, în goană, fără să te uiţi înapoi. Ai înţeles? 

— Da. 

— Cu puţin noroc, vom reuşi amândoi. Deşi pe mine nu 
m-ar deranja un lifting facial. Eşti gata? 

Tally puse sacul pe umăr. 

— Să mergem. 

— Unu... doi... 

Şeful făcu o pauză. i 

— O, fir-ar să fie! Avem o problemă, tânără domnişoară. 

— Ce problemă? 

— N-ai pantofi. 

Tally privi în jos. Confuză, ieşise în picioarele goale din 
baracă. Pe praful din Ținutul de Fum îi fusese uşor să alerge, 
dar în pădure... 

— Nu vei reuşi să parcurgi nici zece metri, fetiţo. 

Şeful îi luă sacul cu reviste şi îi dădu cutia de plastic. ` 

— Acum, porneşte. 

— Dar... Nu vreau să mă întorc în oraş, spuse Tally. 

— Da, tânără domnişoară, nici pe mine nu m-ar deranja 
un tratament stomatologic decent. Dar cu toţii trebuie să 
facem sacrificii. Pornim acum! 

Spunând acest ultim cuvânt, Şeful o împinse din spatele 
containerului cu apă. 

Tally porni înainte împiedicându-se, nimerind în mijlo- 
cul străzii, expusă. Urletul unui magnetoglisor se auzi deasu- 
pra capului ei şi fata se lăsă în jos instinctiv, alergând spre 
adăpostul pe care i-l oferea pădurea. 

Speciala îşi întoarse capul spre Tally, îşi încrucişă brațele 
şi se încruntă ca un profesor care îşi vede micii elevi ju- 
cându-se unde nu au voie. 

Tally se întrebă dacă ardeiul va avea vreun efect asupra fe- 
meii. Dacă o afecta la fel cum o afectase pe ea, va avea timp să 
ajungă în pădure. Chiar dacă ea trebuia să fie doar momeala. 
Chiar dacă nu avea pantofi. 

Chiar dacă se dovedea că David fusese deja capturat şi nu 
avea să-l mai vadă niciodată... 

Gândul acesta îi stârni un val uriaş de furie şi alergă înspre 
femeie, ţinând strâns cutia cu ambele mâini. 

Un zâmbet apăru pe faţa crudă a specialei. 

Cu o secundă înainte de coliziune, speciala păru să dis- 
pară, evaporându-se asemenea unei monede în mâna unui 
magician. Când făcu pasul următor, Tally simţi ceva dur iz- 
bindu-se de tibia ei şi piciorul începu să o doară. Trupul i-a 
fost azvârlit înainte, mâinile se întinseră pentru a amortiza că- 
derea, iar cutia de plastic îi scăpă. 

Căzu cu putere, alunecând pe palme. Pe când se rostogo- 
lea în praf, Tally o zări pe specială stând pe vine lângă ea. Fe- 
meia nu făcuse decât să se lase în jos, cu o iuţeală incredibilă, 
iar Tally se împiedicase de ea ca un ţânc stângaci într-o încă- 
ierare. 

Scuturându-şi capul şi scuipând praf, Tally zări cutia, prea 
departe ca să o poată ajunge. Se târi spre ea, dar o greutate 
ameţitoare îi căzu în spate, izbindu-i faţa de pământ. Îşi simți 
încheieturile mâinilor trase şi prinse cu nişte cătuşe de plas- 
tic dur, care îi tăiau carnea. 

Se luptă, dar nu reuşi să se mişte. 

Apoi, greutatea aceea îngrozitoare se ridică şi o împunsă- 
tură de bocanc o răsuci cu faţa în sus, fără efort. Speciala stă- 
tea deasupra ei, zâmbind cu răceală şi ţinând cutia în mână. 

— Aşa, ascultă, urâto, spuse frumoasa crudă, încearcă să 
te calmezi. Nu vrem să-ți provocăm niciun rău. Dar o vom 
face dacă suntem nevoiţi. 

Tally dădu să vorbească, dar falca ei se încleştase dureros. 
Se izbise de pământ atunci când căzuse. 

— Ce-i aşa important la asta? întrebă speciala scuturând 
cutia şi încercând să privească prin plasticul translucid.. 

Cu colțul ochiului îl zări pe Şef ajungând la marginea pă- 
durii. Alerga încet, chinuit, sacul fiind prea greu pentru el. 

— Deschide-o şi ai să vezi, spuse Tally gemând. 

— Aşa o să fac, răspunse femeia, încă zâmbind. Dar prio- 
rităţile sunt altele. 

Îşi îndreptă atenţia spre Şef, iar atitudinea ei se transformă 
dintr-odată în cea a unui animal. Stătea pe vine, arcuită ca o 
pisică gata să sară. 

Tally se rostogoli pe umeri, aruncându-şi cu putere pi- 
cioarele înainte. Izbi cutia, care se deschise. Praful verde-ma- 
roniu se ridică spre specială. 

Pentru o clipă, o expresie de uimire apăru pe chipul fe- 
meii. Scoase o icnitură. Tot trupul i se cutremura. Apoi ochii 
şi pumnii i se strânseră şi începu să ţipe. 

Țipătul nu era uman. Îi străpunse urechile lui Tally ase- 
menea unui fierăstrău electric trecând prin metal. Fiecare 
muşchi al corpului ei se lupta să se elibereze de cătuşe. In- 
stinctele îi cereau să-şi acopere urechile. Cu o altă mişcare 
puternică, se rostogoli şi sări în picioare, pornind în direcția 
pădurii. 

Simţi o gâdilitură în gât, căci praful de ardei se răspândise 
în jur. Tuşea în timp ce alerga, iar ochii îi lăcrimau şi o usturau, 

încât aproape că nu mai vedea nimic. Cu mâinile legate la 
spate, Tally ajunse la pădure dar, dezechilibrată, se rostogoli la 
pământ când picioarele goale i se prinseră în vegetaţia bogată. 

Se luptă să înainteze, încercând să se ascundă. 

Clipind ca să-şi alunge lacrimile, văzu că ţipătul inuman 
al specialei fusese un fel de alarmă. Alţi trei frumoşi cruzi răs- 
punseseră. Unul o duse deoparte pe speciala acoperită de pra- 
ful de ardei, iar ceilalţi doi se apropiară de pădure. 

Tally îngheţă. 

Apoi simţi o gâdilătură în gât, o iritație tot mai puternică. 
Îşi ținu respiraţia şi îşi închise ochii. Dar pieptul începu să i se 
cutremure. Corpul îi fusese cuprins de convulsii, cerând să 
elimine urmele de ardei din plămâni. 

Trebuia să tuşească. 

Tally înghiţi, iar şi iar, sperând că saliva îi va stinge focul 
din gât. Plămânii îi cereau oxigen, dar nu îndrăznea să respire. 
Unul dintre speciali se afla la o aruncătură de băț de ea, scru- 
tând pădurea deasă şi mişcându-şi capul dintr-o parte în alta. 

Treptat, chinuitoare, flăcările părură să se stingă în pieptul lui 
Tally, iar tusea muri încet în ea. Se relaxă, expirând, în sfârşit. 

Printre zgomotele infernale ale magnetoglisoarelor şi su- 
netele de bătălie, specialul reuşi să-i audă respirația. Întoarse 
capul încet şi miji ochii. Dintr-o singură mişcare era lângă 
Tally, cu mâna în ceafa ei. 

— Eşti vicleană, spuse el. 

Tally încercă să răspundă, dar nu reuşi decât să tuşească 
incontrolabil. Specialul îi împinse faţa în ţărână, înainte ca ea 
să mai poată răsufla. 


_TARCUL IEPURILOR 


O duseră la ţarcul iepurilor, unde se mai găseau îngrămădiți 
în jur de patruzeci de localnici în cătuşe. Vreo doisprezece 
speciali formau un cordon în jurul lor, privind captivii cu ochi 
goi. Lângă intrarea în adăpost, câţiva iepuri ţopăiau fără 
noimă, prea zăpăciţi de libertatea neaşteptată ca să o ia la 
goană. 

Specialul care o capturase pe Tally o duse până în locul 
cel mai îndepărtat de poartă, unde stăteau îngrămădiţi câţiva 
localnici cu nasurile însângerate şi ochii înnegriți. 

— A opus rezistenţă armată! spuse el către cele două fru- 
museți crude care păzeau acest capăt al ţarcului, şi o azvârli la 
pământ, lângă ceilalți. 

Tally se împiedică şi căzu pe spate, iar greutatea corpului 
se lăsă peste cătuşele care-i zdreliră dureros carnea. Când se 
strădui să se răsucească, simţi un picior în spate, care o îm- 
pinse în sus. Pentru o clipă, se gândi că pantoful aparţinea 
unui special, dar era doar unul dintre ceilalţi localnici, care o 

ajuta să se ridice în singurul mod posibil. Reuşi să-şi salte 
trunchiul, stând cu picioarele încrucişate. 

Localnicii răniţi din jurul ei zâmbiră trist, dând din cap a 
încurajare. 

— Tally, şopti cineva. 

Se chinui să se întoarcă spre locul de unde venea vocea. 
Era Croy. Avea o tăietură la ochi, iar sângele îi curgea pe obraz. 
O parte a feței era acoperită de noroi. Croy se târî mai aproape. 

— Ai opus rezistenţă? Hm, se pare că m-am înşelat în pri- 
vinţa ta, spuse el. | 

Tally nu putea decât să tuşească. Fragmente din praful de 
ardei păreau să fi rămas în plămânii ei, precum jarul unui foc 
ce nu vrea să se stingă. Încă îi curgeau lacrimi din ochi. 

— Am observat că ai dormit în timpul chemării la micul 
dejun în această dimineaţă, spuse el. Apoi, când au venit spe- 
cialii, mi-am imaginat că ai găsit o cale convenabilă de a dis- 
părea. 

Tally scutură din cap, chinuindu-se să articuleze cuvintele 
în ciuda cenuşii din gură. 

— Am fost cu David până târziu. Atâta tot. 

Din pricina vorbitului, falca o durea şi mai rău. Croy se în- 
cruntă. l 

— Nu l-am văzut toată dimineața. 

— Serios? Poate a scăpat, răspunse Tally, clipind ca să-şi 
alunge lacrimile. 

— Nu cred că a reuşit cineva. 

Croy arătă cu bărbia spre poarta ţarcului. Se apropia un 
grup mare de localnici, păziţi de o trupă de speciali. Printre ei, 

Tally recunoscu câteva feţe ale celor care îi înfruntaseră pe 
speciali lângă sala de mese. 

— Chiar acum se face curat, spuse Croy. 

— Ai văzut-o pe Shay? 

Croy ridică din umeri. 

— A fost la micul dejun în timpul acului, dar i-am pier- 
dut urma. 

— De Şef ştii ceva? 

; — Nu, răspunse Croy privind în jur. 

— Cred că a scăpat. Am fugit impreună. 

Un zâmbet întunecat apăru pe faţa lui Croy. 

— Ciudat. Întotdeauna a spus că nu l-ar deranja să fie 
prins. Şi-ar face un lifting facial sau aşa ceva... 

Tally reuşi să zâmbească. Dar apoi se gândi la leziunile cra- 
niene care însoțeau procesul de înfrumusețare. Un fior îi 
trecu prin tot trupul. Se întrebă câţi dintre aceşti captivi ştiau 
ce avea să se întâmple cu ei. 

— Da, Şeful intenţiona să se predea şi să mă ajute să scap, 
dar nu aveam cum să ajung la pădure. 

— De ce nu? 

— N-am pantofi, răspunse Tally, mişcându-şi degetele de 
la picioare. 

Croy ridică o sprânceană. 

— Ai ales o zi proastă în care să dormi până târziu. 

— Cred că da. 

În afara ţarcului suprapopulat, nou-veniţii erau organizați 
în grupuri. Doi speciali se mişcau prin ţarc, punând un cititor 
de retină în dreptul ochilor localnicilor pe care-i scoteau unul 
câte unul. 

— Trebuie să-i separe pe toți după oraşe, spuse Croy. 

— De ce? 

— Ca să ne ducă înapoi acasă, răspunse el rece. 

— Acasă, repetă ea. 

Chiar cu o noapte înainte, cuvântul îşi schimbase semni- 
ficaţia pentru ea. lar acum, acest acasă era distrus. Zăcea în 
ruine în jurul ei, ars şi asediat. 

Studie captivii, căutându-i pe Shay şi pe David. Chipurile 
cunoscute din mulțime erau mohorâte, murdare, chinuite de 
şoc şi înfrângere, dar Tally îşi dădu seama că nu îi mai perce- 
pea drept urâţi. Expresiile reci ale specialilor, chiar dacă fru- 
moşi, i se păreau acum îngrozitoare. 

O agitaţie stârnită în apropiere îi atrase atenţia. Trei din- 
tre invadatori duceau prin arc o persoană legată de mâini şi 
de picioare, care se zbătea. O aruncară drept în colţul celor 
care opuseseră rezistenţă. 

Era Shay. 

— Fiţi cu ochii-n patru la asta! 

Cei doi speciali care-i păzeau priviră cu atenţie făptura 
chircită de durere. 

— Opozantă înarmată? întrebă unul dintre ei. 

Urmă o pauză. Tally observă că tipul avea o rană pe chipul 
frumos. 

— Neînarmată. Dar periculoasă. 

Cei trei se întoarseră grăbiţi, graţioşi şi plini de cruzime. 

— Shay! şopti Croy. 

Shay se rostogoli. Avea faţa roşie, iar din buzele umflate îi 
curgea sânge. Scuipă, saliva roşie scurgându-i-se în ţărână. 

— Croy, reuşi ea să îngaime. 

Avea limba umflată. Apoi, privirea îi căzu asupra lui Tally. 

— Tu! 

— Hei, Shay..., începu Croy. 

— Tu ai făcut asta! 

Trupul i se răsuci de parcă ar fi fost un şarpe cuprins de 
convulsiile morții. 

— Nu ţi-a ajuns să-mi furi prietenul? A trebuit să trădezi 
Ținutul de Fum! 

Tally închise ochii şi scutură din cap. Nu putea fi adevărat. 
Distrusese pandantivul. Focul îl topise. 

— Shay! strigă Croy. Calmează-te. Priveşte-o! S-a luptat 
cu ei. 

— Eşti orb, Croy? Priveşte în jurul tău! Ea a făcut asta! 

Tally inspiră adânc şi se forţă să o privească pe Shay. În 
ochii prietenei sale ardea ura. 

— Shay, ţi-o jur, n-am făcut asta. Niciodată n-am 

Vocea i se stinse. 

— Cine altcineva i-ar fi putut aduce aici? 

— Nu ştiu. 

— Nu putem da vina unii pe alţii, Shay, spuse Croy. Putea 
fi oricine. O imagine din satelit. O misiune de recunoaştere. 

— Un spion! 

— Nu vrei să o priveşti, Shay? strigă Croy. E legată, ca şi 
noi. A opus rezistenţă! 

„ Shay îşi închise ochii şi scutură din cap. 

Cei doi speciali care aveau cititorul de retină ajunseră în 
colţul celor care li se opuseseră. Unul rămase într-o parte, iar 
celălalt — o femeie — se apropie cu precauţie. 

— Nu vrem să-ţi facem rău. Dar dacă ne obligi, nu vom ezita. 

Frumuseţea crudă îl apucă pe Croy de bărbie şi îi puse 
cititorul în dreptul ochiului. Apoi privi rezultatul. 

— Altul dintre ai noştri, spuse ea. 

Celălalt special ridică o sprânceană. 

— Nu ştiam că avem atâţia fugari. 

Cei doi îl ridicară pe Croy în picioare şi îl duseră spre gru- 
pul de localnici de afară. Tally îşi muşcă buza. Croy era unul 
dintre vechii prieteni ai lui Shay. Însemna că cei doi speciali 
erau din propriul ei oraş. Poate că toți invadatorii erau de 
acolo. 

Trebuia să fie o coincidenţă. Nu putea fi vina ei. Doar vă- 
zuse pandantivul arzând! 

— Acum îl ai şi pe Croy de partea ta, din câte văd, şuieră 
Shay. 

Lacrimile începură să curgă din ochii lui Tally. De data 
asta, cauza nu mai era pulberea de ardei. 

— Uită-te la mine, Shay! 

— El te-a suspectat de la bun început. Dar i-am spus de 
fiecare dată: „Nu, Tally este prietena mea. Nu mi-ar face ni- 
ciodată ceva rău.” | | 

— Shay, nu mint. 

— Cum l-ai făcut pe Croy să se răzgândească, Tally? La 
fel cum ai procedat şi cu David? 

— Shay, nu am vrut să se întâmple nimic din toate astea. 

— Şi unde aţi fost voi doi azi-noapte? 

Tally înghiţi în sec şi se strădui să-şi păstreze controlul vocii. 

— Am stat de vorbă doar. I-am spus despre pandantiv. 

— A fost nevoie de toată noaptea pentru asta? Sau te-ai 
hotărât să faci mişcarea înainte să vină specialii? Un ultim joc 
cu el. Cu mine. 

Tally îşi lăsă capul în jos. 

— Shay... 

O mână o apucă de bărbie, ridicându-i-o. Tally clipi şi o lu- - 
mină roşie îi apăru în faţa ochilor. 

Speciala privi cu atenţie cititorul de retină. 

— Hei, ea e! f 

Tally scutură din cap. 

— Nu! 

Celălalt special privi monitorul cititorului, încuviințând, 

— Tally Youngblood? 

Fata nu răspunse. O ridicară în picioare şi îi scuturară pra- 
ful de pe haine. 

— Vii cu noi. Doctoriţa Cable vrea să te vadă Rea 

— Ştiam eu! şuieră Shay. 

— Nu! 

O traseră pe Tally spre uşa ţarcului. Ea îşi întoarse capul 
pentru a privi înapoi, gândindu-se ce cuvinte să folosească 
pentru a da explicaţii. 

Shay ridică privirea din pământ. Avea dinţii însângeraţi. 
Privirea ei căzu asupra încheieturilor lui Tally. O secundă mai 
târziu, Tally simţi eliberarea din presiune, cătuşele fiindu-i 
desfăcute. Specialii i le scoseseră. 

— Nu, spuse ea încet. 

Unul dintre speciali îi strânse umărul. 

— Nu-ţi face griji, Tally. Te ducem acasă numaidecât. 

— Căutăm grupul ăsta de ani de zile, zise un altul. 

— Da, bună treabă. 


ÎN CAZ DE PAGUBE 


O duseră în bibliotecă. Aceasta fusese transformată de inva- 
datori în comandamentul lor. Mesele lungi se umpluseră de 
monitoare portabile manevrate de speciali. Liniştea obişnuită 
a locului fusese înlocuită de bâzâitul schimburilor de infor- 
maţii şi comenzilor. Vocile tăioase ale frumuseţilor crude îi 
dădeau dureri de dinţi lui Tally. 

Doctoriţa Cable aştepta la una dintre mesele lungi. Citea 
o revistă veche, părea aproape relaxată şi desprinsă de activi- 
tatea din jurul ei. 

— Ah, Tally! 

Îşi dezveli dinţii într-o tentativă de zâmbet. 

— Mă bucur să te văd. Ia loc. 

Tally se întreba ce anume se ascundea în spatele primirii 
binevoitoare a femeii. Specialii o trataseră pe Tally ca pe un 
complice. Oare vreun semnal emis de pandantiv ajunsese la 
ei, înainte să apuce ea să-l distrugă? 

În orice caz, singura ei şansă de scăpare era să le facă jocul. 
Trase un scaun şi se aşeză. 

— Măi, să fie! Uită-te la tine! spuse doctoriţa Cable. Pentru 
cineva care vrea să fie o frumuseţe, eşti o privelişte de nedescris. 

— Am avut o dimineaţă grea. 

— Pari să te fi lovit. 

— Am încercat doar să nu stau în cale, răspunse Tally ri- 
dicând din umeri. 

— Într-adevăr! 

Doctoriţa Cable lăsă revista pe masă, cu fața în jos. 

— Nu pari să fii prea bună la asta. 

Tally tuşi de două ori, eliminând ultimele particule de 
ardei din plămâni. 

— Presupun că nu. 

Doctoriţa Cable îşi privi monitorul. 

— Văd că te-ai alăturat rezistenţei. 

— Unii dintre locuitorii din Ținutul de Fum deja mă sus- 
pectau. Aşa că, atunci când am aflat că veniţi, am încercat să 
fug de aici. Nu voiam să fiu în zonă când toţi ceilalți urmau 
să-şi dea seama ce se întâmplă. Puteau să se înfurie pe mine. 

— Autoconservare. Ei bine, măcar eşti bună la ceva. 

— Nu eu am cerut să fiu aici. . 

— Nu. Şi nici nu te-ai grăbit. 

Doctoriţa Cable se lăsă pe spate şi îşi împreună degetele 
lungi, fine. 

— De cât timp te afli aici, mai concret? 

Tally se forţă să tuşească din nou, întrebându-se dacă să 
îndrăznească să mintă. Vocea ei, încă răguşită şi stridentă din 
pricina inhalării prafului de ardei, nu părea să o trădeze. Şi, 
deşi biroul din oraş al doctoriţei Cable putea fi un imens 

detector de minciuni, masa şi scaunul de aici erau de lemn 
masiv, fără dispozitive ascunse. 

Dar Tally alese să fie evazivă. 

— Nu de prea multă vreme. 

— Speram să ajungi aici mult mai repede. 

— A fost cât pe ce să nu ajung deloc. Şi, când am reuşit, 
trecuse deja multă vreme de la ziua mea. De-asta m-au sus- 
pectat. 

Doctoriţa Cable scutură din cap. 

— Presupun că ar fi trebuit să-mi fac griji pentru tine. Ai 
fost singură în sălbăticie. Biata de tine. 

— Mulţumesc pentru grijă. 

` — Sunt convinsă că ai fi folosit pandantivul, dacă ai fi dat 
cu adevărat de bucluc. Dat fiind că autoconservarea te carac- 
terizează. 

Tally surâse batjocoritor. 

— În afară de cazul în care aş fi căzut de pe o stâncă. Ceea 
ce aproape că s-a întâmplat. 

— Tot am fi venit după tine. Dacă pandantivul ar fi fost 
distrus, ar fi trimis automat un semnal. ` 

Tally înţelese greu semnificaţia acestor cuvinte. Dacă pan- 
dantivul ar fi fost distrus... 'Tally se sprijini de marginea mesei, 
încercând să nu arate niciun pic de emoție. 

Doctoriţa Cable îşi miji ochii. Poate nu avea maşinării care 
să citească în modulaţiile vocii, în bătăile inimii şi în transpi- 
raţie, dar propriile-i percepții erau active. 

— Că veni vorba de asta, unde este? 

Tally îşi duse mâinile la gât. Desigur, doctoriţa Cable ob- 
servase imediat absenţa acestuia. Întrebările ei conduseseră 

către acest moment. Creierul lui Tally goni în căutarea unui 
răspuns. Nu mai avea cătuşele. Trebuia să iasă de acolo, să 
ajungă la punctul de schimb. Spera ca placa ei de zbor să se 
afle încă acolo, despăturită şi încărcându-se la lumina soarelui. 

— L-am ascuns, spuse ea. Mă temeam. 

— De ce anume? 

— Noaptea trecută, după ce m-am convins că acesta era. 
Ținutul de Fum, am activat pandantivul. Dar ei au un detec- 
tor pentru astfel de declanşatoare. Au găsit unul pe placa mea 
de zbor... Unul pe care mi l-aţi pus fără să îmi spuneţi. 

Doctorița Cable zâmbi, desfăcându-şi braţele neajutorată. 

— Chestia aia era să arunce în aer toată strădania, conti- 
nuă Tally. Aşa că, după ce am activat pandantivul, mi-a fost 
teamă că şi-au dat seama că transmisesem datele. L-am as- 
cuns, în cazul în care ar fi venit să-l caute. 

— Pricep! Instinctul de autoconservare este uneori înso- 
tit de o anume cantitate de inteligenţă. Mă bucur că te-ai ho- 
tărât să ne ajuţi. 

— De parcă aveam de ales. 

— Întotdeauna ai de ales, Tally. Dar ai făcut alegerea 
bună. Te-ai hotărât să vii aici şi să-ți găseşti prietena, să o sal- 
vezi de o viaţă de urâţenie. Ar trebui să fii fericită. 

— Sunt încântată. - 

— Sunteţi atât de bătăioşi voi, urâţii. Ei bine, o să vă ma- 
turizați în curând. 

Tally se înfioră auzind aceste cuvinte. Pentru doctorița 
Cable, maturizarea însemna modificarea creierului. 

— Mai trebuie să faci un singur lucru pentru mine, Tally. 
Te-ar deranja să-mi aduci pandantivul de unde l-ai ascuns? 
Nu-mi place să las urme. 

Tally zâmbi. 

— Aş fi foarte fericită. 

— Acest ofițer te va acompania. 

Doctoriţa Cable ridică un deget şi un special apăru lângă ea. 

— Şi, ca să fii în siguranță în fața prietenilor din Ținutul de 
Fum, vom face să pară că ai fost o opozantă curajoasă. 

Specialul îi prinse mâinile în cătuşe, la spate. Tally simți 
din nou strânsoarea în jurul încheieturilor. 

Inspiră adânc, simţindu-şi inima bătându-i puternic. Apoi 
se forţă şi spuse: 

— Mă rog! 


— Pe aici! 

Tally îl conduse pe special spre punctul de schimb, eva- 
luând situaţia. Oraşul era redus la tăcere. Focurile fuseseră 
lăsate să ardă în voie. Unele deja se stingeau, fumul ridi- 
cându-se încă în rotocoale din lemnul ars. 

Câteva chipuri se întoarseră şi o priviră cu suspiciune pe 
Tally. Era singura din Ținutul de Fum care încă mai mergea 
prin aşezare. Toți ceilalți stăteau la pământ, încătuşaţi şi pă- 
ziţi, majoritatea adunaţi în preajma țarcului iepurilor. 

Încercă să le zâmbească sumbru celor care o vedeau, spe- 
rând ca aceştia să observe că era încătuşată, la fel ca şi ei. 

Când ajunseră la punctul de schimb, Tally ridică privirea. 

— L-am ascuns pe acoperiş. 

Specialul privi construcţia bănuitor. 

— Bine, atunci, spuse el. Tu aştepţi aici. Stai jos. Nu 
cumva să te ridici. 

Fata ridică din umeri şi se lăsă în genunchi, cu grijă. 

Specialul se urcă pe acoperiş cu o uşurinţă care o făcu pe 
Tally să se cutremure. Cum avea să scape de această frumu- 
seţe crudă? Chiar dacă n-ar fi avut mâinile legate, specialul 
era mai mare, mai puternic şi mai rapid. 

O clipă mai târziu, acesta îşi scoase capul peste marginea 
clădirii. 

— Unde este? 

— Sub rapchuck. 

— Sub ce? 

— Sub rapchuck! Ştii, chestia aia de modă veche, unde 
linia acoperişului se uneşte cu abbersnatch. 

— Despre ce naiba vorbeşti? 

— E jargonul din Ținutul de Fum, presupun. Stai să-ţi arăt. 

O expresie fugară trecu pe faţa impasibilă a specialului — 
plictiseală amestecată cu bănuială. Dar sări jos şi puse două 
cutii una peste alta. Sări pe acestea şi o ridică pe Tally, așezând-o 
pe marginea acoperişului de parcă n-ar fi cântărit nimic. 

— Dacă atingi vreuna dintre plăcile alea, te pun la pământ, 
o ameninţă el. 

— Sunt plăci de zbor aici, sus? 

Specialul sări şi o târî pe acoperiş. 

— Găseşte-l! 

— Nicio problemă. 

Porni plină de însufleţire pe acoperişul înclinat, exagerând 
cu efortul de a-şi menţine echilibrul fără să se folosească de 
mâini. Celulele solare ale plăcilor care se reîncărcau străluceau 

orbitor în soare. Placa lui Tally se afla prea departe, în celălalt 
capăt al acoperişului, şi era desfăcută în opt secţiuni. Să o 
asambleze avea nevoie de un minut întreg. Dar Tally văzu 
una în preajma ei, probabil placa lui Croy, care fusese desfă- 
cută o singură dată. Lumina ei era verde. O singură mişcare 
pentru a o asambla şi placa avea să fie gata de zbor. 

Dar Tally nu putea zbura cu mâinile legate. Avea să cadă 
la primul viraj. 

Inspiră adânc, ignorând acea parte a creierului care nu 
vedea decât distanţa până la pământ. Atâta vreme cât specia- 
lul era puternic şi rapid, cum părea... 

„Port o jachetă bunjee”, se minţi ea. „Nimic nu se poate 
întâmpla.” 

Tally îşi lăsă picioarele goale să se împiedice şi se rosto- 
goli pe pantă. | 

Țiglele ascuţite îi răneau genunchii şi coatele, făcând-o să 
scoată un țipăt de durere. Se luptă să rămână pe acoperiş, lo- 
vind lemnul cu labele picioarelor, ca să încetinească. 

Chiar când ajunse la margine, a fost prinsă cu putere de 
umăr. Se rostogoli în spaţiu, pământul plutind dedesubt. Dar 
Tally se opri cu o smucitură, iar braţul i se răsuci. Auzi vocea 
tăioasă a specialului înjurând. 

Se legănă pentru o secundă, oprindu-şi căderea, apoi în- 
cepură să alunece amândoi. 

Putea auzi degetele şi picioarele specialului străduindu-se 
să se sprijine de ceva. Oricât era de puternic, nu avea de ce să 
se apuce. Tally avea să cadă. 

Dar măcar îl lua şi pe el cu ea. 

Apoi specialul scoase un geamăt, iar Tally se simţi ridicată 
cu o smucitură puternică. Era aruncată din nou pe acoperiş şi 
o umbră trecu pe deasupra ei. Ceva căzu pe pământ. Specia- 
lul se aruncase de pe acoperiş ca să o salveze pe ea! 
= Se rostogoli până când ajunse pe vine şi apoi se ridică în 

picioare. Cu un picior întoarse placa lui Croy, închizând-o. 
Un zgomot veni dinspre marginea acoperişului şi Tally se în- 
depărtă de placa lui Croy. 

Tally văzu întâi degetele specialului, apoi întregul corp îşi 
făcu apariţia, complet nevătămat. 

— Eşti în regulă? îl întrebă ea. Uau, sunteţi foarte puter- 
nici! Mulţumesc pentru că m-ai salvat. 

Specialul o privi cu răceală. 

— Ia ce ai de luat. Şi încearcă să nu te sinucizi. 

— Bine. 

Tally se întoarse, reuşi să-şi prindă piciorul în altă ţiglă şi 
se dezechilibră din nou. Specialul o prinse în braţe într-o se- 
cundă. În cele din urmă, Tally îi auzi vocea furioasă: 

— Voi, urâţii, sunteţi atât de... incompetenţi! 

— Ei bine, dacă ai putea... 

Chiar înainte să rostească aceste cuvinte, îşi simţi înche- 
ieturile eliberate de presiune. Îşi aduse mâinile în faţă şi îşi 
masă umerii. 

— Ah... Mulţumesc! 

— Ascultă, spuse el, cu vocea mai tăioasă ca oricând, nu 
vreau să-ţi fac rău, dar... 

— Dar o s-o faci dacă trebuie, răspunse Tally zâmbind. 

Specialul stătea exact în locul corect. 

— Ia ce vrea doctoriţa Cable. Şi nu îndrăzni să atingi 
vreuna dintre plăcile alea. 

— Stai liniştit, nu am de ce s-o fac, spuse ea şi pocni din 
degetele ambelor mâini cât putu de tare. 

Placa lui Croy sări în aer, de sub picioarele specialului, az- 
vârlindu-l. Bărbatul se rostogoli din nou de pe acoperiş, iar 
Tally sări pe placă. 


FUGA 


Tally nu mai zburase niciodată pe o placă având picioarele 
goale. Locuitorii tineri din Ținutul de Fum aveau tot felul de 
competiţii, cărau greutăţi sau se întreceau cu placa, dar ni- 
meni nu era chiar atât de prost. 

Era cât pe ce să cadă la primul viraj, coborând pe un drum 
nou pe care îl presăraseră cu metal cu doar câteva zile înainte. 
În clipa în care placa se înclină, picioarele murdare îi alune- 
cară pe suprafaţă, răsucind-o pe jumătate. Braţele i se desfă- 
cură mult, dar Tally reuşi să se menţină în echilibru şi să 
înainteze cu viteză mare spre ţarcul iepurilor. 

Nişte aclamații jalnice se auziră, când captivii de jos o vă- 
zură zburând şi îşi dădură seama că cineva reuşise să scape. 
Tally era însă prea preocupată să rămână pe placă, pentru a 
privi în jos. 

Recăpătându-şi echilibrul, Tally îşi dădu seama că nu 
purta brăţările care ar fi ridicat-o. Orice căzătură avea să fie 
reală. Degetele picioarelor se strânseră pe placă şi se jură că va 
face următorul viraj mult mai încet. Dacă cerul ar fi fost noros 

în dimineaţa aceea, soarele nu ar fi uscat încă roua de pe placa 
lui Croy. Probabil că s-ar fi aflat în ţarc, chircită, cu gâtul rupt. 
Avusese noroc pentru că, asemenea majorităţii localnicilor 
tineri, dormise având senzorul pe abdomen. 

Din urma ei răzbătea deja zgomotul imagnetoglisoarelor 
care decolau. Tally ştia că existau două căi de a scăpa din Ți- 
nutul de Fum cu ajutorul plăcii. Instinctiv, se îndreptase spre 
şinele unde lucra în fiecare zi. Valea se întindea în spatele ei 
şi reuşi să vireze spre pârâul cu apă albă, fără să alunece. Fără 
rucsac şi brăţările ajutătoare, Tally se simţea practic dezbră- 
cată. 

Placa lui Croy nu era la fel de rapidă ca a ei şi nu îi cunoş- 
tea stilul. Era ca şi cum ar fi alergat să-şi salveze viaţa sina 
pantofi noi. 

Când trecu pe deasupra apei, stropii îi acoperiră faţa, mâi- 
nile şi picioarele. Tally se lăsă în genunchi şi apucă marginea 
plăcii cu mâinile ude, zburând cât putea de jos. Aici era mai 
dificil de zburat printre stropi, dar bariera copacilor o făcea 
invizibilă. Îndrăzni să privească în urmă. Niciun magnetogli- 
sor nu apăruse încă. 

Zburând pe deasupra râului şerpuitor şi făcând virajele cu- 
noscute, Tally se gândi la toate ocaziile când ea, David şi Shay 
se luaseră la întrecere până la locul de muncă. Se întreba unde 
era Dayid. În tabără, legat şi gata să fie dus într-un oraş pe 
care nu-l mai văzuse înainte? Oare faţa lui va fi schimbată, în- 
locuită cu o mască frumoasă, iar creierul transformat în terciul 
pe care îl considerau autorităţile acceptabil pentru un fost 
renegat, crescut în sălbăticie? 

Scutură din cap, alungând imaginea din minte. David nu 
se aflase printre cei capturați. Dacă ar fi fost prins, cu sigu- 
ranţă că ar fi luptat. Trebuie să fi scăpat. 

Urletul unui magnetoglisor se auzi de deasupra, unda de 
şoc aproape aruncând-o pe Tally de pe placă. Câteva secunde 
mai târziu, îşi dădu seama că o zăriseră, virajul zgomotos ră- 
sunând prin pădure, până la râu. 

Umbrele trecură peste Tally, care se uită să vadă dacă o 
urmăreau. Lamele lor străluceau ca nişte cuțite în soarele di- 
mineţii târzii. Magnetoglisoarele puteau ajunge oriunde, în 
timp ce Tally era limitată de elevatoarele magnetice. Era cap- 
tivă pe ruta şinelor. 

Tally îşi aminti prima călătorie la sediul doctoriţei Cable, 
agilitatea cumplită a maşinăriei conduse de şoferul acela de 
o frumuseţe crudă. Mergând în linie dreaptă, erau mult mai 
rapizi decât orice placă. Singurul ei avantaj era că ştia drumul 
acesta pe de rost. 

Din fericire, nu era deloc în linie dreaptă. 

Tally apucă placa de zbor cu ambele mâini şi sări de pe 
râu pe linia crestelor. Maşinăriile dispărură în zare, ca reacţie 
la îndepărtarea ei de şine. Tally se afla în spaţiu deschis acum, 
câmpiile întinzându-se sub ea, mai vaste ca oricând. 

Observă în treacăt că era o zi perfectă, fără nici un nor. 

Tally rămase aproape paralelă cu placa, pentru a anihila 
rezistenţa vântului, profitând de orice dram de viteză pe care 
i-l oferea placa lui Croy. Însă din câte se părea, nu avea să 
ajungă la următoarea ascunzătoare înainte ca cele două ma- 
şini să survoleze deasupra ei. 

Se întrebă cum aveau de gând să o captureze. Aveau să fo- 
losească un aparat cu şocuri electrice? Urmau să arunce o 
plasă? Sau să o doboare pur şi simplu cu undele de şoc? La 
viteza aceasta şi fără brățările ajutătoare, orice ar fi doborât-o 
pe Tally de pe placă ar fi ucis-o. 

„Poate că asta le şi convenea. 

Urletul lamelor venea din dreapta ei, tot mai puternic. 

Chiar înainte ca sunetul să ajungă la ea, Tally se aplecă 
aproape cu totul, inerția izbind-o de placă. Cele două magne- 
toglisoare trecură pe lângă ea, ratând-o cu mult, dar curentul 
puternic rămas în urma lor o făcu să se răsucească. Placa se în- 
vârti cu faţa în jos şi apoi îşi reveni, iar Tally o ţinu cu putere, 
cu ambele braţe, privind cum lumea se învârtea în jurul ei. 

Îşi recăpătă controlul şi goni din nou înainte, reajungând 
la viteza maximă, înainte ca magnetoglisoarele să ṣe întoarcă. 
Specialii erau mai rapizi, dar placa ei era mai uşor de manevrat. 

Când se apropie următorul viraj, magnetoglisoarele por- 
niră drept spre ea, zburând mai încet de data aceasta, piloții 
dându-și seama că, la viteză maximă, o vor rata de fiecare dată. 

Ei, lasă-i să încerce să zboare sub nivelul copacilor. 

Acum în genunchi, strângând marginile plăcii cu ambele 
mâini, Tally făcu următorul viraj, lăsându-se în jos chiar deasu- 
pra albiei secate a râului. Auzise urletul constant al magneto- 
glisoarelor. 

Îi luau urma prea uşor, probabil folosindu-i căldura trupului 
pentru a o detecta printre copaci, aşa cum făceau supraveghe- 
torii în oraş. Tally îşi aduse aminte de micul încălzitor porta- 
bil pe care îl folosise ca să se strecoare de atâtea ori afară din 
internat. Dacă l-ar fi avut acum cu ea... 

Apoi Tally îşi aduse aminte de cavernele pe care David i le 
arătase în prima ei zi în Ţinutul de Fum. Sub pietrele reci ale 
muntelui, căldura corpului ei avea să dispară. 

Ignoră zgomotul urmăritorilor, coborând spre albia râului 
şi trecând pe deasupra unor zăcăminte de minereu. Ajunse la 
râul care ducea la calea ferată. Goni pe deasupra apei, iar mag- 
netoglisoarele rămaseră deasupra nivelului copacilor, aştep- 
tând-o răbdătoare să caute o ascunzătoare. 

Când se apropie de marginea căii ferate, Tally îşi spori vi- 

"teza, trecând cât cuteză de repede pe deasupra apei. Făcu un 
viraj complet şi cobori pe şine. 

Magnetoglisoarele zburară mai departe. Specialii probabil 
se aşteptaseră ca ea să vireze spre alt râu, dar apariţia bruscă 
a unei vechi căi ferate îi surprinsese. Dacă putea ajunge la 
munte înainte ca maşinăriile să-şi realizeze virajele încete, 
avea să fie în siguranţă. 

Chiar la timp, Tally îşi aminti de locul în care scoseseră 
şinele ca să facă rost de metal şi înclină placa atât de puternic, 
încât simţi un gol în stomac. Trecu peste ravenă într-un arc 
înalt. Elevatoarele găsiră din nou metal și, treizeci de secunde 
mai târziu, făcu o oprire bruscă în capătul liniei. 

. Tally sări de pe placă, o întoarse şi o aruncă în direcția râu- 
lui. Fără brățările care să o aducă înapoi, placa avea să fie pur- 
tată pe linia dreaptă a şinelor până la spărtura acestora, unde 
urma să cadă pe pământ. 

Spera că speciali îşi vor imagina că se prăbuşise şi îşi vor 
începe căutările de acolo. 

Tally se cățără pe bolovani şi intră în cavernă, urcând pe 
întuneric. Merse cât de departe putu, sperând că tonele de 

piatră de deasupra erau suficiente pentru a o ascunde de spe- 
ciali. Când mica deschidere de la gura peşterii ajunse cât un 
ochi, Tally se lăsă pe o piatră, gâfâind. Mâinile îi tremurau din 
cauza zborului. Îşi spunea fără-ncetare că reuşise. 

Dar ce reuşise? Nu avea nici pantofi, nici placă de zbor, 
nici măcar un purificator de apă sau un pachet de SpagBol. 
Nu avea un cămin unde să se întoarcă. 

Tally era complet singură. 

— Sunt moartă, spuse ea cu voce tare. 

O voce se auzi în întuneric. 

— Tally? Tu eşti? 


ULUITOR 


Nişte mâini o apucară pe Tally de umeri prin întuneric. 

— Ai reuşit! 

Era vocea lui David. 

Surprinsă, Tally nu reuşi să vorbească, dar îl trase aproape, 
ascunzându-și fața la pieptul lui. 

— Cine mai este cu tine? 

Ea clătină din cap. 

— Ah, şopti David. 

Peştera începu să se cutremure în jurul lor, iar imbrăţişarea 
lui deveni şi mai puternică. Urletul magnetoglisoarelor trecu 
lent pe deasupra, iar Tally îşi imagină maşinăriile specialilor 
căutând în fiecare crevasă semnele lăsate de prada lor. 

Oare îi condusese la David? Ar fi fost perfect... trădarea 
ei finală! 

Huruitul trecu din nou pe deasupra lor, iar David o trase 
după el în beznă, pe un drum lung şi şerpuit, care deveni tot 
mai rece şi mai întunecat. Totul în jur era nemişcat, iar Tally 


URÂȚII 313 


îşi imagină din nou trenul plin cu localnici ai Ruinelor, morţi 
şi îngropaţi printre pietre. 

Aşteptară în tăcere ore întregi sau aşa li se păru, ținându-se 
în braţe, neîndrăznind să-şi vorbească decât după ce zgomo- 
tul mașinăriilor încetase de multă vreme. | 

În cele din urmă, David şopti: 

— Ce s-a întâmplat în Ţinutul de Fum? 

— Specialii au venit în dimineața asta. 

— Ştiu. Am văzut. 

David o strânse mai puternic. 

— N-am putut să dorm, aşa că mi-am luat placa sus pe 
munte, ca să privesc răsăritul. Au trecut chiar pe deasupra mea. 
Erau douăzeci de magnetoglisoare care au apărut fără veste 
de dincolo de culme. Dar ce se întâmplă acum? 

— Au pus pe toată lumea în ţarcul iepurilor şi ne-au se- 
parat în grupuri. Croy a spus că ne vor duce pe toți înapoi în 
oraşele de unde am venit. 

— Croy? Pe cine ai mai văzut? 

— Pe Shay şi câţiva dintre prietenii ei. Şeful este posibil să 
fi scăpat. Am fugit împreună. 

— Dar părinţii mei? 

— Nu ştiu. 

Tally se bucura că era întuneric. Îi ajungea teama din 
vocea lui David. Părinţii lui fondaseră Ținutul de Fum şi ştiau 
secretul despre operaţie. Oricare ar fi fost pedeapsa care îi aş- 
tepta pe ceilalţi localnici, avea să fie de o sută de ori mai rea 
pentru ei. 

— Nu-mi vine să cred că s-a întâmplat în cele din urmă. 

Tally încercă să se gândească la ceva care să-l liniştească. 
Dar tot ce putea vedea în beznă era zâmbetul batjocoritor al 
doctoriței Cable. 

— Cum ai scăpat? o întrebă el. 

Tally îi puse mâinile pe încheieturile ei, unde rămăseseră 
brățările de plastic ale cătuşelor. 

— Le-am tăiat, am urcat pe acoperişul punctului de 
schimb şi am furat placa de zbor a lui Croy. 

— Păzită de speciali? 

Tally îşi muşcă buzele şi nu spuse nimic. . 

— E uimitor. Mama spune că sunt supraoameni. A doua 
operaţie conferă o putere incredibilă tuturor muşchilor şi 
îmbunătăţeşte sistemul nervos. Şi arată atât de înspăimântă- 
tor, încât mulţi oameni intră în panică atunci când îi văd pen- 
tru prima oară. 

David o strânse cu putere şi adăugă: 

— Dar ar fi trebuit să-mi imaginez că tu vei scăpa. 

Tally închise ochii, deşi nu avea nicio importanţă în în- 
tuneric. Ar fi vrut să poată rămâne aici pentru totdeauna, să 
nu mai trebuiască să înfrunte vreodată ceea ce se întâmpla 
afară. 

— A fost doar noroc. 

Tally era uimită că reuşea din nou să mintă şi încă atât de 
repede. Dacă ar fi spus adevărul despre sine de la început, lo- 
calnicii din Ținutul de Fum ar fi ştiut cum să procedeze cu 
pandantivul. L-ar fi putut ataşa de o pasăre migratoare, iar 
doctorița Cable s-ar fi aflat acum pe drumul spre America de 
Sud, în loc să stea în bibliotecă şi să supravegheze distrugerea 
aşezării Ținutului de Fum. 


URÂȚII 315 


Dar Tally ştia că nu putea spune adevărul, nu acum cel 
puţin. David n-ar mai fi avut niciodată încredere în ea, doar îi 
distrusese căminul şi familia. Îi pierduse deja pe Peris, Shay şi 
noua ei casă. Nu putea suporta să-l piardă şi pe David. 

Şi la ce ar fi folosit o confuzie acum? David ar rămâne sin- 
gur, la fel şi ea, chiar acum când aveau nevoie unul de altul 
mai mult ca oricând. 

El îşi trecu mâinile peste faţa ei. 

— Mă uimeşti în continuare, Tally. 

Fata se înfioră, cuvintele lui răsucindu-se în inima ei ase- 
menea unui cuţit. 

În acel moment, Tally încheie un pact cu ea însăşi. La un 
moment dat, avea să-i spună lui David ceea ce făcuse, fără 
voia ei. Nu acum, dar într-o zi. După ce va fi răscumpărat lu- 
crurile, după ce va fi reparat ceea ce distrusese, poate că atunci 
el o va înţelege. 

— Vom merge după ei, spuse ea. Îi vom salva. 

— Pe cine? Pe părinţii mei? 

— Au venit din oraşul meu, nu? Acolo-i vor duce. La fel şi 
pe Shay şi pe Croy. Îi vom salva pe toți. 

David râse trist. 

— Noi doi? Contra unei armate de speciali? 

— Nu se vor aştepta să facem asta. 

— Dar cum îi vom găsi? Eu n-am fost niciodată într-un 
oraş, însă am auzit că e uriaş. Poate avea peste un milion de 
locuitori. 

Tally inspiră încet, amintindu-și din nou de prima călătorie 
spre biroul doctoriţei Cable. Clădirile joase, de culoarea 

noroiului, de la marginea oraşului, dincolo de centura verde, 
printre fabrici. Dealul uriaş, ciudat, de alături. 

— Eu ştiu unde vor fi. 

— Cum?! 

David se desfăcu din îmbrăţişare. 

— Am fost acolo. La sediul central al Circumstanţelor 
speciale. 

Urmă un moment de tăcere. 

— Credeam că e secret. Majoritatea puștilor care vin aici 
nici măcar nu cred în ei. 

Tally vorbi mai departe, îngrozită să constate că o altă 
minciună îi venise în minte, cu mare uşurinţă. 

— Cu ceva timp în urmă, am făcut o chestie foarte gravă, 
de genul celor care atrag o atenţie specială asupra ta. 

Tally işi odihni iar capul pe umărul lui David, mulțumită 
că nu-i putea vedea expresia plină de încredere. 

— M-am strecurat în Oraşul Noilor Frumuseţi. Acolo 
unde locuiești după ce ţi se face operaţia şi te distrezi tot tim- 
pul. 

— Am auzit de el. Iar urâţilor nu le este permis accesul, nu?- 

— Exact! Este o infracţiune serioasă. În fine, purtam o 
mască şi am pătruns la o petrecere. Erau cât pe ce să mă 
prindă, aşa că am pus mâna pe o jachetă de bungee jumping. 

— Ce este asta? 

— E ca o placă de zbor, numai că o porţi pe trup. A fost in- 
ventată ca să sari de pe clădirile înalte, în cazul unui incendiu, 
dar frumoşii le folosesc în special pentru a se prosti. Aşa că 
am luat una, am dat alarma de incendiu şi am sărit de pe aco- 
periş. Am speriat o mulțime de oameni. 

— Da. Shay mi-a relatat întreaga poveste pe drumul spre 
Ținutul de Fum, spunând că eşti cea mai cool urâtă din lume, 
răspunse David. Însă eu n-am putut să mă gândesc decât că 
trebuie să fie foarte plicticos în oraş. 

— Da, cred că aşa e. 

— Dar ai fost prinsă? Shay nu mi-a spus asta. 

Minciuna lui Tally prinse formă chiar în timp ce vorbea. 
Se strădui totuşi să includă cât mai mult adevăr. 

— Da, crezusem că am scăpat, dar mi-au găsit ADN-ul 
sau ceva. Câteva zile mai târziu, m-au dus la Circumstanţele 
speciale şi m-au prezentat unei femei îngrozitoare. Cred că 
ea era şefă acolo. A fost prima oară când am văzut speciali. 

— Arată chiar atât de înfiorător de aproape? 

Tally încuviinţă în întuneric. 

— Sunt frumoşi, absolut. Dar într-un fel crud, oribil. 
Prima dată este cel mai rău. Totuşi, nu voiau decât să mă spe- 
rie. M-au avertizat că, dacă voi mai fi prinsă, voi da de bucluc. 
Sau dacă voi spune cuiva ceva. lată de ce nu i-am povestit asta 
lui Shay. 

— Asta explică multe. 

— Despre ce? 

— Despre tine. Întotdeauna mi s-a părut că ştii cât de pe- 
riculos este să te afli aici, în Ţinutul de Fum. Cumva, ai înţe- 
les cum erau oraşele alcătuite, chiar înainte ca părinţii mei 
să-ţi spună adevărul despre operaţie. Ai fost singura fugară 
dintre toţi cei pe care i-am cunoscut care a înţeles. 

Tally încuviinţă iar. Măcar atâta lucru era adevărat. 

— Am înţeles. 

— Şi tot mai vrei să te întorci după Shay şi părinţii mei? 
Riscând să fii prinsă? Riscând să-ţi fie mintea afectată? 

Tally suspină. 

— Trebuie să fac asta. 

Ca să-mi răscumpăr greşelile față de tine. 

David o strânse cu putere şi încercă să o sărute. Ea se văzu 
nevoită să-şi întoarcă fața. Lacrimile începuseră să-i curgă. 

— Tally, eşti uimitoare. 


RUINA 


Nu ieşiră din peşteră până a doua zi de dimineaţă. 

Tally îşi miji ochii în lumina zorilor, cercetând cerul în 
căutarea magnetoglisoarelor care ar fi putut apărea de după 
copaci. Dar nu auziseră zgomot întreaga noapte. Poate că 
acum, că Ținutul de Fum fusese distrus, prinderea ultimilor 
fugari nu merita osteneala. 

Placa lui David îşi petrecuse noaptea ascunsă în peşteră şi 
nu avusese parte de lumină solară timp de o zi întreagă, dar 
avea destulă energie cât să-i ducă înapoi în vârful muntelui. 
Merseră până la râu. Stomacul lui Tally începu să se revolte 
după o zi fără mâncare, dar primul lucru de care avea nevoie 
era apa. Avea gura atât de uscată, încât de-abia mai putea vorbi. 

David se lăsă în genunchi pe marginea râului şi îşi vâri 
capul în apa înghețată. Tally se cutremură privindu-l. Fără pă- 
tură sau pantofi, îngheţase în peşteră toată noaptea, deşi stă- 
tuse în braţele lui David. Avea nevoie de mâncare caldă 
înainte de a putea înfrunta orice era mai rece decât briza di- 
mineţii. 

— Dacă Ținutul de Fum este încă ocupat? întrebă ea. De 
unde vom lua mâncare? 

— Spuneai că i-au dus pe prizonieri în ţarcul iepurilor? Şi 
iepurii unde au rămas? l 

— S-au răspândit peste tot. 

— Exact. Înseamnă că trebuie să fie peste tot acum. Şi nu 
sunt greu de prins. 

Tally se strâmbă. 

- — În regulă. Atâta vreme cât fi găteşti tu. 

David râse. 

— Bineînţeles. 

— N-am aprins niciodată un foc, mărturisi ea. 

— Stai liniştită. O să te descurci. E în firea ta. 

David se urcă pe placă şi îşi întinse mâna. 

Tally nu mai zburase niciodată cu altcineva pe aceeaşi 
placă, aşa că se bucură că era cu David, şi nu cu altcineva. Stă- 
tea în faţa lui, trupurile li se atingeau, ea avea mâinile întinse, 
iar David o ţinea pe după mijloc. Se înțelegeau fără un cuvânt 
la viraje, Tally mutându-şi centrul de greutate gradat, aştep- 
tând ca David să o urmeze. Când se obişnuiră, corpurile lor 
începură să se mişte împreună, conducând ca unul singur 
placa pe drumul cunoscut. 

Funcţiona, atâta vreme cât se deplasau încet, dar Tally stă- 
tea cu urechile ciulite, ca să se asigure că nu erau urmăriţi. 
Dacă apărea un magnetoglisor, să scape de el fugind cu viteză 
maximă avea să fie dificil. 

Simţiră mirosul fumului cu mult timp înainte să-l zărească. 

De sus, de pe munte, casele arătau ca rămăşiţele unui foc de 
tabără, afumate, înnegrite, sfărâmate. Nimic nu se mişca în 
afară de câteva bucăţi de hârtie mutate de vânt. 

— S-ar părea că au ars toată noaptea, spuse Tally. 

David încuviinţă fără un cuvânt. Tally îl prinse de mână, 
întrebându-se cum era să-ți vezi ținutul copilăriei redus la o 
ruină fumegândă. 

— Îmi pare rău, David, spuse ea. 

— Trebuie să coborâm. Trebuie să văd dacă părinții mei... 

Îşi înghiţi cuvintele. 

Tally căută semne după care să-şi dea seama dacă mai ră- 
măsese cineva în Ținutul de Fum. Locul părea în întregime 
părăsit, dar mai puteau fi câţiva speciali în ascunzătoare, 
așteptând apariţia fugarilor răzleţi. 

— Ar trebui să aşteptăm. 

— Nu pot. Casa părinţilor mei se află de partea cealaltă a 
culmii. Poate că specialii nu au văzut-o. 

— Dacă n-au văzut-o, atunci Maddy şi Az sunt încă acolo. 

— Dar dacă au fugit? 

— Atunci îi vom găsi. Între timp, trebuie să avem grijă să 
nu fim noi prinşi. l 

David oftă. 

— Bine. 

Tally îi strânse mâna cu putere. Îşi desfăcură placa şi aş- 
teptară ca soarele să urce pe cer, căutând în timpul acesta 
semne ale prezenţei oamenilor dedesubt. Din când în când, 
tăciunii focurilor prindeau viaţă în bătaia vântului, ultimele 
bârne de lemn prăbuşindu-se una câte una, transformându-se 
în cenușă. 

Câteva animale căutau hrană, iar Tally privi îngrozită un 
iepure rătăcit prins de un lup, împotrivirea scurtă lăsând în 
urmă doar o pată de sânge şi un ghem de blană. Atâta rămă- 
sese din natura crudă şi sălbatică, la doar câteva ore după ce 
Ținutul de Fum căzuse. l 

— Eşti gata să cobori? întrebă David după o oră. 

— Nu, răspunse Tally. N-o să fiu niciodată. 


Se apropiară încet, gata să se întoarcă și să zboare dacă vreun 
special îşi făcea apariția. Dar când ajunseră la marginea ora- 
şului, Tally simți că neliniştea se transformă în ceva mai rău: 
siguranţa îngrozitoare că nimeni nu mai rămăsese aici. 

Locuinţa ei dispăruse, rămăseseră doar nişte bieţi tăciuni. 

În ţarcul iepurilor, urmele picioarelor arătau locul în care 
grupurile de localnici fuseseră mutaţi și trecuţi pe poartă, în- 
treaga comunitate fiind transformată într-o cireadă de vite. 
Câţiva iepuri încă mai ţopăiau prin țărână. 

— Ei bine, măcar nu vom muri de foame, spuse David. 

— Aşa cred şi eu, răspunse Tally, deşi imaginea oraşului 
îi alungase foamea. 

Se întreba cum reuşea David să gândească întotdeauna 
practic, indiferent ce grozăvii avea în faţa lui. 

— Hei, ce e asta? 

Într-un colţ al ţarcului, chiar lângă gard, pe pământ se ve- 
deau mai multe urme mici. Aduseră placa mai aproape, iar 
David se chinui să privească prin vălul de fum. 

— Îmi par... pantofi. 

Tally clipi des. David avea dreptate. Îşi lăsă placa în jos şi 
sări, alergând spre locul cu pricina. Îşi roti privirea uluită. În 

jurul ei erau răspândite vreo douăzeci de perechi de pantofi, 
de toate mărimile. Se lăsă în genunchi pentru a se uita îndea- 
proape. Şireturile erau încă legate, de parcă pantofii ar fi fost 
scoşi cu forța de oameni care aveau mâinile legate la spate... 

— Croy m-a recunoscut, murmură ea. 

— Poftim? 

Tally se întoarse spre David. 

— Când am evadat, am zburat pe deasupra arcului. Croy 
trebuie să-şi fi dat seama că eram eu. Ştia că nu aveam pantofi. 
Făcusem glume în privința asta. 

Şi-i imagină pe locuitorii din Ținutul de Fum, aşteptân- 
du-şi neajutoraţi sentinţa, făcând un ultim gest sfidător. Croy 
trebuie să-şi fi scos pantofii, şoptindu-le celor din jur: „Tally 
este liberă şi cu picioarele goale.” 

Aşa că îi lăsaseră un morman de pantofi din care să îşi 
aleagă, singurul fel în care puteau ajuta un localnic din Ținutul 
de Fum pe care îl văzuseră scăpând. 

— Ştiau că o să mă întorc aici. 

Vocea i se frânse. Ce nu ştiau ei era numele trădătorului. 

Apucă o pereche care i se păru de mărimea bună, cu tălpi 
aderente pentru zborul pe placă, şi se încălță. I se potriveau 
chiar mai bine decât pantofii primiţi de la rangeri. 

Sărind din nou pe placă, Tally trebui să-şi ascundă expre- 
sia îndurerată de pe chip. Aşa avea să fie de-acum înainte. Fie- 
care gest de bunătate din partea victimelor nu făcea decât să 
o întristeze şi mai mult. 

— În regulă, să mergem. 

Traseul plăcii de zbor se unduia prin tabăra fumegândă, 
peste străzile care mai rămăseseră printre ruinele transformate 

în cărbune. Lângă o clădire lungă, acum transformată într-un 
morman de pietre înnegrite, David îşi opri placa. 

— Mă temeam de asta. 

Tally încercă să-şi imagineze ce fusese acolo. Cunoştinţele 
ei despre Ținutul de Fum se evaporaseră, străzile cunoscute 
fiind reduse la o zonă străină, presărată cu tăciuni şi cenuşă. 

Apoi văzu câteva pagini înnegrite zburând în vânt. Era bi- 
blioteca! 

— N-au scos cărţile înainte să..., strigă ea. Dar de ce? 

— Nu vor ca oamenii să ştie cum era înainte de operaţie. 
Vor să continuaţi să vă detestaţi. Altminteri, s-ar obişnui prea 
uşor cu feţele urâte, cu feţele normale. 

Tally se întoarse ca să-l privească pe David în ochi. 

— Unii dintre ei, cel puţin. 

David zâmbi trist. 

Apoi un gând îi trecu prin minte lui Tally. 

— Şeful a fugit cu nişte reviste vechi. Poate a scăpat. 

— Pe jos? întrebă David neîncrezător. 

— Aşa sper. 

Tally se înclină, iar placa porni spre marginea oraşului. 

O grămăjoară de praf de ardei încă rămăsese pe pământ, 
marcând locul în care se luptase cu speciala. Tally sări jos, în- 
cercând să-şi amintească exact pe unde fugise Şeful în pădure. 

— Dacă a scăpat, trebuie să fie departe, spuse David. 

Tally îşi croi drum spre desiş, căutând semnele unei lupte. 
Soarele dimineţii sclipea printre frunze şi zări o dâră de tufi- 
şuri distruse, care ducea înspre pădure. Şeful nu fusese prea 
grațios de vreme ce lăsase astfel de urme, ca un elefant nervos. 

Găsi sacul ascuns pe jumătate sub un arbore căzut, acope- 
rit cu muşchi. Deschizându-l, Tally văzu că revistele erau încă 
acolo, fiecare învelită cu grijă în propria copertă de plastic. Îşi 
puse sacul pe umăr, mulțumită că salvase ceva din bibliotecă 
şi că repurtase o mică victorie asupra doctoriţei Cable. 

O clipă mai târziu, îl găsi pe Şef. 

Zăcea pe spate, cu capul într-un unghi cu totul nefiresc, 
după cum îşi dădu seama Tally. Degetele erau strânse, iar un- 
ghiile sângerii arătau că apucaseră pe cineva. Trebuie să se fi 
luptat ca să le distragă atenţia, poate ca să-i împiedice să gă- 
sească rucsacul. Ori poate pentru a o salva pe Tally, văzând că 
şi ea ajunsese în pădure. | l 

Îşi aduse aminte ce îi spuseseră specċialii, în mai multe rån- 
duri: Nu vrem să îți facem rău, dar nu vom ezita, dacă suntem 
nevoiţi. 

Vorbiseră serios. Întotdeauna vorbeau serios. 

Se împletici înapoi, spre ieşirea din pădure, ameţită, cu 
rucsacul atârnându-i pe umăr. 

— Ai găsit ceva? o întrebă David. 

Tally nu răspunse. El îi văzu expresia şi sări de pe placă. 

— Ce s-a întâmplat? 

— L-au prins. L-au omorât. 

David rămase cu gura deschisă. Inspiră adânc. 

— Vino, Tally. Trebuie să mergem. 

Fata clipi. Lumina soarelui părea să cadă ciudat, strâmbă, 
precum gâtul Şefului. Lumea întreagă parcă se distorsionase 
oribil în timp ce ea se aflase între copaci. 

— Unde? murmură Tally. 

— Trebuie să mergem acasă la părinţii mei. 


MADDY ȘI AZ 


David purtă placa peste culme atât de repede, încât Tally îşi 
imagină că va cădea. Îşi cufundă vârfurile degetelor în jacheta 
lui David ca să se echilibreze, recunoscătoare pentru tălpile 
aderente ale pantofilor noi. 

— Ascultă-mă, David, Şeful s-a luptat cu ei, de-asta l-au 
omorât. 

— Şi părinţii mei s-ar lupta cu ei. 

Tally îşi muşcă buza şi se concentră cu totul asupra plăcii, 
ca să-şi menţină echilibrul. Când ajunseră în punctul cel mai 
apropiat de casa părinţilor săi, David se dădu jos de pe placă 
şi o luă la goană la vale. 

Tally îşi dădu seama că placa tot nu era complet încărcată 
şi o desfăcu înainte de a-l urma, nefiind grăbită să vadă ce le 
făcuseră specialii lui Maddy şi Az. Dar când se gândi la David 
care avea să-şi descopere părinţii de unul singur, Tally fugi 
după el. l 

Avu nevoie de câteva minute bune ca să găsească drumul 
în desiş. În urmă cu două nopți veniseră aici pe întuneric şi 

dintr-o altă direcţie. Ascultă ca să surprindă vocea lui David, 
însă niciun sunet nu răzbătu până la ea. Apoi, vântul îşi 
schimbă direcţia şi mirosul de fum îi ajunse în nări. 

Nu fusese uşor să distrugă casa. Era săpată în munte, iar 
pereţii şi acoperişul de piatră nu reprezentau combustibil 
pentru foc. Dar, în mod evident, atacatorii aruncaseră înăun- 
tru ceva inflamabil. Ferestrele erau deschise în afară, cioburile 
de sticlă strălucind pe iarba din faţa casei. Din uşă nu mai ră- 
măseseră decât câteva cioturi arse, prinse de balamale şi le- 
gănându-se în vânt. 

David împietrise în fața casei, incapabil să treacă pragul. 

— Rămâi aici, spuse Tally. 

Fata păşi înăuntru, dar aerul o năuci în primele clipe. Lu- 
mina dimineţii cădea pieziş, făcând vizibile particulele de praf 
care pluteau în aer. Se răsuceau în jurul lui Tally, ca mici ga- 
laxii spiralate puse în mişcare de trecerea ei. 

Podeaua înnegrită scârţâia sub tălpile ei, arsă în unele lo- 
curi până la piatra de dedesubt. Dar unele obiecte supravie- 
ţuiseră focului. Îşi aminti de statueta de marmură pe care o 
văzuse în timpul vizitei sale. Unul dintre covoarele agăţate de 
perete rămăsese în mod misterios intact. În salon, câteva cești 
de ceai albe ieşeau în evidenţă pe fundalul mobilei arse. Tally 
ridică o ceaşcă, dându-şi seama că, dacă aceste ceşti supra- 
vieţuiseră, un corp uman ar fi lăsat mai mult decât urme. 

Înghiţi în sec. Dacă părinții lui David fuseseră aici, ceea ce 
mai rămăsese din ei era uşor de găsit. 

În adâncul casei, într-o bucătărie mică, văzu nişte vase şi 
cratițe, produse în oraş, agăţate de tavan. Metalul înnegrit 

încă mai strălucea ici-colo. Observă un sac de făină, iar câteva 
fructe uscate îi făcură stomacul gol să ghiorţăie. 

Dormitorul era ultima cameră. . 

Tavanul de piatră era scund şi înclinat. Vopseaua se cră- 
pase şi se înnegrise în arşița focului. Tally simţi căldura ridi- 
cându-se din pat, salteaua de paie şi păturile groase căzând 
uşor pradă incendiului. 

Dar Az şi Maddy nu se aflaseră aici. Nimic din această ca- 
meră nu putea constitui rămăşiţe umane. Tally oftă uşurată şi “ 
ieşi cu spatele, verificând din nou fiecare încăpere. . 

Scutură din cap când ieşi afară. 

— Ori au fost luaţi de speciali, ori au fugit. 

David încuviință şi trecu pe lângă ea. Tally se prăbuşi la 
pământ şi începu să tuşească. Plămânii ei protestau, în sfârşit, 
împotrivindu-se fumului şi a particulelor de praf inhalate. Îşi 
dădu seama că avea mâinile şi braţele înnegrite de funingine. 

Când ieşi, David ţinea în mână un cuţit lung, 

— Ridică mâinile. 

— Cum? 

— Brăţările de la cătuşe. Nu pot să le suport. 

Fata încuviinţă şi îşi ridică mâinile. Cu grijă, David intro- 
duse lama între carne şi plastic, mişcând-o în sus şi în jos, ca 
să taie cătușele. 

După un minut, îndepărtă frustrat cuțitul. 

— Nu merge. 

Tally privi mai de aproape. De-abia dacă se zăreau nişte 
urme pe plastic. Nu văzuse cum îi desfăcuse specialul cătu- 
şele la spate, dar îi luase doar o clipă. Probabil că foloseau un 
declanșator chimic. 

— Poate că este un soi de plastic folosit la aeronave, spuse ea. 
Unele materiale de genul ăsta sunt mai puternice decât oţelul. 

David se încruntă. 

— Atunci tu cum le-ai rupt? 

Tally deschise gura, dar nu reuşi să îngaime nimic. Nu îi 
putea spune că tocmai specialii îi desfăcuseră cătuşele. 

— Şi de ce ai câte două cătuşe la fiecare încheietură? 

Fata privi în jos posacă, amintindu-și că o încătușaseră 
prima oară când o capturaseră, apoi din nou în faţa doctori- 
ţei Cable, înainte de a fi dusă ca să caute pandantivul. 

— Nu ştiu, reuşi să îngaime. Presupun că ne-au pus două 
rânduri de cătuşe. Dar a fost uşor să le desfac. Le-am tăiat de 
o piatră ascuţită. 

— Nu are sens, spuse David privind cuțitul. Tata întot- 
deauna spunea că acesta este cel mai util obiect pe care l-au 
adus de la oraş. E făcut dintr-un aliaj supertehnologizat pe un 
singur filament. 

Tally ridică din umeri. 

— Poate că porţiunea care unea cătuşele era făcută din alt 
material. 

David scutură din cap, părând că nu-i acceptă povestea. 
În cele din urmă, ridică din umeri. 

— Ei bine, va trebui să le acceptăm. Dar un lucru este 
sigur. Părinţii mei nu au scăpat. 

— De unde ştii? 

David îi arătă cuțitul. 

— Dacă ar fi fost avertizaţi în vreun fel, tata nu ar fi ple- 
cat niciodată fără cuţit. Specialii trebuie să-i fi luat prin 
surprindere. 

— O, îmi pare rău, David! 

— Măcar sunt în viaţă. 

O privi în ochi, iar Tally observă că panica lui se mai di- 
minuase. 

— Aşadar, Tally, mai vrei să mergem după ei? 

— Da, sigur. 

David zâmbi. 

— Bun. 

Se aşeză lângă ea, privind înapoi spre casă şi scuturând din 
cap. 

— E ciudat. Mama întotdeauna m-a avertizat că asta se va 
întâmpla. Au încercat să mă pregătească tot timpul în copilă- 
rie. Şi, mult timp, i-am crezut. Dar după atâţia ani am înce- 
put să am îndoieli. Poate că părinţii mei erau paranoici. Poate 
că, aşa cum spun întotdeauna fugarii, Circumstanţele speciale 
nu erau reale. 

Tally încuviinţă în tăcere, neîndrăznind să vorbească. 

— Şi acum, când s-a întâmplat, pare mai puţin real ca ori- 
când. 

— Îmi pare rău, David. 

Dar el nu avea niciodată să ştie cât de rău. Cel puţin, până 
când nu avea să-i salveze pe părinţii lui. 

— Nu-ţi face griji, o să-i găsim. 

— Trebuie să facem întâi o oprire. 

— Unde? 

— După cum spuneam, părinții mei erau pregătiţi pentru 
asta, încă de când au fondat Ținutul de Fum. Au făcut unele 
aranjamente. 

— Cum ar fi să se asigure că poţi să-ţi porţi de grijă, spuse 
ea, atingându-i pielea netedă a jachetei. 

David îi zâmbi şi îi şterse funinginea de pe un obraz. 

— Au făcut mult mai mult decât atât. Vino cu mine. 


Într-o peşteră de lângă casă — o deschidere atât de îngustă, 
încât Tally trebui să se târască pe burtă —, David îi arătă as- 
cunzătoarea unde, de douăzeci de ani, ţineau un echipament 
pregătit. 

Erau purificatoare de apă, localizatoare, haine uşoare şi 
saci de dormit — după standardele locuitorilor din Ținutul 
de Fum, o adevărată comoară în materie de echipament de 
supravieţuire. Cele patru plăci erau demodate, dar aveau ace- 
leaşi caracteristici ca şi placa pe care i-o dăduse doctoriţa 
Cable lui Tally pentru călătoria spre Ținutul de Fum. Mai 
exista acolo şi un pachet de senzori de rezervă, sigilați pentru 
a nu fi supuşi umezelii. Totul era de cea mai bună calitate. 

— Uau, chiar au fost prevăzători! 

— Întotdeauna, răspunse David. 

Luă o lanternă şi îi testă fasciculul pe o piatră. 

— De fiecare dată când am venit aici să verific toate lu- 
crurile astea, mi-am imaginat acest moment. De un milion de 
ori am planificat exact ce urma să am nevoie. E ca şi cum mi-aş 
fi imaginat de prea multe ori, aşa că trebuia să se întâmple. 

— Nu e vina ta, David. 

— Dacă aş fi fost aici... 

— Ai fi fost în magnetoglisorul Circumstanţelor speciale 
Chiar acum, încătuşat, fără să poți salva pe cineva. 

— Da. În schimb, sunt aici, spuse David privind-o. Măcar 
eşti şi tu. Eşti singurul lucru pe care nu mi l-am imaginat, în 
toate aceste ocazii. Un aliat neaşteptat. 

Tally reuşi să zâmbească. El scoase un sac impermeabil. 

— Mor de foame. 

Tally dădu din cap şi simţi că ameţeşte pentru o clipă. Nu 
mai mâncase de la cina luată în urmă cu două nopți. 

David scormoni prin sac. 

— Avem o mulţime de produse instant. Ia să vedem: Ve- 
giRice, CurryNoods, SwedeBalls, PadThai... Vreo prefe- 
rință? | 

Tally inspiră adânc. Se întorsese în sălbăticie. 

— Orice în afară de SpagBol! 


PLAGA PETROLULUI 


Tally şi David plecară la apusul soarelui. 

„Fiecare dintre ei călătorea cu două plăci. Lipite între ele 
ca nişte sendvişuri, perechile de plăci puteau căra de două ori 
greutatea lor, în mare parte aflată acum în desagi agățaţi de- 
desubt. Împachetaseră tot ce găsiseră util, impreună cu re- 
vistele pe care le salvase Şeful. Orice s-ar fi întâmplat, nu avea 
niciun sens să revină în Ținutul de Fum. 

Tally cobori cu grijă râul care izvora din munte, greutatea 
suplimentară legănându-se sub ea ca niște ghiulele atârnate 
de ambele glezne. Cel puţin, purta din nou brățările ajutătoare. 

Călătoria lor avea să urmeze un drum cu totul diferit de 
cel pe care Tally îl parcursese pentru a ajunge aici. Drumul 
acela fusese proiectat pentru a fi străbătut uşor şi inclusese 
un traseu pentru elicopterele cu rangeri. Acesta nu era la fel 
de direct. Încărcați cum erau, Tally şi David nu puteau par- 
curge pe jos nici măcar distanţe mici. Fiecare etapă trebuia 
să fie parcursă pe placă peste apă sau pământ, indiferent de 
ocolul făcut. Şi, după invazie, aveau să evite orice oraş. l 

Din fericire, David efectuase călătoria dinspre şi spre ora- 
şul lui Tally de zeci de ori, atât singur, cât şi împreună cu urâţi 
lipsiţi de experienţă. Cunoştea râurile şi şinele, ruinele şi ză- 
cămintele de minereu, precum şi zecile de rute de evadare 
pe care le născocise în caz că avea să fie vreodată urmărit de 
autorităţi. 

— Zece zile, anunţă el când porniră. Dacă mergem toată 
noaptea şi stăm ascunşi în timpul zilei. 

— Sună bine! spuse Tally, întrebându-se însă dacă vor 
ajunge suficient de devreme, încât să salveze pe cineva de 
operaţie. 

Cam pe la miezul primei nopţi de călătorie, părăsiră pâ- 
râul care ducea în jos, spre dealul pleşuv, şi urmară o albie us- 
cată, printre florile albe. Aceasta îi duse până la marginea unui 
vast deşert. 

— Cum trecem pe-aici? 

David arătă spre formele întunecate care se ridicau din 
nisip, dintre care un şir se pierdea în depărtare. 

— Acestea erau turnurile, conectate prin cabluri de al 

— La ce foloseau? 

— Transportau electricitate de la o fermă eoliană la unul 
dintre oraşele vechi. 

Tally se încruntă. 

— Nu ştiam că localnicii Ruinelor foloseau puterea eoliană. 

— Nu erau cu toţii nebuni. Doar marea majoritate, spuse 
David ridicând din umeri. Trebuie să ţii minte, suntem în 
mare parte descendenţi ai localnicilor Ruinelor şi încă folo- 
sim tehnologia lor de bază. Unii dintre ei trebuie să fi avut 
idei bune. 

Cablurile încă zăceau îngropate în deşert, protejate de ni- 
sipurile mişcătoare şi de absența aproape totală a ploilor. În 
anumite locuri, se fisuraseră ori ruginiseră, aşa că Tally şi 
David erau nevoiţi să fie cu ochii-n patru, urmărind detec- 
toarele de metal ale plăcilor. Când ajungeau la o prăpastie 
peste care nu puteau sări, desfăceau o bucată lungă de cablu 
pe care o ducea David şi îşi duceau plăcile de-a lungul aces- 
teia, ghidându-le asemenea unor măgari şovăielnici pe o 
punte îngustă, înainte de a înfăşura cablul la loc. 

Tally nu mai văzuse niciodată un deşert adevărat. La 
şcoală învățase că deşerturile sunt pline de viață, dar acesta 
semăna cu cele pe care şi le imaginase în copilărie — unduiri 
inexpresive întinzându-se la nesfârşit, unele după altele. 

Cunoştea doar numele unui mare deşert de pe continent. 

— Acesta este Mojave? 

David scutură din cap. 

— Nu e nici pe departe la fel de mare şi, în plus, nu este 
natural. Ne aflăm în locul din care au început buruienile albe 
să se răspândească. 

Tally fluieră. Nisipurile păreau să nu se mai sfârşească. 

— Ce dezastru! 

— Odată dispărute ierburile pitice, inlocuite de orhidee, 
nu a mai rămas nimic pentru a susține solul bun. A dispărut 
şi n-a mai rămas decât nisipul. 

— Oare va mai fi vreodată ceva în afară de nisip? 

— Sigur, peste o mie de ani sau cam aşa ceva. Poate că, 
până atunci, cineva va descoperi o cale de a opri ierburile să 
se întoarcă. Dacă nu, procesul o va lua din nou de la început. 

În zori, ajunseră la un oraş al locuitorilor Ruinelor, un grup de 
clădiri banale, întinse pe o mare de nisip. 

Deşertul se răzleţise de-a lungul secolelor, dunele străbă- 
tând străzile asemenea apei, dar clădirile erau într-o stare mai 
bună decât celelalte ruine pe care le văzuse Tally până atunci. 
Nisipul şlefuia muchiile lucrurilor, dar nu le distrugea cu 
aceeaşi înverşunare ca ploaia şi vegetaţia. 

Niciunul dintre ei nu era obosit, dar nu puteau continua 
să călătorească în timpul zilei. Deşertul nu le oferea niciun 
pic de protecţie faţă de soare sau aer. Poposiră la etajul al doi- 
lea al clădirii scunde a unei fabrici, care mai avea încă o mare 
parte din acoperiş. Maşini vechi, mari cât magnetoglisoarele, 
zăceau tăcute în jur. 

— Ce a fost aici? întrebă Tally. 

— Cred că aici se făceau ziare, spuse David. Sunt precum 
cărţile, dar le arunci şi iei altele noi în ziua următoare. 

— Glumeşti. 

— Deloc. lar tu credeai că noi irosim copacii! 

Tally găsi o porţiune luminată de soare, acolo unde o bu- 
cată din acoperiş se prăbușise, şi desfăcu plăcile ca să le pună 
la încărcat. David scoase două pachete de EggSal. 

— Vom reuşi să ieşim din deşert în noaptea asta? întrebă 
ea, privindu-l pe David cum se chinuie să stoarcă ultimele pi- 
cături de apă îmbuteliată în purificatoare. 
` — Nicio problemă. Vom ajunge la următorul râu înainte 
de miezul nopţii. 

Tally îşi aminti ceva ce-i spusese Shay cu mult timp îna- 
inte, atunci când îi arătase pentru prima oară echipamentul ei 
de supravieţuire. 

— Chiar poţi să faci pipi într-un purificator? Şi după aceea 
să bei apa? 

— Da. Eu am făcut-o. 

Tally se strâmbă şi privi pe fereastră. 

— În regulă. Nu trebuia să întreb. 

David veni în spatele ei, râzând uşor, şi-i puse mâinile pe 
umeri. 

— E uimitor ce pot face oamenii pentru a supraviețui. 

— Ştiu, răspunse Tally oftând. 

Fereastra dădea spre o stradă laterală, parţial protejată de 
deşertul atotcuprinzător. Câteva maşini de teren arse zăceau 
pe jumătate îngropate, carcasele înnegrite fiind înţepenite în 
nisipul alb. 

Tally îşi frecă brăţările de la încheieturile mâinilor. 

— Locuitorii Ruinelor au vrut să supravieţuiască. Peste 
tot unde am văzut ruine, în jur erau răspândite maşini — în- 
cercaseră să iasă. Dar, din câte se pare, n-au reuşit niciodată. 

— Câţiva au reuşit. Dar nu cu maşinile. 

Tally se lăsă pe spate, sprijinindu-se de trupul lui cald, care 
îi dădea o senzaţie de confort. Mai era mult până când soarele 
dimineţii avea să alunge răcoarea deşertului. 

— E ciudat. La şcoală, nu se vorbeşte niciodată mult des- 
pre ceea ce s-a întâmplat — ultima panică, atunci când lo- 
calnicii au simţit că lumea este distrusă. Ridică din umeri şi 
spun că toate greşelile acestora s-au adunat până când totul 
s-a prăbuşit asemenea unei case din cărți de joc. 

— E adevărat doar în parte. Şeful avea nişte cărți despre 
asta. 

— Şi ce scria în ele? 

— Ei bine, locuitorii Ruinelor chiar trăiau într-o casă din 
cărţi de joc, dar cineva i-a dat un brânci puternic. Nimeni nu 
a descoperit cine. Poate că a fost vorba despre vreo armă de-a 
lor care a scăpat de sub control. Poate că unor oameni dintr-o 
ţară săracă nu le-a plăcut felul în care locuitorii Ruinelor con- 
duceau lucrurile. Poate că a fost doar un accident, asemenea 
florilor, sau experimentul vreunui om de ştiinţă singuratic, ce 
îşi dorea să distrugă lucrurile. 

— Dar ce s-a întâmplat? 

— S-a răspândit un virus, dar nu a infectat oamenii. A in- 
fectat petrolul. 

— Petrolul a fost infectat? 

David încuviinţă. 

— Petrolul este organic, e făcut din plante vechi, dinozauri 
şi alte chestii. Cineva a creat o bacterie care îl mânca. Sporii se 
răspândeau prin aer şi când aterizau pe petrol, procesat sau 
brut, germinau. Asemenea unui mucegai, de exemplu. Schimba 
compoziţia chimică a petrolului. Ai văzut vreodată fosfor? 

— E un element chimic, nu-i aşa? 

— Da. Şi ia foc la contactul cu aerul. 

Tally încuviinţă. Îşi aminti că se jucase cu aşa ceva la cursul 
de chimie, purtând ochelari de protecţie şi discutând despre 
toate farsele care se puteau face cu acesta. Dar nimeni nu se 
gândise la o farsă letală. 

— Infectarea petrolului cu această bacterie era la fel de in- 
stabilă ca şi fosforul. Exploda în contact cu oxigenul. Şi, când 
ardea, sporii erau eliberaţi în fum şi răspândiţi cu ajutorul vån- 
tului. Până când sporii ajungeau la următoarea maşină sau ae- 
ronavă ori sondă petrolieră şi începeau din nou să crească. 

— Uau! Şi foloseau petrolul pentru orice, nu-i aşa? 

David încuviinţă. 

__— Asemenea maşinilor de aici. Trebuie să fi fost infectate 
când au încercat să iasă din oraş. 

— De ce nu au mers, pur şi simplu? 

— Din prostie, presupun. 

Tally se înfioră din nou, dar nu din pricina frigului. Îi 
venea greu să se gândească la locuitorii Ruinelor ca la nişte 
oameni adevăraţi, mai degrabă îi percepea ca pe o forță 
idioată, periculoasă şi uneori comică din cursul istoriei. Dar 
acolo, jos, erau oameni adevăraţi sau ce mai rămăsese din ei 
după două sute de ani, încă aşezaţi în maşinile lor negre, ca şi 
cum încă ar fi încercat să eludeze destinul. 

— Mă întreb de ce nu ni se spun lucrurile astea la cursul 
de istorie. De obicei, le place orice poveste care îi face pe lo- 
cuitorii Ruinelor să pară jalnici. 

David şopti: 

— Poate că nu vor ca voi să vă daţi seama că orice civili- 
zaţie are slăbiciunile sale. Întotdeauna depindem de ceva. Şi, 
dacă cineva ne ia acel ceva, nu mai rămâne decât o poveste la 
un curs de istorie. 

— Nu şi noi, spuse ea. Energie care poate fi reînnoită, re- 
surse sustenabile, populaţie fixă. 

Cele două purificatoare fiuiră, iar David porni spre ele. 

— Nu e nevoie să fie vorba despre economie, spuse el, 
aducând mâncarea. Slăbiciunea poate fi o idee. 

Tally se întoarse spre el ca să ia salata de ouă, păstrându-i 
căldura în căuşul palmelor, şi observă cât de grav devenise 
David. 

— Prin urmare, David, acesta este unul dintre lucrurile la 
care te-ai gândit în toţi aceşti ani, atunci când ţi-ai imaginat 
aşezarea invadată? Te-ai întrebat vreodată ce anume trans- 
formă oraşele în istorie? 

David zâmbi şi luă o gură de mâncare. 

— Devine tot mai clar, pe zi ce trece. 


PRIVELIȘTI CUNOSCUTE 


Ajunseră la marginea deşertului în noaptea următoare, după 
cum îşi planificaseră, apoi urmară cursul râului în următoarele 
trei zile, până la mare. Mai aveau încă de mers spre nord, iar 
frigul de octombrie semăna cu orice iarnă prin care trecuse 
Tally. David desfăcu echipamentul de iarnă din poliester ar- 
gintiu strălucitor, făcut în oraş, pe care Tally îl puse peste pu- 
loverul lucrat manual, singurul lucru ce îi rămăsese din Ținutul 
de Fum. Era mulțumită că adormise îmbrăcată cu el în noaptea 
de dinainte de invazia specialilor, astfel că puloverul nu se 
pierduse în acea zi, ca toate celelalte obiecte. 

Nopțile petrecute pe placă păreau să treacă repede. În 
această călătorie, nu avea niciuna dintre notițele criptice ale 
lui Shay care să o ajute să înainteze, nici focuri din care să 
scape şi nici maşini ale locuitorilor Ruinelor care să coboare 
din cer şi să o sperie de moarte. Lumea părea să fie goală, cu 
excepția ruinelor ocazionale, de parcă Tally şi David ar fi fost 
ultimii oameni rămaşi pe lume. 


342 Scott Westerfeld 


Îşi îmbunătăţiră dieta cu peşte prins din râu, iar Tally 
fripse un iepure la un foc aprins de ea însăşi. Îl privi pe David 
reparându-şi hainele de piele, dându-şi seama că nu va reuşi 
niciodată să folosească acul şi aţa la fel de bine. David o în- 
văţă să se ghideze după stele pentru a afla timpul şi direcţiile, 
iar ea îi arătă cum să deschidă softul expert al plăcilor ca să le 
optimizeze pentru zborul de noapte. 

Când ajunseră la mare, virară spre sud, îndreptându-se 
spre punctele nordice ale aceluiaşi drum de coastă pe care 
Tally îl urmase pe calea spre Ținutul de Fum. Cândva — îi 
spusese David — această zonă se întindea fără oprire până în 
oraşul lui Tally şi dincolo de acesta. Acum însă erau deschi- 
deri mari în şine şi noi oraşe fuseseră construite la mare, așa 
că se văzură nevoiţi de mai multe ori să călătorească în inte- 
riorul continentului. Dar David cunoştea râurile, fragmentele 
de şine şi alte drumuri de metal pe care locuitorii Ruinelor le 
lăsaseră în urmă, aşa că scoaseră un timp bun. 

Doar vremea îi opri. După o călătorie de câteva zile în 
josul coastei, un perete de nori negri şi ameninţători îşi făcu 
apariţia dinspre ocean. La început, furtuna păru să şovăie în 
a se apropia de mal, amplificându-se încet vreme de o zi în- 
treagă. Presiunea aerului se schimbă atât de mult, încât plăcile 
începură să se agite. Furtuna dăduse o mulțime de avertis- 
mente dar, când sosi cu adevărat, se arătă cu mult mai vije- 
lioasă decât îşi imaginase Tally vreodată. 

Nu înfruntase întreaga forţă a unui uragan decât din inte- 
riorul structurilor solide ale oraşului ei, aflat în interiorul con- 
tinentului. Era o altă lecţie despre puterea sălbatică a naturii. 

Vreme de trei zile, Tally şi David se ghemuiră într-un cort 
de plastic, la adăpostul unei stânci, arzând bețe luminiscente 
pentru lumină şi căldură, sperând că magneţii plăcilor de zbor 
nu vor atrage un fulger. În primele ore, dezlănţuirea furtunii 
îi fascină. Erau uluiți de puterea acesteia şi se întrebau când 
avea să zguduie stâncile următorul tunet. Apoi, ploaia toren- 
ţială deveni pur şi simplu monotonă şi îşi petrecură întreaga 
zi vorbind despre tot felul de lucruri, în special despre copi- 
lărie, până când Tally deveni convinsă că îl cunoştea pe David 
mai bine decât cunoştea pe oricine altcineva. În cea de-a treia 
zi de captivitate în cort, se certară îngrozitor — după aceea, 
Tally nu mai reuşi să-şi aducă aminte de ce — şi totul se sfârşi 
când David ieşi, rămânând în vântul îngheţat vreme de o oră 
întreagă. Când se întoarse, în sfârşit, avu nevoie de ore bune 
pentru a se opri din tremurat, chiar şi în braţele ei. 

— Călătoria asta durează prea mult, spuse el. 

Tally îl strânse şi mai tare. Pregătirea subiecţilor pentru 
operaţie dura mult, în special dacă aveau peste şaisprezece 
ani. Dar doctoriţa Cable nu avea să aştepte la nesfârşit trans- 
formarea părinţilor lui David. Fiecare zi de furtună îi întârzia, 
şi riscul ca Maddy şi Az să ajungă sub bisturiu creştea. Pentru 
Shay, care avea vârsta perfectă pentru operaţie, riscurile erau 
încă şi mai mari. 

— Vom ajunge acolo, stai liniştit. Pe mine m-au măsurat 
în fiecare săptămână vreme de un an, înainte de operaţia pe 
care ar fi trebuit s-o fac. Durează să facă lucrurile cum trebuie. 

David se cutremură. 

— Tally, dacă nu se obosesc să facă operaţia cum trebuie? 

Furtuna se sfârşi în dimineaţa următoare, când, ieşind, consta- 
tară că nuanțele lumii se schimbaseră. Norii erau de un roz in- 
tens, iarba de un verde nepământean, iar oceanul mai întunecat 
decât îl văzuse vreodată Tally, marcat doar de crestele înspu- 
mate ale valurilor şi de bucăţile de lemn purtate de vânt înspre 
apă. Călătoriră întreaga zi pentru a recupera timpul pierdut, în 
stare de şoc, uimiţi că lumea continua să existe după furtună. 

Apoi calea ferată viră spre interiorul continentului şi, după 
alte câteva nopți, ajunseră la Ruinele Ruginite. 


Ruinele păreau mai mici, de parcă vârfurile s-ar fi micşorat de 
la ultima ei vizită, în urmă cu mai bine de o lună, când pornise 
spre Ținutul de Fum, neavând cu ea decât biletul lui Shay şi 
un sac plin cu SpagBol. Când ea şi David trecură peste stră- 
zile întunecate, fantomele localnicilor nu mai părură să ame- 
ninţe de la ferestre. 

— Prima dată când am venit aici era noapte şi locul ăsta 
m-a speriat foarte tare, spuse ea. 

David încuviinţă. 

— E înspăimântător să vezi cât de bine s-a păstrat. Dintre 
toate ruinele pe care le-am văzut, acestea par cele mai recente. 

— Le-au dat cu un spray special, ca să le păstreze aşa pen- 
tru excursiile şcolare. 

Tally îşi dădu seama că asta caracteriza oraşul ei. Nimic 
nu era lăsat natural. Totul era transformat în şantaj, amenin- 
ţare sau lecţie. 

Îşi stivuiiră mare parte din echipament într-o clădire pră- 
buşită din centru, un loc părăginit pe care probabil că până şi 
urâţii chiulangii l-ar fi evitat, şi-şi luară cu ei doar purificatoarele 

de apă, o lanternă şi câteva pachete cu mâncare. Cea mai mare 
apropiere de oraş pentru David o constituiseră ruinele, aşa 
că Tally deveni liderul, urmând nervurile de fier pe care i le 
arătase Shay cu mai multe luni înainte. 

— Crezi că vom mai fi prietene vreodată? întrebă ea, pe 
când se deplasau spre râu, smucindu-și plăcile pentru prima 
oară în întreaga călătorie. 

— Tu şi Shay? Bineînţeles. 

— Chiar şi după... noi doi? 

— După ce o vom salva de speciali, cred că te va ierta pen- 
tru orice. ; 

Tally tăcu. Shay ghicise că Tally trădase Ținutul de Fum. 
Se îndoia că şi-ar mai fi putut răscumpăra greşeala în vreun fel. 

Odată ajunși la râu, trecură cu viteză maximă peste apa în- 
spumată, mulțumiți că scăpaseră, în sfârşit, de sacii aceia grei. 
Cu stropii împroşcându-i faţa şi vuietul apei de jur împreju- 
rul ei, Tally aproape că îşi putea imagina că se află într-una 
dintre expedițiile ei, în trecut, pe vremea când era un copil de 
la oraş, lipsit de griji, nu o... 

Ce era ea acum? Nu mai era spion, dar nici nu se putea 
numi locuitor al Ținutului de Fum. Nu era o frumoasă, dar 
nici nu se mai simţea urâtă. Nu era nimic în mod deosebit. 
Dar măcar avea un scop. 

Oraşul apăru în faţa lor. 

— lată-l! îi strigă ea lui David, peste torentul apei. Dar tu 
ai mai văzut oraşe înainte, nu-i aşa? 

— M-am apropiat de câteva la fel de mult. Dar nu mai mult. 

Tally îşi plecă ochii, la priveliştea cunoscută. Luminile arti- 
ficiilor reliefau turnurile de petrecere şi vilele. Simţi o strângere 

de stomac, un fel de dor de casă, însă mult mai acut. Imaginea 
Oraşului Noilor Frumuseţi o făcuse cândva să tânjească atât de 
mult! Acum, priveliştea aceea era o scoică goală, lipsită de pro- 
misiuni. Asemenea lui David, îşi pierduse căminul. Dar, spre de- 
osebire de Ținutul de Fum, orașul ei încă mai exista, chiar în 
faţa ochilor ei, însă golit de sensul pe care îl avusese cândva. 

— Mai avem câteva ore până la răsărit, spuse ea. Vrei să 
arunci o privire la Circumstanţele speciale? 

— Cu cât mai repede, cu atât mai bine, răspunse David. 

Tally încuviinţă, cu ochii la contururile familiare de întu- 
neric şi lumină care înconjurau oraşul. Aveau timp să ajunga 
până acolo şi să se întoarcă înainte de zori. 

— Să mergem! 


Urmară cursul râului până la centura de copaci şi tufişuri care 
separa Oraşul Urâţilor de suburbii. Centura verde era cel mai 
bun loc în care să călătoreşti fără să fii văzut şi un spaţiu ex- 
celent în care să zbori cu placa. 

— Nu zbura atât de repede! şuieră David din spate, în 
timp ce Tally se strecura printre copaci. 

Tally încetini. 

— Nu e nevoie să şopteşti. Nu vine nimeni aici noaptea. 
Este teritoriul urâţilor şi sunt cu toții în pat acum, asta dacă nu 
fac năzbâtii. 

— Bine, răspunse el. Dar n-ar trebui să ai mai mare grijă 
cu rutele pentru plăci? 

— Rutele pentru plăci? David, plăcile funcţionează peste 
tot în oraş. E o reţea de metal dedesubt. 

— Ah, bine. 

Tally zâmbi. Se obişnuise atât de mult să trăiască în lumea 
lui David, încât îi făcea plăcere să-i explice şi ea cum stau lu- 
crurile, măcar o dată. 

— Ce s-a întâmplat? îl tachină ea. Nu poţi să ţii pasul? 

David rânji. 

— Încearcă-mă! 

Tally se întoarse şi porni cu viteză, în zigzag, printre 
plopii înalţi, lăsându-și reflexele să o ghideze. 

Îşi aminti cele două călătorii cu magnetoglisoarele până la 
Circumstanţele speciale. 'Trecuseră prin centura verde din latura 
îndepărtată a oraşului, apoi până la inelul de transport, zona 
industrială dintre suburbiile frumuseţilor de vârstă mijlocie 
şi zona exterioară a Oraşului Decăderii. Partea dificilă va fi să 
traverseze suburbiile, un loc riscant pentru urâţi. Din fericire, 
frumusețile de vârstă mijlocie se culcau devreme. Majoritatea, 
cel puţin. 

Întrecerea cu David ţinu până la mijlocul centurii verzi, 
când luminile mărețului spital răsăriră dincolo de râu, în fața 
lor. Tally îşi aminti acea primă dimineaţă îngrozitoare, când 
fusese luată de la operația promisă şi dusă pentru a fi interogată, 
viitorul fiindu-i furat. Chipul îi deveni neîndurător, dându-şi 
seama că, de data aceasta, ea mergea în căutarea Circumstan- 
telor speciale. 

O vibraţie trecu prin corpul ei când părăsiră centura verde. 
O mică parte din Tally încă se aştepta ca inelul-interfață să o 
avertizeze că părăsise Oraşul Urâţilor. Cum purtase prostia 
aceea vreme de şaisprezece ani? I se păruse că face parte din 
fiinţa ei pe atunci, dar acum ideea că ar fi urmărită, monitori- 
zată şi sfătuită în orice minut al zilei o îngreţoşa. 

— Rămâi pe aproape, îi spuse lui David. În zona asta chiar 
trebuie să şopteşti. 

În copilărie, Tally locuise în suburbiile frumuseţilor de 
vârstă mijlocie, împreună cu Sol şi Ellie. Dar pe atunci, lumea 
ei era mică, demnă de milă: câteva parcuri, drumul până la 
şcoală, un colţ din centura verde în care se strecura ca să spio- 
neze urâţii. Ca şi la Ruinele Ruginite, casele şi grădinile fru- 
moase, aşezate în linie, i se păreau mult mai mici acum, ca un 
sat nesfârşit de căsuțe pentru păpuşi. 

Trecură pe deasupra acoperişurilor, lăsându-se pe vine. 
Sperau că, dacă cineva era treaz, la alergat sau la plimbat câi- 
nele, nu avea să ridice privirea. Plăcile lor treceau la o jumătate 
de metru de acoperişuri. Şindrilele alunecau pe dedesubt creând 
un model hipnotic. Nu întâlniră decât păsări în cuiburi şi câ- 
teva pisici, care săreau sau se cățărau iute, surprinse. 

Suburbiile se încheiau abrupt, ultimul şir de parcuri pier- 
zându-se în inelul de transport, unde fabricile subterane îşi 
scoteau capetele din pământ, iar camioanele goneau pe drumu- 
rile de ciment, zi şi noapte. Tally îşi ridică placa şi spori viteza. 

— Tally! şopti David. Ne vor vedea! 

— Stai liniştit! Camioanele acelea sunt automate. Nimeni 
nu vine aici, în special noaptea. | 

David se uită neliniștit la vehiculele vechi. 

— la priveşte, nici măcar nu au faruri. 

Tally îi arătă un tir uriaş care trecea pe dedesubt, singura 
lumină venind de la un laser de navigaţie de sub acesta, care 
citea codurile de bare pictate pe şosea. 

Continuară să zboare, iar David era încă neliniștit la ve- 
derea vehiculelor care se mişcau dedesubt. 

Curând, un punct de reper cunoscut se ridică deasupra 
zonei industriale. 

— Vezi dealul ăla? Circumstanţele speciale se află chiar 
dedesubt. Vom urca în vârf şi vom arunca o privire. 

Dealul era prea abrupt pentru a fi plasată o fabrică pe el şi, 
din câte se părea, prea mare şi solid pentru a-l aplatiza cu ex- 
plozibil şi buldozere, aşa că ieşea în evidenţă pe câmpie, ase- 
menea unei piramide pleoştite, cu o latură prăpăstioasă şi alta 
înclinată, acoperit cu lăstăriş şi iarbă maronie. O luară pe par- 
tea înclinată, evitând câţiva bolovani şi copaci pitici, până 
când ajunseră în vârf. 

De la această înălțime, Tally putea vedea înapoi, până la 
Oraşul Noilor Frumuseţi, discul strălucitor al insulei părând 
a avea dimensiunea unei farfurii. Oraşul era cufundat în beznă 
şi, sub ea, clădirile maronii ale Circumstanţelor speciale erau 
luminate doar de lucirea rece a becurilor de pază. 

— Jos, acolo! şopti ea. 

— Nu e mare lucru. 

— Aproape totul se află în subteran. Nu ştiu cât de de- 
parte în adâncuri. 

Priviră grupul de clădiri în tăcere. De aici, de sus, Tally 
putea vedea foarte clar sârma împrejmuitoare, întinzându-se 
în jurul clădirilor într-un pătrat aproape perfect. Asta însemna 
securitate serioasă. Nu erau multe bariere în oraş, cel puţin 
- nu vizibile. Dacă nu trebuia să fii undeva, inelul-interfaţă te 
avertiza politicos că trebuie să pleci. 

— Gardul pare destul de jos cât să putem zbura peste el. 

Tally scutură din cap. 

— Nu e un gard, este sârmă cu senzori. Dacă te apropii la 
douăzeci de metri de ea, specialii vor şti că te afli aici. La fel 
se întâmplă dacă atingi pământul din interior. 

— Douăzeci de metri? E prea sus ca să reuşim cu plăcile. 
Aşadar, ce facem, ciocănim la poartă? 

— Din câte văd, nu e nicio poartă. Eu am intrat şi am ieşit 
cu magnetoglisorul. 

David bătu darabana cu degetele în placă. 

— Ce-ar fi să furăm unul? 

— Un magnetoglisor?! şuieră Tally. Ar fi o năzbâtie 
nemaipomenită. Am cunoscut urâţi cărora le plăcea să fure 
maşini ca să se distreze, dar nu magnetoglisoare ale Circum- 
stanţelor speciale. 

— Păcat că nu putem sări jos. 

Tally îşi miji ochii. 

— Să sărim? 

— De aici. Ne urcăm pe plăci la baza dealului, urcăm în vi- 
teză maximă, apoi sărim din locul ăsta. Probabil că am nimeri 
chiar în centrul acelei clădiri mari. 

— Da, numai că am nimeri morţi. Striviţi. 

— Presupun că da. Chiar şi cu brățări ajutătoare, braţele 
ne-ar ieşi din încheieturi după o asemenea cădere. Avem ne- 
voie de paraşute. 

Tally privi în jos, imaginând traiectorii din vârful munte- 
lui şi făcându-l pe David să tacă atunci când acesta încercă 
din nou să vorbească. Rotiţele creierului ei se mişcau în vi- 
teză. Îşi aduse aminte de petrecerea de la Vila Garbo, care i se 
părea că avusese loc în urmă cu ani buni. 

În cele din urmă, îşi îngădui să zâmbească. 

— Nu e nevoie de paraşute, David. Jachete de bungee. 


COMPLICI 


— Avem destul timp, dacă ne grăbim. 

— Destul timp pentru ce? 

— Să trecem pe la şcoala de artă din Oraşul Urâţilor. Au ja- 
chete de bungee la subsol. Un întreg rastel de jachete de rezervă. 

David inspiră adânc. 

— În regulă. 

— Nu te temi, nu? 

— Nu, răspunse David strâmbându-se. Doar că n-am mai 
văzut niciodată atât de mulți oameni. 

— Oameni? N-ai văzut încă pe nimeni. 

— Da, dar toate casele acelea până aici... Mă tot gândesc 
la oamenii care locuiesc în Secar toți îngrămădiți aşa. 

Tally râse. 

— i se pare că suburbiile sunt aglomerate? Stai să ajun- 
gem în Oraşul Urâţilor. 


Porniră înapoi în viteză pe deasupra acoperişurilor. Cerul era 
negru ca smoala, dar acum Tally putea vedea stelele destul cât 
să ştie că primii zori ai dimineții aveau să apară în doar două ore. 

Ajungând la centura verde, se întoarseră de unde veniseră. 
Niciunul nu vorbea, concentrându-se în schimb asupra zbo- 
rului printre copaci. Acest arc al centurii îi duse înapoi prin 
Parcul Cleopatra, unde Tally trecu printre stâlpii de slalom, 
de dragul vremurilor trecute. Instinctele ei se treziră când tre- 
cură peste drumul care ducea la vechiul ei internat. Pentru o 
fracțiune de secundă, i se păru că ar fi putut vira, escaladând | 
fereastra camerei şi urcându-se în pat. 

Curând, ieşiră la iveală contururile neclare ale şcolii de 
artă din Oraşul Urâţilor, iar Tally îi făcu semn lui David şi se 
opriră. 

Această parte era simplă. Parcă trecuse un milion de ani de 
când Tally şi Shay împrumutaseră una dintre jachetele de 
bungee pentru farsa lor finală, săritura lui Shay spre noii urâţi 
din biblioteca internatului. Tally parcurse din nou drumul 
până la fereastra pe care o deschiseseră, un geam murdar şi 
uitat, ascuns în spatele unor tufişuri decorative, şi descoperi 
că încă era descuiată. 

Tally scutură din cap. Acest soi de furt i se păruse a fi ceva 
atât de îndrăzneţ cu două luni înainte. Pe atunci, cascadoria 
din bibliotecă fusese cea mai nebunească farsă pe care o fă- 
cuseră cât stătuseră acolo: o cale prin care urâţii puteau să-şi 
elibereze energia până când împlineau vârsta de şaisprezece 
ani, nimic altceva decât o distracţie fără noimă înainte ca na- 
tura lor rebelă să fie anihilată de maturitate şi de operaţie. 

— Dă-mi lanterna. Şi aşteaptă-mă aici. 

Se strecură înăuntru, găsi rastelul, apucă două jachete de 
bungee şi ieşi în mai puţin de un minut. În timp ce călărea fe- 
reastra, descoperi că David o privea cu ochii măriţi. 

— Ce este? întrebă ea. 

— Eşti atât de... pricepută la asta. Atât de încrezătoare. 
Pe mină mă nelinișteşte şi simpla prezenţă în interiorul gra- 
niţelor oraşului. 

Tally zâmbi. 

— Nu e mare scofală. Toată lumea face asta. 

Totuşi, Tally se bucura că-l impresiona pe David cu înde- 
mânarea ei de spărgătoare. În ultimele săptămâni, el o învățase 
cum să facă focul, să curețe peştele de solzi, să construiască un 
cort şi să citească hărţile. Îi făcea plăcere să se simtă şi ea com- 
petentă măcar o dată. 

Se strecurară înapoi spre centura verde şi ajunseră la râu 
înainte ca cerul să capete nuanțe roz. Trecând pe lângă apa 
albă şi zăcământul de minereu, zăriră ruinele chiar când cu- 
loarea cerului începea să se schimbe. | 

În timp ce coborau, Tally întrebă: 

— Atunci o lăsăm pe mâine-seară? 

— Nu are niciun sens să aşteptăm. 

. — Nu. i 

Şi avea toate motivele să înceapă misiunea de salvare cât 
mai curând. Trecuseră mai bine de două săptămâni de la in- 
vadarea Ținutului de Fum. 

David îşi drese glasul. 

— Aşadar, câți speciali crezi că vor fi acolo? 

— Când am fost eu, erau mulți. Dar asta s-a întâmplat în 
timpul zilei. Presupun că trebuie să doarmă şi ei cândva. 

— Prin urmare, va fi liber noaptea. 

— Mă îndoiesc. Dar poate vor fi doar câţiva paznici. 

Nu spuse mai mult. Fie şi un singur special şi făcea mai 
mult decât doi urâţi. Chiar şi luate prin surprindere, frumu- 
seţile crude aveau să dovedească putere şi reflexe superioare. 

— Va trebui să ne asigurăm că nu ne văd. 

— Fireşte! Sau să sperăm că au altceva de făcut în noap- 
tea asta. 

Tally îşi târa picioarele, epuizarea ajungând-o din urmă, 
acum, că ieşise în siguranță din oraş. Încrederea ei scădea cu 
fiecare pas. Făcuseră tot acest drum fără să se gândească prea 
bine la misiunea care-i aştepta. Să salvezi oameni din sediul 
Circumstanţelor speciale nu era un simplu truc al urâţilor, 
precum furtul unei jachete de bungee sau furişarea până la 
râu. Era o chestiune serioasă. 

Şi, deşi Croy, Shay, Maddy şi Az erau probabil cu toţii pri- 
zonieri în acele clădiri hidoase de sub pământ, exista posibi- 
litatea ca localnicii din Ținutul de Fum să fi fost duşi în altă 
parte. Şi chiar dacă n-ar fi fost aşa, Tally nu avea habar unde 
se aflau în interiorul clădirii aceleia vopsite într-o nuanţă de 
maroniu care amintea de vomă. 

— Mi-aş fi dorit să avem un ajutor, spuse ea încet. 

David îşi puse mâna pe umărul ei, oprind-o. 

— Poate că avem. 

Tally îl privi întrebător, apoi îi urmări privirea. David se 
uita spre ruine. În vârful celei mai înalte turle, se zăreau ulti- 
mele sclipiri ale unor artificii. Acolo se aflau urâţi. 

— Mă caută pe mine, spuse el. 

— Şi ce facem? 

— Există vreun alt drum până înapoi în oraş? întrebă David. 

— Nu. Vor merge pe jos chiar pe drumul ăsta. 

— Atunci, vom aştepta. | 

Tally îşi miji ochii, privind ruinele. Artificiile se stinseseră 
şi nimic nu mai era vizibil în lumina zorilor care începuseră să 

apară. Cei de jos, indiferent cine erau ei, aşteptaseră până în 
ultimul minut ca să se întoarcă acasă. 

Desigur, dacă îl căutau pe David, aceşti urâţi erau potențiali 
fugari. Seniori rebeli, cărora nu le păsa că pierdeau micul dejun. 

Tally se întoarse spre David. 

— Presupun că urâţii încă te mai caută. Şi nu doar aici. 

— Bineînţeles, spuse el. Zvonurile vor exista generaţii 
de-a rândul, în toate oraşele, indiferent dacă eu sunt sau nu 
prin zonă. De obicei, la artificii nu primeşti răspuns, aşa că o 
să treacă multă vreme până când chiar şi urâţii pe care i-am în- 
tâlnit îşi vor da seama că nu îmi voi face apariţia. Şi majorita- 
tea dintre ei deja nu mai cred că Ținutul de Fum... 

Vocea i se stinse, iar Tally îl luă de mână. Pentru o clipă, 
David uitase că, de fapt, Ținutul de Fum nu mai exista. 

Aşteptară în tăcere, până când auziră sunetul unor paşi 
peste pietre. Păreau a fi vreo trei urâţi care vorbeau încet, de 
parcă s-ar fi temut încă de fantomele Ruinelor Ruginite. 

— Priveşte, şopti David, scoțând o lanternă din buzunar. 

Se ridică, îndreptă lanterna spre propriul chip şi o aprinse. 

— Pe mine mă căutaţi? strigă el pe un ton sever. 

Cei trei urâţi înghețară. Făcură ochii mari şi rămaseră cu 
gurile căscate. Apoi băiatul işi scăpă placa, iar aceasta căzu pe 
pietrele de alături, scoțându-i din starea de paralizie. 

— Cine eşti tu? reuşi să întrebe una dintre fete. 

— Sunt David. 

— O! Vrei să spui că eşti... 

— Pe bune? 

David stinse lanterna şi rânji. 

— Da, mi se pune des întrebarea asta. 

+ >% + 
Se numeau Sussy, An şi Dex şi veneau la ruine de câteva luni. 
Auziseră de ani buni zvonuri despre Ținutul de Fum, de când 
un urât din internatul lor fugise. 

— Eu tocmai mă mutasem în Oraşul Urâţilor, spuse 
Sussy, iar Ho era senior. Când a dispărut, toată lumea a înce- 
put să formuleze teorii nebuneşti despre locul în care plecase. 

— Ho? întrebă David. Îmi aduc aminte de el. A stat câ- 
teva luni, apoi s-a răzgândit şi s-a întors. Acum trebuie să fie 
un frumos. 

— Chiar a reuşit? A ajuns în Ţinutul de Fum? întrebă An. 

— Da. Eu l-am dus acolo. 

— Uau! Aşadar, este real. 

An şi cei doi prieteni făcură un schimb de priviri încântate. 

— Vrem şi noi să vedem Ținutul de Fum. 

David deschise gura, apoi o închise. Privi într-o parte. 

— Nu puteţi, spuse Tally. Nu acum. 

— De ce nu? întrebă Dex. 

Tally făcu o pauză. Adevărul — faptul că Ținutul de Fum 
fusese distrus de o invazie armată — i se părea exagerat. În 
urmă cu doar câteva luni, nu ar fi crezut că propriul ei oraş 
era capabil de aşa ceva. Şi, dacă admitea că Ținutul de Fum 
nu mai exista, zvonul s-ar fi transmis din generaţie în genera- 
ţie printre urâţi. Munca doctoriței Cable avea să fie desăvâr- 
şită, chiar dacă cei câţiva locuitori salvaţi din Ținutul de Fum 
reuşeau să creeze o nouă comunitate, în sălbăticie. 

— Ei bine, începu ea, din când în când, Ținutul de Fum 
trebuie să se mute pentru a rămâne secret. Acum, nu există. 
Toată lumea este răspândită, aşa că nu facem recrutări. 

— Întregul loc se mută? întrebă Dex. Uau! 

An se încruntă. 

— Stai puţin! Dacă nu faceţi recrutări, atunci de ce vă 
aflaţi aici? 

— Ca să jucăm o farsă, spuse Tally. Una de proporţii. Poate 
vreţi să ne ajutaţi. Şi când Ținutul de Fum se va pune din nou 
pe picioare, veţi fi primii care veţi afla acest lucru. 

— Vreţi să vă ajutăm? Ca un fel de iniţiere? întrebă Dex. 

— Nu, răspunse David ferm. Nu punem pe nimeni să facă 
nimic pentru a ajunge în Ținutul de Fum. Dar dacă doriţi să 
ne ajutaţi, Tally şi cu mine vom aprecia acest lucru. 

— Avem nevoie doar de o diversiune, spuse Tally. 

„ — Sună distractiv, zise An. 

Îi privi pe ceilalţi, care dădură din cap. Sunt gata de orice, 
îşi spuse Tally, aşa cum fusese şi ea. Cu siguranţă erau seniori, 
aveau cu un an mai puţin decât ea, dar Tally era uluită de fap- 
tul că păreau atât de tineri. 

David o privi pe Tally împreună cu ceilalți, aşteptând să 
audă restul ideii. Trebuia să explice numaidecât la ce fel de 
diversiune se gândea. Ca să fie una reuşită. Ceva care să-i in- 
trige pe speciali suficient cât să investigheze. 

Ceva care să o facă pe însăşi doctoriţa Cable să fie atentă. 

— Ei bine, veţi avea nevoie de o mulţime de artificii. 

— Nu e nicio problemă. 

— Şi ştiţi cum să ajungeţi în Oraşul Noilor Frumuseți, nu? 

— În Oraşul Noilor Frumuseţi? Dar podurile nu rapor- 
tează pe oricine traversează râul? 

Tally zâmbi, întotdeauna mulțumită să-i învețe pe alţii tru- 
curi noi. 


DINCOLO DE MARGINE 


Cei doi aşteptară întreaga zi la Ruinele Ruginite. Razele soa- 
relui se târau pe podea prin acoperişul spart, asemenea unor 
reflectoare lente, care marcau trecerea orelor. Tally se chinui 
parcă o veșnicie să adoarmă, imaginându-şi saltul din vârful 
dealului, în jos, spre incertitudine. În cele din urmă, o fură 
somnul, un somn fără vise, din cauza oboselii. 

Trezindu-se la asfinţit, descoperi că David pregătise deja 
cele două rucsacuri, punând în ele tot ce le putea fi necesar în 
misiunea de salvare. Zburară pe câte două plăci făcute send- 
viş până la marginea ruinelor. Sperau să aibă nevoie de plăcile _. 
de rezervă atunci când aveau să iasă de la Circumstanţele spe- 
ciale împreună cu cei salvaţi. 

Mâncând lângă râu, Tally se strădui din greu să savureze 
SwedeBalls. Dacă aveau să fie prinşi în această seară, măcar 
nu va mai trebui să se hrănească niciodată cu mâncare deshi- 
dratată. Câteodată, Tally se gândea că ar fi fost în stare să ac- 
cepte leziunile pe creier, dacă asta însemna o viaţă fără tăiţei 
reconstituiţi. 

La căderea nopții, Tally şi David ajunseră la apa albă şi tre- 
cură de centura verde, chiar în momentul în care luminile în- 
cepeau să sclipească în Oraşul Urâţilor. La miezul nopții, se 
aflau în vârful dealului care dădea înspre Circumstanţele spe- 
ciale. Tally îşi scoase binoclul şi privi către Oraşul Noilor Fru- 
museți, unde turnurile de petrecere tocmai se luminau. 

David suflă în palme, aburul respirației lui fiind vizibil în 
aerul rece de octombrie. 

— Chiar crezi că o vor face? 

— De ce nu? răspunse Tally, privind spaţiul întunecat în 
care se afla cea mai mare grădină a plăcerilor din oraş. Îmi pă- 
reau hotărâți. 

— Da, dar nu îşi asumă un risc uriaş? Vreau să spun că 
de-abia ne-au cunoscut. 

Tally ridică din umeri. 

— Un urât trăieşte pentru aceste farse. Tu n-ai făcut ni- 
ciodată nimic doar pentru că un străin misterios te-a intrigat? 

— I-am dat mănuşile mele unuia, cândva. Dar am avut tot 
felul de probleme din cauza asta. 

Tally îşi lăsă binoclul în jos şi văzu că David zâmbea. 

— Nu îmi pari foarte neliniştit în seara asta, îi spuse ea. 

— Mă bucur că am ajuns în sfârşit aici. Suntem gata 
să facem ceva. Şi, cum cei trei puşti au acceptat să ne ajute, 
simt că... 

— Că sunt şanse ca planul nostru să funcționeze? 

— Ba chiar mai bine de-atât. 

David privi în jos, spre sediul Circumstanţelor speciale. 

— Erau atât de doritori să ne ajute, doar ca să creeze vâlvă, 


doar ca să joace o farsă. La începuțenpize făcut foare RANA aud 


360 Scott Westerfeld 


că te comportai de parcă Ținutul de Fum ar mai fi existat încă. 
Dar dacă sunt destui urâţi ca ei, poate că va exista din nou. 

— Singur că va exista, spuse ea încet. 

David ridică din umeri. 

— Poate că da, poate că nu. Dar chiar dacă dăm greş în 
noaptea asta şi ajungem amândoi sub bisturiu, măcar cineva 
o să lupte în continuare. O să creeze probleme. 

— Sper să fim noi cei care le vom crea, spuse Tally. 

— Şi eu sper! 

David o trase pe Tally mai aproape şi o sărută. Când îi 
dădu drumul, Tally inspiră adânc şi închise ochii. Sărutul era 
mai plăcut şi mai real acum, când era gata să repare răul făcut. 

— Priveşte, spuse David. 

În spaţiile întunecate din Noul Oraş al Frumuseţilor se în- 
tâmpla ceva. Tally îşi ridică binoclul. O linie strălucitoare îşi 
croi drum peste întinderea de smoală a grădinii plăcerilor. 
Apoi apărură şi alte linii, una câte una, arcuri şi cercuri tre- 
murătoare spintecând bezna. Scânteile păreau să apară în or- 
dine aleatorie, dar apoi formară litere şi cuvinte. 

În cele din urmă, întregul ansamblu luminos se stinse, 
doar unele părţi scânteind, în vreme ce primele litere dispă- 
ruseră deja, de parcă scânteile obosiseră. Dar, pentru câteva 
clipe, Tally reuşi să citească mesajul, chiar şi fără binoclu. Din 
Oraşul Urâţilor imaginea trebuie să fi fost uriaşă, vizibilă pen- 
tru oricine privea pe fereastră plin de dor. Mesajul spunea: 
FUMUL TRĂIEŞTE. 

Tally privea cum artificiile se stingeau, ansamblul luând 
forma unor linii şi arcuri amestecate. Se întreba dacă acele 
cuvinte chiar erau adevărate. 

.— Uite-i că pornesc! 

Sub ei apăru o deschidere mare, circulară, în acoperişul 
celei mai înalte dintre clădiri, şi trei magnetoglisoare ieşiră 
rapid unul după altul, urlând spre cer. Tally spera ca An, Dex 
şi Sussy să-i urmeze sfatul şi să fi plecat de mult din Oraşul 
Noilor Frumuseţi. 

— Eşti gata? întrebă ea. 

Drept răspuns, David strânse curelele jachetei de bungee 
şi sări pe plăci. 


Coborâră dealul în zbor, virară şi porniră înapoi, în sus. 

Pentru a zecea oară, Tally verifică luminile gulerului de la 
jachetă. Erau încă verzi. Le vedea şi pe cele de pe gulerul lui 
David, alături de ea. Nu mai aveau nicio scuză acum. 

Câştigară viteză în timp ce urcau spre cerul întunecat. În- 
tregul deal semăna cu o rampă uriaşă în faţa lor. Vântul îi 
dădea lui Tally părul pe spate. Clipi când insectele se izbiră de 
faţa ei. Se lăsă cu grijă spre partea din faţă a plăcilor făcute 
sandviş şi scoase vârful unui picior peste suprafaţa acestora. 

Apoi, orizontul păru să dispară în faţa ei şi Tally se lăsă pe 
vine, gata să sară. 

Pământul dispăru. 

Tally împinse cu toată puterea, forțând plăcile în jos, pe 
latura abruptă a dealului, unde aveau să se oprească. Amân- 
doi îşi deconectaseră brățările — nu voiau ca plăcile să îi ur- 
meze peste gardul de sârmă. Nu încă. 

Tally se avântă în aer, urcând alte câteva secunde. Oraşul 
se întindea sub ea, un covor uriaş de lumini şi umbre. Îşi în- 
tinse mâinile şi picioarele. 

În vârful arcului, tăcerea păru să copleşească totul — golul 
de aer din stomac, amestecul de încântare şi frică ce o străbă- 
tea, vântul care îi izbea faţa. Tally îşi smulse privirea dinspre 
pământul tăcut ce o aştepta şi cuteză să se uite la David. La mai 
puţin de un metru depărtare de ea, o privea, cu chipul luminos. 

Tally îi zâmbi şi se întoarse ca să vadă că acum pământul 
se apropia, viteza căderii sporind. După cum calculase, co- 
borau chiar în mijlocul plasei. Tally începu să anticipeze şocul 
neplăcut al jachetei care avea să o tragă în sus. 

Pentru câteva clipe, nu se întâmplă nimic, cu excepția apro- 
pierii pământului, iar Tally se întrebă din nou dacă jachetele 
de bungee puteau face faţă unei căderi de la o asemenea înăl- 
time. O sută de versiuni ale unei căderi dure îi trecură prin 
minte. Bineînţeles, probabil că nu va mai simţi nimic. 

Niciodată. 

Pământul era tot mai aproape, până când Tally se arătă 
convinsă că ceva nu era în regulă. Apoi, deodată, curelele ja- - 
chetei se treziră la viaţă, violente, tăindu-i coapsele şi umerii, 
scoțându-i aerul din plămâni. Presiunea creştea, şi Tally se 
simţea de parcă ar fi fost înfăşurată într-o bandă uriaşă de 
gumă, care încerca să o oprească. Pământul din incintă se nă- 
pusti spre ea. Părea neted şi dur, iar jacheta se lupta disperată 
cu inerția, zdrobind-o ca un pumn. 

În cele din urmă, banda invizibilă de cauciuc ajunse la 
punctul maxim de întindere, iar Tally încetini şi se opri chiar 
înainte de a atinge pământul. Îşi trase mâinile înapoi, pentru 
a nu lua contact cu el, cu ochii ieşiţi din orbite. 

Apoi procesul se inversă, şi Tally o luă înapoi în sus, totul 
răsucindu-se în jurul ei, ca într-un parc de distracţii. Nu avea 

habar unde se afla David. Săritura fusese de zece ori mai pu- 
ternică decât cea de la Vila Garbo. De câte legănări în sus şi 
în jos avea nevoie pentru a se opri? 

Acum cădea din nou, îndreptându-se spre acoperişul unei 
clădiri. Aproape îl atinse cu piciorul, dar se văzu din nou trasă în 
sus, inerția săriturii de pe deal încă făcându-şi simţit efectul. 

Reuşi să se orienteze, tocmai la timp pentru a vedea mar- 
ginea acoperişului apropiindu-se de ea. Se îndrepta spre clă- 
dire... 

În chingile jachetei, zburând neajutorată în sus și în jos, 
trecu de marginea acoperişului. Dar mâna ei întinsă prinse 
un burlan şi se opri brusc. 

— Pfui, făcu ea, privind în jos. 

Clădirea nu era foarte înaltă, iar jacheta ar fi ajutat-o dacă 
ar fi căzut, însă în clipa în care picioarele i-ar fi atins solul, 
sârma ar fi declanşat alarma. Se apucă de burlan cu amândouă 
mâinile. 

Dar jacheta de bungee, mulţumită că se oprise din cădere, 
se lăsa în jos, revenindu-şi gradat la greutatea normală. Se 
luptă să se ridice pe acoperiş, însă sacul greu, plin cu echipa- 
ment de salvare, o trăgea în jos. Era ca şi cum ar fi încercat să 
facă o săritură, încălțată cu pantofi de plumb. 

Rămase acolo, în lipsă de idei, aşteptând să cadă. 

Nişte paşi se îndreptară spre ea, pe acoperiş. Un chip îşi 
făcu apariţia: era David. 

— Ai probleme? 

Tally mormăi un răspuns, iar el o apucă de o curea a ruc- 
sacului. Se arătă recunoscătoare când greutatea de pe umerii 
ei începu să dispară. Tally trecu peste marginea clădirii. 

David se aşeză pe acoperiş, scuturând din cap. 

— Prin urmare, Tally, asta făceai tu ca să te distrezi? 

— Nu în fiecare zi. 

— Mă gândeam eu. Putem să ne odihnim un minut? 

Tally privi acoperişul. Nu venea nimeni, nu se auzea nicio 
alarmă. Din câte se părea, aici plasa nu avea senzori. Tally 
zâmbi. | | 

— Sigur. Două minute chiar, dacă vrei. Se pare că specia- 
lii nu se aşteptau să cadă cineva din cer. 


De 


NAUNTRU 


Acoperişul Circumstanţelor speciale părea neted şi plan, 
văzut din vârful dealului. Dar, stând pe el, Tally vedea guri de 
aerisire, antene, trape şi, desigur, deschiderea mare, circulară 
prin care ieşiseră magnetoglisoarele, acum închisă. Era o mi- 
nune că nici unul dintre ei nu se izbise cu capul de ea. 

— Şi cum intrăm? întrebă David. 

— Începem cu asta. | 

Tally arătă înspre poarta pentru magnetoglisoare. 

— Nu crezi că vor observa dacă trecem pe acolo şi nu sun- 
tem magnetoglisoare? 

— Sunt de acord. Dar ce-ar fi să blocăm poarta? Dacă mai 
vin speciali, să nu le fie uşor să se ia după noi. 

— Bună idee! 

David căută în rucsac şi scoase un obiect care semăna cu 
un tub de gel pentru păr. ÎI stoarse şi lăsă o dâră albă de-a lun- 
gul marginilor porţii, având grijă să nu-şi atingă degetele de 
substanţa aceea. 

— Ce e asta? 

— Lipici. Microadeziv. Poţi să-ţi lipeşti tălpile pantofilor 
de tavan cu chestia asta şi să atârni cu capul în jos. 

Tally făcu ochii mari. Auzise de farsele pe care le poţi face 
cu microadeziv, dar urâţilor nu li se dădea voie să-l ceară. 

— Spune-mi că n-ai făcut asta. 

David zâmbi. 

— A trebuit să-i las acolo. S-a pierdut o pereche de pan- 
tofi buni. Aşadar, cum ne dăm jos? 

Tally scoase un conector din rucsac şi i-l arătă. 

— Luăm liftul. 

Cutia mare de metal care ieşea din acoperiş arăta ca un de- 
pozit, dar uşile duble şi cititorul de retină o trădau. Tally miji 
ochii, asigurându-se că cititorul nu o scana şi trecu lama printre 
uşi. Acestea se deschiseră de parcă ar fi fost din foiţă de aluminiu. 

Printre uşi, întunericul se deschidea înspre neant. Tally 
ţipă cu putere şi, după ecou, îşi dădu seama că până jos era 
distanță mare. Îşi privi lumina de pe guler. Era încă verde. 

Tally se întoarse spre David. 

— Aşteaptă să fluier. 

Apoi sări în gol. 


Căderea prin deschiderea întunecată era mult mai înfricoşă- 
toare decât săritura de pe Vila Garbo sau chiar şi decât cea 
din vârful dealului. Bezna nu îi dădea niciun indiciu despre 
adâncimea acelui puț, iar lui Tally i se părea că ar putea cădea 
la nesfârşit. 

Simți pereții trecând în goană pe lângă ea şi se întrebă dacă 
nu cumva se îndrepta spre vreunul dintre ei în cădere, pe cale 

să se izbească de el. Se imagină pendulând între ziduri tot dru- 
mul până jos, ajungând acolo moale, zdrobită şi însângerată. 

Taly îşi ţinu braţele lipite de corp. Măcar era sigură că ja- 
cheta avea să funcționeze aici. Lifturile foloseau aceiaşi mag- 
neţi ca şi magnetoglisoarele, aşa că la bază se afla întotdeauna 
o placă solidă de metal. 

După ce numără până la cinci, jacheta o prinse pe Tally. Se 
legănă de două ori, în sus şi în jos, apoi poposi pe o suprafață 
dură şi se trezi într-o tăcere şi beznă absolute. Îşi întinse mâi- 
nile şi simți cei patru pereți din jurul ei. Nimic nu sugera in- 
teriorul unor uşi închise. Dădu de ceva unsuros. 

Tally privi în sus. O rază firavă de lumină se vedea deasu- 
pra şi reuşi să distingă chipul lui David care privea în jos. Îşi 
strânse buzele ca să fluiere, dar se opri. 

Un sunet înfundat venea de sub picioarele ei. Cineva vorbea. 

Se lăsă pe vine, încercând să înţeleagă cuvintele. Dar tot ce 
reuşea să audă era sunetul tăios al vocii unei frumuseți crude. 
Tonul batjocoritor îi aminti de doctoriţa Cable. 

Deodată, podeaua începu să coboare sub ea. Tally se luptă 
să-şi menţină echilibrul. Când liftul se opri din nou, o gleznă i 
se răsuci dureros sub greutatea corpului, dar reuşi să nu cadă. 
Sunetul de sub ea încetă. Un lucru era cert: complexul nu 
era gol. 

Tally se uită în sus şi fluieră, apoi se vâri într-un colț al tu- 
nelului, îşi acoperi capul cu mâinile şi începu să numere. 

Cinci secunde mai târziu, o pereche de picioare atârnau 
lângă ea; apoi o luară amândoi din nou în sus. Raza emanată 
de lanterna lui se bâţâia în jur, ca ameţită. Încet, David reuşi 
să-i stea alături. 

— Uau, ce beznă e aici! 

— Ssst! făcu ea. 

El încuviinţă, luminând în jur cu lanterna. Chiar deasupra 
lor, lumina căzu pe partea interioară a uşilor închise. Desigur. 
Stăteau pe acoperişul liftului şi se aflau între etaje. 

Tally îşi împreună mâinile, ca să-l ajute pe David să se ri- 
dice şi să vâre conectorul între uşi. Acestea se deschiseră cu 
un scrâşnet metalic, ce îi dădu fiori lui Tally. David se stre- 
cură printre uşi, apoi întinse mâna spre ea. Tally o apucă şi 
împinse cu picioarele, pantofii aderenţi scârţâind pe pereţii 
liftului asemenea unor şoricei speriaţi. 

Făceau prea mult zgomot. 

Holul era întunecat. Tally încercă să se convingă că ni- 
meni nu îi auzise încă. Poate că acest etaj era gol noaptea. 

Tally îşi scoase şi ea lanterna, îndreptând lumina spre uşi, 
pe măsură ce traversau holul. Etichete mici, maronii, erau 
prinse de fiecare. 

— Radiologie. Neurologie. Rezonanţă magnetică, citi ea 
încet. Blocul Operator Doi. 

ÎI privi pe David, care ridică din umeri şi împinse uşa. 
Aceasta se deschise. 

— Presupun că, atunci când te afli într-un buncăr subte- 
ran, nu aré niciun sens să încui uşile, zise el încet. După tine. 

Tally se strecură înăuntru. Camera era mare, iar pe lângă 
pereţi stăteau aliniate maşinării întunecate şi tăcute, În mijloc 
se afla o masă de operaţii din care se scurgea un lichid. Tuburi 
şi electrozi atârnau în voie în partea din spate, într-o băltoacă. 
Pe o masă de metal străluceau cuțite și fierăstraie pendulare.“ 

— Seamănă cu fotografiile pe care mi le-a arătat mama, 
spuse David. Aici se fac operaţiile. 

Tally încuviinţă. Doctorii te puneau pe masa de operaţii, 
dacă efectuau o intervenţie majoră. 

— Probabil că aici sunt specialii făcuţi speciali, spuse ea. 

Gândul nu o înveseli câtuşi de puţin. 

Se întoarseră în hol. După ce trecură de alte câteva uşi, gă- 
siră una pe a cărei etichetă scria MORGĂ. 

— Vrei să..., dădu ea să întrebe. 

David scutură din cap. 

— Nu. | 

Cercetară şi restul etajului. Practic era un spital mic, bine 
echipat. Nu erau camere de tortură ori celule de închisoare. 
Şi nici localnici din Ținutul de Fum. 

— Acum, încotro? 

— Ei, bine, spuse Tally, dacă tu ai fi diabolica doctoriţă 
Cable, unde ţi-ai ţine prizonierii? 

— Malefica cine? 

— O, ăsta e numele ei! Femeia care conduce locul ăsta. 
O ţin minte de când am fost prinsă. 

David se încruntă, iar Tally se întrebă dacă nu spusese 
prea multe. El ridică apoi din umeri. 

— Presupun că i-aş pune în donjon. 

— În regulă. Atunci mergem jos. 


Găsiră nişte scări de incendiu care duceau în jos, dar se sfâr- 
şeau după un singur etaj. Din câte se părea, ajungeau la eta- 
jul inferior al Circumstanţelor speciale. 

— Ai grijă, şopti Tally. Mai devreme, am auzit oameni ie- 
şind din liftul de sub mine. Trebuie să fie pe undeva pe aici. 

Acest etaj era luminat de o fâşie de lumină blândă care 
străbătea mijlocul holului. Tally simţi un fior când citi eti- 
chetele de pe uşi. 

— Camera de Interogatorii Unu. Camera de Interogato- 
rii Doi. Camera de Izolare Unu, şopti ea, lumina lanternei tre- 
murând peste cuvinte ca un licurici neliniştit. Camera de 
Dezorientare Unu. O, David, trebuie să fie pe aici pe undeva! 

El încuviinţă şi împinse uşor una dintre uşi, dar aceasta nu 
se clinti. Îşi trecu degetele peste margine, căutând un loc pe 
unde să poată pătrunde conectorul. 

— Nu lăsa cititorul de retină să te scaneze, îl avertiză Tally 
uşor, arătând spre o cameră de luat vederi de lângă uşă. Dacă 
îi apare un ochi în cadru, citeşte irisul şi verifică în compute- 
rul central. | 

— Nu au nicio informaţie despre mine. 

— Jar asta o să-i alarmeze îngrozitor. Nu te apropia. E au- 
tomat. 

— Bine, spuse David încuviinţând. Uşile astea sunt prea 
netede, oricum. Nu am cum să folosesc conectorul. Hai să ne 
uităm mai departe. 

În josul holului, ochii lui Tally căzură pe o etichetă. 

— Detenţie pe Termen Îndelungat, şopti ea. 

Uşa era încadrată de ziduri lungi, indicând că încăperea 
din spatele ei era mai mare decât celelalte. Îşi lipi urechea de 
uşă, în căutarea oricărui sunet. 

Auzi o voce cunoscută. Se apropia. 

— David, şopti ea, dezlipindu-se de uşă şi lipindu-se de 
perete. l 

David căută îngrozit o ascunzătoare. Amândoi puteau fi 
văzuţi foarte uşor. Uşa se deschise şi vocea rea a doctoriţei 
Cable se făcu auzită: 

— Pur şi simplu nu încerci destul. Va trebui s-o convingi că... 

— Aş vrea..., spuse Tally. 

Femeia se întoarse cu faţa spre Tally, trăsăturile sale de 
uliu exprimând surpriza. | 

— Aş vrea să mă predau. 

— Tally Youngblood? Cum... 

Din spate, conectorul lui David izbi capul doctoriţei 
Cable, iar aceasta căzu pe podea. 

— Este... ? bâigui David. 

Era alb ca varul. Tally se lăsă în genunchi şi întoarse capul 
doctoriţei Cable ca să inspecteze rana. Nu era sânge, dar fe- 
meia era inconştientă. Oricât de formidabile erau frumuse- 
tile crude, surpriza îşi avea propriile avantaje. 

— O să fie în regulă. 

— Ce se întâmplă...? 

Tally se întoarse înspre voce şi o privi pe tânăra de di- 
naintea ei. Era înaltă şi elegantă, toate trăsăturile sale suge- 
rând perfecțiunea. Ochii — profunzi şi sentimentali, sclipind 
în nuanţe de aramă şi aur — i se măriră, îngrijorați. Deschise 
buzele generoase, fără să spună nimic şi ridică o mână gra- 
ţioasă. Inima lui Tally aproape că se opri văzând frumuseţea 

„acestei confuzii. 
Apoi, pe chipul tinerei apăru expresia recunoaşterii. Zâm- 
' bėtul ei lumină întunericul, iar Tally simţi că îi zâmbeşte şi 
ea. Era plăcut să o faci fericită pe această femeie. 
— Tally! Tu eşti! l 
Era Shay. Era frumoasă. 


SALVAREA 


— Shay... 

— Ai reuşit! 

Zâmbetul uimit de pe chipul lui Shay dispăru când zări 
trupul chircit al doctoriţei Cable. 

— Ce s-a întâmplat cu ea? 

Tally clipi, consternată de transformarea prietenei sale. 
Frumuseţea lui Shay părea să adoarmă toate simțămintele lui 
Tally. Frica, surpriza şi încântarea dispărură, nemairămânând 
altceva decât uimirea. 

— Eşti... transformată. 

— Ba bine că nu, răspunse Shay. David! Sunteţi amândoi 
în regulă!? | | 

— Aăă... salut. 

David avea vocea uscată, iar mâinile, ţinând conectorul, îi 
tremurau. l 

— Avem nevoie de ajutorul tău, Shay. 

— Da, presupun că aveți. 

Se uită din nou spre doctorița Cable şi oftă. 

— Tot mai ştiţi cum să daţi de bucluc, din câte văd. 

Tally îşi mută privirea de la frumuseţea lui Shay, încercând 
să-şi adune gândurile. 

— Unde e toată lumea? Părinţii lui David? Croy? 

— Chiar aici. 

Shay arătă peste umăr. 

— Sunt cu toţii încuiaţi. Doctoriţa C s-a portat atât de fals 
cu noi! 

— Ține-o aici, spuse David. 

Trecu pe lângă Shay şi intră pe uşă. Tally văzu un şir de 
uşi mici, într-o cameră lungă, în fiecare fiind încastrată o fe- 
reastră minusculă. Shay îi zâmbi. 

— Mă bucur atât de mult că eşti în regulă, Tally. Numai 
gândul la tine, singură în sălbăticie... Desigur, n-ai fost sin- 
gură, nu-i aşa? 

Întâlnind ochii lui Shay, Tally se simţi din nou copleșită. 

— Ce ţi-au făcut? 

Shay zâmbi. 

— În afară de ceea ce este evident? 

— Da. Adică nu, vreau să spun. 

Tally scutură din cap, neştiind cum s-o întrebe pe Shay 
dacă avea creierul afectat. | 

— Sunt şi ceilalţi... 

— Frumoşi? Nu. Eu am fost prima, pentru că am creat 
cele mai multe probleme. Ar fi trebuit să mă vezi lovind şi 
muşcând, spuse Shay chicotind. i 

— Te-au forțat! 

— Da, doctorița C poate fi o mare pacoste. Totuşi, simt 
un fel de uşurare. 

Tally înghiţi în sec. 

— O uşurare... 

— Da, uram locul ăsta. Singurul motiv pentru care sunt 
aici este că doctoriţa C voia să vin şi să le vorbesc localnicilor 
din Ținutul de Fum. 

— Locuieşti în Oraşul Noilor Frumuseţi, spuse Tally încet. 

Încerca să vadă dincolo de frumuseţe, să găsească ce se 
afla dincolo de ochii mari şi perfecţi ai lui Shay. 

— Da, tocmai m-am întors de la cea mai tare petrecere. 

Tally îşi dădu seama, în sfârşit, cât de bălmăjite erau cu- 
vintele lui Shay. Era beată. Poate că de aceea se purta atât de 
ciudat. Dar îi numise pe ceilalţi „localnicii din Ţinutul de 
Fum”. Nu mai era unul de-al lor. 

— Tu mergi la petreceri, Shay? În timp ce toți ceilalți sunt 
închişi? 

— Presupun că da, răspunse Shay, apărându-se. itzi să 
spun... Cu toţii vor ieşi după ce se vor schimba. După ce 
Cable termină să mai facă pe stăpâna. 

Se uită la grămada inconştientă de pe podea şi scutură din 
cap. l 
— Totuşi, o să fie într-o formă proastă mâine. Mulțumită 
vouă. 

Un scrâşnet neplăcut de metal veni dinspre camera de de- 
tenţie. Tally auzi mai multe voci. 

— Bineînţeles, se pare că nimeni nu va fi aici să constate 
asta, spuse Shay. Şi ce mai faceţi voi doi? l : 

Tally deschise gura, o închise, apoi reuşi să repondas: 

— Suntem... bine. 

— Asta e grozav. Ascultă, îmi pare rău că ţi-am făcut atâ- 
tea probleme. Ştii cum sunt urâţii, râse Shay. Dar bineînțeles 
că ştii! 

— Aşadar, nu mă urăşti? 

— Nu fi prostuţă, Tally! 

— Mă bucur să aud asta. 

Desigur, binecuvântarea lui Shay nu avea nicio valoare. 
Nu era iertare, ci doar o leziune pe creier. 

— Mi-ai făcut o mare favoare scoţându-mă din locul ăla, 
Ţinutul de Fum. 

— Doar nu crezi asta, Shay. 

— Ce vrei să spui? 

— Cum ai putut să te răzgândeşti atât de repede? 

Shay râse. 

— Mi-a luat exact cât ai face un duş fierbinte ca să mă răz- 
gândesc. 

Întinse mâna şi atinse părul lui Tally, încâlcit şi ciufulit 
după două săptămâni de dormit în aer liber şi de călătorit fără 
contenire. | 

— Apropo de dușuri, tu eşti un dezastru în privinţa asta. 

Tally clipi. Lacrimi fierbinţi îi apăruseră în ochi. Shay do- 
rise atât de mult să-şi păstreze chipul, să trăiască după pofta 
inimii, în afara oraşului. Dar dorinţa aceasta nu i se împlinise. 

— N-am vrut să te... trădez, spuse ea încet. 

Shay privi peste umărul ei, apoi se întoarse şi zâmbi. 

— El nu ştie că ai lucrat pentru doctoriţa C, nu-i aşa? Stai 
liniştită, Tally, şopti ea, ducând un deget grațios la buze. 
Micul şi urâtul tău secret se află în siguranţă. 

Tally înghiţi în sec, întrebându-se dacă Shay aflase în- 
treaga poveste. Poate că doctoriţa Cable le spusese tuturor 
ce făcuse. 

O bâzâitură se auzi din apropierea doctoriţei Cable. Pe - 
monitorul tabletei pe care o purta cu ea, apăru o lumină care 
indica un apel. 

Tally ridică tableta şi i-o dădu lui Shay. 

— Vorbeşte cu ei! 

Shay făcu semn cu ochiul, apăsă un buton şi spuse: 

— Hei, eu sunt, Shay. Nu, îmi pare rău, doctoriţa Cable 
este ocupată. Ce face? Ei bine, este complicat... 

Acoperi dispozitivul cu mâna. 

— Tally, n-ar trebui cumva să salvezi oameni sau ceva de 
genul ăsta? Doar ăsta e scopul micii tale năzbâtii, nu? 

— Tu o să stai aici? 

— Tu ce crezi? Promite-mi că o să fie distractiv. Doar 
pentru că sunt frumoasă nu înseamnă că sunt complet plicti- 
coasă. 

Tally trecu pe lângă ea şi intră în încăpere. Două uşi fuse- 
seră smulse din ţâţâni. Mama lui David şi încă un localnic din 
Ţinutul de Fum fuseseră eliberaţi. Cei doi erau îmbrăcați în 
salopete portocalii şi păreau ameţiţi şi adormiţi. David se 
chinuia să deschidă o altă uşă, vârând conectorul într-o fantă 
mică de la nivelul podelei. | 

Tally văzu fața lui Croy. Se uita cu ochii măriţi printr-una 
dintre ferestrele micuţe. Îşi vâri conectorul sub uşă. Aceasta 
gemu, prinzând viață, iar metalul gros scârțâi îndoindu-se în sus. 

— David, au aflat că ceva se întâmplă aici! strigă ea. 

— Bine. Aproape că am terminat. i 

Conectorul ei crease o gaură în metal, dar nu suficient de 
mare. Tally resetă dispozitivul, iar metalul gemu din nou. Zi- 
lele în care muncise la căile ferate îşi dovedeau acum utilita- 
tea. Reuşi să taie o gaură prin care ar fi încăput un câine. 

Îşi făcură apariţia mai întâi braţele lui Croy, apoi capul. 
Uniforma portocalie era sfâşiată de colții metalici. Maddy îl 
apucă de mâini şi îl trase afară. l 

— Aceştia sunt toți cei care au rămas, spuse ea. Să mer- 
gem! 

— Dar tata?! strigă David. 

— Nu-l putem ajuta. 

Maddy o luă la fugă pe hol. 

Tally şi David schimbară priviri neliniştite şi porniră după 
ea. Maddy gonea pe hol, înspre lift, trăgând-o pe Shay după 
ea. Shay apăsă pe un buton al tabletei şi spuse: 

— Staţi un moment. Cred că se întoarce acum. Rămâneți 
pe fir, vă rog. 

Chicoti şi dispozitivul amuţi din nou. 

— Aduceţi-o pe Cable! strigă Maddy. Avem nevoie de ea. 

— Mamă! 

David alergă după ea. 

Tally se uită la Croy, apoi la trupul ghemuit al doctoriţei 
Cable. Croy încuviinţă şi o apucară fiecare de câte o încheie- 
tură, trăgând-o în fugă de-a lungul holului alunecos. Pantofii 
aderenți ai lui Tally scârțâiau. 

Când grupul ajunse la lift, Maddy o apucă pe doctorița 
Cable de guler şi o ridică spre cititorul de retină. Femeia 
gemu o dată, încet. Maddy îi deschise cu grijă un ochi, iar lif- 
tul scoase un bâzâit şi uşile se deschiseră. 

Maddy scoase inelul-interfaţă al femeii şi o lăsă să cadă pe 
podea, apoi o trase pe Shay înăuntru. Tally şi ceilalţi localnici 
din Ținutul de Fum le urmară, dar David rămase pe loc. 

— Mamă, unde este tata? 

— Nu-l putem ajuta. 

Maddy smulse tableta de la Shay şi o sparse de perete, apoi 
îl trase pe David înăuntru, în ciuda protestelor acestuia. Uşile 
se închiseră, iar liftul întrebă: . 

— La ce etaj? 

— Pe acoperiș, spuse Maddy, încă ţinând inelul-interfață 
în mână. 

„ Liftul începu să se miște, iar lui Tally începură să i se în- 
funde urechile din cauza urcuşului rapid. 

— Care este planul nostru de scăpare? întrebă Maddy 
agitată. 

` Nu mai părea deloc somnolentă, de parcă în noaptea de 
dinainte s-ar fi culcat aşteptându-se să fie salvată în dimineaţa 
aceasta. 

— Păi, cu plăcile, reuşi Tally să răspundă. Avem patru. 

Dându-și seama că nu îşi ajustase brăţările, o făcu de în- 
dată, pentru a chema plăcile. 

— O, super! spuse Shay. Ştii că n-am mai mers cu placă SA 
când am plecat din Ținutul de Fum? 

— Suntem şapte, spuse Maddy. Tally, tu ia-o pe e Shay. As- 
trix şi Ryde, voi mergeţi pe o placă. Croy, tu o să mergi singur. 
David, eu merg cu tine. 

— Mamă, o imploră David, dacă e frumos, nu-l poți vin- 
deca? Sau să încerci măcar? 

— Tatăl tău nu e frumos, David, răspunse ea încet. E mort. 

— Dă-mi un cuţit! 

Maddy îşi ridică mâna, ignorând chipul şocat al fiului său. 

Tally scormoni prin rucsac. Îi dădu briceagul ei, iar Maddy 
scoase o lamă scurtă şi tăie o bucată din mâneca salopetei. 
Când liftul ajunse la nivelul acoperişului, uşile se deschiseră 
pe jumătate şi se opriră gemând, scoțând la iveală gaura pe 
care o făcuse Tally ca să intre. Se strecurară afară unul câte 
unul şi alergară până la marginea acoperişului. 

La distanţă de o sută de metri, Tally văzu plăcile zburând 
peste zonă, chemate de brățări. Alarmele sunau continuu 
acum. Dacă, prin vreo magie, specialii nu le observaseră fuga 
încă, plăcile fără ocupanţi declanşaseră alarma plasei împrej- 
muitoare. ; 

Tally se răsuci, în căutarea lui David. Acesta se împleticea 
în spatele grupului, pe jumătate ameţit. Îl apucă de umeri. 

— Îmi pare atât de rău! 

El scutură din cap. Nu înspre ea. Înspre nimic. 

— Nu ştiu ce să fac, Tally. 

Fata îl luă de mână. 

— Trebuie să fugim. Este tot ce putem face acum. Ur- 
mează-ţi mama. 

David o privi în ochi, înnebunit. 

— Bine. 

Dădu să spună mai multe, dar cuvintele i se opriră la auzul 
unui zgomot asemănător unor unghii care zgârie metalul. 
Poarta pentru magnetoglisoare se lupta cu adezivul, cutre- 
murând acoperişul. 

Maddy, ultima care ieşise din lift, deschisese uşa cu un 
conector. Vocea se auzi din nou: 

— Liftul este solicitat. 

Dar existau şi alte modalităţi de a ajunge pe acoperiş. 
Maddy se întoarse spre David. 

— Lipeşte trapele alea, ca să nu poată ieşi. 

Privirea lui se limpezi pentru o clipă şi încuviinţă. 

— Eu aduc plăcile, spuse Tally, pornind în goană spre 
marginea acoperişului. 

Când ajunse, sări în gol, sperând că jacheta ei de bungee 
mai avea energie cât de cât. După un salt, Tally ajunse la sol 
şi începu să alerge. Plăcile percepură brățările şi se grăbiră 

spre ea. 
© — Tally! Ai grijă! 

La strigătul lui Croy, ea privi peste umăr. O echipă de spe- 
ciali se îndrepta spre ea. O uşă era deschisă în spatele lor, la ni- 
velul solului. Alergau inuman de repede, făcând salturi uriaşe. 

Plăcile îşi preluară ocupanţii din spate, asemenea unor 
căţei dornici de joacă. Tally sări, clătinându-se o clipă, cu câte 
un picior pe fiecare pereche de plăci făcute sendviş. Nu auzise 

ca cineva să fi zburat pe patru plăci deodată. Dar cea mai 
apropiată frumuseţe crudă se afla la doar câţiva paşi de ea. 

Tally pocni din degete şi se ridică rapid în aer. 

Specialul sări uimitor de sus, degetele unei mâini atingând 
marginea din faţă a uneia dintre plăci. Contactul dezechili- 
bră plăcile sub Tally. Era ca şi cum s-ar fi aflat pe o trambulină 
în timp ce altcineva sărea pe ea. Ceilalţi speciali priveau dela 
sol, aşteptând s-o vadă căzând. 

Dar Tally îşi recăpătă echilibrul şi se aplecă în faţă, întor- 
cându-se spre clădire. Plăcile prinseră viteză şi, câteva se- 
cunde mai târziu, Tally sări pe acoperiş, aruncând o pereche 
de plăci spre Croy. Acesta le separă, iar Tally procedă la fel cu 
celelalte două. 

— Pleacă, spuse Maddy. Ia asta! 

Îi dădu lui Tally o bucată de material portocaliu, cu nişte 
circuite vizibile pe o parte. Tally observă că Maddy tăiase bu- 
căţile de la salopetele tuturor. 

— Sunt nişte dispozitive de urmărire în materialul ăla, 
spuse Maddy. Aruncă-le undeva, ca să-i derutăm. 

Tally încuviință, uitându-se în jur după David. Acesta alerga 
spre ei, sumbru. În mână avea tubul de adeziv, gol şi strivit. 

— David..., începu ea. 

— Fugi! strigă Maddy, împingând-o pe Shay pe e placă, 1 în 
spatele lui Tally. 
© — Păi, fără brățări? întrebă Shay, ținându-și din greu echi- 
librul. Asta nu e prima mea petrecere în seara asta, să știi. 

— Ştiu. Ține-te bine, spuse Tally şi porni de pe acoperiş. 

Se clătinară câteva secunde, aproape pierzându-și centrul 
de greutate. Dar Tally reuşi să se stabilizeze, simțind braţele 
lui Shay cuprinzând-o cu putere de mijloc. 

— Uau, Tally! Încetineşte! 

— 'Ţine-te bine! l 

Tally se aplecă pentru a vira, enervată de încetineala plă- 
cii. Nu numai că transporta două persoane, dar mişcările in- 
stabile ale lui Shay o speriau îngrozitor. 

— Nu-ţi mai aduci aminte cum să zbori? 

— Ba sigur că-mi aduc aminte! spuse Shay. Doar că suntun 
pic ruginită, Zbanghio. În plus, am băut cam mult în seara asta. 

— Numai să nu cazi. O să doară. 

— Hei! N-am cerut eu să fiu salvată! 

— Într-adevăr, n-ai cerut. 

Zburând pe deasupra Oraşului Decăderii , trecând de cen- 
tura verde şi pornind spre râu, Tally privi în jos. Dacă Shay ar 
fi căzut în viteza asta, nu s-ar fi rănit. Ar fi murit. | 

Ca tatăl lui David. Tally se întreba cum murise. Oare în- 
cercase să scape de speciali, asemenea Șefului? Sau îi făcuse 
doctorița Cable ceva? Un gând îi veni atunci în minte: orice 
s-ar fi întâmplat, era vina ei. 

— Shay, dacă vrei să cazi, ia-mă şi pe mine cu tine. 

— Poftim? | 

— 'Ține-te de mine şi nu-mi da drumul, orice s-ar întâm- 
pla. Port o jachetă de bungee şi brățări. Ar trebui să zburăm 
fără probleme. 

Probabil. Numai că jacheta trăgea într-o parte şi brățările 
trăgeau în alta. Sau greutatea combinată a celor două fete era 
prea mult pentru magneţi. 

— Atunci dă-mi mie brățările, prostuţo! 

Tally scutură din cap. 

— Nu avem timp să ne oprim. 

— Presupun că nu. Prietenii noştri, specialii, vor fi al nai- 
bii de enervaţi. 

Shay se agăță mai strâns de ea. Aproape ajunseseră la râu şi 
nu păreau a fi urmărite. Microadezivul trebuie să le fi creat mari 
probleme. Dar Circumstanţele speciale aveau alte magneto- 
glisoare — cel puţin cele trei pe care le văzuseră plecând mai 
devreme — şi la fel aveau şi paznicii obişnuiţi. 

Tally se întrebă dacă Circumstanţele speciale urmau să 
cheme în ajutor paznicii sau dacă vor păstra sub tăcere în- 
treaga situaţie. Ce ar fi crezut paznicii despre închisoarea sub- 
terană? Oare conducerea oraşului ştia ce făcuseră specialii cu 
Ținutul de Fum sau cu Az? 

Apa curgea dedesubt, iar Tally aruncă bucata de material, 
atunci când virară. Pluti în jos, dusă de râu. Curentul avea să 
o poarte înapoi înspre oraş, în direcţia opusă rutei lor. 

Tally şi David căzuseră de acord să se întâlnească în susul 
râului, la mare distanţă de ruine, unde el descoperise o peş- 
teră, cu ani înainte. Pentru că intrarea era protejată de o cas- 
cadă, avea să-i apere de senzorii termici. De acolo, se puteau 
întoarce pe jos până la ruine, pentru a-şi lua restul echipa- 
mentului, şi apoi... 

Vor reconstrui Ținutul de Fum? Doar ei şapte? Cu Shay 
ca frumoasa de onoare? Tally înţelese că nu făcuseră planuri 
dincolo de această noapte. Viitorul nu păruse real până acum. 

Desigur, exista posibilitatea de a fi cu toții prinşi. 

- — Crezi că este adevărat? strigă Shay. Ce a spus Maddy? 

Tally îndrăzni să privească în spate, spre Shay. Chipul ei 

frumos părea îngrijorat. 

— Vreau să spun că Az era în regulă când am venit eu în 
vizită acum câteva zile, spuse Shay. Credeam că îl vor face 
frumos, nu că îl vor omori. i 

— Nu ştiu. | 

Maddy nu ar fi minţit cu aşa ceva. Dar poate se înşela. 

Tally se înclină înainte, trecând în viteză pe deasupra râu- 
lui, la înălţime mică, încercând să lase în urmă senzaţia ne- 
plăcută din stomac. Când ajunseră la volbură, apa le stropi 
feţele. Shay începuse să zboare bine, aplecându-se la cotitu- 
rile râului. | 

— Hei, îmi aduc aminte de asta! strigă ea. 

— Îşi mai aduci aminte şi altceva de dinainte de operaţie? 
ţipă Tally peste urletul apei. 

Shay se lăsă în spatele lui Tally când un val de stropi se 
abătu asupra lor. 

— Sigur, prostuţo! 

— Mă urai. Pentru că ţi l-am furat pe David. Pentru căam 
trădat Ținutul de Fum. Îţi aminteşti? | 

Shay rămase tăcută o vreme. Se auzea doar vuietul apei şi 
al vântului. În cele din urmă, se aplecă mai aproape şi vorbi 
gânditoare în urechea lui Tally: ; 

— Da, ştiu ce vrei să spui. Dar toate astea au fost chestii 
urâte. Iubirea nebună, gelozia şi nevoia de a te război contra 
oraşului. Toţi puştii sunt aşa. Dar creşti, să ştii. 

— Tu ai crescut pentru că ai făcut o operaţie? Nu ţi se - 
pare ciudat? 

— Nu e datorită operaţiei. 


— Atunci de ce? 

— M-am simţit bine întorcându-mă acasă, Tally. Mi-am 
dat seama ce nebunie a fost Ținutul de Fum. 

— Ce s-a întâmplat cu muşcăturile şi loviturile? 

— Ei, a fost nevoie de câteva zile ca să îmi dau seama. 

— Înainte sau după ce ai devenit frumoasă? 

„Shay tăcu din nou. Tally se întreba dacă puteai vorbi cu 
cineva care avea creierul afectat. 

Scoase un localizator din buzunar. Coordonatele pentru 
peşteră indicau o jumătate de oră până acolo. Aruncă o privire 
peste umăr şi nu văzu niciun magnetoglisor. Nu încă. Dacă - 
toate cele patru plăci alegeau piste diferite până la râu şi toate 
îşi lăsau dispozitivele de urmărire în locuri diferite, specialii 
aveau să petreacă o noapte plină de confuzie. 

Mai erau Dex, Sussy şi An, care promiseseră să spună tu- 
turor urâţilor puşi pe farse pe care îi cunoşteau să plece la 
plimbare cu placa. Centura verde avea să fie arhiplină. 

Tally se întrebă câţi urâţi văzuseră literele de foc din Oraşul 
Noilor Frumuseţi, câți dintre ei ştiau ce reprezenta Ținutul de 
Fum sau câţi creau propriile poveşti pentru a explica misterio- 
sul mesaj. Ce legende noi creaseră ea şi David cu mica lor di- 
versiune? | 

Când ajunseră într-o parte mai potolită a râului, Shay 
vorbi din nou: 

— Aşadar, Tally? 

— Aşa? 

— De ce vrei să te urăsc? 

— Nu vreau să mă urăşti, Shay, răspunse Tally oftând. Sau 
poate că vreau. Te-am trădat şi mă simt îngrozitor. 

— Ținutul de Fum nu avea să existe o veșnicie, Tally. In- 
diferent dacă ne-ai predat sau nu. 

— Nu v-am predat! strigă Tally. Nu intenţionat, în orice 
caz. Şi toată chestia cu David a fost un accident. Nu am vrut 
să-ţi fac rău. 

— Sigur că nu. Eşti confuză doar. 

— Eu sunt confuză? gemu Tally. Tu eşti cea care... 

Nu-şi termină fraza. Cum putea Shay să nu înțeleagă fap- 
tul că operaţia o schimbase? Nu i se dăduse doar un chip fru- 
mos, ci şi o... minte frumoasă. Nimic altceva nu putea explica 
repeziciunea cu care se schimbase, abandonându-i pe ceilalţi 
pentru petreceri şi duşuri fierbinţi, lăsându-şi prietenii în 
urmă, aşa cum făcuse şi Peris, cu atâtea luni înainte. 


— Îl iubeşti? întrebă Shay. 
— Pe David? O... Poate. 
— Ce drăguţ! 


— Nu e drăguţ. E real. 

— Atunci de ce îţi este ruşine? 

— Nu îmi..., se stropşi Tally. 

Pierdu concentrarea pentru o clipă, iar partea din Th a 
plăcii se lăsă în jos, aruncând o perdea de apă. Shay scoase un 
chiot și o ținu şi mai strâns pe Tally, care zâmbi şi purtă placa 
un pic mai sus. 

Când Shay se opri din râs, spuse: 

— lar ţie ţi se pare că eu sunt confuză? 

— Ascultă, Shay, eu nu sunt confuză în legătură cu un . 
lucru. Nu am vrut să trădez Ţinutul de Fum. Am fost şanta- 
jată să merg acolo ca spion şi, când am trimis după speciali, a 

fost un accident, crede-mă. Dar îmi pare rău, Shay. Îmi pare 
rău că ţi-am distrus visul. 

Tally începu să plângă. Simţea cum vântul îi ducea lacri- 
mile. Pentru o vreme, copacii trecură în goană pe lângă ele, 
pierzându-se în întuneric. 

— Mă bucur că v-aţi întors amândoi în civilizaţie, spuse 
Shay încet, ţinând-o strâns pe Tally. Şi nu îmi pare rău pen- 
tru ce s-a întâmplat. Dacă te face să te simți mai bine. 

Tally se gândi la leziunile de pe creierul lui Shay, la micile 
tumori, răni sau ce erau, de existenţa cărora aceasta nici nu 
avea habar. Erau undeva acolo, schimbându-i gândurile prie- 
tenei sale, distorsionându-i sentimentele, distrugând rădăci- 
nile personalităţii sale. Făcând-o să o ierte pe Tally. 

— Mulţumesc, Shay. Dar nu mă face să mă simt mai bine. 


SINGURI ÎN NOAPTE 


Tally şi Shay ajunseră primele la peşteră. 

Croy sosi câteva minute mai târziu, fără nicio avertizare, 
trecând în viteză prin cascadă, într-o explozie de stropi şi de 
blesteme. Se rostogoli în întuneric pe piatra peşterii, cu buf- 
nituri şi icneli. 

Tally se urcă spre el din fundul peşterii ct cu o lanternă în mână. 

Croy scutură din cap şi gemu. 

— I-am lăsat în urmă. 

Tally privi spre intrarea în peşteră, spre perdeaua de apă, 
ca o cortină împotriva nopţii. 

— Sper. Unde sunt ceilalţi? 

— Nu ştiu. Maddy ne-a spus tuturor să mergem în direc- 
ţii diferite. De vreme ce zburam singur, am ocolit toată cen- 
tura verde mai întâi, ca să-mi piardă urma. 

Îşi lăsă capul pe spate, gâfâind încă. Un localizator îi căzu 
dintr-o mână. 

— Uau, ai mers repede. 

— Mie-mi spui? Fără brățări. 

— Am trecut prin asta. Măcar tu ai pantofi în picioare, 
spuse Tally. Te-a urmărit cineva? 

Croy dădu din cap. 

— Mi-am ţinut urmăritorul aproape cât am putut de mult. 
Am făcut ca majoritatea specialilor să mă urmărească. Dar 
erau o mulţime de puşti pe plăci deasupra centurii verzi. Ştii, 
puşti din oraş. Specialii ne tot confundau. 

Tally zâmbi. Dex, An şi Sussy îşi făcuseră bine treaba. 

— David şi Maddy sunt în regulă? 

— Nu ştiu dacă sunt în regulă, spuse el încet. Dar au ple- 
cat imediat după voi şi nu părea să-i urmărească cineva. 
Maddy a spus că pornesc direct spre Ruine. Trebui să-i întâl- 
nim acolo mâine-seară. l 

— Mâine? întrebă Tally. 

— Maddy voia să fie singură cu David pentru o vreme, știi?! 

Tally încuviință, dar inima i se strânse. David avea nevoie 
de ea. Sau cel puţin aşa spera ea. Gândul că el făcea faţă mor- 
ţii lui Az fără ea o făcea să i se strângă stomacul. 

Bineînţeles, Maddy era cu el. Az fusese soţul ei, la urma 
“urmelor, iar Tally îl întâlnise o singură dată. Dar totuşi... 

Oftă. Tally încercă să-şi amintească ultimele cuvinte pe care 
i le spusese lui David şi îşi dori să fi fost mai mângâietoare. Nu 
avuseseră timp nici să se imbrăţişeze. De la invazia în Ținutul 
de Fum, nu stătuse despărțită de David mai mult de o oră, în 
timpul furtunii. Iar acum avea să nu-l mai vadă o zi întreagă. 

— Poate ar trebui să merg la Ruine. Aş putea să străbat 
drumul pe jos, în noaptea asta. 

— Nu fi nebună, îi spuse Croy. Specialii sunt încă 4 afară şi 
caută. 

— Par în caz că au nevoie de ceva... 
— Maddy îţi transmite să n-o faci. 


Astrix şi Ryde îşi făcură apariţia o jumătate de oră mai târziu, 
intrând în peşteră cu mai multă graţie decât Croy, dar cu pro- 
priile lor poveşti despre felul în care fugiseră de magnetogli- 
soare. Urmărirea fusese confuză, pe speciali copleşindu-i toate 
întâmplările din noaptea aceea. 

— N-au ajuns nici măcar pe aproape, spuse Astrix. 

Ryde dădu din cap. 

— Erau peste tot. 

— E ca şi cum am fi câştigat o bătălie, ştii? spuse Croy. 
I-am bătut în propriul lor oraş. I-am făcut să pară nişte proşti. 

— Poate că nu trebuie să ne mai ascundem în sălbăticie, 
spuse Ryde. Ar putea fi ca pe vremea când făceam farse, ca 
urâţi. Dar spunând adevărul intregului oraş. 
veze! strigă Croy. 

Tally încercă să zâmbească la strigătele lor de voie bună, 
dar ştia că nu se va simţi bine până când nu îl va vedea din 
nou pe David. Nu până în noaptea următoare. Se simţea exi- 
lată, îndepărtată de singurul lucru care conta cu adevărat. 

Shay adormise într-o crevasă mică, după ce se plânsese de 
umezeală şi de starea părului ei, întrebând când aveau să o 
ducă înapoi acasă. Tally se ghemui înapoi lângă ea, încercând 
să uite neajunsurile pe care le produsese minții lui Shay. 
Măcar noul corp al lui Shay nu mai era atât de dureros de slab. 
Era moale şi cald în frigul şi umezeala peşterii. Cuibărită lângă 
ea, Tally reuşi să se oprească din tremurat. 

Dar dură multă vreme până când reuşi să adoarmă. 

+ ©% + 
O trezi mirosul de PadThai. 

Croy găsise pachetele cu mâncare şi purificatorul în sacul 
ei şi făcea mâncare cu apă din cascadă, încercând să o imbu- 
neze pe Shay. 

— O mică escapadă era bine-venită, dar nu ştiam că aveaţi să 
mă târâți până aici. Am terminat cu toată chestia asta cu răzvră- 
tirea, sufăr de o mahmureală grozavă şi trebuie să-mi spăl părul. 

— E o cascadă chiar acolo, spușe Croy. 

— Dar apa e rece! M-am săturat de tabăra asta închipuită. 

Tally se strecură în partea cea mare a peşterii, cu toți muş- 
chii înțepeniţi. Toate pietrele pe care dormiseră îşi imprima- 
seră forma pe ea. Prin cortina de apă se zărea amurgul, Se 
întrebă dacă va reuşi să doarmă din nou la noapte. 

Shay stătea pe vine, pe o piatră, scormonind în Pad'Thai şi 
plângându-se că nu este suficient de condimentat. Cu hainele 
de petrecere ude şi murdare, părul lipit de faţă, era totuşi ui- 
mitor de frumoasă. Ryde şi Astrix o priveau în tăcere, uluiți de 
felul în care arăta. Erau doi vechi prieteni de-ai ei, care fugiseră 

în Ţinutul de Fum când ei i se făcuse frică, aşa că trebuie să fi 
trecut luni bune de când nu mai văzuseră o frumuseţe. Toată 
lumea părea dornică să o lase să se văicărească în continuare. 
. Unul dintre avantajele frumuseţii era că lumea îţi suporta 
obiceiurile enervante. 

— Bună dimineaţa, spuse Croy. SwedeBalls sau VegiRice? 

— Care se face mai repede. 

Tally îşi întinse muşchii. Voia să ajungă la Ruine cât mai 
repede posibil. 

+ + > 
La căderea întunericului, Tally şi Croy se strecurară afară, 
dincolo de cascadă. Nu era niciun semn de speciali pe cer. Se 
îndoia că cineva îi căuta atât de departe. Se aflau la patruzeci 
de minute de zbor rapid cu placa de oraş, iar asta însemna 
mult. 

Dădură semnalul de cale liberă şi toată lumea porni mai ` 
departe în susul râului, spre un loc unde cursul se apropia de 
Ruine. Urmă un drum lung pe jos, urâţii împărțind între ei 
greutatea plăcilor şi a proviziilor. Shay se oprise din văicăreli, 
mulţumindu-se să lâncezească bosumflată într-o mahmureală 
tăcută. Pentru ea, mersul pe jos părea ceva foarte uşor. Con- 
diţia fizică pe care o căpătase muncind din greu în Ținutul de 
Fum nu îi dispăruse în două săptămâni, iar în urma operaţiei 
căpătase muşchi fermi, noi, cel puţin pentru o vreme. Cu 
toate că Shay anunţase că voia să meargă acasă, întoarcerea de 
una singură nu părea să fie un lucru acceptabil pentru ea. 

Tally îşi făcea griji, întrebându-se cum vor proceda cu ea. 
Ştia că nu era ușor de vindecat. Maddy şi Az munciseră do-' 
uăzeci de ani fără folos. Dar nu o puteau lăsa pe Shay aşa. 

Bineînţeles, în clipa în care avea să fie vindecată, ura ei 
pentru Tally urma să revină. 

Ce era mai îngrozitor: o prietenă cu leziuni pe creier sau 
una care te urăște? 


Ajunseră la marginea ruinelor după miezul nopții şi se dădură 
jos de pe plăci lângă clădirea abandonată în care poposiseră 
Tally şi David. 

David se afla afară. 

Părea epuizat, avea cearcăne vizibile, chiar şi la lumina ste- 
lelor. Dar o îmbrăţişă pe Tally de îndată ce aceasta se dădu jos 
de pe placă. Îşi puse braţele în jurul ei, iar Tally îi răspunse 
strângându-l cu putere. 

— Eşti OK? îi şopti ea, apoi se simţi ca o idioată. 

Cum putuse să întrebe aşa ceva. 

— O, David, sigur că nu eşti în regulă. Îmi pare rău... 

— Ssst... Ştiu. 

David se dădu înapoi şi zâmbi. Tally simți un val de uşu- 
rare şi strânse mâinile lui David, asigurându-se că îl vedea în 
carne şi oase. 

— Mi-a fost dor de tine, îi spuse ea. 

— Şi mie, răspunse David, sărutând-o. 

— Sunteţi atât de drăguţi amândoi, spuse Shay, pieptă- 
nându-şi părul cu degetele, după călătoria prin vânt. 

— Salut, Shay, îi spuse David, zâmbind obosit. Păreţi în- 
fometaţi. 

— Numai dacă ai ceva adevărat de mâncare, răspunse 
Shay. | 

— Mă tem că nu. Trei tipuri de curry reconstituit. 

Shay gemu şi trecu pe lângă el, intrând în clădirea dără- 
pănată. David o urmări cu privirea, dar fără uimirea care încă 
se-zărea pe chipurile lui Ryde şi Astrix. De parcă David nici nu 
i-ar fi perceput frumuseţea. 

Se întoarse spre Tally. 

— În sfârşit, avem noroc. 

Tally îi privi chipul obosit, ridat. 

— Serios? 

— Am reparat tableta pe care o avea doctoriţa Cable la 
ea. Mama a distrus partea cu telefonul, ca să nu putem fi re- 
peraţi, şi a afişat pe monitor toate datele lui Cable. 

— Despre ce? ir 

— Toate notele ei despre transformarea frumoşilor în 
speciali. Nu doar despre partea fizică, spuse el trăgând-o mai 
aproape, ci şi despre felul în care funcționează leziunile pe, 
creier. E tot ce nu li s-a spus părinţilor mei atunci când erau” 
doctori! 

Tally înghiţi în sec. 

— Shay... 

David încuviință. 

— Mama crede că poate găsi o metodă de vindecare. 


JURĂMÂNTUL LUI 
HIPOCRATE 


Rămaseră la marginea Ruinelor Ruginite. 

Din când în când, magnetoglisoare treceau pe deasupra 
oraşului în ruine, lăsând încet o urmă pe cer. Dar localnicii din 
Ținutul de Fum ştiau să se ascundă de sateliți şi aeronave. 
Plasară bețe luminoase printre ruine, care emanau o căldură 
asemănătoare cu cea umană, şi acoperiră ferestrele clădirii lor 
cu foi de poliester negre. Desigur, ruinele erau foarte mari. Să 
găseşti şapte oameni într-un oraş care avusese cândva mi- 
lioane de locuitori nu era o chestiune uşoară. 

În fiecare noapte, Tally privea cum influenţa „Noului 
Tinut de Fum” creştea. O mulţime de urâţi văzuseră mesajul 
aprins în noaptea fugii sau auziseră despre el, astfel că peleri- 
najele pe timp de noapte la Ruine se înmulțiră încet-încet, 
până când artificiile începură să ardă în vârful clădirilor mai 
înalte, de la miezul nopții până la răsărit. Tally, Ryde, Croy şi 
Astrix luară contact cu urâţii din oraş, dând naştere la zvonuri 

“noi, învăţându-i trucuri noi şi arătându-le imagini din 

revistele vechi pe care Şeful le salvase din Ținutul de Fum. 
Dacă se îndoiau de existenţa Circumstanţelor speciale, Tally 
le arăta cătuşele pe care le avea încă la mâini şi îi invita să în- 
cerce să le taie. 

O nouă legendă devenise mai puternică decât toate cele- 
alte. Maddy hotărâse că informaţiile despre leziunile pe cre- 
ier nu mai puteau fi ţinute secrete. Fiecare urât avea dreptul 
să ştie ce însemna cu adevărat operaţia. Tally şi ceilalţi răs- 
pândiră zvonul printre prietenii lor din oraş: nu doar faţa era 
schimbată de bisturiu. Personalitatea — eul adevărat — era 
preţul acestei frumuseți. 

Desigur, nu toţi urâţii credeau o asemenea poveste revol- 
tătoare, dar câţiva o făceau. Iar unii se strecurară până în Ora- 
şul Noilor Frumuseţi în toiul nopţii ca să discute cu vechii lor 
prieteni faţă în faţă, pentru a lua o decizie. 

Specialii încercau uneori să distrugă grupurile, punând 
capcane pentru noii locuitori din Ținutul de Fum, dar cineva 
dădea întotdeauna alarma şi niciun magnetoglisor nu putea 
prinde o placă printre străzile unduitoare şi dărăpănături. Noii 
locuitori din Ținutul de Fum învăţară toate ungherele şi cră- 
păturile ruinelor, ca şi cum s-ar fi născut acolo, aşa că puteau 
să se facă nevăzuţi într-o clipită. 

Maddy lucra la metoda de vindecare a creierului, folosind 
materiale salvate din ruine sau aduse de către urâţii din oraş 
dispuşi să le împrumute din spitale şi laboratoarele de chi- 
mie. Deveni retrasă faţă de ceilalţi, cu excepţia lui David. 
Părea deosebit de rece cu Tally, care se simţea vinovată pen- 
tru fiecare moment pe care îl petrecea cu David, acum că 

mama lui era singură. Nici unul dintre ei nu vorbea vreodată 
despre moartea lui Az. 

Shay rămase cu ei, plângându-se de mâncare, de ruine, de 
felul în care îi arătau părul şi hainele şi de faptul că era nevoită 
să privească toate chipurile urâte din jurul ei. Dar nu părea 
niciodată cuprinsă de amărăciune, ci era doar continuu plic- 
tisită. După primele zile, nici nu mai vorbi despre plecare. 
Probabil că leziunile de pe creier o făceau flexibilă sau asta se 
datora faptului că nu petrecuse prea mult timp în Oraşul Noi- 
lor Frumuseţi. Încă şi-i amintea pe toţi ca pe nişte prieteni. 
Tally se întreba uneori dacă lui Shay nu îi plăcea în secret să 
aibă singurul chip frumos din întregul lor grup de rebeli. Desi- 
gur, nu muncea mai mult decât ar fi făcut-o în oraş, iar Ryde 
şi Astrix îi îndeplineau orice ordin. 

David îşi ajuta mama, căutând printre ruine urâţi pe care 
să-i salveze şi arătându-le trucuri de supravieţuire în sălbăti- 
cie tuturor urâţilor care voiau să înveţe. Dar, după două săp- 
tămâni de la moartea tatălui său, Tally îşi dădu seama că îi 
lipseau zilele când erau doar ei doi. | 

La douăzeci de zile după fugă, Maddy anunță că descope- 
rise o metodă de vindecare. 


— Shay, vreau să-ţi explic asta în amănunt. 
. — Sigur, Maddy. 
— Când ţi s-a făcut operaţia, ţi-au afectat creierul. 
Shay zâmbi. 
— Da, sigur, răspunse ea, ridicându-şi ochii spre Tally, 
care o privea deschis. Asta îmi tot spune şi Tally. Dar voi nu 
înţelegeţi. 

Maddy îşi încrucişă mâinile. 

— Ce vrei să spui? 

— Îmi place felul în care arăt, insistă Shay. Sunt mai feri- 
cită în corpul ăsta. Voi vreţi să discutați despre creierul meu 
afectat? Uitaţi-vă la voi toţi, cum alergaţi printre ruinele astea 
jucându-vă de-a comandoul. Vă ocupați doar de scheme şi răz- 
vrătiri, înnebuniți de frică şi paranoia, ba chiar şi de gelozie. 

Le privea pe rând pe Tally şi pe Maddy. 

— Asta înseamnă să fii urât, 

— Şi tu cum te simţi, Shay? o întrebă Maddy calmă. 

— Mă simt minunat. E plăcut să nu fii tot timpul mânat de 
hormoni. Bineînţeles, e ca naiba să fiu blocată aici în loc să 
mă aflu în oraş. 

— Nimeni nu te ţine aici, Shay. De ce nu ai plecat? 

Shay ridică din umeri. 

— Nu ştiu... Sunt îngrijorată pentru voi, cred. E pericu- 
los aici şi să vă puneţi cu Circumstanţele speciale nu e o idee 
bună. Trebuia să ştii asta deja, Maddy. 

Tally inspiră adânc, dar expresia lui Maddy nu se schimbă. 

— Şi tu ai de gând să ne protejezi de ei? întrebă ea fără să 
se tulbure. 

Shay ridică iar din umeri. 

— Îmi pare rău pentru Tally. Dacă nu i-aş fi spus despre 
Ținutul de Fum, ar fi fost frumoasă acum, în loc să locuiască 
în mizeria asta. Şi cred că, până la urmă, se va hotărî să se ma- . 
turizeze. Ne vom întoarce impreună. 

— Nu pari să vrei să iei singură decizii. 

— Ce decizii? întrebă Shay dându-și ochii peste cap şi pri- 
vind-o pe Tally ca să-i confirme cât de mult o plictisea în- 
treaga tărăşenie. 

Cele două avuseseră această conversaţie de o mulţime de 
ori înainte, până când Tally îşi dăduse seama că nu avea cum 
să o convingă pe Shay că personalitatea i se schimbase. Pen- 
tru Shay, noua atitudine era pur şi simplu rezultatul maturi- 
zării. Se mutase într-un loc nou şi lăsase toate emoţiile 
exagerate ale urâțeniei în urmă. 

— Nu ai fost întotdeauna aşa, Shay, spuse David. 

— Nu. Eram urâtă. 

„Maddy zâmbi cu blândeţe. 

— Aceste pastile nu vor schimba felul în care arăţi. Îţi vor 
vindeca doar creierul, reparând ceea ce doctorița Cable a 
făcut pentru a distorsiona felul în care gândeşti. Apoi vei 
putea decide singură cum vrei să arăţi. 

— Să decid? Ce vreți să-mi faceţi? 

— Shay! spuse Tally, uitându-şi promisiunea de a păstra 
tăcerea. Nu noi suntem cei care îţi afectăm creierul! 

— Tally, spuse David încet. 

— Aşa este, eu sunt cea nebună, zise Shay pe tonul cu care . 
se plângea zilnic. Nu voi, care locuiţi într-o clădire dărăpă- 
nată de la marginea unui oraş mort, transformându-vă încet 
în nişte monştri, când aţi putea fi frumoşi. Eu sunt nebună... 
pentru că încerc să vă ajut! 

Tally se lăsă pe spate şi îşi încrucişă braţele, redusă la tă- 
cere de cuvintele lui Shay. Ori de câte ori avuseseră această 
conversaţie, realitatea se schimba un pic, de parcă ea şi ceilalţi 

localnici din Ținutul de Fum erau cei nebuni cu adevărat. Se 
simţea ca în primele ei zile aici, când nu ştia de care parte să fie. 

— Cum ne ajuţi tu, Shay? întrebă Maddy pe acelaşi ton calm. 

— Încerc să vă fac să înțelegeţi. 

— La fel cum ai făcut şi când te aducea doctoriţa Cable 
în celula mea? | 

Ochii lui Shay se îngustară, fiind cuprinsă de confuzie, ca 
şi cum amintirile din închisoarea subterană nu s-ar fi potrivit 
cu restul viziunii ei frumoase despre lume. 

— Ştiu că doctoriţa C s-a purtat oribil cu voi, spuse ea. 
Specialii sunt nişte psihopaţi, uită-te şi tu la ei. Dar asta nu 
înseamnă că trebuie să vă petreceţi întreaga viaţă fugind. Asta 
spun. După ce vă operaţi, specialii vă lasă în pace. 

— De ce? 

— Pentru că nu mai creaţi probleme. 

— De ce? 

— Pentru că sunteţi fericiți! 

Shay inspiră adânc de câteva ori şi calmul ei obişnuit se 
întoarse. Zâmbi, din nou frumoasă. 

— Aşa cum sunt eu. 

Maddy ridică pastilele de pe masa din faţa ei. 

— Nu le iei de bunăvoie? l 

— Sub nicio formă. Ai spus că nici măcar nu sunt sigure. 

— Am spus că există o şansă minusculă ca ceva să nu 
meargă bine. 

„ Shay râse. 

— Tu trebuie să mă crezi nebună. Şi chiar dacă pastilele . 
funcţionează, uită-te ce trebuie să facă. Din câte îmi dau 
seama, „vindecat” înseamnă să fii un urât gelos, egocentrist 

şi răzvrătit. Înseamnă să crezi că ai toate răspunsurile. Shay 
îşi încrucişă braţele şi continuă: În multe privinţe, tu şi doc- 
toriţa Cable sunteţi la fel. Sunteţi amândouă convinse că tre- 
buie să schimbaţi lumea. Ei bine, eu nu am nevoie de asta. Şi 
nici de pastile. 

— Bine, atunci! 

Maddy luă pastilele şi le puse în buzunar. 

— Este tot ce am avut de zis. 

— Ce vrei să spui? întrebă Tally. 

David îi strânse mâna. 

— Este tot ce putem face, Tally. 

— Poftim? Ai spus că o putem vindeca. 

Maddy scutură din cap. 

— Numai dacă vrea să fie vindecată. Aceste pastile sunt 
experimentale, Tally. Nu le putem da cuiva contra voinţei sale. 
Nu atâta vreme cât nu ştim dacă funcționează cu adevărat. 

— Dar mintea ei... are leziuni! 

— Hei! Ea e chiar aici. 

— Scuze, Shay, spuse Maddy blând. Tally? 

Maddy dădu deoparte bariera de poliester, ieşind în ceea 
ce noii localnici numeau balcon. Era de fapt doar o parte a ul- 
timului etaj al clădirii, unde acoperişul căzuse, lăsând să se 
vadă ruinele. 

-` Tally o urmă. În spatele ei, Shay vorbea deja despre ce 
aveau să mănânce la cină. David ieşi o clipă mai târziu. 

— Atunci îi dăm pastilele fără să ştie, nu? şopti Tally. 

— Nu, răspunse Maddy ferm. Nu putem. Nu voi face ex- 
perimente medicale pe subiecţi care nu sunt de acord. 

— Experimente medicale? întrebă Tally înghițind în sec. 

David îi luă mâna. 

— Nu poţi şti sigur dacă aşa ceva o să funcţioneze. Există 
o şansă de numai unu la sută să se întâmple ceva rău, dar dacă 
se întâmplă, creierul ei va fi afectat pentru totdeauna. l 

— Este deja afectat. 

— Dar e fericită, Tally, spuse David scuturând din cap. Şi 
poate lua decizii de una singură. : 

Tally îşi retrase mâna, privind peste oraş. Pe cer se vedeau 
deja artificii, semn că urâţii veniseră să facă schimb de zvo- 
nuri şi de informaţii. 

— De ce a trebuit s-o întrebăm? Ei nu i-au cerut permi- 
siunea când i-au făcut ce i-au făcut! 

— Asta este diferenţa dintre noi şi ei, spuse Maddy. După 
ce Az şi cu mine am descoperit în ce consta de fapt operaţia, 
ne-am dat seama că luaserăm parte la ceva oribil. Oamenilor 
li se schimbase mintea, fără să ştie acest lucru. Ca doctori, am 
jurat să nu facem nimic de felul acesta. 

Tally privi chipul lui Maddy. 

— Dar dacă nu aveai de gând să o ajuţi pe Shay, de ce te-ai 
mai obosit să găseşti o metodă de vindecare? | 

— Dacă tratamentul ar fi funcţionat fără probleme, i l-am fi 
putut administra lui Shay, văzând ce părere are în privinţa asta 
mai târziu. Dar pentru a face teste, avem nevoie de un voluntar. 

— Unde o să găsim unul? Toţi frumoşii vor spune nu. 

— Poate pentru moment, Tally. Dar dacă vom continua 
să facem drumuri în oraş, vom găsi un frumos care să vrea să 
scape de acolo. 

— Dar noi ştim că Shay este nebună. 

— Nu este nebună, spuse Maddy. De fapt, argumentele ei 
sunt logice. Este fericită așa cum este şi nu vrea să-şi asume un 
risc letal. 

— Dar nu este ea însăşi. Trebuie să o readucem la vechea 
ei personalitate. 

— Az a murit pentru că cineva a gândit aşa, spuse Maddy 
cu severitate. 

— Cum? 

David îşi puse un braţ în jurul ei. 

— Tatăl meu... 

Îşi drese glasul, iar Tally aşteptă în tăcere. În sfârşit, avea 
să ştie cum murise Az. | 

Inspiră adânc înainte de a continua. 

— Doctoriţa Cable voia să îi transforme pe toţi, dar era 
îngrijorată că mama şi tata vor vorbi despre leziunile pe cre- 
ier, chiar şi după operaţie, pentru că se ocupaseră de asta atâta 
vreme. 

Lui David îi tremura vocea, dar era blândă şi atentă, de 
parcă nu ar fi îndrăznit să pună nicio emoție în cuvinte. 

— Doctorița Cable lucra deja la o modalitate de a altera 
amintirile, ştergând pentru totdeauna Ținutul de Fum din 
minţile oamenilor. Când l-au dus pe tatăl meu la operaţie, el 
nu şi-a mai revenit. 

~ — E îngrozitor, şopti Tally, imbrăţişându.-l. 

— Aza fost victima unui experiment medical, Tally, spuse 
Maddy. Nu-i pot face acelaşi lucru lui Shay. Altminteri, Shay 
ar avea dreptate să ne considere la fel. 

— Dar Shay a fugit. Nu voia să devină frumoasă. 

— Nu vrea nici să se facă experimente pe ea. 

Tally închise ochii. Prin stratul de poliester o putea auzi pe 
Shay povestindu-i lui Ryde despre peria pentru păr pe care o 
confecționase. De zile întregi arătase mândră peria aceea, fă- 
cută din aşchii de lemn înfipte într-un boţ de lut, tuturor celor 
dispuşi să o asculte. De parcă era cel mai important lucru pe 
care îl făcuse vreodată. 

Riscaseră totul pentru a o salva. Dar nu aveau cu ce să de- 
monstreze asta. Shay nu avea să mai fie niciodată la fel. 

Şi totul din vina lui Tally. Venise în Ţinutul de Fum şi îi 
adusese pe speciali, transformând-o pe Shay într-o frumoasă 
cu creierul şters şi aducându-i moartea lui Az. 

Inspiră adânc. 

— În regulă, aveţi un voluntar. 

— Ce vrei să spui, Tally? 

— Pe mine. 


MĂRTURISIRI 


_— Poftim? întrebă David. 

— Dacă iei pastilele, nu dovedim nimic, Tally, spuse 
Maddy. Tu nu ai leziunile. 

— Dar o să le am. O să mă întorc în oraş şi o să mă las 
prinsă, iar doctorița Cable îmi va face operaţia. În câteva săp- 
tămâni veţi veni şi mă veţi lua. Îmi veţi da tratamentul. Aveţi 
un voluntar. 

Cei trei rămaseră tăcuţi. Cuvintele ieşiseră singure din 
gura lui Tally. Nu-i venea să creadă că le rostise. 

— Tally, murmură David clătinând din cap, asta e o ne- 
bunie. 

— Nu e o nebunie. Aveţi nevoie de un voluntar. O per- 
soană care să fie de acord, înainte de a deveni frumoasă, că 
vrea să fie vindecată, experimental sau nu. Este singura cale. 

— Nu poţi renunța la tine! strigă David. 

Tally se întoarse spre Maddy. 

— Ai spus că sunt şanse de nouăzeci şi nouă la sută ca tra- 
tamentul să funcţioneze, corect? 

— Da. Dar rămâne un procent de risc de a fi transformată 
în legumă, Tally. 

— Un procent? Comparativ cu pătrunderea în sediul Cir- 
cumstanţelor speciale, e apă de ploaie. 

— Tally, încetează! spuse David, apucând-o de umeri. E 
prea periculos! | 

— Periculos? David, tu poți ajunge în Oraşul Noilor Fru- 
museţi fără probleme. Urâţii din oraş o fac tot timpul. Nu tre- 
buie decât să mă iei din vila mea şi să mă aşezi pe o placă de zbor. 
Voi veni cu tine, aşa cum a făcut şi Shay. Apoi mă veţi vindeca. 

— Dacă speciali se hotărăsc să-ţi altereze memoria? Aşa 
cum au făcut şi cu tatăl meu? 

— Nu o vor face, spuse Maddy. 

David o privi surprinsă. 

— Cu Shay nu s-au obosit. Ea îşi aminteşte Ținutul de Fum 
cât se poate de bine. Az şi cu mine eram singurii din pricina că- 
rora îşi făceau griji. Pentru că ne concentraserăm asupra lezi- 
unilor de pe creier jumătate din viaţa noastră, se gândiseră că 
nu ne vom ţine gura nici după ce vom deveni frumoşi. 

— Mamă! strigă David. Tally nu se duce nicăieri. 

— În plus, continuă Maddy, doctorița Cable nu i-ar face . 
niciun rău lui Tally. | 

— Încetează să mai vorbeşti de parcă o vom lăsa să facă asta! 

Tally o privi pe Maddy în ochi. Femeia încuviinţă. Ştia. 

— David, spuse Tally. Trebuie să fac asta. 

— De ce? 

— Pentru Shay. Este singura cale prin care Maddy o va 
vindeca. Nu-i aşa? 

Maddy încuviinţă. 

— Nu trebuie să o salvezi pe Shay, spuse David încet, pe 
un ton egal. Ai făcut destule pentru ea. Ai urmat-o în Ținutul 
de Fum, ai salvat-o de Circumstanţele speciale! 

— Da, am făcut multe pentru ea, răspunse Tally, inspi- 
rând adânc. Din cauza mea este aşa, frumoasă şi fără creier. 

David scutură din cap. 

— Despre ce tot vorbeşti? 

Tally se întoarse spre el şi îl apucă de mână. 

— David, nu am venit în Ținutul de Fum doar ca să mă 
asigur că Shay este în regulă. Am venit să o aduc înapoi în 
oraş, spuse ea oftând. Am venit să o trădez. 

Tally îşi imaginase de atât de multe ori scena în care îi va 
spune lui David marele ei adevăr, repetând aproape în fiecare 
noapte cuvintele, încât aproape că nu-i venea să creadă că 
acesta nu era doar un alt coşmar în care secretul îi era smuls 
cu forţa. Dar, într-o clipă, îşi dădu seama că totul era real şi cu- 
vintele începură să curgă asemenea unui torent. 

— Am fost spionul doctoriţei Cable. Iată de unde ştiam ce 
sunt Circumstanțele speciale. Iată de ce specialii au venit în Ți- 
nutul de Fum. Am adus un dispozitiv de urmărire cu mine. 

— Nu are niciun sens ce spui, o opri David. Te-ai opus 
când au venit. Ai scăpat. M-ai ajutat să o salvez pe mama... 

— M-am răzgândit. Şi nu am avut niciodată intenţia de a 

- activa dispozitivul de urmărire, sincer îţi spun. Voiam să tră- 
iesc în Ținutul de Fum. Dar în noaptea de dinainte de inva- 
zie, după ce am aflat de leziuni... 

Tally închise ochii. 

— După ce ne-am sărutat, l-am declanşat din greşeală. 

— Poftim? 

— Colierul. Nu am vrut să fac asta. Voiam doar să-l dis- 
trug. Dar eu sunt cea care a dus specialii în Ținutul de Fum, 
David. Din pricina mea Shay este frumoasă. Din pricina mea 
tatăl tău este mort. 

— Inventezi toate astea! N-o să te las să... 

— David, spuse Maddy pe un ton tăios, nu minte! 

Tally deschise ochii. Maddy o privea tristă. 

— Doctoriţa Cable mi-a povestit totul despre felul în care 
te-a manipulat, Tally. La început n-am crezut-o, dar în noap- 
tea în care ne-ai salvat, a adus-o pe Shay ca să confirme asta. 

Tally încuviinţă. 

— Shay ştia că sunt o trădătoare. 

— Încă ştie, spuse Maddy. Dar acum nu mai contează 
pentru ea. lată de ce Tally trebuie să facă asta. 

— Sunteţi nebune amândouă! strigă David. Uite, mamă, 
nu te mai da mare şi fă-o pe Shay să ia pastilele. Sau o voi face 
eu pentru tine, adăugă el întinzând mâna. 

— David, nu te voi lăsa să te transformi într-un monstru. 
Iar Tally a luat deja o hotărâre. 

David le privi pe amândouă, incapabil să creadă ceva. În 
cele din urmă, îşi găsi cuvintele. 

— Ai fost spion? 

— Da. La început. 

David clătină din cap. 

— Fiule, spuse Maddy păşind în faţă şi încercând să-l îm- 
brăţişeze. 

— Nu! 

David se întoarse şi fugi, rupând perdeaua de poliester şi 
lăsându-i pe ceilalți muţi de uimire. Până şi Shay rămase fără 
cuvinte. 

Înainte ca Tally să-l poată urma, Maddy o strânse de braţ 
cu putere. 

— Ar trebui să pleci în oraş acum. 

— În noaptea asta? Dar... 

— Altminteri, o să te răzgândeşti. Sau David o să te facă să 
te răzgândeşti. 

Tally se dădu înapoi. 

— Trebuie să-mi iau la revedere de la el. 

— Trebuie să pleci. 

Tally o privi pe Maddy şi, treptat, înțelese adevărul. Chiar 
dacă inspira mai mult tristeţe decât furie, privirea femeii era 
rece. Poate că David nu o învinovăţea pentru moartea lui Az, 
dar Maddy o făcea. 

— Îţi mulţumesc, spuse Tally încet, străduindu-se să-i sus- 
ţină privirea. 

— Pentru ce? 

— Pentru că nu i-ai spus. Pentru că m-ai lăsat pe mine s-o 
fac. 

Maddy clătină din cap, reuşind să zâmbească. 

— David a avut nevoie de tine în ultimele două săptă- 
mâni. 

Tally înghiţi în sec şi se îndepărtă, privind spre oraş. 

— Încă are nevoie de mine. 

— Tally... 

— Am să plec în noaptea asta, bine? Dar ştiu că David va 
fi cel care mă va aduce înapoi. 


PE RÂU 


Înainte de a pleca, Tally concepu o scrisoare pentru ea însăşi. 

Fusese ideea lui Maddy de a-şi da consimţământul în scris. 
În felul acesta, chiar frumoasă fiind, incapabilă să înțeleagă 
de ce ar trebui să-i fie vindecat creierul, Tally putea măcar 
să-şi citească propriile cuvinte şi să afle ce avea să se întâmple. 

— Orice te face să te simţi mai bine, spuse Tally. Atâta vreme 
cât mă vindeci, indiferent ce îţi spun. Nu mă lăsa ca pe Shay. 

— O să te vindec, Tally. Îi promit. Am nevoie doar de 
consimțământul scris. 

Maddy îi dădu un pix şi o bucată mică şi valoroasă de hârtie. 

— Nu am învăţat să scriu de mână, spuse Tally. Nu mai 
este nevoie de aşa ceva. 

Maddy scutură tristă din cap şi spuse: 

— Bine. Tu dictezi şi eu scriu. 

— Nu tu. Shay poate să scrie pentru mine. A învăţat la 
şcoală, pe vremea când încerca să ajungă în Ținutul de Fum. 

Tally îşi aminti biletul cu instrucțiunile către Ținutul de 
Fum. Scrisul era stângaci, dar se putea citi. 

+ ©% >% 
Conceperea scrisorii nu dură mult. Shay chicoti auzind cu- 
vintele pe care Tally le rostea din inimă, dar le scrise pe hâr- 
tie întocmai. Era ceva grav în felul în care ținea pixul şi semăna 
cu un copilaş care învaţă să citească şi să scrie. 

Terminaseră, iar David încă nu se întorsese. Plecase cu 
placa în direcţia Ruinelor. Pregătindu-şi lucrurile, Tally se tot 
uita pe fereastră, sperând să-l vadă întorcându-se. 

Dar probabil că Maddy avea dreptate. Dacă Tally îl vedea 
din nou, era posibil să se răzgândească. Sau poate că David o 
va opri. 

Sau, mai rău, poate că nu o va opri! 

Dar, indiferent ce ar fi spus David acum, avea să-şi amin- 
tească totdeauna ce făcuse ea, vieţile pe care le distrusese cu 
secretele ei. Aceasta era singura cale să-şi dea seama dacă o va 
ierta: să vină să o salveze. 

— Să mergem, spuse Shay, după ce terminară. 

— Shay, nu voi pleca pentru totdeauna. Aş prefera ca tu... 

— Haide. M-am săturat de locul ăsta. 

Tally îşi muşcă buza. Ce sens avea să se predea, dacă Shay 
o însoțea? Desigur, puteau la fel de bine să o aducă înapoi. 
Odată ce tratamentul se dovedea a fi bun, îl puteau da oricui. 
Sau tuturor. 

- — Singurul motiv pentru care am stat în dărăpănătura 
asta a fost să te conving să te întorci, spuse Shay, apoi îşi co- 
borî vocea. Ştii, e vina mea că nu eşti deja frumoasă. Am dis- 
trus totul fugind. Îţi sunt datoare. 

— O, Shay... 

Tally simți că o ia amețeala şi închise ochii. 

— Maddy spune mereu că aş putea pleca oricând. Doar 
nu vrei să mă întorc singură, nu? 

Tally încercă să şi-o imagineze pe Shay mergând singură 
până la râu. 

— Nu, nu vreau. vai 

Privi chipul prietenei sale şi văzu o scânteiere în ochii ei, 
aprinşi de ideea că va face o călătorie împreună cu Tally. 

— Te rog! O să ne distrăm grozav în Oraşul Noilor Frumoşi. 

Tally îşi desfăcu braţele. 

— Bine. Presupun că n-am cum să te opresc. 


Călătoriră amândouă pe o singură placă. Croy le însoțea pe o 
alta, ca să aducă plăcile înapoi, după ce fetele aveau să ajungă 
la marginea oraşului. 

Croy nu scoase nici un cuvânt tot drumul. Toţi ceilalţi lo- 
calnici din Ținutul de Fum auziseră cearta şi ştiau ce făcuse 
Tally. Trebuie să fi fost mai dificil pentru Croy. El bănuise, iar ` 
ea îl minţise în faţă. Probabil că şi-ar fi dorit să o oprească îna- 
inte ca ea să apuce să-i trădeze pe toți. 

Când ajunseră la centura verde, se strădui să o privească în 
ochi. 

— Ce i-au făcut? Ca să te determine să te comporţi aşa? 

— Mi-au spus că nu mă voi putea întoarce, până ce nu 
aveam s-o găsesc pe Shay! 

El îşi întoarse privirea, urmărind luminile din Oraşul Noi- 
lor Frumuseţi, strălucitoare în noaptea rece de noiembrie. 

— Aşadar, îţi împlineşti în sfârşit dorinţa. 

— Da, presupun că da. 

— Tally o să fie frumoasă! spuse Shay. 

Croy o ignoră şi o privi din nou pe Tally. 

— Totuşi, îți mulțumesc pentru că m-ai salvat. Ați făcut o 
treabă uimitoare. Sper că... 

Ridică din umeri şi scutură din cap, apoi adăugă: 

— Ne vedem mai încolo. 

— Sper. 

Croy luă plăcile şi porni înapoi pe râu, în amonte. 

— O să fie extraordinar! spuse Shay. De-abia aştept să ți-i 
prezint pe toți prietenii mei cei noi. Şi mi-l poţi prezenta, în 
sfârşit, pe Peris. 

— Sigur. 

Înaintară spre Orașul Urâţilor până când ajunseră în Par- 
cul Cleopatra. Pământul era îngheţat şi mergeau lipite una de 
alta, ca să se încălzească. Tally purta puloverul confecţionat 
manual din Ținutul de Fum. Voise ca Maddy să-l păstreze 
pentru ea, dar îi dăduse jacheta din microfibre în schimb. Hai- 
nele create în oraş erau mult prea valoroase ca să le iroseşti pe 
cineva care se întoarce în civilizaţie. 

— Vezi tu, începusem deja să fiu celebră, spuse Shay. Un 
trecut de infractoare îţi oferă acces la cele mai grozave petre- 
ceri. Nimănui nu-i pasă ce cursuri ai făcut la şcoală pe vremea 

` când erai urâtă, chicoti ea. l 

— Înseamnă că o să fim vedete. 

— Tu ce crezi? Când o să le povestim tuturor că m-ai răpit 
de la sediul Circumstanțelor speciale? Şi că te-am convins să 
scapi de banda aia de ciudați? Dar va trebui să le mai ate- 
nuăm, Zbanghio. Nimeni nu va crede adevărul vreodată! 

— Nnu, ai dreptate în privința asta. 

Tally se gândi la scrisoarea pe care i-o lăsase lui Maddy. Oare 
ea va mai crede adevărul peste câteva săptămâni? Cum vor suna 
cuvinte ca urât, fugar, disperat, tragic în urechile unei frumuseți? 

La urma urmelor, cum va arăta David în ochii ei, după ce va 
fi înconjurată continuu de chipuri frumoase? Oare va mai crede 
din nou toate chestiile alea despre urâţenie? Sau îşi va mai 
aminti cum cineva poate să pară frumos fără operaţie? Tally în- 
cercă să-şi imagineze fața lui David, dar durerea îi cuprinse su-: 
fletul la gândul că va mai dura mult până când îl va revedea. 

Se întreba la cât timp după operaţie va înceta să-i mai fie 
dor de el. Maddy o averțizase că vindecarea completă a le- 
ziunilor poate dura câteva zile. Dar asta nu însemna că min- ` 
tea ei se schimba. l 

Poate că, dacă se hotăra să-i fie dor de el în continuare, indi- 
ferent ce s-ar fi întâmplat, îşi putea păstra neschimbată mintea. 
Spre deosebire de majoritatea oamenilor, ea ştia despre leziuni. 
Poate reuşea să îi învingă. 

O umbră trecu pe deasupra. Era magnetoglisorul unui gar- 
dian, iar Tally îngheţă pe loc. Urâţii oraşului spuseseră că, zilele 
astea, erau mai multe patrule. Autorităţile observaseră, în sfârșit, 
că lucrurile se schimbau. | i 

" Un magnetoglisor opri, apoi ateriză pe pământ, lângă ele. 
O uşă se deschise şi o lumină orbitoare se aprinse. l 

— Ascultaţi, puştoaicelor... O, scuze, domnişoară! 

Lumina căzuse pe chipul lui Shay. Apoi se îndreptă spre Tally. 

— Ce faceţi voi două? 

Vocea paznicului se stinse. Nu mai văzuse aşa ceva. O fru- 
moasă şi o urâtă făcând o plimbare împreună. Paznicul veni 
mai aproape, confuzia citindu-se pe chipul lui de frumos de 
vârstă mijlocie. 

Tally zâmbi. Măcar crea probleme până la capăt. 

— Eu sunt Tally Youngblood, spuse ea. Fă-mă frumoasă! 


TOATĂ LUMEA |. 
À N 
E CEVA RĂU ÎN ASTA? d 


Tally e pe cale să împlinească şaisprezece ani şi... de-abia aşteaptă! 
Nu ca să-şi ia permisul de conducere, ci ca să devină frumoasă. 

În lumea ei, cea de-a şaisprezecea aniversare aduce cu ea o operaţie 
care te transformă dintr-o persoană considerată ca fiind 

de o urâțenie respingătoare într-una uimitor de frumoasă. 


Dar noua ei prietenă, Shay, nu vrea să fie frumoasă. Mai degrabă 

ar risca să trăiască în afara acestei lumi. Când Shay evadează, 

Tally află care este de fapt adevărul în ceea ce-i priveşte pe frumoşi. 
Autorităţile o pun pe Tally în situaţia de a alege între două variante 
la fel de rele: fie o va găsi pe prietena ei şi o va spiona, fie nu va mai 
fi niciodată frumoasă. 


Ca urmare a alegerii pe care o va face Tally, lumea ei se va 
transforma pentru totdeauna. 


CARTEA ÎNTÂI DINTR-O SERIE CAPTIVANTĂ! 

